
Cuvint înainte 


„Văzînd cum trăiesc azi muncitorii de la salină, 
şi cîtă grijă are Partidul şi Guvernul ţării noastre 
de toți oamenii muncii, ca să le fie truda mai 
ușoară şi traiul mai bun, să învețe şi să crească 
sănătoși şi voioşi, m-am gîndit să povestesc urma- 
şilor, mai ales tineretului de azi şi din viitor, cum 
au trăit şi cum au suferit strămoşii lor, ca să nu 
uite şi să le fie de învăţătură. Că astăzi întră în 
salină cu tren electric, îmbrăcaţi cu echipament de 
protecţie, vagonetele cu sare le ridică cu ascen- 
sorul iar „ciocanul“ și „boamba“ grea de zeci de 
kilograme au fost înlocuite cu perforatoare şi alte 
maşini de tot felul. Ba am auzit că-n alte locuri 
sînt metode mai perfecţionate încă. Și muncitorii de 
azi de ia salină, urmaşii „ocnașilor“ de altădată, a 
căror viată nu era mai uşoară decît a tîlharilor 
condamnaţi de stăpînire, acești urmaşi au cluburi, 
biblioteci, se duc la băi, la odihnă, şi ar putea 
uita că nu totdeauna a fost așa, şi că trebuie să 
mulţumească Partidului Muncitoresc Român şi co- 
muniştilor pentru tot binele acestui popor.“ 

Cu aceste rînduri îşi începea scrisoarea către 
redacție, autorul lucrării Ocnaşii, atunci cînd în 
1958 trimitea, din pitorescul orășel 'Tîrgu-Ocna, 
manuscrisul povestirii sule. Născut în locurile pe 
care le descrie, intrat de la vîrsta de şaisprezece 
ani în subteran, Gh. Iordache a cunoscut ca nimeni 
altul greutăţile vieţii de „ocnaş“, cum erau numiţi 


muncitorii de la salină. În vremea lui, şi de-a 
lungul celor treizeci de ani cît a lucrat în timpul 
stăpînirii burghezo-moşiereşti, viața acestor mun- 
citori nu se deosebea prea mult de aceea de acum 
un secol şi jumătate în urmă, pe care o descrie. 
Orfan de mic, el abia izbutise să termine patru 
clase primare. Dar şi după aceea, dragostea de 
învăţătură, dorinţa de a şti, l-au făcut să dea și 
ultimul ban pe cărţi, numai să se poată instrui. Din 
povestirile unor bătrîni centenari a aflat întîmplări 
de demult, a refăcut epoca, a aşternut apoi cele 
auzite, adăugite cu experiența proprie, pe hârtie. 
Cu multe sacrificii, în tinereţe a izbutit să tipă- 
rească unele lucrări monografice sau literare, care 
mărturisesc cu prisosință iubirea caldă pe care a 
nutrit-o întotdeauna plaiurilor natale, locurilor unde' 
muncea. 

Azi, în statul de democraţie populară, după trei- 
zeci și cinci de ani de muncă în salină, Gh. Iordache 
se bucură de o bătrîneţe liniştită, asigurată mate- 
riuliceşte. Ori de cîte ori se află în mijlocul munci- 
torilor din Tîrgu-Ocna, din care mulți i-au fost 
ucenici în meserie, el nu uită să le amintească de 
timpurile grele prin care a trecut ţara noastră sub 
stăpînirea burgheziei şi moșşierimii. Povestirile sale 
sint un îndemn pentru oamenii muncii de azi ca 
să lupte cu şi mai mult avânt, pentru ca socialismul 
să fie construit cît mai grabnic și la noi în ţară. 

În grija mare de a pune la îndemâna cititorilor 
o povestire cît mai plăcută la lectură, dar în care în- 
țelesurile adînci ale acelor întîmplări de demult să 
fie scoase cu pricepere la lumină, autorul lucrării a 
rugat pe tov. S. Păstorescu să „dreagă“ el, acolo 
unde i se părea că mâna sa, „deprinsă cu ciocanul 
şi sculele meseriei de muncitor în salină“, n-a găsit 
expresia cea mai potrivită. Pentru aceasta, la sfîr- 
şitul colaborării, autorul ʻa considerat ajutorul 
primit ca o a doua naștere a cărţii sale. 


Acum, după cincisprezece ani de la eliberarea 
țării din gheara fascistă, cînd poporul nostru trece 
la construirea socialismului în patria liberă, cartea 
Ocnașşii înfăţişează o realitate istorică apusă, dar 
care nu trebuie uitată. Știind cît au pătimit moşii 
şi strămoşii noştri pentru a-şi cîştiga un trai de 
mizerie, ce viață de robi au dus şi cît de grea a 
fost lupta împotriva stăpinilor exploatatori, citi- 
torul de azi îşi va spori avîntul în muncă şi-şi va 
întări şi mai mult hotărîrea ca acele vremuri negre 
să nu se mai întoarcă niciodată în ţara sa. Astfel, 
povestirea Ocnaşii, deşi cu subiect din trecut, 
cheamă la muncă, la luptă, întărește încrederea în 
viitor. 

E'S P. L, A. 


De două zile ninsoarea nu mai contenește. Un 
vînt aprig suflă nămeţii de pe culmi şi-i spulberă 
în văzduh. Înverşunarea viforului a oprit orice miş- 
care şi a stins orice urmă de viaţă. 

Numai sus, în dealul Ocnei, e forfotă mare. La 
porunca ghirăului, vătafii şi-au strîns oamenii încă 
de dimineaţă, înșirîndu-i în cete, ostășește, pe două 
rînduri. S-a vestit sosirea noului cămăraș. Aduna- 
rea a fost poruncită la gura ocnei, în preajma. 
bordeiului de scînduri care închide puţul și cri- 
vacul. 

În bordei stăruie o umezeală pătrunzătoare; 
cileva capete de lătunoaie ard mocnit în vatră, 
împrăștiinăd un fum înecăcios. Vintul, din ce în 
ce mai stirnit, răzbeşte printre crăpăturile scîndu-- 
rilor putrede, zgilțiind şandramaua şi așezînd prin 
colţuri mici deluşoare de zăpadă. Aici, ca şi jos, în 
ocnă, lucrul continuă nestingherit. 

Bătrînul gurar Gheorghe Candet stă pe un 
butuc, cu mîinile întinse deasupra pilpiirii sărace 
din vatră. Din cînd în cînd suflă în palmele făcute 
căuș aburii calzi din gură şi tropăie, să se încăl- 
zească. Privirile lui însă nu se desprind nici o clipă 
de la funia încremenită a crivacului. Deodată tre- 
sare. Fringhia s-a clătinat, smucită de jos, din 
adînc, semn că acolo, în ocnă praștia a fost 
încărcată. 

— Hi, la deal, fetelor! strigă el cu glas cîntat, 
fără să-şi întoarne capul. 


Cei doi cai, care păreau încremeniţi de frig, se 
scutură, ciulese urechile, suflă aburi groși pe nări 
şi în cele din urmă o iau din loc smucind crivacul. 
Vizitiul tresare şi el ca din vis, vîntură biciul pe 
deasupra animalelor şi repetă ca un ecou al gura- 
rului : 

— Hi, fetelor, la deal! 

Se aude un scîrțiit ca un geamăt de fiară în- 
junghiată ; funia tremură întinsă şi începe să se 
învîrtească în jurul tamburului în timp ce crivacul 
se clatină, gata parcă să se desfacă din toate 
încheieturile. 

Cît ai număra în gînd pînă la o sută, praștia cu 
bulgării de sare ajunge sus; lăturaşii Sandu Pava- 
lache și Dumitrache Busoiu se năpustesc asupra ci 
ca asupra unei prăzi. Desfac legăturile, se opin- 
tesc în bulgării mari de o sută de oca și simt cum 
li se dezmorțesc mîinile înțepenite de ger. Candet 
îi priveşte o vreme, tăcut, şi se minunează de 
puterea celor doi flăcăi. Vizitiul s-a rezemat de o 
buturugă şi moţăie. Caii au plecat iar capetele, 
adormind. Dumitrache Busoiu îşi șterge broboanele 
de pe frunte şi-şi priveşte tovarășul de muncă. 

— Oricum, frate Pavalache, zice el oftînd, tot 
mai bine aici decît afară... 


Celălalt, care tocmai a apucat ultimul bolovan 
de sare, se mulțumește să dea din cap. Da, e mai 
bine aici... 

Afară, crivățul înțepa cu ace de fier chipurile 
învineţite ale ocnaşilor. Vătatii, încovoiaţi şi ei 
de frig, alergau de colo-colo, numărîndu-și într-una 
oamenii din ceată, de teamă să nu rămînă tocmai 
azi de ruşine. Cite unul mai îndrăzneț încerca să 
se strecoare din rînduri. 

— Hei ! încotro ? se zburlea vătaful. 

— La bordei ! răspundea ocnașul, dirdiind. 

— Înapoi ! 

— S-aprind numai ţigara. 

— Înapoi ! 

Sălgarul îşi lua locul în rînd, blestemînd pe noul 
cămăraş, pe care-l așteptau de dimineaţă şi nu mai 
sosea, pe vătaf, care i-a scos cu noaptea în cap, 
şi pe Dumnezeu, care şi-a găsit să dezlănţuie un 
viscol aşa de năprasnic, tocmai într-o zi ca asta. 

— Mă frăţine, se tîngui unul către vecinul său, 
nu-mi mai simt mădularele. 

Celălalt făcu semn din ochi fără să-i vorbească. 
Vătaful era în spatele lor, cu biciul pregătit. Ordi- 
nul era să nu scoată nimeni o şoaptă măcar, chiar 
de-ar fi să stea acolo pînă la miezul nopţii. Dar 
omul nu pricepu şi glăsui : 

— Mînca-l-ar ciorile de căpcăun, că nu-l mai 
aduce dracul... 

— Gura! răcni vătaful, şi-l atinse cu sfîreul 
biciului pe spinare. 

— Ce ţi s-a năzărit, vătafe? se răţoi omul. 
D-apoi mult o să mai stăm aici? Iaca, a trecut şi 
ameaza... 

— Gura ! ţipă încă o dată vătaful, pocnind biciul 
în aer, pe deasupra capetelor. 

Se făcu tăcere o vreme. Pe urmă murmurelie 
porniră iar, mai întîi încet, apoi tare, din ce în 
ce mai tare, pînă ce larma se întinse în toată 
mulțimea. La început vătafii mai cercară să poto- 
jească zarva, plesnind bicele, strigînd la unul și la 
altul. Dar se lăsară și ei păgubaşi. Aşteptarea se 
lungea prea mult şi vedeau şi ei că oamenii au 
îngheţat cu totul. 


Moş Iancu Părîuanu, ocnaş bătrîn, aduse vorba 
despre fostul cămăraș Mitiţă Iacobini. Ca unul care 
multe a văzut perindîndu-se în ocnă, socotea că pri- 
cina plecării lui trebuia să fie o neînțelegere cu 
măria sa vodă. Altcineva nu-l putea scoate pe 
Iacobini de la cămărășie. Straşnic cămăraş ! Numai 
că nemăsuraț de lacom şi totdeauna nemulțumit 
de huzmetul ocnei. Pesemne că din ce a stors aici 

a trecut parte şi asupra lui. Şi asta vodă n-a 
răbdat. 

— A păţii-o boierul. Aşa-i trebuie! Să mai 
răspundă şi el pentru cîte nedreptăţi a făcut! zise 
cu obidă Matei Ardeleanu, un ocnaş slab și deșirat, 
învelit într-un suman roșcat, numai petice. 

— He-he! îi întoarse vorba moş Iancu Părîuanu. 
Boierul e din neamul cotoilor ; cum îl arunci, tot 
în picioare cade. 

— Bine c-am scăpat de el, oftă lungul. Mai rău 
n-are cum să ne fie. 

— Bine ar fi să ne alegem și noi cu ceva de pe 
urma schimbării cămărașşului, se ivi altul la vorbă. 
Mai varvar ca boierul Mitiţă lacobini nici că s-a 
pomenit... Barem să fie aista care vine oleacă mai 
blind... 

— Hei, bucuria omului sărac, bucurie de mîna 
stingă... Ştii vorba bătrînească : schimbarea dorn- 
nilor, bucuria nebunilor î... 

— Soarele lui Faur şi mila ciocoiului! aiastea 
ştim noi cîte parale fac, se amestecă în vorbă şi 
un al patrulea. 

De departe, prin iureșul vijeliei, răzbătu un 
sunet de bucium; era semnalul că oaspetele e pe 
aproape. Dintr-o ciipă într-alta putea ajunge sus, 
numai dacă sania trasă de cei patru cai, aleşi dintre 
cei mai buni, nu va întîmpina poticneli din cauza 
troienelor. La auzul buciumului, ocnașii încreme- 
niră ca nişte cătane speriate de venirea căpitanului. 
Nici un murmur, nici o mișcare. Numai șuierul 
îndrăcit a] vîntului, nepăsător la tot ce se petrecea 
în jur. 

Nu trecu mult şi în pieptul dealului se ivi sania 
ocnei, urcînd anevoie priporul alb de nea. Caii 
sforăiau, rupind cu greu nămeţii, din care zburau 
în lături bulgării ca niște hulubi albi, vestină 
sosirea înaltului dregător. De departe se arătară 

prin ceața viscoiului doi călători învăliți în blă- 
nuri şi şube, ce păreau nişte mumii de zăpadă. 

Cînd sania fu mai aproape, ocnaşii putură desluşi 
pe noul lor stăpîn. Așa cum sta tolănit pe perinele 
saniei, noul administrator se înfățișa a fi un bărbat 
bine legat. Era îmbrăcat într-o blană de samur, 
căptușită cu piei de vulpe, care-i îngroșa și mai 
mult trupul şi-l făcea să pară mai înalt decit era. 
Obrazul, îngropat în blana şubei, abia i se zărea; 
din cauza viscolului ţinea ochii pe jumătate în- 
chişi ; sprîncenele pline de zăpadă trădau un chip 
îneruntat, vestitor de rele. : 

Lîngă noul cămăraş se ridica falnic şi drept 
trupul ghirăului Ioniță Bîrsan. Avea cojoc nou, din 
piei de berbec, şi pe cap fes roşu, semnul funcţiei 
sale de maimarele ruietului pălmaşilor din ocnă. 
La şold, legată cu o cureluşă, atârna taşca din piele 
de bursuc; în ea se păstra cu mare grijă pecetea 
ocnei cu semnul celor două ciocane încrucişate şi 
care, pusă peste orice hîrtie, îi dădea putere de 
zdelcă, faţă de care nimeni nu putea să crîenească. 
Subsuoară, păstra nedespărţitul gîrbaci în șase viţe, 
din care — se spunea — cel puţin una era împletită 
din cozi de drac... 

Cînd vizitiul a strias scurt hățurile, oprind sania 
la cîțiva paşi de mulţimea strînsă în aşteptare, 
ghirăul zvîcni în picioare. Privirea lui de foc stră- 
punse pe şălgarii îngheţaţi de așteptare. 

— Să trăieşti, măria ta! izbucniră oamenii într- 
un glas. 

Bîrsan sări sprinten din sanie, măcar că nu mai 
era tînăr. Ajută pe cămăraş să coboare. apoi o luă 
înainte ca să-i arate drumul. Cămărașul se poticni 
de cîteva ori; era să cadă din cauza şubei lungi, 
cu ale cărei poale mătura zăpada. Ocnașii văzură 
că era mult mai scund decît arăta așezat în sanie; 
călca cu paşi mici în urma ghirăului şi părea lingă 
acesta ca un pitic. 

Cînd veni mai aproape îl salutară din nou cu un 
„să trăieşti, măria ta!“. Cămăraşul nu dădu nici 
acum semn că i-a auzit. Trecu în lungul şirurilor, 
luptîndu-se cu viscolul şi cu zăpada fînată, care-l 
împiedica la mers. 

Ocnaşii se aşteptau ca boierul să le spună ceva. 
Îl urmăreau cum trecea pe lîngă ei, fără să-i pri- 
vească, şi-şi dădeau cu coatele. De bună seamă, 
îl apăsa căciula mare de astrahan de vreme ce alta 
nu făcea decit să scape mereu capul în piept, 
întocmai ca un om care moţăie de-anpicioarele. Ar 
fi fost cu cale, gîndeau ei, să le făgăduiască vreo 
ușurare oarecare. Erau numai ochi şi urechi. Dar 
nici o vorbă nu scăpă de pe buzele-i vinete și 
subţiri. Păşea nepăsător, străin, plictisit, ca în faţa 
unui gard viu şi nu în faţa unor făpturi omeneşti, 
în mijlocul cărora avea să petreacă de acum încolo 
multă vreme. 

Ghirăul făcu semn cu gîrbaciul oamenilor că se 
pot răspîndi la treburile lor. Apoi, tot cu gîrbaciul, 
făcu semn vătafilor să vină la el. Din respect pentru 
cămăraş, aceştia se opriră ceva mai departe ca de 
obicei. 

— Care ceată-i de rînd în săptămîna aiasta? 
întrebă Bîrsan cu asprime. 

— A mea, moș ghirău, ceata Viişoarei, se pre- 
zentă cu un pas înainte vătaful Pavel Argatu. 

— la aminte, îi vorbi Bîrsan, fluturînd gîrbaciul 
înaintea lui. Să se curețe îndată omătul de la 
miîglele de sare; răniţi nămeţii de la gura ocnelor, 
şi a lui Candet şi cea a tîlharilor. Am să vin cu 
măria sa domnul cămăraş să le vadă... 

Ocna lui Candet se chema așa după obiceiul sta- 
tornicit de demult de a numi puţurile după numele 
gurarilor ; în ocna tilharilor erau aruncaţi cei sur- 
ghiuniţi să ispăşească osînde grele. Aceştia nu erau 
scoşi la lumina zilei decît de două sau de trei ori 

pe an, ba încă cei mai primejdioși nu apucau să 
mai vadă cerul pînă la moarte. 

Cămăraşul intră în cancelarie, urmat de ghirău. 
Cancelaria era tot într-o baracă de scînduri, căreia 
localnicii îi spuneau : „cămara ocnei“. Acoperișul 
de draniţă o făcea să pară mai arătoasă decît cele- 
lalte acarete și şandramale din jur. Înăuntru erau 
patru încăperi, din care cea mai dichisită, cu sofa 
şi gheridon, era a cămăraşului. O folosea numai 
atunci cînd, din cine ştie ce pricini, nu putea cobori 
în tîrg şi era nevoit să rămînă acolo. A doua era 
o încăpere pentru călăraşii care păzeau ocna til- 
harilor. Într-a treia era cancelaria ; aici roboteau 
slujbaşii. ocnei : vistiernicul, jălbarul, cantaragiul şi 
chelarul, grijulii din cale afară în privința socote- 
lilor ce ţineau, înspăimîntaţi la gîndul că s-ar putea 
ivi greșeli în condicele cămărășiei, ceea ce i-ar fi 
dus, fără multă vorbă, în rîndurile ocnașilor tîlhari. 
Ultima încăpere, ceva mai mică, un fel de gherghir 
lipsit de lumină, ţinea loc de arhivă pentru terfe- 
loagele vechi, fiind în același timp loc de adăpost 
întâmplător pentru slujbaşii nevoiţi să rămînă peste 
noapte, din cauza lucrului tîrzielnic. 

Noul cămăraş păşi în cancelarie pe ușa larg des- 
chisă de ghirău. Înainte de a apuca să treacă bine 
pragul, se auzi salutat de slujbaşii rînduiţi în 
picioare, în aşteptarea lui : 

— Să trăieşti, măria ta ! rostiră toţi în cor, ca la 
comandă. 

Bîrsan îi prezentă unul cîte unul, cercetînd în 
ochii stăpînului ca să-i surprindă orice întrebare, 
să-i ghicească cea mai mică dorinţă. Dar cămărașul 
rămase mut, privind în gol, așteptînd să se termine 
mai repede această ceremonie pentru care, con- 
trariul celor ce credea ghirăul, nu simţea nici o 
plăcere ; totul i se părea searbăd, de prisos; oame- 
nii, înmărmuriţi smirnă în faţa lui, abia ţinîndu-şi 
răsuflarea, erau caraghioși, mirosul greu de muce- 

gai, care-i supăra nările, îi era nesuferit, după cum 
nesuferită îi apărea şi sărăcia acestei încăperi, de 
neasemuii cu vestitele cancelarii prin care fusese 
„obişnuit să se mişte pînă nu de muită vreme... Se 
așeză într-un jilţ ; acesta scîrții speriat sub apăsarea 
trupului îngreunat de blănuri. În fața lui se afla 
un vraf de condice; trase una şi mai apoi alta. 
Începu să le răsfoiască cu mîna albă, fină, încărcată 
cu inele bătute în pietre strălucitoare. Erau condice 
de încasări, „sama casei“, condice de magazie, de 
vărsări către vistieria mars, de la Iaşi. La urmă se 
-opri mai mult, fără să-şi dea seama de ce, asupra 
condicii cu oamenii înscrişi în rufet. 

— Se ţin de treabă rufetașii ? întrebă el ochind 
numărul de încheiere de la sfîrșitul condicii : o mie 
şi unul de robi! 

— Da, măria ta, se ţin, că altfel nu le merge! 
vorbi ghirăul frîngîndu-se de şale. Pentru leneşi 
avem noi leac... 

Cămărașul zîmbi în silă. Gindul îi zbura fără voie 
la toate cîte le petrecuse în viaţă. Îşi aminti de 
rangurile și dregătoriile lui de odinioară şi ochii i 
se învolburară de o strălucire de ură şi dezgust. 
Îi venea greu să creadă că din palatele în care a 
sălășluit toată viaţa a trebuit să ajungă în acest 
bordei urîcios, îmbicsit de mucegai și duhnind a 
sudoare de om. Nu-i venea să creadă, dar acesta era 
adevărul. Tristul adevăr! A trebuit să spună adio 
pentru multă vreme petrecerilor și vieţii de huzur, 
să-şi lase casa de la Iaşi, plină de covoare şi mobile 
scumpe, să se smulgă din braţele femeii iubite 
şi să vină aici, unde, la drept vorbind, nu ştia prea 
bine ce se aşteaptă de la el şi nici cum va trebui 
să se descurce de răspunderea ce i s-a aruncat pe 
umeri. Tot ce ştie este că de acum încolo va fi 
stăpinul a o mie şi unul de robi — atît şi nimic 
mai mult. Soarta l-a silit să trăiască cine ştie câţi 
ani în acest tirgușor prăvălit la poalele munţilor, 

unde nimic nu se arăta vrednic de ambițiile lui. 
În fiecare zi va trebui să urce dealul ocnei, să 
asculte pirile ghirăului, să scotocească prin filele 
acestor catastile jegoase, să-și irosească o bună 
parte a timpului pe lîngă acești slujbași tăcuţi şi 
nevolnici, care acum îl privesc cu nişte ochi de 
broaște riioase, gata să se afunde în mlaştina lor 
la cea dintii încruntare a sa. Ştie că şi jos, în tîrg, 
nu-l așteaptă nimic mai bun. După cîte i s-au spus, 
în tîrg nu sînt boieri de viţă mai însemnată şi 
nici ranguri înalte nu deţin. Va trebui să se mul- 
țumească cu bunăvoința lor, să petreacă în casele 
lor, poate chiar să se drăgostească cu femeile lor... 
Asta s-a ales din toate visurile lui !... Cine ar mai 
crede azi, văzindu-l aici, cît de sus aspirase ? Rîv- 
nise chiar şi scaunul domniei... Şi de ce nu? Nu 
avea el, Costache Vilara, întinse legături de familie 
care se răsfirau pînă la Fanarul 'TTarigradului ? Şi 
nu era el, Costache Vilara, o persoană cultivată, 
om umblat în lume, cum puţini feciori de neam 
domnesc se aflau pe vremea aceea ?... 

Se scutură cu spaimă de aceste gînduri. Spuse 
ghirăului : 

— Pun multă credinţă în vrednicia domniei tale. 
Mi s-a spus că ești om de ispravă. 

— Sînt, măria ta, sînt! Aşa am fost totdeauna! 
Aveţi să mă vedeţi la treabă. Şi Bîrsan își mîngiie 
drăgăstos gîrbaciul. 

Cineva ciocăni în uşă, apoi se strecură sfios 
în cancelarie, fără să mai aştepte răspunsul. Era 
curteanul Ion Dongorozi. 

— Sărut mîna, boieri dumneavoastră, rosti el, 
învîrtind cușma în mînă. Privea ţintă la boierul 
cel mare, dar se adresa ghirăului: O picat un 
călăreț de la Tecuci. Zice c-o venit cu tabăra de 
sănii să ridice sare, și cere adăpost. 

— Să vie! porunci Birsan, nemaiaşteptind cu- 
vîntul lui Vilara. 


2 — c. 1220 17 


Curteanul ieși grăbit. În urma lui se ivi îndată 
un bărbat tînăr şi înalt. Îşi scoase cuşma miţoasă, 
scuturîndu-și pletele negre. Ochii îi sticleau din 
cauza gerului ; braţele îi atîrnau obosite; barba îi 
crescuse încîlcită ; se vedea că omul, venind de la 
drum lung şi greu, nu fusese înlesnit să se îngri- 
jească prea mult. 

— Să trăieşti, înălțimea ta! se întfăţişă el boie- 
rului, încercînd să-şi așeze la ceafă pletele ce-i 
cădeau neastîmpărate peste ochi. 

— Spune, omule! îl îmboldi tot Bîrsan. Care-i 
dorinţa ? 

— Sîntem veniţi după sare cu tabăra, dinspre 
partea Tecuciului, măria ta, şi ne rugăm frumos 
de adăpost. Săniile au "mas în tîrg pînă veţi binevoi 
a da poruncile trebuitoare. Apoi, mormăind pentru 
sine: Să umbli o săptămînă pe asemenea drumuri 
şi să te vrăjmășești cu o vreme aşa de pîrdalnică, 
nu-i şagă... 

— Păi cine-i de vină? îl stropşi Birsan cu rău- 
tate. Voi n-aveţi minte? Cum v-aţi încumetat la 
drum ? 

— Ne-a trimis dumnealui domnul ispravnic, că 
noi nu eram nebuni să venim de capul nostru, 
răspunse călăreţul, înăsprind şi el vorba. 

— Bine, bine... mirii Bîrsan nemulţumit de răs- 
punsul semeţ. Mureşanule! strigă el pe canta- 
ragiu. Mergi devale cu omul ista și căutaţi găzduire 
pentru tabără. 

— Am înţeles ! sări repede unul din slujbaşi de 
la locul lui. Își luă căciula şi haina groasă de şiac 
şi plecă îndată, urmat de călăraş. 


Începuse să se întunece. La gurile celor două 
ocne şălgarii dădeau zor să curețe omătul şi să 
facă pîrtie largă pentru domnul cămăraș. Lucrul 
mergea greu. Vîntul spulbera zăpada şi o arunca 
înapoi cu furie. Toată truda se arăta zadarnică, 

măcar că vătaful, nemulţumit, alerga din om în 
om, îmboldinăd pe fiecare şi zorindu-l la treabă. 
Fuseseră scoși și cei doi flăcăi de la praştie, ca 
şi vizitiul. Înăuntru nu rămăsese decit Candet, să 
privegheze fringhia coborită în adînc. 

— De-a surda ne zbatem ! izbucni Sandu Pava- 
lache, privind neputincios cum vîntul îi sufla pulbe- 
rea albă ridicată în lopată. Doar să ne aflăm, ia 
aşa, în treabă... 

— Aşa-i porunca, băiatule! se ivi ameninţător 
vătaful. Îşi dădea seama şi Pavel Argatu că mare 
lucru nu se poate face, acum cînd vîntul suflă cu 
atîta înverșunare, dar nu era în căderea lui să-i 
oprească. Ghirăul a poruncit, numai el poate să 
hotărască. 

— Asta-i ca în povestea prostului, urmă Pava- 
lache fără să ia aminte la vătaf, de l-a pus Belzebut 
să care apă cu ciurul din fîntînă... Cu vîntul ăsta 
nici pînă la miezul nopții nu durăm pârtie... 

— Haide, haide ! își înăspri vocea vătaful. V-aţi 
cam luat nasurile la purtare. Pesemne vi s-a făcut 
de butuc... 

Tîrziu, după ce se întunecă aproape de tot, cămă- 
raşul apăru în ușa larg deschisă a cancelariei, 
învăluit de pilpîirea roșiatică a luminărilor înfipte 
in sfeşnice joase de pămînt. În spatele lui crescu 
îndată umbra lată şi înaltă a ghirăului. Noul stă- 
pîn aruncă o privire lungă în jur, făcu doi pași 
pe cărarea proaspăt ruptă în troian, apoi, clătinînd 
din cap, ca şi cum ar fi răspuns unui gînd ivit pe 
neaşteptate, se urcă în sania ce aștepta pregătită 
în laturea cămării. Făcu semn vizitiului şi acesta 
pocni din bici ; ghirăul se repezi să mai spună ceva, 
dar sania se urni într-o opintire repede, coborînd 
la vale, prin zăpada răscolită. 

Birsan strînse dinţii şi o înjurătură cumplită i 
se pierdu, mormăită printre buze. Apoi se îmbă- 
ţoşă, scoţindu-şi mult înainte pieptul lat, și porni 
către bordeiul de la gura puţului. 

II 


La intrarea lui Birsan în bordei, cei dinăuntru 
tresăriră ca din somn. Candet se ridică de lîngă 
foc şi-şi făcu de lucru la crivac. Vizitiul începu să 
împletească o viţă desfăcută a biciului. Cei doi 
flăcăi, Sandu Pavalache și Dumitrache Busoiu, se 
pitiră în spatele bolovanilor de sare descărcaţi mai 
înainte. Şi caii se cutremurară neliniştiţi, dînd din 
copite şi sforăind. 

Ghirăul fulgeră cu privirea în jur, pe urmă se 
îndreptă către buturuga pe care stătuse pînă atunci 
Candet şi se așeză. Își scoase luleaua din brîul lat, 
de lină roșie, o înfundă bine cu tutun din punga 
scoasă tot de sub brîu, apoi luă cu degetele înghe- 
țate un cărbune şi o aprinse. 'Trăgea scurt din lulea, 
repezind nouraşi deși de fum şi se gîndea la noul 
cămăraș, care-l uitase în uşă şi plecase fără să-i 
spună măcar o vorbă. Gîndul acesta i se risipi apoi, 
o dată cu fumul înecăcios al tutunului nefermentat, 
pregătit în casă, pe care-l pusese în pipă. Mai la 
urma urmei, îşi zise, n-au văzut asta decât slujbaşii 
din birou. Și dacă vreunul nu și-o ţine gura sau 
şi-o lua nasul la purtare, atunci... are el leac pentru 
aşa ceva. Cît despre noul stăpîn, n-avea să-și facă 
griji prea multe. Se vedea că nu se pricepe să fie 
aspru. Prea se purtase sfios atunci cînd ar fi tre- 
buit să se arate puternic. Aproape că-i părea rău 
că n-are un stăpîn falnic, de care să tremure. La 
acest gînd, zîmbi: Mai bine să tremure alţii de 
mine. N-am a mă teme de nimic. Ocna-i a mea 
şi cămăraşul la fel. Ce-a fost moș ghirăul pînă 
acuma, dar să vedeţi de-acum înainte... 

Privi în jur şi întiln aţintiţi spre el ochii lui 
Candet și ai vizitiului, în care zări parcă o undă 
de veselie. 

Asta îl înfurie dintr-o dată. 

— Ei, Candet! zbieră la gurar, sărind de pe 
butucul pe care stătuse. Ce fac ăia jos? Dorm ? 

— De, moș ghirău, nu ştiu ce-or fi făcînd, se 
fistici Candet, gindesc că muncesc. 

Spuse asta nemulțumit şi în gînd se mustră că 
n-a apucat să prindă de veste înaintea lui Birsan 
că praștia nu s-a mai ridicat de mult la suprafaţă. 
„Nătărău bătrin ce sînt!“ se sudui el singur. 

-— Dă semn să vină căluşul sus ! Mai repede, mai 
repede ! îl zori ghirăul, cuprins de un fel de ne- 
astîmpăr. 

Gurarul nu mai zise nimic. Scoase o lopată de 
jăratic din vatră şi azvirli cărbunii aprinşi în gura 
puţului. Era semnalul că se cerea călușul cu care 
oamenii se urcau şi coborau din ocnă. 

Odgonul jucă scurt. Îndată caii porniră domol, 
bucuroşi că nu trăgeau de data aceasta decit funia 
goală, fără nici o greutate. La vederea călușului, 
mustăţile lui Bîrsan se zburliră, ajungind cu virfu- 
rile pînă la urechi. Ghirăul se aruncă cu toată greu- 
tatea trupului pe policioara rotundă, cuprinzind-o 
strîns între picioare. Apucă cu nădejde, cu amîn- 
două mîinile, irînghia şi făcu semn lui Candet să 
mine caii. 

— Mamele voastre de puturoși ! se auzi glasul 
lui, în timp ce dispărea pe gura puţului. Apoi se 
făcu tăcere. Caii opriți în loc nu mai mișcară; 
gurarul se aplecă îngrijorat peste gura ocnei; 
asculta, cercînd să ghicească ce se petrece jos ; vizi- 
tiul şi cei doi tineri strinşi în preajma lui, aşteptau 
şi ei cu sufletele la gură. 

Bîrsan sări de pe căluş înainte ca acesta să 
ajungă de-a binelea pe fundul ocnei. Avea o iscu- 
sință nemaipomenită să cadă în mijlocul oamenilor 
cînd aceștia se așteptau mai puţin. Simţea o ade- 
vărată plăcere să-i ia pe negindite, în timpul odih- 
nei, cînd miîncau sau cînd sporovăiau despre neca- 
zurile lor. După pravila lui nescrisă, nu se pomenea 

păcat mai mare decît atunci cînd ocnașul se oprea 
din lucru, fie şi numai pentru a-și scuipa în palme. 
De data asta ghirăul nimerise cum nu se putea 
mai rău. Era tocmai la ceasul cînd, după toiul 
muncii, oamenii înfierbîntaţi își îngăduiau un scurt 
răgaz de odihnă, ca să-și tragă răsuflarea şi să-și 
împrospăteze puterile. 

Ciţiva ciocănași tocmai se odihneau, răsuflînd 
greu : piepturile li se zbăteau să se spargă, sudorile 
le şiroiau pe spinările negre. Bătutul brazdei, ca 
s-o desfaci în bulgări nu mai mici de o sută de 
ocale — sarea măruntă nepunîndu-se la socoteală — 
era cea mai istovitoare muncă în ocnă. 'Trebuia 
îndemînare dar şi multă putere. 

Cît stăteau ciocănaşii, tărăbonţașii răneau mărun- 
țişul din faţa rosturilor, sau rostogoleau cîte un 
bolovan uitat, spre locul de încărcare. Aici, la praş- 
tie, lucra Nicolae Druguleţ, așteptînd la mînă drobii 
ce trebuiau ridicaţi. Veneau cam zece sau doispre- 
zece bulgări la o încărcătură și nu avea acum la 
îndemînă decît patru. Dar pînă atunci nu stătuse 
nici el cu mîinile în sîn şi era ostenit. Încărcarea 
praştiei nu era treabă de mîniuială. Să aşezi pana 
și s-o baţi bine în torțile praştiei, să-i potrivești 
funiile cînd își ia zborul spre gura puţului, ca să 
nu lase în balans prea mare, era totuși un meșteșug 
deosebit. Şi Nicolae Druguleţ era mîndru de înde- 
miînarea cu care muncea. De unsprezece ani de 
cînd lucra la pană, nu i se întîmplase să greşească. 
Acum, aşteptind căluşul de sus, care trebuia să 
aducă cine ştie ce veste pentru vreun ocnaş, îşi 
îngăduia și el o scurtă odihnă. 

În asemenea clipe ocna părea ca ameţită. Un 
murmur de voci stinse plutea slab, ca o scurgere 
domoală de ape. Cele cincizeci şi opt de feștile 
cu seu ce ardeau în străchini de lut sau în hîrburi 
de tuci, clipoceau în fața brazdelor ca licuricii pe 
o mare de întuneric; de departe păreau mai de- 

grabă niște candele pe morminte, iar oamenii ce se 
învirteau în lumina lor plăpîndă semănau cu niște 
umbre negre, ieșite din adîncuri. 

Șfichiul gîrbaciului lui Bîrsan îl trezi pe Dru- 
guleţ din visare. 

— Au! ţipă el, și sări într-o parte, recunoscînd 
fesul roşu al ghirăului. 

— Haită de trîntori ! strigă maimarele rufetului, 
repezindu-se spre cei de la brazde. V-aţi așezat la 
taclale, hai? Las că vă arăt eu cine-i ghirăul 
Bîrsan ! La butuc cu voi! Pe toţi am să vă pun la 
butuc ! Şi tu, vătafe, căută el din ochi pe vătaful 
Spiridon Lăcătuș, care tocmai atunci i se înfăţişă, 
tremurînd. De mult nu mai am ochi să te văd! 
V-aţi pus pe răsfăţ, şi tu, spurcăciune, în capul 
lor ! Să dea dracul să nu vă faceţi cisla, că nu vă 
mai scot din ocnă, cîte zile ăți avea... Aici o să vă 
putrezească ciolanele ! 

Se îndreptă cu paşi mari spre brazda lui Vasile 
Amăriuţei. Opt oameni se sprijineau în bătătoarele 
mari şi grele, așteptind pe cel de la brazdă să 
cioplească un rost nou, fără de care nu puteau să 
înceapă bătaia sării. 

— Ce staţi ? se răsti la ei. 

Întinse gîrbaciul şi înfășură cu sfîrcurile lui 
mijlocul îndoit al lui Vasile Amăriuţei, care tocmai 
cioplea faţa brazdei. Omul se dezăoi cu un geamăt 
şi se răsuci spre ghirău. Ciocanul îi alunecă din 
mînă și îi căzu peste picior. Ocnașul se clătină, 
se frinse şi se lungi icnind de durere. Cineva se 
repezi să-l ajute. Plimbă lumina  feştilei peste 
trupul chircit în lungul brazdei. Din picior curgea 
sînge. Îl zgilții pe rănit: 

— Bădie Vasile ! Bădie ! 

Amăriuţei nu răspundea. Leşinase. Mai săriră şi 
ceilalți. Birsan se viri printre ei. 

— La loc! Vedeţi-vă de treabă! 

Oamenii nu se mișcară, ca țintuiți locului. Spi- 
ridon Buhneş, ciocănaş bătrîn, care nu se temea 
de Bîrsan, spuse cu îndrăzneală : 

— Chiar aşa nu merge, moș ghirău ! Se prăpă- 
dește sub ochii noştri. Să-l ducem sus. Poate or 
găsi vreo babă, să-i facă oblojeli. 

— Să se ducă, dacă şi-a făcut cisla, hotări 
ghirăul. 

— Nu aşa! se îndirji Buhneş. Dacă nu şi-a fă- 
cut cisla nu-i vina lui. N-am făcut-o nici eu. Azi 
toate-s pe dos. Nu merge sarea la bătaie şi pace! 
La unele brazde se ia rostul; altele se înfig adînc 
de nu le mai putem ridica nici după o sută de 
bătăi cu ghiuleaua. Am păţit-o şi eu cu o brazdă; 
de trei ori i-am făcut rostul, am bătut-o cu bătă- 
toarele, dar cu nimic nu m-am ales... 

— Sînteţi niște trîntori! Nu vreţi să munciţi! 

— Nu vorbi cu păcat, moș ghirău! Cine nu 
vrea să-și facă cisla şi să iasă mai devreme din 
iadul ista? Nici de-ale gurii nu mai avem în 
traiste. Nevestele nu vor să știe că sarea are draci; 
cînd ne văd venind tîrziu acasă, li se năzare că am 
irosit vremea la crîşmă. Dar numai noi ştim care-i 
adevărul. Ian priveşte, moș ghirău, cîtă sare mă- 
runtă s-a ales din spărturile noastre! Şi zicînd 
acestea plimbă feștila la picioarele brazădei, ca să-i 
arate grunjii risipiţi de-a lungul ei. 

— Nu-i păcat de atita muncă irosită ? 

Bîrsan ascultă, sfîrcuindu-și mustața cu ciudă. 
Ar fi avut poftă să sară la el, să-l bată ca pe-un 
cîine. Își viri însă gîrbaciul subsuoară şi strînse 
pumnii. Nu îndrăznea. Buhneş era bătrin, omul 
cel mai înțelept din ceată; îl iubeau toţi ocnașii. 
Simţea cum toți oamenii stau cu urechile ciulite 
să asculte ce spune. Dacă ar da acum în el, nu se 
ştie dacă n-ar sări să-l apere... Nu, asta nu va 
face. După cîte s-au petrecut aici, nu de mult, 
trebuie să umble cu băgare de seamă. Răzmeriţa 

abia s-a stins, dar duhul ei mai plutește pe-alocuri, 
ca un nor de furtună. Schimbarea cămărașului 
Iacobini semăna mai degrabă cu o biruinţă a ocna- 
şilor. Asta o înţelegea bine ghirăul. Îşi stăpîni deci 
furia şi porunci ca rănitul să fie ridicat. 

— Spui că mai avea o brazdă plină pînă să-și 
facă cisla ? mai zise el. Pe aceea să mi-o faceţi 
voi, altfel nu vă dau drumul. Avem nevoie de 
sare, de muită sare! Ne-a sosit o tabără de sănii 
de la Tecuci şi n-avem cu ce s-o încărcăm... 

Bîrsan se îndepărtă de brazda lui Amăriuţei în- 
jurînd. Rănitul fu ridicat. Oamenii reluară lucrul, 
încordîndu-și ultimele puteri ; ciocanele loveau fără 
întrerupere, grunjii scăpărau şi înțepau trupurile 
goale ale ciocănaşilor, feştilele ardeau leneș, cu 
fum gros, duhoarea de seu ars stirnea tusea. Nu 
mai vorbea nimeni. 


Sus nu mai răzbea decît ţipătul ciocanelor, ca 
un ecou fioros din altă lume. Funia tamburului 
se smuci de trei ori; era semnul că trebuie scos 
din ocnă un om. Gurarul se trase speriat de o 
parte. Făcu semne grăbite cu mîinile, împrăștiind 
lumea strinsă în jurul lui, şi strigă vizitiului 
aproape în şoapte: 

— Hi, la deal, cu băgare de seamă! 

Caii porniră în trap, dar Candet sări să-i 
oprească. 

— Fii cu luare aminte ! îl îndemnă el pe vizitiu. 
Vine cîinele! E în furii, măi băiete. Ferească 
Dumnezeu să-i greşim cu ceva... 

Prinzînd caii de căpăstru, vizitiul porni să se 
învirtă în jurul crivacului. Funia se întășura încet- 
încet pe tambur. Dar în locul ghirăului apăru trupul 
mătăhălos al  ciocănașului Vasile  Amăriuţei. 
Gheorghe Candet privi uluit la omul prins de că- 
luş. Parcă nu-i venea să creadă. Ce caută ăsta 
sus ? La un ceas atît de nepotrivit ? Așeză cu cea 
mai mare grabă oblonul, în timp ce căluşul rămase 

spînzurat în văzduh cu încărcătura lui neaş- 
teptată. Abia acum băgă de seamă Candet că 
trupul Amăriuţei era legat cu funii de căluş. 

— Ce-i cu tine? întrebă el, presimţind ceva rău. 

— Dezlegaţi-mă, gemu cu glas stins Amăriuţei. 

Îi desfăcură legăturile şi-l ajutară să pună un 
picior pe oblonul puţului. Celălalt îl avea înfă- 
şurat într-o bondiţă veche, din care se prelingeau 
picături mari de sînge. 

Omul scînci de durere şi blestemă: 

— Of! Nu i-ar mai răbda pămîntul pe hoţi! 

— Spune, omule, ce s-a mai întîmplat ? vru să 
știe numaidecît Candet, sprijinindu-l de mijloc. 

— Of, frate Gheorghe! Nu mai pot! Mi-am 
zdrobit piciorul cu ciocanul... 

Așternură un suman în faţa vetrei şi-l ajutară 
să ajungă pînă acolo. Cînd desfăcură încălţările, 
sîngele ţişnea ca un șuvoi. 

-—— Bre, că rău te-ai mai zdrelit, adăugă Candet 
legîndu-i piciorul în grabă, cu un ștergar. Ţi-ai 
rupt o bucată de ciolan cu carne cu tot. Ar fi 
bine să te duci degrabă la Catinca lui Darie. Ţi-o 
găsi ea leac, zgripţuroaica... Dar se răzgîndi îndată : 
N-ai să răzbeşti prin nămeţii iştia... S-o suit omă- 
tul pînă-n brîu... 

Rănitul gemu iar. 

— Cum dracul să ți se întîmple tocmai ție una 
ca asta? se miră Candet. 

— Ceasul rău! şopti Amăriuței. De dimineață 
mi-a ieşit înainte Didina a lui Bordeianu cu de- 
şertul. Tocmai atunci a scos-o dracul din casă, la 
apă... Și vream să mîntui mai devreme azi tainul. 
Mi-e bolnavă fimeia şi-i singură. Dar sarea nu 
mergea în ruptul capului! La o brazdă s-a luat 
rostul şi a trebuit s-o încep de la capăt; alta s-a 
înfipt în adînc, şi am dat optzeci de bombe de 
mi-am dezghiocat oasele. Acum, cu asta nouă, chi- 

tisem că pe la cîntatul cucoșilor să isprăvesc, dacă 
nu venea cîinele. 

Amăriuţei le povesti apoi cum s-a pomenit pe 
neaşteptate cu Bîrsan, cum l-a sfircuit cu gîr- 
baciul şi cum i-a scăpat ciocanul pe picior. 

— A trecut moartea pe lîngă mine. Cînd am 
deschis ochii pluteam parcă în iad; se părea că 
mă poartă strîns în braţe dracii. Numai aici, sus, 
am priceput că eram legat de căluș. Of! Nu mă 
lăsa, Doamne, să mă prăpădese pînă nu i-oi plăti 
ghirăului. 

Singele se prelingea din rană în şuviţe subţiri, 
peste scoarța vechiului suman ce-i ţinea de cul- 
cuş. Gheorghe Candet, ca ocnaş bătrin ce era, se 
pricepea la vătămătură și la oblojeli. Multe vă- 
zuse el de astea. Nu mai stătu pe gînduri. Cotro- 
păi în traista lui Amăriuţei şi trase o basma ; rupse 
o bucată și făcînd-o mototol o aruncă în vatră; 
cîipa se aprinse fumegînd încet. Strînse cu o sur- 
cică scrumul rămas și-l presără pe o scîndurică, 
amestecîndu-l cu scuipat ; se făcu un aluat negru 
și lipicios pe care îl întinse peste rană, uşor, abia 
atingînd locul cu mîna. Din traista lui scoase un 
darab de mămăligă, îl turti între palme şi-l aşeză 
ca o cataplasmă peste rană, făcînd o altă legătură. 
După ce mîntui oblojeala spuse: 

— Aru, dacă n-ar fi ghirăul aici, mi-aş lua 
inima în dinţi şi te-aş slobozi de vale cu o sanie. 

De teama gîndului îndrăzneț mai mult şoptise. 
Tocmai atunci intră şi vătaful Argatu. 

— Ce s-a întîmplat ? întrebă el, cercetînd încă- 
perea de jur împrejur. Cine geme aici? 

— S-a zdrelit rău la picior bietul Vasile, vorbi 
Candet. N-ar fi chip să-l urcăm într-o sanie și să-l 
trimitem acasă ? 

— Nici pomeneală de așa ceva, bade Gheorghe ! 
Vrei să ai dea face cu moș ghirău? Poate să 
cătăm pe cineva să-l ducă pînă-n sat. 

— Şi aşa-i bine! primi gurarul. 

Tînărul Busoiu ieşi din umbră şi se apropie de ei. 

— Da” de ce vă temeţi atit, oameni buni? zise 
el dojenitor. Se prăpădeşte bădia Vasile lingă noi 
şi stăm cu gurile căscate. Apăi, treabă-i asta? Íl 
duc eu cu sania ! Ce ? Şi-a zdrelit piciorul la nuntă, 
sau la tăiat drobii ? 

Candet rămase cu gura căscată la auzul unor 
asemenea spuse, iar Pavel Argatu îngheţă cu 
vorba pe buze. Pe urmă se îndepărtă, găsind că e 
mai cuminte să nu fie faţă la asemenea cuteză- 
toare abatere. De cînd e ocna nu s-a pomenit ca 
un rufetaş să se urce într-o căruţă a cămarei! De 
hatîrul ăsta nu se bucurau decât morții şi ghirăul. 

— M-oi alege poate cu nişte bice pe spinare, mai 
spuse Busoiu, dar mai uşor o să-mi fie mie, decît 
îi este acuma lui bădia Vasile... 

Flăcăul nu mai întîrzie. leşi repede şi peste pu- 
țin se întoarse. Sania aştepta la ușa bordeiului. 

— Şi chiar faci tu cum ai spus? se minună iar 
bătriînul Candet, neputind să-și vină în fire în 
fața îndrăznelii tinărului Busoiu. Numai dacă ţi-a 
merge... Fă și tu așa ca să pici îndărăt înainte de 
a ieși strigoiul din ocnă, c-altfel nu-i bine... 

Flăcăul, ocupat să-l ajute pe Amăriuţei, nu răs- 
punse, cu toate că ar ti putut să-l liniștească pe 
gurar, spunîndu-i că a avut grijă să ia din grajd 
caii cei mai iuți; cu asemenea telegari nu se teme 
că are să zăbovească prea mult la drum. Dar nu-i 
spuse nimic. Urcă pe rănit în sania aşternută cu 
paie. Caii porniră ca scăpaţi din arc, stîrnind vir- 
tejuri de zăpadă. Într-o clipă se pierdură înghiţiţi 
de întunericul nopţii. 


În ocnă, singurul semn care să arate oamenilor 
scurgerea timpului erau brazdele lucrate şi drobii 
dați la praştie. Aceştia purtau semnul tăietorului, 
ca să se ştie cîtă sare a dat fiecare; unul avea ca 

altul un cerc, cu totul mai bine de o sută cinci- 
zeci de semne, ce se puneau şi pe scule. Semnele 
se moșteneau din tată-n fiu şi ocnaşii se mîn- 
dreau cu ele, ca nobilii cu blazoanele. În noaptea 
asta însă totul se învălmăşise. Lucrau în neștire, 
fără judecată, goliţi de gînduri. Nenorocirea în- 
tîmplată lui Vasile Amăriuţei i-a secat la inimă, 
iar venirea neaşteptată a ghirăului le-a zăpăcit 
obişnuitele arătări despre mersul timpului. Aștep- 
tau nerăbdători să se vestească de sus al doilea 
cîntat al cocoșilor și să-i vadă coborînd pe cei din 
schimbul următor. În trupurile moleşite stăruia 
oboseala parcă mai apăsătoare ca altă dată. Să nu 
fi fost ghirăul acolo, ar fi lepădat sculele şi s-ar 
fi întins cu spinările încinse pe luciul de gheaţă al 
podelei de sare şi ar fi rămas aşa pînă la sosirea 
schimbului.... 

— Vino cu răbojul la mine! se auzi tunînd gla- 
sul ghirăului. 

Vătatul alergă ţinind în mînă o şipcă lungă, 
plină cu crestături. 

— Ian te uită, ian te uită! mormăi Bîrsan, ci- 
tind semnele de pe răboj. Ion Argatu, opt drobi... 
lon Dreptu, şapte... Vasile Pintilie nouă... Profitan 
Toader, şase... Auzi, vătafe ? Şase! îţi place? Ia 
strigă-l încoace pe budulacul ista ! 

Vătaful chiui de două ori: 

— Profitan ! Hei, Profitan, fă-te-ncoace, la moş 
ghirău ! 

-7 — Iacătă-mă-s! sări omul, desprinzindu-se din 
întuneric. 

Ghirăul ridică feştila şi-l cercetă în lumina ei. 

— 'Tremuri, hai? 

Tremura, nu de teamă, de osteneală. Pe pieptul 
gol i se scurgea o mizgă viscoasă din apă și praf 
de sare. 


— Te-ai prostit rău, Profitane! Din ciocănaş 
fruntaş, mi-ai devenit codirlă. 

Acesta bolborosi încurcat : 

— N-am vină, moş shirău. Am brazda într-un 
loc cu chichion. Trag de ea, nu-i chip s-o urnesc. 
De două ori i s-a luat rostul. Am dat şi bătaie vir- 
toasă, şi mai moale, nimic n-am făcut. De zece 
ani îs în ocnă, dar o zi aşă de afurisită n-am avut. 
Am văzut. iepure cînd am urcat dealul... Asta-i 
ştiut. Cînd îți iese iepurele înainte, nu-i a bună, 
termină el convins. 

— Nu-i de asta! E că staţi de povești; nu lu- 
craţi... Hai, pleacă la brazdă! Să nu crezi c-ai să 
scoţi nasul din ocnă pînă n-ai să mântui partea ta. 
Văd eu bine că vi s-a făcut de butuc... 


Strigase tare, ca să-l audă toţi. Glasul îi pluti 
cu ecou lung între pereţii cufundaţi în beznă ai 
ocnei. Oamenii se aplecară mai tare asupra unel- 
telor, strîngînd din dinţi. 

Dintre toate pedepsele butucul era spaima lor. 
Pe vreme de iarnă era moarte curată să stea ci- 
neva cu picioarele prinse în butuc ca într-o men- 
ghine, zăcînd nemișcat zile întregi, aruncat undeva 
pe fundul ocnei sau în grajd, ca un stîrv. Putea 
să putrezească omul în butuc dacă așa voia ghi- 
răul. Cînd nu era butucul, era bătaia, iar cînd i se 
părea că nici schilodirea oamenilor nu-i de ajuns 
ghirăul le lua pămînturile date din moşia ocnei 
in virtutea unei vechi pravili domneşti, lăsîndu-i 
să moară de foame cu tot neamul lor. Fără pă- 
mînt de hrană, nu poate trăi un ocnaș. Cu cele 
cincisprezece parale cît se plăteau pentru un drob 
de sare, îi era greu s-o scoată la capăt, dacă pe 
lîngă asta nu avea şi un lan de popuşoi. 

La toate astea se giîndea bătrinul Spiridon 
Buhneş, ascultind răscolit de mînie, urletele ghi- 
răului. Se înturnă către vecinul său şi-i vorbi în- 
cet, abia stăpînindu-se : 

— Doamne, vericule, multe mai răbdăm şi noi. 
Vorba aceea: turcul te bate, turcul te judecă! 
Răbdăm și îndurăm. El e unul, noi mulţi, mulţi 
de tot !... îşi umflă pieptul cu aer şi apucînd ghiu- 
leaua, o lăsă să cadă pe brazdă, cu toată greutatea, 
cu sete, parcă ar fi zdrobit capul unui şarpe sub 
ea... Mulţi dar nevolnici... adăugă tot el, dezdo- 
indu-se de şale. 

O piîriitură puternică acoperi deodată zgomotul 
ciocanelor. Nicolae Druguleţ îngălbeni; răcni cât 
putu de tare, alergînd ca un bezmetic prin întu- 
neric : 

— Fugiţi! Fugiţi! Fugiţi, oameni buni! 

Ciocanele amuţiră ; oamenii şovăiră cîteva clipe 
cu uneltele în miîini, apoi, îndată, se răspîndiră 
zăpăciţi, îngropîndu-şi feţele în pereţii ocnei, apă- 
rîindu-se cu mîinile prinse pe cap ca de o pri- 
mejdie pe care n-o vedeau dar o simțeau în preajma 
lor. Sus, praştia încărcată vîrf se legăna încă nesi- 
gură sub armătura clopotului ; se auzi o nouă pîrîi- 
tură, de data asta mai tare; legăturile funiilor se 
desfăcură şi bolovanii din plasă se prăvăliră în 
gol. O bubuitură ca de trăsnet făcu să se cutremure 
ocna. Parcă un turn înalt s-ar fi prăbuşit la cîțiva 
paşi, sau o ghiulea mare ar fi detunat drept în 
mijloc. Spărturile bolovanilor împroșcară departe, 
ca o ploaie de ghiulele și schije, găurind pereţii 
şi secerînd oamenii. Ocna se umplu de vaiete şi 
strigăte. Feștilele pilpiiră speriate și se stinseră. 
Se aşternu o beznă neagră. Nori încărcaţi cu praf 
de sare se ridicară de jos făcînd și mai nesuferit 
aerul şi aşa înecăcios. De sus se auzi gurarul, răc- 
nind ca în spaimele morţii : 

— Aslanache, pune măciuca ! 

— Foc! Foc! Aprindeţi focul! urlă ghirăul, de 
undeva, de lîngă un perete. 

Îndată cineva aprinse paiele uscate pregătite 
pentru asemenea împrejurări. Pale de lumină gal- 


3i 


benă despicară bezna. O dată cu lumina un frea- 
măt şi o învălmăşeală nemaivăzute izbucniră în 
ocnă. Oamenii înnebuniţi de groază alergau de 
colo-colo. Strigau de-a valma cu răniții, se che- 
mau, se căutau între ei, plîngeau, blestemau. Ghi- 
răul se ivi în pilpiiala flăcărilor. Își pierduse biciul 
în învălmăşeală şi acum parcă îi lipsea ceva. În- 
cerca să urle, să se răstească la oameni, să-i do- 
molească, dar nu-l lua nimeni în seamă. Îl căută 
din ochi pe Druguleţ. Se apropie de el şi-i spuse, 
potolit, îngrijorat : 

— Vezi cine-i rănit. 

Druguleţ luă un smoc de paie, îl aprinse și porni 
în cercetare. Se întoarse destul de repede: trei 
răniţi şi doi morți. 

Morți? se stiimbă Bîrsan. Cine-s? 

— Simion Cotrubă din Tîrgul Trotuşului şi 
Mihalache Aldea. Pesemne că n-au mai putut să 
se tragă din făgaş cînd s-a dat de veste... 

Oftă. Ghirăul își muşcă buza. Vorbi tare, să fie 
auzit de!cei din apropiere. 


— Au murit c-aşa le-a fost scris... Fiecăruia cînd 
îi vine ceasul... Degeaba îi bociţi, de înviat nu-i 
mai înviaţi. Scoateţi-i sus. Întîi pe betegi. Apoi, 
către vătaful care se ivise lîngă el: Ascultă, vătafe, 
nu iese nimeni pînă nu-și face cisla. Pe cel cu 
pricina îl dai în seama vătafului care te schimbă. 
Auzitu-m-ai ? 

Vătaful murmură, scăpînd un început de oftat. 

— Da, moş ghirău, am auzit. Nu pleacă nimeni... 


Răniţii fură urcați unul cîte unul, care lăsat de 
voia lui pe căluş, care legat, să nu se răstoarne. 
Fură ridicaţi şi morţii. 

Sus nu mai răzbea decît zgomotul ciocanelor, 
însoţit de un ecou fioros ca venit din altă lume. 

Gurarul Candet aşeză morţii lîngă perete, unul 
la picioarele altuia, ca să nu strîmtoreze locul. 

Le aprinse teştile la căpătii și le acoperi fețele cu 
cîrpe luate din  traistele oamenilor. Răniţilor le 
făcu loc lîngă vatră. Pe unde se mai scurgea sîn- 
gele aruncă paie. 

Cînd sosi şi ghirăul, gurarul îl primi cu teamă 
şi cu silă. 

— Bine c-ai venit, moș ghirău, îi zise el. Ce fa- 
cem cu oamenii ? şi-i arătă răniții care scînceau, 
ghemuiţi lîngă foc. Cu morţii mare socoteală nu 
mai avem. Dar pe betegi eu spun să-i trimitem cu 
sania la bolierul de la Biserica Domnească, sau 
măcar la vreo doftoroaie, să nu se prăpădească 
lîngă noi. 

— Da, se învoi Bîrsan fără plăcere. Unde-i 
Argatu ? 

— Îi cu oamenii care rănesc omătul în jurul 
miglelor. Să-l chem ? Și fără să mai aștepte învoi- 
rea lui strigă spre uşă: Ia vezi tu, Matei, unde-i 
Pavel Argatu. Spune-i că-l cheamă moș ghirău. 
Să vie fără zăbavă. 

— Porunca ? se înfăţișă acesta smirnă. 

— Să pună caii la două sănii. Cu una mă duc eu 
la vale la cămăraş, să-i dau de veste; alta pentru 
betegi. 

Cînd ieşiră afară, vătaful se cutremură. În botul 
dealului tocmai venea către ei sania cu care Busoiu 
dusese pe Vasile Amăriuţei. Flăcăul învîrtea bi- 
ciul' fără grijă, de parcă nici nu se sinchisea de 
ghirău. La început socoti că Busoiu va coti măcar 
în ultima clipă şi se va pierde undeva spre grajd. 
Dar Busoiu trase sania chiar în fața ghirăului. 

— Ce-i cu tine? Ce cauţi în sanie? Unde-ai 
fost? se iuți Bîrsan şi dădu să apuce biciul din 
mîna lui Busoiu, căci pe al lui îl pierduse în ocnă. 

— Nicăieri n-am fost, moş ghirău, minţi flă- 
căul, fără urmă de teamă în glas. S-a îmbolnăvit 
Postelnicu, vizitiul, şi i-am luat locul. Cine vrei 
să te ducă acasă pe-o vreme ca asta? 

— Bun, mormăi Bîrsan, mai îmbunat de hăr- 
nicia flăcăului. Să plecăm dară. 

Şi sări în sanie, obosit, nemulțumit de el și de 
toată lumea. 

Candet, care ieșise în uşă la fel de îngrijorat, 
se aplecă spre urechea lui Pavel Argatu şi-i şopii : 

— 'Ţi-am spus eu? Flăcăul aista e om de nă- 
dejde. Te poţi da pe mîna lui... 


III 


Elisaveta Ghineţ și Marghioala Cioabă grăbeau 
pe urmele săniei boiereşti. Nu apucaseră să se 
înfăţişeze noului cămăraş şi să-i facă plîngere şi 
rugăminte pentru necazurile lor. Vătaful Pavel 
Argatu le învățase să meargă în tîrg, la casele 
lui Rudolf Sturza, unde a tras boierul cel nou în 
gazdă, şi să cadă la picioarele lui. Să nu-i spună 
că bărbaţii lor au fost între căpeteniile răzme- 
riței și că au murit de pe urma bătăilor de la 
călăraşi. Să-i ceară numai, cu lacrimi şi vorbe sme- 
rite să nu le ia pămîntul dat de ocnă. Fără pä- 
mint înseamnă că nu mai au alta de făcut decît 
să se întindă în pragul casei cu copiii şi să aștepte 
moartea. 

Asta le-a sfătuit vătaful să-i spună stăpînului 
celui mare, dar cît mai grabnic, pînă nu apucă 
ghirăul să-i povestească toate cîte s-au întîmplat 
cu zavera din toamna trecută. 

Tot vorbind, femeile trecură pirăul Valica și 
intrară în mahalaua țigănească ; de aici o luară 
pe uliţa Bisericii Domnești, după care străbătură 
maidanul de la intrarea tirgului, ţinîndu-se de 
mînă, ca să nu le doboare vîntul. Lîngă biserica 
Sfîntul Nicolae, aproape de casa lui Rudolf Sturza, 
se opriră, neliniştite de gîndul lor îndrăzneţ. În 

viaţa lor nu vorbiseră cu un boier atît de mare. 
Erau înfricoşate că vor sta înaintea unui dregător 
temut, dar nu voiau să şi-o mărturisească. Ocoliră 
grădina cu zaplazul înalt al casei lui Sturza, peste 
care atîrnau, greoaie, braţele înzăpezite ale unor 
nuci bătrîni. Printre uluci, departe, îmbrăcată în 
iedera albă a iernii, se zărea casa veche, largă, a 
Sturzului, cu acoperişul de şindrilă mult lăsat, cu 
cerdac de lemn şi ferestrele strălucind de lumină. 
Porţile erau larg deschise. Cele două femei se co- 
deau să intre, dar văzînd apoi în curtea cu omătul 
frămîntat de copitele cailor o mulţime de robi tre- 
băluind, păşiră cu hotărîre. De la rîndașii care 
curăţau zăpada, aflară că boierul Sturza are mare 
sindrofie în seara aceea, în cinstea noului cămăraș 
venit de la Iaşi. 

La ușa mare a casei, un ţigan rob, îmbrăcat în 
mintean, şalvari, cușmă şi conduri, aștepta musa- 
firii. Țiganul le opri şi le întrebă ce caută. Afliînd 
că veniseră cu jalbă la boierul cel nou, le spuse 
că treaba asta nu-l priveşte pe el. Bătu dar cu 
pumnul într-o uşă de la antret-şi îndată se ivi 
Pavel Grindu, curteanul de jurnă. Acesta nici nu 
le mai întrebă ce vor. Le cunoștea. Ştia bine pen- 
tru ce au venit. Le pofti în antret, după ce le rugă 
să se scuture bine de zăpadă. Înăuntru era cald. 
Femeile simţiră cum sîngele li se dezgheţa în 
obraz şi parcă începea să curgă mai repede. 

— N-aţi prea nimerit la vreme potrivită, le zise 
curteanul, după ce văzu că s-au mai încălzit. Dar 
dacă tot aţi venit, am să-l vestesc pe domnul că- 
măraş... Nu e în toane bune, nu ştiu ce are... Bine 
ar fi să vă primească, dacă nu, n-am ce să vă fac; 
o să mai încercaţi şi altă dată. Pînă atunci staţi 
colo, lîngă vatră, şi mai încălziți-vă o țîră... 

Ciocăni în uşa de nuc, lucrată cu mult meșteşug, 
a iatacului din dreapta şi rămase în aşteptare, cu 

urechea lipită de ea. De dincolo răsună o voce 
puţin îngroşată, poruncitoare : 

— Intră! 

Femeile îl zăriră pe Vilara prin ușa întredes- 
chisă. Sta răstignit pe un jilţ mare, în giubea al- 
bastră de pambriu blănită cu samur, cu picioarele 
întinse și cu capul pleșuv lăsat pe speteaza înaltă, 
îmbrăcată într-un covoraş de Persia; între dinți 
ronţăia vîrful ciubucului şi sufla uşor fumul, care-i 
învăluia faţa ca într-o pînză de păianjen. 

— Ce vrei ? întrebă pe curtean, fără să se miște 
și fără să se uite la el. 

— Două văduve de ocnași au venit să se plingă 
măriei tale... 

— Ce le-a venit? făcu Vilara nemulţumit. 

— Ce să facă, sărmanele de ele ? Vin de departe, 
vai de mama lor... îngăduiţi să intre? 

— Îngădui ! primi el, mai mult din plictiseală. 

Femeile lepădară în antret cojoacele încă ude; 
curteanul le dădu cîte un şomoiog de paie uscate 
să-și frece încălţările, după care le deschise ușa 
şi le lăsă să pătrundă în iatacul stăpînului. 

Cînd le văzu, cămăraşul încruntă sprîncenele ; 
era un tic al lui, din cauza miopiei, dar ele luară 
asta drept un semn rău. 


— Ce vreţi? le întrebă el chiar de la ușă, cu 
glas moale, potolit. 


Își strînse picioarele rășchirate, puse ciubucul 
deoparte și le privi mai atent. Femeile se fisticiră ; 
lăsară privirile în jos. „Trebuie să fi fost frumoase 
la vremea lor !“ le cîntări Vilara, cu ochii de cu- 
noscător. „Și nu-s nici atît de bătrine cum ar părea 
la prima vedere.“ Urmele de frumuseţe răzbăteau 
însă greu în obrajii lor îngălbeniţi. Se cunoștea 
că farmecele li se stinseseră de mult... 

Sub privirile sale pătrunzătoare, rămaseră fără 
glas, mistuite de o frică neînţeleasă. El repetă în- 
trebarea, oarecum amuzat de sfiiciunea lor. Mar- 

ghioala Cioabă simţi că o năpădeşte un năduf. În- 
cepu să lăcrimeze, iar Elisaveta plînse de-a binelea. 

— Aţi venit să mă bociţi la cap ? întrebă atunci 
boierul. 

Marghioala se stăpîni. Îşi șterse ochii cu colţul 
tulpanului şi luîndu-și inima-n dinţi începu să 
vorbească, repede dar socotit, aşa cum o învățase 
vătaful. 

— Sărut mîna, măria ta! Iaca am venit să ne 
plingem înălțimii tale, ca niște vădane de ocnași 
ce sîntem, fără putere şi fără ocrotire. Murind băr- 
baţii noștri am rămas cum e mai rău. Eu am patru 
copii, femeia asta are cinci. Dacă ni se iau pămîn- 
turile ce le avem date în stăpînire din partea 
ocnei, o să pierim cu toţii de foame... 

— De ce nu vă duceţi la ghirău? Mai bine ştie 
domnia sa rînduiala cu pămînturile decît mine, 
care abia îs venit. 

— Am venit la măria ta ca la o inimă mai bună 
şi mai îndurătoare... 

— Ghirăul n-are inimă bună şi îndurătoare ? 

— Inima omului îi după cum o arată faptele lui. 

Vilara le măsură cu o privire aspră. 

— Ce va să zică asemenea vorbe ? Au nu cumva 
sînteţi neveste de ocnași care s-au sculat împo- 
triva stăpînirii ? 

Femeile îngălbeniră. Se gîndeau : „Să fie boierul 
ăsta atit de năzdrăvan încît a și putut afla ceea 
ce ele au vrut să-i ascundă?“ Marghioala cuteză 
totuși să-i răspundă : 

— Noi, femeile, n-avem de unde şti ce-au făcut 
bărbaţii noştri şi nici ponoasele lor nu vrem să 
le tragem. Eu știu că cincisprezece ani, şi femeia 
aiasta douăzeci de ani, am pus mămăligă în traista 
bărbaţilor noştri, care au muncit în ocnă, ca şi 
moşii lor. Dă poruncă, măria ta, să nu ne ia pă- 
miînturile, și Dumnezeu din ceruri o să-ţi răsplă- 
tească pentru fapta înălţimii tale. 

Vilara frămîntă o clipă mătăniile de chihlibar ; îi 
plăcuse vorba răspicată, sumeţirea femeii, frica ei 
ascunsă cu îndirjire. Nu prea ştia el bine cum e 
cu pămînturile ocnei, dar îşi zise că o promisiune 
nu strică. Să se audă printre ocnaşi că stăpînul 
cel nou e mărinimos şi ajută pe cei ce vin plecaţi 
să i se roage. Aflase încă la laşi de răzmeriţele 
petrecute în toamnă la ocnă, cînd cămara rămăsese 
fără sare şi trebuiseră să trimită călăraşi împo- 
triva răsculaților, ca să-i potolească. El nu avea 
nevoie de aşa ceva. I-o ceruse chiar domnitorul, 
cînd îi încredinţase această slujbă, 

— Bine! zise el descreţindu-și fruntea. Treacă 
de la mine! Voi porunci să vi se lase pămînturile. 
Cum vă cheamă ? 

Îşi spuseră numele. Vilara părăsi jeţul şi mer- 
gînd la masă se aplecă asupra ei, spre a face cîteva 
însemnări pe o filă de hirtie. 

— Acum vă puteţi duce, le zise și rămase spri- 
jinit cu spatele de masă. 


IV 


Primind poruncă să găsească loc de găzduire 
pentru tabăra tecucenilor, cantaragiul Ion Mureșan 
se interesă cîte sănii sînt cu totul şi unde au 
poposit. 

— Iaca, nu sînt multe, răspunse trimisul tabe- 
rei, Marin Potolog. Numai treizeci şi cinci, cu șase 
călărași de pază. 

Trecură pe drumul de care, ca să coboare în 
tirg. Călărețul călca alături de Mureşan, ducîndu-și 
calul de dirlogi. Drumul se aşternea otova de ză- 
padă ; rîpele de pe lături, îndesate pînă sus, aproape 
nu se mai vedeau; nu se zărea ţipenie prin par- 
tea locului, nici în deal, nici spre vale. Mersul le 
era însă uşor; vintul sufla de la spate și parcă-i 

împingea înainte. În dreptul spînzurătorii, Marin 
Potolog încetini pasul ; privi cu o licărire amară 
stilpul de la margine  asemuindu-l unui paznic 
Singuratic la hotarul lumii vii. 

— Ce te-ai oprit ? întrebă cam batjocoritor can- 
taragiul. N-ai mai văzut aşa ceva? 

— Ba bine că nu! Am văzut destule! Gîndeam 
însă că aiestea cresc numai prin părțile noastre. 

Mureşan miîrîi ceva neînțeles. Celălalt continuă : 

— Mă întreb dacă totdeauna au fost de-aiestea 
pe pămîntul nostru ? Matale ăi fi ştiind mai bine 
ca mine, că de, după straie te arăţi a fi om învăţat, 
ai, citit prin ceasloave... 

— Nici aiasta n-am de unde ști, vru Mureşan 
să curme întrebările străinului acesta curios. 

Marin Potolog merse cîtva timp fără să spuie 
o vorbă, îi părea tare rău că se găsise cu un căr- 
turar şi nu putea scoate nimic de la el. Avea el 
o întrebare anume şi nu ştia cum să ajungă la 
dinsa. 

— Un cuscru de-al meu, începu el iar într-un 
tîrziu, ţircovnic în sat la mine, mi-o fost spus că 
nu de mult, într-o ţară ce se află la asfinţitul 
lumii, poporul s-ar fi răsvrătit întorcînd spînzu- 
rătorile împotriva domnilor. Adevărat să fie? 

Mureşan îl privi speriat pe Potolog : 

— De unde vrei să ştiu? N-am auzit nimic! 
Şi nici nu poate să fie adevărat. Cum să le întoarcă 
împotriva domnilor ? 

— Aşa, am întrebat și eu. Da’ zice cuscrul că și 
călărașii au trecut acolo de partea oamenilor. 

— Asta, n-aş mai crede, se lăsă prins Mureșan, 
călărașii sînt totdeauna cu stăpînirea. Altfel, cum 
crezi că s-ar ţine boierii ? 

— Să fie cum zici matale. Dar ce te faci cu pros- 
timea ? Acolo-i putere nemăsurat de mare. Și dacă 
s-a pornit prosiimea cea multă, ce te faci? Se 
sperie și călăraşii. Așa gîndesc că s-a întîmplat și 


39 


în ţara de care mi-a fost spus cumătrul meu, 
țircovnicul... 

Cantaragiul se feri să răspundă. Nu era deprins 
să asculte cârtiri împotriva stăpînirii. Trase cu 
coada ochiului spre străin. „Al dracului zdrahon 
cum mai umblă să mă ducă în îispită!“ se gîndi 
Mureşan, iuțind şi mai mult paşii. 

Ajunseră în mahalaua țigănească. 'Ţiganii erau 
robii ocnei; unii deprinseseră tăiatul sării şi nu- 
mărau printre ei ciocănaşi destoinici, dar cei mai 
mulţi lucrau în ocnă ca fierari, feștelari, curteni, 
gropari, surugii. Rău trăiau toţi muncitorii ocnei, 
dar cel mai rău trăiau. ţiganii. Ei nu erau nici 
măcar scutelnici, devreme ce nu erau ţinuţi să 
facă oştire și nici să plătească bir. Pămînt de 
hrană nu li se dădea, ca la ceilalţi ocnași, drept 
care nici vite nu ţineau. Toată pricopseala lor era 
merticul, adică cele zece ocale de sare pe care le 
primeau la capătul săptămînii din partea cance- 
lariei şi pe care o vindeau neguţătorilor din tîrg 
pe mai nimic. 

Bordeiele joase ale mahalalei erau îngropate în 
omăt, aproape cu totul. Numai fumul ce se ridica 
de sub streşini, topind zăpada în picuri mari de 
apă murdară, arăta că acolo trăiesc fiinţe ome- 
neşti. 

Tecuceanul cercetă cu atenţie bordeiele ţiganilor, 
ca un cunoscător. Erau la fel cu cele de pe la ei. 

— Multe drumuri n-am bătut în viața mea, 
spuse el, dar pe unde am fost am văzut că sără- 
cia şi suferinţa omenească au aceeași față. Mă uit 
la ţiganii de aci; se cheamă că-s meșteșugari, 
Doamne iartă-mă. Dar pe cît se arată, sînt la fel 
de dezbrăcaţi şi nemîncaţi ca şi ai noştri. 

— Din ce să trăiască, dacă ocna nu le dă nimic. 

— Le-o fi dînd batir hrană ? 

— Da’ de unde! Nimica... Numai cîte un mertic 
de sare la fiecare „căutare“... 

— Nu mai spune! Atuncea îmi vine să cred că 
robii de la noi trăiesc mai bine; boierii le dau de 
mîncare... 

— Unde zici că ai lăsat tabăra? abătu vorba 
cantaragiul. 

— Tocmai în partea de jos a tirgului. 

— Asta-i, bun. Chiar pe acolo mă gîndeam şi 
eu să vă caut adăposturi; acolo sînt case mai în- 
căpătoare şi grajduri mai bune pentru vite. 

Înserase. Negustorii se grăbeau să tragă obloa- 
nele de lemn peste ferestruicile dughenelor ; tre- 
cătorii se arătau tot mai rar pe uliţe; vîntul mă- 
tura zăpada cu furie şi o arunca peste casele joase ; 
ici-colo scânteiau lumini pe la case, ca niște ste- 
luţe îndepărtate şi singuratice ; ogeacurile mici 
pufăiau greu, ca nişte lulele bine îndesate. 

În partea de jos a tîrgului dădură peste tabără; 
săniile, cu boii încă înjugaţi, așteptau gata de ple- 
care. Oamenii, ninși de sus pînă jos, tropăiau 
printre sănii să se încălzească, curățau cu palma 
zăpada strinsă pe spinările vitelor, şi le rupeau 
ţurţurii de gheață de la ochi şi de pe nări. Se în- 
trebau îngrijoraţi, aproape fără nădejde, cînd se 
va întoarce omul trimis la cămara ocnei pentru 
găzduire. Boii erau sfirşiţi de atita cale; aveau 
nevoie de hrană şi adăpost bun — şi asta fără 
zăbavă. 

Cînd Marin Potolog se arătă întovărășit de sluj- 
bașul ocnei, conducătorul taberei le ieși bucuros 
în întîmpinare. 

— Sărut mîna, cucoane, o luă el înainte, nerăb- 
dător să se prezinte slujbașului ; eu sînt Toader 
Păun, vătaful taberei. 


Îl măsură respectuos pe Mureşan. După straie 
i se părea a fi din tagma boierilor. N-avea de unde 
să ştie că Mureșan era om de rînd, ca şi dînsul, 
cu nimic mai fericit decît ultimul cărăuş din ta- 
băra lui. Simbria de la -ocnă era doar de doi gal- 

beni pe lună. Cu nimic nu se deosebea traiul ce-l 
ducea acasă la el, de traiul celorlalţi robi ai 
ocnei. 

Norocul, sau poate nenorocul lui, era că printre 
atîta puzderie de lume fără ştiinţă de carte, el 
apucase să deprindă scrisul şi cititul de la tatăl 
său, răposatul Constantin Mureșan. Acesta fiind 
de fel din Transiivania, dintr-un sat de munte de 
pe Mureş, învățase carte de la un popă. Într-un 
an de lipsuri mari, bătriînul Mureșan şi-a luat să- 
laşul şi s-a tras încoace. Auzise de la mocanii care 
treceau munţii cu oile că meșteșugul lui ar avea 
căutare în Moldova. Se pricepea ca nimeni altul 
să meșterească steiurile puţurilor de sare şi le 
ferea de apă aşternînd peste ele piei de bivol unse 
cu o alifie dreasă din praf de sare şi argilă, peste 
care bătea apoi ţambrele de lemn. Meșteşugul ăsta 
era vechi, dar nu oricui îi fusese dat s-ajungă la 
îndemînarea lui Mureșan. De la o vreme însă, cu 
toată faima, nu mai găsise de lucru în Transil- 
vania. Puţuri noi nu se mai săpau, iar pe cele 
vechi le meşterise cu atita credință că nu mai era 
nevoie să le mai meremetisească. A trebuit să vină 
încoace, peste munţi, in căutarea norocului. Za- 
darnic ! Şi aici ocnele vechi „aveau sare destulă, 
iar altele noi deocamdată nu se mai scobeau. 

Pînă la urmă, ca să poală duce o fărîmă de piine 
copiilor, a fost nevoit să intre ciocănaș la ocnă, 
rob la rînd cu ceilalți robi. Munca grea, istovi- 
toare i-a secătuit repede puterile și i-a scurtat 
viaţa. În anui cînd şi-a dat sufletul, tocmai se vor- 
bea că e nevoie de un nou puț la Ocniţa. Otcupciul 
ocnei celei noi avea nevoie de meşterul Mureşan 
şi veni acasă după el; era prea tirziu! Trupul 
meşterului putrezea de peste două luni în ţintirimul 
târgului. 

Fiica lui, rămasă fată bătrînă la casa maică-si, 
se prinsese ea să meșterească puţul. Nu muncise 

alături de tată-su la toate puţurile din Ardeal? 
Şi nu învățase meșteșugul mai bine ca un bărbat ? 
Otcupciul a cam șovăit. Dracul a mai văzut femeie 
lucrînd la puţurile ocnelor ? Neâvînd însă încotro, 
s-a învoit. L-a cîrtit o lume întreagă ; una ca asta 
nu s-a mai pomenit de cînd lumea! Dar a tăcut și 
a răbdat. Ştia el ce știa... Cine rîde la urmă, rîde 
mai bine. Și a avut de ce să se bucure pentru 
nemaipomenita lui îndrăzneală : femeia îl costase 
de zece ori mai puţin decît l-ar fi costat orice alt 
meşter. Unde mai pui că a făcut un lucru bun, 
cum nu l-ar fi făcut nici un alt meșter. 


În zilele acelea tînărul Ion Mureşan împlinise 
şaisprezece ani ; ştia să scrie, să citească, să soco- 
tească, cunoștea graiul ungurilor și al nemților 
de dincolo, dar nu deprinsese nici o meserie. 
Pînă atunci citise şi învățase. Aceasta a fost do- 
rinţa tatălui său; bătrînul nădăjduise să-și vadă 
feciorul domn mare. Ar fi vrut ca băiatul lui să-și 
croiască altfel de drum în viaţă, să se avînte în 
lume, căutîndu-și un rost pe lîngă pulpana vreunui 
negustor însemnat; nu voia să ajungă meșteșugar 
cum a fost el, sau, Doamne ferește, ciocănaş la ocnă. 
Murind tată-su, băiatului i-au căzut aripile. A 
trebuit să-și caute rost degrabă. De hatirul soră-si, 
a meșteriţei, l-au primit la cancelaria ocnei, năi- 
mindu-l cu şase galbeni pe an şi pe deasupra un 
mertic de sare, o dată la trei luni. În cancelarie 
a făcut de toate, pînă s-a ivit locul de cantaragiu. 
La mai mult decît atîta nu era căderea unui fiu 
de rob să rîvnească! Era şi aşa prea destul pentru 
unul de teapa lui... Va muri cantaragiu, căci sluj- 
bele de rang mai mare se dau numai odraslelor 
de boieri. 

Neștiind vătaful Toader Păun nici trecutul lui 
Mureşan, nici starea lui de acum, nici măcar slujba 
ce îndeplinea la ocnă, şi judecîndu-l numai după 
straiele de orășan, l-a crezut de viţă aleasă şi din 

„sărut mîna, boierule“ nu-l mai slăbea. Nu-i vorba, 
ceva putere tot se arăta a avea acest Mureşan; 
asta s-a văzut de îndată ce a început să cutreiere 
casele din mahala căutînd gazde pentru cărăuşi. 
Cu de la el putere hotăra cine cîte sănii și cîți 
oameni să primească. Și ce hotăra el, aşa rămînea. 
Nimeni, nici circ nu spunea. 

— Tu, Zamfir Butuc, şase boi şi trei oameni să 
primeşti ! J 

— Am înțeles! răspundea locuitorul, fără altă 
vorbă. 

Sau : 

— Arghir Stoian, opt boi cu patru oameni ! 

— Să fie! 

Sau : 

— Nicolae Ailenei, primeşti patru boi şi doi 
oameni ! 

— Prea bine! 

În mai puțin de o oră săniile toate fură date pe 
la curți şi boii băgați în grajduri. Nefiind graj- 
duri încăpătoare, Mureşan a poruncit ca vitele lo- 
calnicilor să fie scoase în curți, pe unde şi cum 
s-o putea, ca să se facă loc la căldură vitelor în- 
fometate şi trudite. Nici de data aceasta n-a crîcnit 
nimeni. Apoi a mai poruncit să se dea de mîncare 
vitelor şi oamenilor. 

— S-a înţeles? întrebă Mureşan pe locuitorii 
strînşi în preajma sa. 

— S-a înţeles ! răspunseră într-un glas. 

— Apoi, sară bună! strigă şi plecă, luînd înțe- 
legerea cu vătaful cărăuşilor că va veni a doua zi 
să-i ducă la ocnă pentru încărcare. Vătaful îi răs- 
punse aplecîndu-se respectuos şi privi lung în urma 
lui. 

— E tare boierul, socoti, adresîndu-se unui local- 
nic de lîngă el. 

— El? se miră acesta. Da’ de unde! N-are nici 
o putere ! Tari îs cămărașul şi ghirăul. De la ei 

se trage şi puterea lui Mureșan. Se cheamă că el 
în numele lor vorbeşte. Altfel, cine ar mai ţine 
seama de poruncile lui ? 

După plecarea lui Mureşan începu o forfoteală şi 
o hărmălaie asurzitoare în tabăra cărăușilor. Oa- 
menii îşi descopereau anevoie gazdele, întrebînd din 
ogradă în ogradă ; cîinii lătrau, vitele mugeau, co- 
piii, încă neculcaţi din cauza larmei, se hirjoneau 
pe de lături, femeile îşi strigau bărbaţii, iar aceştia 
pofteau oaspeţii în casă. 

— Aici stă Ilie Călţaru ? întrebă la una din porţi 
Toader Păun. El, Marin Potolog, Ion Săndulache 
și Dragomir Vîntu fuseseră daţi la casa acestui gos- 
podar. 

— Aici, aici, intraţi în casă ! îi pofti gazda. 

— Mai întîi vitele! spuse Potolog ca de la sine 
înţeles. 


— Așa e! recunoscu încurcat Călţaru. 

Sări îndată să le stea într-ajutor. După ce în- 
grijiră vitele, intrară în casă. Hie Călţaru era, pe 
cît se pare, gospodar mai cuprins, dar casa lui nu 
era mai acătării decît a altora din mahalaua Gio- 
senilor. Erau toate la fel : o odaie mare, cu o tindă 
în faţă, şi la spate o cămară. Oaspeţii și gazdele 
se adunară în odaia cea mare. Focul pîlpîia molcom 
în vatră, copiii picoteau pe cuptor, trăgînd cu ure- 
chea la cei mari; aceştia stăteau la taifas, poves- 
tind de unele şi de altele. Femeia lui Călţaru le 
puse dinainte mămăligă, brînză şi friptură rece de 
porc. Oaspeţii mîncară cu poftă, înghițind pe nemes- 
tecate. După masă, cărăușii mulţumiră gazdelor şi, 
spunînd că sînt osteniţi, cerură îngăduinţă să se 
culce. 

— Avem să facem miine seară voroavă mai 
multă, făgădui Marin Potolog. 

— Fireşte, firește, se bucură Călţaru. 

Peste puţin casa se cufundă în liniște. Gălăgia 
de-afară prinse a se stinge şi ea; încetul cu înce- 

tul mahalaua Giosenilor îşi regăsi pacea din tot- 
deauna a ceasurilor de seară. Prin toate casele, oa- 
menii căzuseră în somn adînc. Zăceau laolaltă, gazde 
şi oaspeți, care pe cuptoare, care pe laviţe, care în 
paturi şi care pe duşumele așternute cu paie şi 
cojoace. Vitele dormitau și ele, îngrămădite în 
grajduri... 


Pe la al treilea cîntat al cocoşilor Marin Po- 
tolog se trezi. Rămase întins, cu ochii deschişi în 
întuneric, luîndu-se cu gîndurile. Plecase de-acasă 
pe nepusă masă. Nu era vremea încă aşezată pentru 
cărăuşie, dar zapciul îi mînase cu anasîna. Nu prea 
avea măciniș în casă, nici cu udătura nu se putea 
lăuda, dar trebuise să pornească. Acuma îi era grijă 
de cei rămași, se socotea într-una cum îi va găsi 
la întoarcere. Drumul se arăta cu zăbavă mare, 
şi de-aici la Galați încă aveau să se ivească în- 
tîrzieri. În loc de-o săptămînă drumul poate ţine 
două şi chiar trei. Ba se mai poate întîmpla să 
dea o moină şi să rămii împotmolit pe undeva. 

Lui Marin Potolog îi veni să ofteze, dar se opri. 
De afară răzbătu un nechezat de cal şi o strigare 
uşoară. 

— Bade ! Bade, hăi! 

Cărăuşul ascultă. Tovarăşii săi dormeau adînc, în- 
veliţi în cojoacele de oaie. Se gîndi să se ridice 
să vadă ce-i. Poate îi căuta careva pe dînşii, sau 
pe vătaful taberei. 

— Bade! Măi, bade! 

Cel care striga se ferea să dea drumul glasului. 
Mai mult şoptea strigarea, către gemuleţul lîngă 
care era Marin Potolog. Străinul de-afară se foi 
o vreme prin faţa uşii, cercă zăvorul, pe urmă veni 
iar la geam şi şopti cu vocea lui aspră: 

— Măi, bădicule ! 

Atunci, de pe cuptor se desprinse o umbră care 
porni cu grijă peste trupurile întinse pe jos și 

ieşi în tindă. Desluși că era chiar Ilie Călţaru, 
gazda lor. 

Marin Potolog ciuli urechile. Auzi nişte șoapte, 
cunoscu mai ales vorba aspră a celui ce chemase 
adineauri, dar nu putea înţelege ce-şi spun cei 
doi. Se trase mai lîngă fereastra cît palma, prin 
care răzbătea lumina palidă a nămeţilor de afară, 
dar tot degeaba. Încetul cu încetul, însă, băgă de 
seamă că cei doi de afară vorbesc tot mai tare, 
că se ceartă. Deosebi cîte o vorbă, două, pînă 
prinse şi înţelesul celor ce-și spuneau. 

— N-am zis că nu-ţi dau, repetă Ilie Călţaru. 
Îți dau cît pot, că n-am, zău n-am. 

— Ba să mi-i dai bade, să mi-i dai, că aşa ne-a 
fost vorba. Dacă s-a întîmplat şi am scăpat, se 
cheamă că doi ani te-ai slujit de ei, stăruia străinul. 
Au fost douăzeci, douăzeci să-mi dai. 

— N-am, măi creştinule, se tîngui Călţaru. Să 
mă bată Dumnezeu dacă am mai mult de zece 
galbeni. Aiștia îi am, aiștia ţi-i dau şi du-te cu 
Dumnezeu. 

— Bine, se învoi străinul deodată. Zece gal- 
beni şi să mă ajuţi să ies din tîrg. 

— Zece galbeni şi te ajut să ieşi din tîrg, se 
grăbi Călţaru să repete, cu un fel de lacrimă în 
glas. Am la mine niște cărăuşi de la Tecuci. 
Te amestec între dînșii. Hai... 

Cei doi se depărtară şi Marin Potolog nu-i mai 
auzi. Aicea nu-i lucru curat, hotărî el, cu un 
fel de teamă. Doamne, în ce casă am nimerit? 
Pe urmă îi păru rău că i-a fost dat să asculte 
fără voia lui vorbele ciudate, schimbate între cei 
doi. Gospodarul îi primise cu vorbă bună, îi ome- 
nise cu ce avusese, îi culcase în casa lui. Ce nevoie 
avea el, un străin, să se amestece în treburile lui, 
socotea Potolog. Totuşi întrebările îi stăruiau fără 
voie în minte : Despre ce bani putea să fie vorba ? 

Şi cum de n-a găsit călăreţul altă vreme să vină 
la Călţaru, decît în miez de noapte ? 

Închise ochii ca să-şi stringă gîndurile mai bine. 
Un copil sări somnoros de pe cuptor şi se duse 
la maică-sa să-i şoptească ceva la ureche. Oamenii 
se mișcară ; începeau să se trezească... 


v 


Cele două sănii plecate din dealul ocnei alune- 
cară repede devale. În tîrg, sania cu ghirăul o cîrmi 
pe uliţa pustie şi întroienită ce ducea la casa lui 
Rudolf Sturza. La porunca stăpînului, Busoiu struni 
caii mai încolo de poarta casei boierești. Birsan își 
pusese în gînd să pătrundă pe nesimţite la Vilara. 
Trebuia să-l încunoștiinţeze de cele ce s-au întîm- 
plat, dar, dacă s-ar putea, numai între patru ochi ; 
nu era nevoie să ştie și alţii. 

Un ţigan din ogradă, auzind îndemnurile suru- 
giului, se repezi afară, cu mătura în mînă, să-l 
curețe de zăpadă pe noul venit. Zări fesul roșu 
al ghirăului și se dădu hoţește pe după poartă, 
înjurînd în gînd. Avu vreme să-l mai strige pe 
curteanul Pavel Grindu. Acesta veni în fugă să-l 
întîmpine pe maimarele rufetului. 

— Tu eşti, Pavele ? vru să se încredinţeze Birsan, 
nesigur din cauza întunericului. E rîndul tău săp- 
tămîna asta, hai? 

— Al meu e, moş ghirău. 

Pavel Grindu îl perie cu măturica pe cojoc, mer- 
gînd în urma lui prin curtea lungă. În pragul 
cerdacului îl pofti să-şi scuture ciubotele ; ; Birsan 
bătu din picioare, făcînd să trosnească scîndurile 
duşumelei. 

— Ce face domnia sa cămărașul ? întrebă el apoi, 
trăgind cu urechea la zvonul unor cîntece lăută- 
rești ce răzbăteau dinăuntru. 

— Ce să facă ? Petrece ! Casa-i plină de oaspeţi. 

Birsan își răsuci mustaţa, nemulţumit. 

— Aşa, petrece ?... Bine face... E tînăr, are de 
unde... Are şi de ce... 

Auzind că Vilara era în toiul chefului se întrebă 
dacă mai avea rost să-i spună. S-ar putea însă 
ca boierul să afle din altă parte şi atunci are 
să fie mai rău. Bîrsan socoti prin urmare că-i 
mai cuminte să intre chiar acum la el. 

— Măi, Pavele, mergi la domnia sa cămăraşul 
şi spune-i că vreau să-i fac o înştiinţare grabnică. 

— Să-l chem afară ? se îndoi curteanul. 

— Chiar așa să faci, altfel cum ? 


Cînd află din gura curteanului că boierul îl 
pofteşte în salon, Bîrsan, în loc să se bucure cum 
se aştepta ocnașul, strîmbă din nas. Ce să caute 
el acolo? Tocmai asta n-a vrut el. Dar dacă l-a 
poftit cămăraşul, n-are încotro, trebuie să se ducă. 

îşi lepădă cojocul dimpreună cu tașca și le dădu 
în seama curteanului. Rămase îmbrăcat în bunda 
lui de miel, cusută cu înflorituri de lină verde şi 
roșie ; sub bundă se vedea cămașa albă de cînepă, 
încheiată la gît cu doi bumbi mari, negri, iar mai 
jos, brîul lat, din lînă roşie, prins pe deasupra cu 
o bantă de piele bătută cu bumbi de plumb. Ghi- 
răul își netezi pletele, se dichisi cum putu mai bine 
și lovi tare în ușă. Nu-i răspunse nimeni. Mai 
bătu o dată, dar tot nu primi răspuns. Se uită 
întrebător la curtean și acesta-i făcu semn muţește 
să intre. Împinse uşa sfios, deschizînd-o încet, 
încet. 

Primul de care dădu cu ochii fu însuşi Vilara, 
înfundat cu totul în jilţ; la dreapta stătea Rudolf 
Sturza şi jupîniţa lui, o femeie puţin cam trecută, 
huţăindu-se în jilţ cînd spre bărbatu-su, cînd spre 
vecinul ei, tînărul negustor Alexandru Metaxa ; la 
stînga sărbătoritului se afla așezat Alexandru Cris- 

todulo, pîrcălabul eforiei ; după el veneau sfinţiile 
lor egumenul Melhisedec, stareţul de la Măgura şi 
părintele Ilarion, parohul de la sfîntul Nicolae. Erau, 
apoi, la dreapta şi la stînga, alţi meseni, printre 
care apucase să zărească pe căpitanul Costache, de 
la polcul călărașilor, cu cucoana dumnealui, femeie 
rotunjoară, plină de nuri şi de draci, lîngă jupînul 
Mihail Cozoni, negustor de faimă de prin părţile 
acelea. 

Cînd întîlni privirile lui Vilara, ghirăul îşi smulse 
fesul din cap şi făcînd o plecăciune spuse, uitîn- 
du-se drept în ochii cămărașului : 

— Bună vreme la boieri! 

— Bună să-ţi fie inima, ghirăule! îi răspunse 
Rudolf Sturza, venind el însuși în întîmpinarea lui, 
ceea ce era o cinste nemaipomenită. Ce te aduce 
în casa mea? 


-—— Aş avea o vorbă cu dumnealui măria sa că- 
măraşul... 

— E grabă mare? întrebă de la locul lui Vilara. 

— De, ce să spun?... Grabă așa mare n-ar mai fi, 
șovăi ghirăul să spună adevărul, ca să nu strice 
cheful boierilor. 

Vilara răsuflă ușurat. 

— Dacă-i aşa, îl pofti gazda, apoi să faci bine 
să rămii cu noi. 

— Eu? nu-i veni să creadă, privind în jur. Nu 
cumva poftește pe altcareva ? Încercă să prindă din 
zbor privirea cămărașului, să vadă dacă el n-are 
nimic împotrivă. Dar Vilara îl și uitase pe ghirău, 
mişcîndu-şi ochii după nurii căpitănesei. 

Apoi, Bîrsan se simţi împins către masă. 

— Stai aici, lîngă sfinţiile lor, îi arătă Sturza, 
îndesîndu-l aproape, fără voie, lîngă cei doi prelați. 
Ai să te înţelegi de minune cu părintele stareţ, 
fiindcă amîndoi semănaţi la chip cu icoanele de la 
Biserica Domnească. 


Și rise, încîntat, de această glumă; apoi fără 
să-i mai dea vreun răgaz, îl răsturnă aproape silit 
în jilt. Bătu cu piciorul în duşumea; o slugă cu 
un anteriu lung din cînepă albă apăru lîngă el cu 
o închinăciune pînă la pămînt. 

— Să vie mîncare şi băutură pentru moș ghirău, 
porunci stăpînul casei. Apoi către acesta: Bei cu 
pocalul, sau îți place cu ulcica ? 

— Apoi, cum e voia domniei tale. Văzind 
însă pe cămăraş sorbind din ulcică, adause repede : 
Dacă ar fi după mine, eu tot cu ulcica aş be, 
aşa bătrinește, cum îi stă mai bine omului așezat... 

Bîrsan se simţi ca pe ghimpi în jilţul mare, aștep- 
tînd trataţia poruncită de boier. Nu-i era nici de 
mîncare, nici de băutură. Se uita în jur ca prostit. 
Nu-i venea să creadă că el e acela care stă la aceeași 
masă cu toată subţirimea tîrgului — și pe deasupra 
şi cu cămărașul ! Asemenea cinste nu i s-a întîm- 
plat de cînd se ştie, măcar că, ori ce s-ar spune, 
era şi el un fel de dregător, care deţinea o dvorie 
domnească. E adevărat că ghirăul de jos se ridica, 
uneori chiar dintre ciocănași, dar oricum ar fi, func- 
ţia lui era una singură pe toată ocna, ca şi a cămă- 
raşului. Și unde mai pui puterea ce-i dădea legea 
ocnelor ? Nu era el ca un stăpîn deplin peste cei o 
mie şi ceva de robi ai ocnei ? Cînd i se spunea „moş 
ghirău“, nu era ca să i se cinstească bătrînețea ; nici 
nu era atit de bătrîn ; era însă un titlu de rang, res- 
pectat și temut, la ocnă, în tîrg şi în satele din jur. 
Cu toate acestea, aici nu se simţea în largul lui. Nu 
era deprins cu farafasticurile meselor boierești şi se 
temea să nu-și dea în petic. Trăia și el, ce e drept, 
într-o casă mai arătoasă, că avea de unde şi-i dădea 
mâna, însă traiul lui nu avea nimic deosebit de al 
mulţimii. Nevasta lui se purta şi acum cu catrință 
de lînă şi cojocel din piei de miel, nu cu rochii din 
acestea subţiri şi înfoiate, de foşnesc ca hiîrtia şi 
lucesc ca faţa drolului, cum au cucoanele de la masă. 

În picioare purta iminei lucraţi la ciubotarul ocnei. 
Doar cerceii de aur şi salba de la gît, în care luceau 
opt bănuţi mari de aur, o apropiau de gătelile jupi- 
neselor de aici şi arătau că era femeia unui om cu 
stare. 


Giîndind la toate acestea se uita la cei din jur. 
Nimeni n-avea grija lui. Mesenii cîntau cu lăutarii 
o dată, sau își plimbau degetele pline cu inele prin 
tăvile cu baclavale şi le îmbucau, aruncîndu-le în- 
tregi în gură ; sorbeau pe nerăsuflate din ulcele cu 
vin sau tăifăsuiau între ei, țipînd cît puteau de tare, 
ca să acopere ţirîitul strunelor. Nu, la așa petreceri, 
nu mai luase parte niciodată... Dar cînd văzu punîn- 
du-i-se înainte tacîmul și friptura de curcan rumenă 
ca un măr bine copt, îl trecură năduşelile. Foamea 
îl furnica pînă în adîncul măruntaielor; friptura 
îl necăjea ca o ispită a necuratului. Dar cum să mă- 
nînci printre atitea mărimi ? Și ce să facă aici cu 
furcuţa asta de nici n-o poate prinde cu mîna ? Să-i 
dea colo un borş acru și cu niște sarmale mari cît 
pumnul, umflate de untură, cum făcea nevasta lui, și 
o lingură de cireș, ș-atunci să vadă el mîncare. Dar 
așa ? Îi părea rău că primise să stea la masă; i-ar 
fi fost destul o gură de vin sorbită în picioare şi 
atît. Trase cu ochiul la vecini; nu se uita la el. 
Apucă friptura cu mîna şi 'rupse lacom din ea, apoi 
o lăsă îndată pe farfurie. Așteptă. Nu se întîmplă 
nimic, nu-l băgaseră de seamă, mai luă o dată şi 
încă o dată, pînă începu să rupă cu nădejde, fără să 
se mai uite în dreapta şi-n stînga. Mîncă și bău bine. 
După ce se sătură încercă să lege vorbă cu sfinţiile 
lor, dar amîndoi erau ameţiţi de băutură și nu în- 
ţelegeau în ruptul capului ce voia să le spună ghi- 
răul. Își auzi numele strigat; era cămărașul, care-l 
chema. Fugi la el şi rămase neclintit în spatele 
jilţului. 

— Ei, moş ghirău, acum ne poţi spune ce mi te-a 
adus încoace. 

— Apăi, înălțimea ta, nu m-aş îndura să vă stric 
bunătatea de petrecere, dar dacă am venit... 

— Da, da, desigur, să-mi spui neapărat, stărui 
cămărașul. S-a întîmplat ceva rău ? 

— Rău? N-aş putea spune că-i chiar rău. Adică 
da, știu eu cum să spun ?... De vreme ce tot s-a în- 
tîmplat, trebuie să ştii și măria ta, ca stăpîn al 
nostru. Eu aşa cred... 

Ameţise puţin şi vorbea greu, împleticindu-şi 
limba în gură. 

— Ei, ei ? îl zori Vilara nerăbdător. Spune o dată, 
ce s-a întîmplat ? O fi iar vreo răzmeriţă ? 

— Răzmeriţă ? Ferească-ne Dumnezeu ! Nici să 
nu vă gîndiţi... 

— Dar ce? Spune, să ştiu și eu... 

— Să știi, măria ta, să știi, că doar pentru asta 
am și venit la măria ta... S-a întîmplat o nenorocire. 
După plecarea măriei tale de la ocnă, s-a rupt praş- 
tia... praștia cu care ridicăm sarea din ocnă. Şi se 
apucă să povestească pe îndelete cum s-au întîmplat 
lucrurile. Mesenii curmară vorba ca să-l asculte; 
lăutele amuţiră şi ele; scripcarii se așezară muiaţi 
de nădușeală să mai răsufle. Cămărașul își răsucea 
între degete barbișonul. 

— Da, va să zică așa a fost? spuse el cînd ghi- 
răul isprăvi. Trist, foarte trist... Zici că pe bolnavi 
i-ai trimis acasă, nu-i aşa? Era mai bine să-i fi 
trimis la bolier. Mi se pare că aveţi unul pe aici... 

— Este unul, interveni Rudolf Sturza, în curtea 
Bisericii Domnești. 

— Este, întări ghirăul, dar ce folos. Nu-i doftor. 
Şi-i plin cu bolnavi de jupuială... 

Cămăraşul sorbi din ulcica pe care tocmai o um- 
pluse o ţigăncuşă ce umbla cu o cană pe la meseni. 
Vorbi răspicat : 

— Bolierul m-aşteptam să-l ştiu în seama eforiei 
tîrgului, nu-i aşa, pîrcălabe ? înturnă el capul către 
Cristodulo. După cum văz, aţi lăsat lucrurile în pă- 
răsire. Nici măcar un doftor nu v-aţi învrednicit 
s-aduceţi... O să rămînem fără muncitori ! 

— Cu ce, arhon cămăraș ? se burzului Cristodulo. 
Noi, la eforie, am rămas cu vistieria goală. De la 
vădrărit, de la fermărit, de la bariere ne alegem cu 
mai nimica. Cu puținul ce strîngem, nu apucăm să 
facem faţă la atitea angarale cîte s-au dat pe capul 
nostru din partea marii vornicii. Acum, cică să luăm 
pe partea noastră şi bolierul. Să-l luăm, nu zic ba! 
Dar cu ce? 

— Să fi cerut ajutor şi de la cămara ocnei. 

— Cu doisprezece galbeni pe an, cît ne dă cămara 
ocnei, nu se poate ţine bolierul. Dacă am năimi un 
doftor de la Iaşi, nu ne-ar ajunge nici pentru sim- 
bria lui... 

Interveni și egumenul Melhisedec ; se ţinea mai 
bine decît popa Ilarion şi n-ar fi vrut să nu-și dea 
părerea într-o chestiune atît de însemnată, de care 
se arătau preocupaţi mai marii tirgului. 

— Poate să facem o jalbă către domnia sa vistier- 
nicul Mitică Balș. E om de inimă și cu simţire. 

— Bine, luă iar cuvîntul Vilara. De treaba asta 
am să mă îngrijesc eu. Chiar mîine am să scriu 
vistiernicului o epistolă. Cred că mă va cinsti cu 
atîta hatâr... 

Cu asta, se așeză punînd mîna pe ulcică, semn că 
treburile cele de obşte s-au isprăvit şi pot să se în- 
toarcă la petrecerea lor. Ghirăul simţi că nu mai 
are ce sta, dar parcă nu-i venea să plece. Aştepta să 
vadă dacă nu-l mai pofteşte cineva pe jilțul cel 
moale. Dar îl uitară cu totul. Trăgîndu-se înapoi și 
făcînd mereu plecăciuni se trase spre ușă și ieși fără 
să mai poată prinde măcar o dată privirile cămă- 
rașului... 


VI 


După plecarea ghirăului din ocnă mîinile încor- 
date pe scule se muiară, trupurile plecate asupra 
brazdelor se destinseră ; bocănitul ciocanelor se opri, 
glasuri prinseră să murmure ; cîteva feștile se miș- 
cară de la un loc la altul. 

Chef de lucru nu mai avea nimeni; nici putere 
nu mai aveau. Cineva căută cu lumina în mină 
locul unde fusese omorît Simion Cotrubă. O pată 
mare de singe se întindea pe luciul brazdei; pe 
perete se mai zărea o miîzgă albă de creier. Omul 
îşi făcu cruce şi se apucă să curețe urmele morții. 
Același lucru făcu şi pe locul unde căzuse Miha- 
lache Aldea. Abia își ţinea lacrimile. 

Degeaba mai încerca vătaful Lăcătuşu să-i stîr- 
nească la lucru; se învîrtea printre ei, urla, în- 
vîrtea biciul. Ştia că nu mai poate îndrepta nimic 
orice ar face ; așa va fi pînă la sfîrşitul schimbului. 
El însuşi simţea că nu-i în apele lui. Ghirăul îi cerea 
sare. Trebuie sare multă, cît mai multă sare! Dar 
cu cine s-o scoată ? Se amestecă printre oameni : 

— Haide, băieţi, daţi-i zor! 

În el tresaltă o ultimă licărire de dirzenie. Ar 
voi s-o treacă și celorlalți. E cu neputinţă ; nimeni 
nu-l mai ascultă... 

— Nu vezi, vătafe, că nu merge? 

Vorbise Spiridon Buhneș. Glasul lui răsună în- 
drăzneţ. Aruncă ciocanul. 

— Nu mai merge şi pace! Sarea are draci... 
avem și noi dracii noştri... 

— Draci? se propti vătaful înaintea lui. Îţi arăt 
eu draci ! 

Ridică biciul. Buhneş se trase la o parte. 

— Să nu dai, vătatfe! Să nu dai, auzi? Cu bă- 
taia n-ai să faci nimic... 

— Cu bătaia nu, cu vorba bună nu, atunci cum 
dracu s-o scoatem la capăt ? Ce, eu aici îs de capul 

meu ? Trebuie sare ! Auzi tu ? Trebuie sare multă | 
O să rămîneţi în ocnă cu schimbul care vine. Aşa 
a poruncit ghirăul... 

— Să-i fie de bine! Noi o să rămînem, dar sare 
tot n-o să aibă... 

Vătaful se îndepărtă bombănind. Se așeză pe un 
drob mare. În minte îi veniră cei doi morţi. Nici 
nu s-a uitat bine cînd i-au ridicat. Oare s-a aflat 
vestea cea rea? Ba bine că nu! Veștile rele au 
picioare lungi... Le şi vedea pe femeile celor doi 
tinguindu-se la căpătiiul morţilor și smulgîndu-și 
părul, cu copiii în preajma lor, plîngînd. Cel mai 
mic al lui Cotrubă are numai cinci ani. Seamănă 
cu tat-su; faţa rotundă, cu pistrui, şi ochii verzi, 
ca frunza de salcîm în primăvară. Cel mai mare 
a împlinit cincisprezece ani. Umblase şi el să intre 
în ocnă. Cotrubă nici n-a vrut s-audă. Acum însă... 
Sigur... Va veni şi el să taie sare. Trebuie sare 
multă! Aşa a poruncit ghirăul... De unde să ia 
atita sare ? La asta să se gîndească, nu la orfanii 
lui Cotrubă. Se vor descurca cum s-au descurcat 
atîția alţii... A fost şi el copil de vădană și, slavă 
Domnului, n-a pierit. Acuma însă îi trebuie sare... 
cît mai multă sare. Să umple o sută de care... 
Deodată îi veni un gînd. 

Trase funia și încălecă pe căluş. Sus, la gura 
ocnei, dădu cu ochii de cei doi morţi, rînduiţi sin- 
guratici, lingă perete, cu făclierul pilpiind lîngă ei. 
„Va să zică, gîndi el, femeile şi copiii nu ştiu încă 
nimic. Dorm liniștiți... Poate că visează... Nu-i 
nimic; să doarmă şi să viseze. Au tot timpul să 
afle...“ 

Candet sta pe o bucată de sare şi se uita în ne- 
şlire, ca şi cum nu l-ar fi văzut. 

— Ce faci, bădică? îl trezi Lăcătușu ca din 
somn. 


— Ce să fac? se grăbi bătrinul să răspundă. Mă 
uit la ăştia — arătă morţii — şi mă-ntreb : dæ mie 
cînd o să-mi vie rîndul ? 

— Ehei, moartea nu vine cînd poftești... Vorba 
aceea: să știe omul cînd moare, și-ar tocmi coșciugul 
dinainte... Fiecare cu moartea lui... De ce să ne 
gîndim noi la ea ?... Are ea grija noastră... Mai 
bine mi-ai spune ce e de făcut, că n-avem destulă 
sare pentru săniile de la Tecuci? 

— Nu ştie moșul, că ţi-ar spune... 

Lăcătuşu continuă : 

— Jos nu mai lucrează nimeni... N-am ce le face... 
Ghirăul însă nu vrea să ştie... Se apropie de ure- 
chea lui Candet şi-i șopti ca o taină mare: Ce-ar 
fi să scoatem cîteva praștii de sare din ocna tîlha- 
rilor ? 

Candet îl privi bănuitor : 

— Grăiești adevărat ? 

— O tragem sus, o trîntim colea... şi astupăm 
gura ghirăului, urmă tot în şoaptă vătaful. Ce 
spui ? 

— Rău tare n-ar fi... De mult nu s-a mai scos 
sare din ocna tilharilor. Dar te-ai întrebat cu ce o 
s-o scoţi? Nu-s nici oameni, nici cai să tragă 
praştia... 

— M-am întrebat. Către sfîrșitul schimbului du- 
cem cîțiva oameni acolo: luăm şi caii. 

— Păi... aşa să facem... Eşti mai mare, știi mai 
bine... Adineauri am schimbat caii ; îs hodiniţi. Nu-i 
așa, măi Aslanache ? vorbi el vizitiului, care venise 
lîngă ei. 

Afară vîntul se mai liniștise. Din tîrg, răzbătu 
primul cîntat al cocoșilor. Lăcătușu, Candet și As- 
lanache intrară în şandramaua de la ocna tilha- 
rilor; era veche, dărăpănată şi mirosea ascuţit a 
mucegai. Puţul de sare se căsca în adincime ca un 
hău fără fund, plin de întunecimile morţii ; dea- 
supra lui ecoul celei mai mici șoapte se rostogolea 

ca o pietricică peste pereţii unei stinci. Jos era 
acum o linişte deplină. Tilharii se vede că dor- 
meau, nu se auzea nici un foşnet, nici un murmur, 
parcă nu exista viaţă omenească pe fundul puţului. 
Lăcătuşu se aplecă peste văgăună ; nu se zărea nici 
o lumină. O boare călduţă îi înțepa faţa îngheţată. 
Primul care coborî fu vătaful. Se urcă pe căluș şi, 
cu o feștilă în mînă, cobori în adînc. Ajuns jos îşi 
roti lumina peste pereţii gropii. Citeva trupuri se 
mișcară în culcușurile lor de paie. Ceaușul Gavrilă 
Coteaţă sări cel dintîi în picioare şi veni repede 
înaintea vătafului. Ca unul ce avea osînda cea 
mai mică, fusese pus mai mare peste tilharii din 
ocnă. Văzînd pe vătaf Coteaţă se înclină adînc după 
cum era obiceiul şi salută : 

— Bună vreme, vătafe ! De mare trecere ne mai 
bucurăm în ochii domniei tale c-ai venit noaptea 
să ne vezi... 


Lăcătușu îndreptă asupra lui flacăra feştilei. Îl 
privi lung şi simţi un fel de frîngere de inimă. 
Tilharul era numai zdrenţe din care curgeau paie. 
Barba aspră, cîlțoasă, crescuse ca o piîslă; era 
albită de sare şi-i îngropa obrazul cu totul ; nu i se 
vedeau decît ochii, înfundaţi adînc în orbite, sticlind 
cu o licărire obosită. Laţele părului, îmbicsite de 
asemenea cu paie şi praf de sare, îi cădeau pe faţă 
şi pe umeri ca niște vreji uscați. Era ca o arătare 
din altă lume; tot ce era omenesc în el se pierdea 
sub această înfăţişare sălbatică. 

— Măi Gavrilă, vorbi în cele din urmă vătaful, 
obosit să mai privească la el, ne trebuie sare... Au 
venit niște sănii de la Tecuci să încarce și noi 
n-avem sare destulă... Să ne daţi cîteva praştii de 
la voi ! 


— De, o să dăm dacă e nevoie... Ce să facem? 
Duse două degete la gură şi fiscăi. Ocna vui 
prelung. În întuneric se trezi freamăt de trupuri, 
de răsuflări şi foşnet de paie. Coteaţă luă feștila 

din mîna vătatului și înaintă spre fund. Para slabă 
a luminii descoperi peretele întunecat de sare. 
Ocnaşii se ridicau în picioare unul cîte unul, căs- 
cînd obosiţi. Se scuturau de paie, își întindeau bra- 
tele, trosnindu-şi oasele amorţite. Ceauşul îi strînse 
lîngă el şi le vorbi încet, în taină. Curînd începură 
să se îngrărnădească drobii pentru praştie. 

Încărcarea mergea destul de încet. Condamnaţii 
se mişcau greu ; picioarele le erau prinse în lanţuri 
de care atîimau butuci grei de lemn. Coteaţă îşi 
îndemna oamenii, potolit, fără zor, cîteodată cu 
vorbe” de duh pe care tovarășii lui le primeau cu 
voie bună. 

Pe Coteaţă nu-l vedea, dar îl auzea vorbind oa- 
menilor şi se minună că nu-i silește în nici un fel. 

— Măi Gavrilă, îl chemă el deoparte, totdeauna 
eşti aşa de moale cu ocnașii tăi ? 

— Păi... Merge treaba și așa! 

-— Cine răspunde pentru ei? Nu răspunzi tu? 
E mulţumit ghirăul de voi? 

— Ghirăul ? Cine-l poate mulţumi pe ghirău... 
Da’, de, fiecare cu meseria lui... 

Lăcătuşu nu prea înţelese. Vru să întrebe ce 
anume înseamnă acele vorbe, dar ceaușul tîlharilor 
se şi îndepărtase de dînsul, adresîndu-se unui ocnaș 
care sufla greu, se aşezase pe un bolovan. 

— Ce, Chiticarule, ai ostenit ? Treci la paie şi 
te întinde. Mintuim noi treaba şi fără tine... 

Chiticaru nu zise nimic. Se ridică. Din gre- 
şeală atinse pe ceauș; acesta se clătină, scăpînd 
feștila din mînă. Lumina se stinse. 

— Hait! strigă el vătatului, ce facem? 

— Şi cu feștila aceea și fără ea... se auzi glasul 
lui Lăcătușu. Noi sîntem învăţaţi. 

Sus, sarea se îngrămădise multă. Gheorghe Can- 
det aștepta oamenii s-o care, bucurîndu-se de pe 
acum că o să aibă cu ce umple săniile de la Tecuci. 

Cînd funia se încolăci din nou pe tambur şi tocmai 
aştepta praştia, bătrînul înmărmuri. O sudoare rece 
îi broboni fruntea pe neaşteptate. Nu, nu era om 
ceea ce venea atîrnat de funie !... Parcă era strigoi ! 
Încă puţin şi funia se va înfășura de fusul tambu- 
rului o dată cu acea nălucire şi o va strivi ca pe 
o rîmă. Bătrînul Candet închise ochii şi scutură din 
cap să alunge năluca. Cînd îi deschise, „strigoiul“ nu 
mai era acolo. Funia prinsă pe tambur era în- 
treagă ; neatinsă, bine depănată pe fus. Mai încolo, 
Aslanache încremenise şi el. 

— Aslanache, frate, ce s-a întîmplat aici ?... 
Doamne parcă visez... 

— Nu ştiu... Şi eu am văzut ceva... Se făcea ca 
o umbră care a zburat pe lîngă mine. 

— Aslanache ! Aslanache... nu era un strigoi, doar 
l-ai văzut şi tu... era un tîlhar din ocnă... 

— Taci! îngălbeni vizitiul. 

— Nu mi-a venit să cred ochilor... Mă întreb cine 
l-a proțăpit pe funie? Şi, ian privește, tocmai de 
unde a sărit !... Ca miţele. Poţi să spui ce vrei, dar 
aiasta nu ţine de puterea omenească... 

— Şi acu” ce dracu facem ? începu să se tinguie 
Aslanache. Să vestim la canţilarie... 

— Hm 1... Să vestim... şi pe urmă tot în capul 
nostru se sparge... Pe vătaful Lăcătuș o să-l mănînce 
fript ghirăul. 

Uşa fu dată în lături cu o vijiială de furtună. 
Seizul de la grajd, Ilie Panţiru, năvăli hohotind în 
plins : 

— Fraţilor, m-a nenorocit !... A intrat cineva în 
grajd și pînă să mă dezmeticesc bine, că aţipisem 
lîngă o stănoagă, mi-a furat un cal şi s-o dus cu el... 
Nu mă lăsaţi, fraţilor, că-s om sărac... 

Candet şi Aslanache schimbară o privire cu în- 
teles. 

— Iaca, asta nu-mi place ! izbucni Candet înju- 
rînd. Se încurcă iţele. 

— Trebuie să vestim pe călărașii de pază, stărui 
Aslanache. Altfel o păţim... De-amu, ce-o fi, o fi... 

— Ai dreptate, își aplecă fruntea bătrînul gurar. 
Hai la canţilarie, să spunem... 


VII 


Se luminase bine cînd cele treizeci și cinci de 
sănii ale tecucenilor urcară dealul ocnei. În fruntea 
lor se afla sania cu Ion Mureşan și Toader Păun. 
Ajungînd în curtea ocnei văzură lume adunată și 
auziră bocete de femei. Nevestele celor doi ocnași 
morţi fuseseră înştiinţate și amîndouă alergară, cam 
în acelaşi timp, una venind din Viişoara, cealaltă din 
Tîrgul Trotuș. Nu se cunoșteau, dar privindu-şi băr- 
baţii morţi, care fuseseră scoşi între timp din bor- 
deiul ocnei și așezați pe niște năsălii făcute din 
bolovani de sare, izbucniră în plîns, ţinîndu-se de 
mînă, de parcă ar fi vrut să se sprijine una pe 
cealaltă. Feţele morţilor erau acoperite; numai hai- 
nele, cu direle de sînge prelinse, arătau că n-au 
murit de moarte bună. 

Împrejurul morţilor se strînseseră cîţiva curteni 
care roboteau prin apropiere; se arătară apoi şi 
cîțiva ciocănaşi, veniţi de la cancelarie cu felurite 
daraveli. Toţi priveau femeile în tăcere. Unul în- 
cercă să le potolească şi să le mîngiie. 

— Ce să mai plîngeţi? Tot n-ajută... 

— Lasă femeile să-și verse năduful, îi răspunse 
altul. De ce să nu plingă ?... Cu asta o să se aleagă... 

Sanda Cotrubă îi aruncă o privire dușmănoasă şi 
se porni mai vîrtos pe jelit; cealaltă, nevasta lui 
Mihalache Aldea, bocea şi afurisea ocna cu blesteme 
fierbinţi : 

— Mihalache, Mihalache ! Cui mă lași, omul lui 
Dumnezeu... ? Te-a mîncat de viu ocna şi pe tine 
cum l-a mîncat şi pe taica. Of, Mihalache, Miha- 
lache ! Şi pe frate-miu Ilie tot ocna l-a mîncat... 

S-o ardă focul de ocnă, că de cînd o ştiu numai 
moarte ne-a adus în casă... Of, Mihalache, Miha- 
lache... 

Venind aproape, Mureşan sări din sanie. Trecu pe 
lîngă morți fără să-i privească. N-avea vreme. Ghi- 
răul trebuia să pice şi ar fi vrut să înceapă încăr- 
carea înainte, ca să n-aibă vorbă cu el. Toader 
Păun mai întîrzie cîtva timp pe lîngă boi. Întrebă 
pe Mureşan pe cine plîng femeile acelea. 

— Nu ştiu, răspunse el, ocupat să aşeze săniile 
în rînd, două cîte două, ca încărcarea să meargă 
mai repede. Pesemne s-a întîmplat o nenorocire în 
ocnă... 

— Ce nenorocire ? 

— Cine mai ştie? spuse tot în grabă, fără să se 
oprească din lucrul lui. Viaţa de ocnaș nu-i uşoară... 

Păun se apropie de locul unde zăceau morţii. 
La vederea lor își scoase căciula din cap și-și făcu 
trei cruci mari, murmurînd după datină, „„Dumne- 
zeu să-i ierte“. Întrebă iar pe Mureşan : 


— De ce nu-i duce la bordeiul lor? Or te po- 
meneşti că nici bordeie n-or fi avînd? 

— O să-i ducă... Numai să vină ghirăul să dea 
săniile. Fără porunca lui nu pleacă nici o sanie... 

Ghirăul sosi şi el nu mult după aceea. Nici 
n-apucă să scoată piciorul din sanie, că se şi porni 
să strige la oamenii strînși lîngă năsăliile morţilor : 

— Ce-i hărmălaia asta? N-aveţi treabă? Ce-i 
aici, priveghi ? 

Cei de față începură a se risipi, dar pe feţe li 
se citea minia cu greu ascunsă. 

— Şi voi, se răsti el la cele două vădane, mai 
tăceţi dracului din gură! O să aveţi timp să vă 
plîngeţi bărbaţii acasă şi la cimitir. Hai, luaţi-vă 
repede morţii şi plecaţi cu Dumnezeu... 

Sanda Cotrubă simţi un val de sînge năvălindu-i 
în tîmple. Se repezi la Bîrsan și tăindu-i drumul, 
strigă în auzul tuturor : 

— Cîne afurisit! Bărbaţii noștri îs buni să-și 
rupă ciolanele pentru ocnă ; da’ cînd îs morţi, arun- 
caţi cu ei parcă ar fi nişte otrepe... 

Casandra lui Aldea înlemni cu mîna la gură și 
cu ochii în lacrimi; cîţiva ocnaşi se opriră uimiţi 
de atîta îndrăzneală. Asemenea vorbe n-a mai spus 
nimeni ghirăului... Se așteptau să-l vadă ridicînd 
barapnicul. Dar ghirăul se stăpîni şi, în loc să 
lovească, se întoarse şi se îndepărtă cu pas apăsat, 
de om obosit. Opri un curtean şi-i dădu poruncă 
să urce morţii în două sănii ; una să plece la Tîrgul- 
Trotuș, la casa lui Cotrubă, cealaltă la casa lui 
Aldea, din Viișoara. Dar repede ! Fără tărăgăneală ! 
Să plece şi femeile. Să nu le mai vadă pe dici, c-o 
să fie vai de mama lor... 

Cînd săniile cu cei doi morţi fură gata de ple- 
care, se urcară în ele și femeile. Ghirăul privi cu 
miînie în urma lor. În colţul buzelor îi tremura un 
rînjet rău : 

— Vă arăt eu vouă ! îşi zise, mestecind din mä- 
sele. Mai daţi voi ochi cu mine ! V-au murit bărbaţii, 
dar cu ocna tot o să mai aveţi de-a face. Și ocna 
sînt eu! O să daţi seama pentru vorbele voastre ! 

Săniile se pierdură pe drumul alb de zăpadă iar 
ghirăul îşi aminti că deocamdată are alte necazuri. 
Fuga tilharului Vasile Chiticaru n-ar fi fost ea cine 
ştie ce ispravă... În ocnă osîndiţii mor pe capete... 
Cine le mai ştie numărul ?... A fugit unul... Pagubă-n 
ciuperci ! Alţi zece, alţi douăzeci vor veni să-i ia 
locul. Ceea ce nu-i place, este că tilharul a scăpat 
din nebăgarea de seamă a vătafului, a gurarului 
Candet și a vizitiului Aslanache. Proștii au coborit 
în ocna tîlharilor fără pază. Din pricina asta s-ar 
putea să se işte mare dandana. Noroc că aseară, 
la petrecerea de la cuconul Rudolf Sturza, l-a văzut 
şi pe căpitanul Costache printre meseni. Cînd va fi 
la o adică, să se ajungă la cercetare, se cheamă că 
e şi el acum mai aproape de seama lor. N-o să fie 

tocmai căpitanul acela care să-i facă neajunsuri. 
Totuşi era mai bine dacă nu se întîmpla toată tără- 
şenia asta. Ce va zice Vilara că tocmai în ziua sosirii 
lui s-au petrecut atîtea ? O să-l ia la ochi de la 
început... Ar fi păcat. Gîndul acesta îi răscolește 
o tulburare pe care pînă acum n-a cunoscut-o. 
Ochii i se fac mai mari în cap, nările i se umflă, 
mustaţa i se zbirleşte. Aşa, trece valvîrtej printre 
ocnaşi şi curteni. Harapnicul nu alege, nu cruţă pe 
nimeni : lovește. 

Ceata de rînd la încărcatul săniilor era a viișo- 
renilor. Văzînd că nu mai este sare, oamenii își 
căutară un loc de odihnă ferit de ochii ghirăului, 
pînă vor veni din ocnă alţi bolovani. Tot așa făcură 
şi cărăuşii ; mai ales nefiind obişnuiţi cu această 
muncă, erau obosiţi. Îndată vorba se legă domoală, 
în vreme ce bumăștile cu tutun treceau din mînă 
în mînă. Veniră şi călăraşii de pază, care se ameste- 
cară printre ocnași și cărăuşi. 

— Greu, greu aici la voi, fraţilor, vorbi Marin 
Potolog, după ce stupi în zăpadă mucul ţigării care-i 
frigea buzele. Nu zic... de trudit trudim și noi, vai 
de capul nostru. Dar parcă tot mai multă obidă-i 
pe aici. Mi-am plecat capul pe gura puţului. Măre, 
da” negru şi adînc e! Nu m-aş băga în el nici să 
mă cîntăreşti cu aur... 

— Care nu-i deprins se sperie, spuse bătrinul 
Zamfir Petrache. E negru şi adînc dar nu mănîncă 
oameni. Altele-s rele la noi, în ocnă... Din partea 
ei, n-am avea a ne plinge, că ea ne dă sarea asta 
după care aţi venit şi domniile voastre... 

— D-apăi să stai ziua întreagă în fundul pămiîn- 
tului, îl înfruntă Potolog pe unchieş, ba să rămii 
acolo mereu și nopţile, cum am auzit, că nu ies 
unii cu săptăminile, asta-i curată osîndă, moșule. 

— Nu vorbi cu păcat, flăcăule. Munca, oriunde o 
faci nu-i osindă, îi bucurie. Iaca, eu am fost ciocănaş 

douăzeci de ani și nu-mi pare rău. Am tăiat munţi 
de sare, pot să zic un oraş întreg. Nu-i aista baiul. 

— Mai bai decît ocna, eu unul nu văd, se oţări 
Potolog. 

— Hehei, se cunoaşte că ești tînăr, n-ai gustat 
încă toate amarurile lumii. Apăi, dacă n-ar fi su- 
dalma, biciul, butucul, dacă am avea pămînt destul 
şi vreme ca să-l muncim, aşa am arăta noi? 

— Aveţi locuri tare frumoase, se învoi Potolog. 
Poate grăiești cu dreptate, moșule. Fiecare se leagă 
de locul unde cîștigă o bucată de pîne. Chiar dacă 
nu-i prea dulce pîinea asta. Da’ eu aici parcă tot 
nu m-aş oploşi... 

— Ştii una ? glumi bătrînul. Vin să te aşezi la 
noi, să vezi cum ai să îndrăgești ocna. Te ginerim 
cu o fată frumoasă, intri în rufet şi scapi de că- 
tănie. Nu-i bine așa? 

— Să fii dumneata sănătos, moşule, și mulțumim 
de pleașcă ! De mult am isprăvit cu cătănia ! M-am 
slobozit astă-toamnă ; am slujit la călărași, tocmai la 
leşi, unde şade domnul cu boierii cei mari. Şapte 
ani am slujit. Frumos oraş, lume multă dar n-am 
rămas, măcar că găseam loc de slujit la vreun boier 
sau la vreun negustor de cei mari. Şi acum să viu 
aici... Da să ştiu că mi-o daţi pe Ileana Cosîn- 
seana, pe aici n-aş veni. 

— Auzi, măi Pavalache ? se întoarse bătrînul către 
Sandu Pavalache, care stătea mai la o parte. Cică 
nu-i bine la noi. la spune-i şi tu cît ţi-i de dragă 
ocna. 

— Da” de unde, moș Zamfir? Aş pleca și mîne-zi 
dacă aş avea unde. Am intrat în rufet ca să scap de 
cătănie, dar rău îmi pare. Nu-i ocna pe potriva mea... 

— Nu-ţi place să fii ocnaș ? se miră moş Zamfir. 
Poate vrai să te facem cămăraş ? Hai? 

— Nu mă lua și dumneata aşa, moș Zamiire. Am 
intrat numai de un an. Mîne-poimîne cobor şi eu pe 
fundul puţului, să mă fac tăietor. În doi, trei ani 

o să se ducă tinerețea mea. Are grijă moș ghirăul 
de asta. După aceea, pînă să mă dezmeticesc bine, 
iacătă-mă-s bătrîn, săcătuit de vlagă. Şi gata, mă 
trec la nevolnici, ca pe atîtia alţii... Și întorcîndu-se 
către Potolog : Să nu vii aici, bade. Nu asculta pe 
bătrîni. Nu vor să ştie că se mai poate şi altă viaţă 
decît aceea de cîine pe care au trăit-o ei... Bucuros 
aş fugi de-aci. Dar unde ? Încotro s-apuc ? ? La cine 
să mă opresc ? Cine are nevoie de mine? Gîndeşti 
că m-aş putea aciuia pe undeva ? 

— Poate s-ar găsi... zise moale străinul. 

— Bine ar fi dacă aş găsi. Iaca, sîntem doi, eu şi 
încă unul, voinic ca și mine. De cînd ne tot vorbim 
să fugim din iadul ista !... Dar la cine să ne oprim ? 
Că afară de dealurile şi munţii de pe-aici nu știm 
altceva. La care poartă să batem ? 

— Este la noi, la Găiseana, un boier de-i zice 
Haralambie Corciu, vorbi Potolog serios și măsurat. 
Cînd am venit cu săniile încoace ne-am întîlnit cu 
nişte argaţi de-ai lui. Spuneau că boierul are tre- 
buinţă de ciobani care să plece cu turmele în munţi. 
Si dacă nu v-aţi înţelege cu boierul, mai ştiu un 
răzăş. Are o stînă mai ferită, şi-s oameni de inimă. 
Numai dacă vă pricepeţi la oi. 

— Iaca una ! Cum să nu ne pricepem ?... Înainte 
de am intrat în ocnă am fost la stăpîn, şi am umblat 
cu oile lui pînă sus, în vîrful munţilor... 

— Atunci e bine. Haideţi cu tabăra, la noapte. 
Nu vă vede nimeni. 

— Mulţumesc de bunăvoință, dar încă nu putem 
pleca. Aș veni spre primăvară dacă ţi-ai ţine cu- 
vintul... 

— Mi-l ţin. 

— Cum îi spune satului vostru, iar matale cum 
te numeşti, ca să ştiu unde să tragem? 

— Satului îi spune Găiseana. Nu-i prea departe 
de tirgul Tecuciului. Iar pe mine Marin Potolog mă 
cheamă. Stau chiar în mijlocul satului. Aveţi să 

vedeţi un bordei pitit lîngă biserică şi un plop mare 
în ogradă ; acolo şed eu. Mă găsiţi repede. 

— Găiseana zici? Marin Potolog... Numai să nu 
uit... Mă duc la cantaragiul nostru să-mi scrie nu- 
mele pe o ţidulă... 

Plecă repetînd în gînd : Găiseana. Marin Potolog. 
Găiseana. Marin Potolog... 

În urma lui, Zamfir Petrache și cei care ascul- 
taseră vorbele celor doi, clătinară din cap. 

— Hei, tinereţe! Foc de paie! murmură moş- 
neagul, ridicîndu-se. 


VIII 


Vasile Chiticaru şi Ilie Călţaru stătură de vorbă, 
în ogradă, o vreme, nepăsători la ger, încredinţaţi că 
nimeni nu-i vede şi nu-i aude. În cele din urmă, 
înțelegîndu-se, s-au depărtat spre chilierul din spa- 
tele casei. 

— Rămii aici peste noapte, spuse Călţaru. Dimi- 
neaţa om chibzui pe mai departe. 

— Dar cu calul ce să fac? se îngrijoră fugarul. 

— Calul te poate trăda. Mai bine-l slobod în uliţă 
şi s-o duce singur la grajdul ocnei. 

— Fă cum crezi. 

După ce dădu un cojoc musafirului neaşteptat, 
Călţaru scoase calul în uliţă şi-l goni cu cîțiva 
bulgări de zăpadă. Calul necheză şi luînd-o la fugă 
se pierdu în noapte. După aceea Călţaru întră în 
casă. Încercă să doarmă, dar somnul nu se mai lipea 
de genele lui. Auzi cum oamenii se sculau și cum 
ieșeau unul cîte unul să îngrijească de vite. Nu se 
mişcă. Nici cînd scînci băieţelul cel mare, speriat 
de cine ştie ce vis, nu dădu semne că e treaz. 

Giîndurile i se încilciră în minte. Le simţea ca 
nişte şerpi neastîmpăraţi ce i se zvîrcoleau sub 
tîmple. Nu crezuse niciodată că are să trăiască 

aievea asemenea întîmplare. „Ce să fac ? se socotea 
el. Să-l pîrăsc ? Îndată vor veni călărașii, îl vor pune 
în lanţuri, îl vor arunca în bezna ocnei, iar eu voi 
rămîne cu banii. Dar dacă mai scapă o dată? Mă 
trezesc cu el într-o noapte la fereastră, să mă judece. 
Ca acuma. Mă taie sau îmi pune foc la casă. Mai 
bine să-i dau banii; rămîn cu cît am cîștigat pînă 
acum de pe urma lor... Casa... pămîntul... boii...“ 
Și încă de aici înainte făcuse el planuri mari. Să 
ajungă negustor, poate chiar slujbaş cu rang... Ce 
nu se poate cînd ai bani ! N-au trecut decît trei ani 
de cînd a pus mîna pe comoara aceea... Era pri- 
măvara, urcase cu calul în dealul ocnei să încarce 
sare. 'Trebuia să plece cu convoiul la Galaţi. Că- 
răuşii, vreo șaizeci la număr, erau tare supăraţi. 
Fuseseră luaţi pe negîndite, tocmai cînd sta fiecare 
să-și samene peticuţul de pămînt ce-l avea dat din 
moșia ocnei. Așa era învoiala : vara, iarna, oricind 
s-ar fi întîmplat, cărăușul era ţinut să plece, dacă 
așa cerea cămara. Pentru asta primeau frînghiuța 
aceea de ogor, pentru asta aveau drept de folosire 
a pădurii și a izlazului ocnei. Ba mai primeau şi 
un fel de plată, de batjocură, de la cămară. E drept 
că unii mai vechi, cărăuşeau la întoarcere mărfuri 
pentru negustorii tîrgului, pînze de ivgan, hîrtie, 
tulpane, pasmanturi, cituri înflorate, hașale, ula- 
male, bumbace, fierărie, alămuri, butoiaşe cu măs- 
line, saci cu mirodenii și cîte şi mai cîte. Ba, vreo 
cîțiva mai înstăriți încercau şi ei un fel de negus- 
torie vînzînd şi schimbînd marfă. Numai că lie 
Călţaru abia intrase în rufet. Carul îl adusese de 
zestre nevastă-sa, iar boii îi arvunise numai. De 
aceea porunca de plecare grabnică venea cum nu 
se poate mai rău și omul era înnegurat ca un nor 
de ploaie. Însemna că rămîne fără bucate. Cine 
să-i lucreze țarina ? Nevastă-sa ? Numai ea cu două 
miîini, ce putea să facă? Şi dacă nu sameni popu- 
şoiul pină-n Armindeni, poţi să pui culiserul pe foc. 

Așa gindea el cu amărăciune, cînd văzu un lucru 
de mirare : tilharii din ocnă fuseseră scoşi la lu- 
mină ca să ajute la podvoada săniilor. Dintre ei, 
unul mai tinerel, după înfăţişare mai îngrijit decît 
ceilalţi — semn că nu era de multă vreme în ocnă — 
tot încerca să se apropie de el. Cînd carul fu în- 
cărcat şi Călţaru înjuga boii, omiditul se dădu 
într-o latură şi-i făcu semn cu mîna să vină la el. 
S-a dus, fireşte că s-a dus. 

— Nu te ştiu cine ești, i-a zis acesta, cu vorbă 
şoptită şi aspră, dar te văz tînăr ca şi mine. După 
obraz pari om de treabă. Vreau să facem o învoială. 

Călţaru nu zise nimic şi celălalt urmă grăbit: 

— Înainte de a fi prins am îngropat în pămînt 
o ulcică cu galbeni ; nu sînt mulţi, să tot fie două- 
zeci. 'Ţi-aș spune locul dacă te prinzi să-i păstrezi 
pentru mine vreme de cinci ani. Dacă vin să-i iau 
în acest răstimp, să mi-i dai fără vorbă, că eu 
sînt iute la mînie şi nu ţi-aș dori să ai neîmpăcă- 
ciune cu mine; dacă nu vin, norocul tău să fie. 
Primeşti ? 

Călţaru era buimăcit de întîmplare. 

— Hotărăşte! îl zori tîlharul. Vreme multă 
nu am... 

Ar fi vrut să zică da, dar ceva îl oprea. Nu era 
lucru curat la mijloc. Sau poate povestea nu era 
adevărată, şi chiar dacă era, de ce nu-și lăsa omul 
banii acolo ? 

— I-aş lăsa acolo, dar nu-s la loc bun, îi ex- 
plică celălalt, părînd să-i ghicească gîndurile. N-am 
avut vreme să-i aşez cum trebuie. De asta aș vrea 
să-i ştiu în mîna unui om de cuvînt. 

Călţaru nu putu răspunde nici de data asta, 
măcar că începea să înţeleagă. 

— N-ai ce pierde, îl îmboldi tilharul. Dacă faci 
învoială cinstită cu mine nu ţi-a fi, oricum, de 
pomană. 

— Fie! se hotărî în cele din urmă Călţaru. 
Primesc ! 

Îi întinse mîna. 

— Jură ! 

— Jur! 

— Află că pe mine mă cheamă Vasile Chiticaru. 
Tie cum îţi spune? 

Își dădu numele. 

—— Văd că eşti cinstit. Înainte de a vorbi cu tine, 
am întrebat un cărăuş de numele tău. Aista-i semn 
că n-ai să mă înşeli. Eu îs tocmai de prin părţile 
Romanului, dar aurul nu-i ascuns departe. L-am 
îngropat la marginea pădurii Măgura, lîngă rădă- 
cina unui stejar bătrîn, sub un pietroi mare. Piatra 
ai s-o cunoşti, e... 

Mai mult nu putură sta de vorbă. Un călăraș de 
pază văzind pe ocnaş pitit îndărătul carului, veni 
cu biciul la el şi-l goni, înjurîndu-l. Peste un sfert 
de oră, toate carele erau încărcate. Osîndiţii fură 
coboriţi în adinc, cine ştie pentru cîtă vreme. 
„Poate pentru totdeauna !“ se gîndi Călţaru cu un 
fel de bucurie, pornind spre Galaţi. 

Cele trei săptămini petrecute pe la răspintiile 
marilor drumuri, prin tirguri și în hanul de la 
Galaţi i s-au părut o veșnicie. Tremura în el ne- 
răbdarea, ca un jăratic ce-i mocnea pe inimă. Nu 
dormea, de mîncare abia se atingea. Era tăcut și 
îngîndurat. 

Cînd a ajuns acasă, se sfirşise din puteri. A dat 
carul şi boii în grija nevesti-si. Ea s-a speriat de 
înfățișarea lui. Slăbise. 

— Ce-i cu tine? l-a întrebat îngrijorată. Te-ai 
scofilcit rău de tot. Nu cumva ai bolit pe drum? 

— N-am nici pe dracu. Sint ostenit. 

— Vin” să îmbuci ceva, îl chemase, dar el ieșise 
pe portiţă fără să mai răspundă. 

Urcase repede coasta Măgurii, pînă la marginea 
pădurii. Stejari bătrîni erau mulţi acolo ; bolovani 

aşijderea. Îi cercetase unul cîte unul, scrijelise cu 
unghiile mușchiul de pe ei. Pietrele erau toate la 
fel; nici una nu arăta vreun semn deosebit. Cău- 
tase totuşi răsturnînd bolovanii, scurmînd pămîntul 
cu un cuţit lung ce se întîmplase a-l avea la el. 
Cu fiecare copac trecut, cu fiecare piatră rosto- 
golită, îşi dădea seama că povestea tilharului era 
o născocire şi el fusese un copil smintit că luase în 
seamă spusele lui. 

Inainte de a face cale întoarsă se aşezase pe un 
bolovan să răsucească o ţigară. Măturînd ţărîna 
de pe faţa pietrei cu palma, simţise parcă o tăietură 
anume. Cercetă mai cu luare aminte şi găsi săpată 
o cruce. În clipa aceea știu că banii vor fi ai lui. 
Săpă pe dedesubtul bolovanului și scoase la iveală 
o ulcică. O scutură. Suna. Galbenii erau înăuntru. 
Nu trudise degeaba... 


S-a întors acasă către miezul nopţii. Se strecură 
mai întîi în chilier și ascunse banii. Cînd îl văzu, 
nevastă-sa, care-l aştepta îngrijorată, sări cu gura 
la el: 

— Ce ai, bărbate, parcă n-ai fi în apele tale? 
Unde naiba mi-ai fost? Am crezut că te-a pus 
ghirăul la butuc... 

— De ce? se miră el. 

— Știu eu? Poate că ai făcut vreo poznă la 
drum. Cum eşti tu la arţag... 

Nu-l vedea în întuneric ; dacă i-ar fi observat fața 
plină de pămînt şi hainele murdare de glod, l-ar 
fi descusut... 

— Am fost la dugheana lui Avedic, a zis el, 
croind pe loc o minciună. l-am tîrguit niște chem- 
brică de la Galaţi și-am uitat să-i dau ţidulele. 
Omul s-a bucurat și m-a cinstit cu vin. A băut și 
dumnealui cu mine şi asta-i pricina că am în- 
tirziat... 

„„„Minciuna prinsese. Acum, însă, cînd ştia că la 
un pas de el pîndește Chiticaru, se întreba dacă n-ar 

[i cuminte să-i spună nevesti-si taina pe care timp 
de trei ani o ascunsese. 

Afară se luminase de ziuă. Gospodina aprinse 
focul din vatră cu vreascuri uscate, care trosneau 
ca bicele. Harabagii plecaseră. Abia acum Ilie Căl- 
țaru se sculă şi ieşi în curte. Tabăra se îndepărtase. 
Dezlegă cîinii, apoi se duse la chiler, unde își în- 
chipuia că ocnașul îl aşteaptă cu nerăbdare. Dar 
acesta dormea dus. 

Călţaru se uită o vreme la el și nu ştiu ce să 
facă. Să-l scoale, să-l lase să mai doarmă, să se 
ducă la căpitanul Costache ? „Nu, își zise el, sim- 
tind cum îl cuprind iar gîndurile de cu noapte. Îi dau 
jumătate din bani, aşa cum ne-am învoit, și ducă-se 
cu Dumnezeu. De ce să-i port eu păcatele?“ 

Și apucîndu-l de cojoc îl zgilţii cu putere. 


Amurgise. În ogradă, Călţaru încărca de zor sania 
cu drobi de sare. Cînd fu aproape plină, din casă 
ieși un bărbat nu prea înalt de statură, cu pletele 
scurtate proaspăt, cu barba neagră frumos rotun- 
jită din foarfece, cu o căciulă de miel în cap şi 
învelit într-un cojoc mai vechi, de oaie. Omul umbla 
cam cu fereală și cînd ajunse la sanie, se cuibări 
la mijloc, într-un loc anume lăsat între bolovani 
de către Călţaru. Stăpînul saniei aruncă o sarcină 
de fîn deasupra, se mai uită o dată în jur să vadă 
dacă nu-i careva pe aproape, apoi îndemnă boii. 

— De-amu rămii ca şi mort acolo, pînă om trece 
de hotarul moşiei, glumi Călţaru, în timp ce Chiti- 
caru se ghemui cît putu mai bine în culcuşul dintre 
drobi. 

Porniră. Îndată, în urma lor izbucniră cîteva 
cîntări de cocoşi. 

— Avem noroc; e semn că se moaie vremea, 
vesti Călţaru. 

La Gilean, cînd să iasă din tîrg, îl opri o caraulă. 
Îndată veni şi omul de la rohatcă. 

— Ce-ai în sanie şi unde te duci? vrură să 
afle paznicii. 

— Ce să am? Nu se vede? Sare! O duc la 
Bacău. 

-— Noaptea, bre? se mirară ei, bănuitori. 

— De! făcu Călţaru pe supăratul, mă duc cînd 
mă trimite cămara... 

Văzînd drobii, oamenii din caraulă nu mai cerce- 
tară sania şi făcură semn harabagiului că poate să 
treacă. Abia plecară, că dădură de altă caraulă, 
care se întorcea din cercetare. Îi opriră și aceștia, 
dar cum erau grăbiţi nu scotociră mai amănunţit. 

După o bucată de drum Chiticaru scoase capul 
dintre coceni. 

— Ai avut dreptate, recunoscu el. De m-aș fi dus. 
singur, mă prindeau. 

— Nici vorbă că te prindeau. Şi fără doar si 
poate îţi luau şi banii. Nu-i aveam nici eu, nici tu, 
zise repede Călţaru. Surîse în întuneric bucuros şi 
respiră lung și adînc. Lucrurile au mers bine. 


IX 


Fuga din ocnă a lui Vasile Chiticaru nu a tul- 
burat aproape de loc pe cămăraşul Vilara. Căpi- 
tanul Costache ar fi avut poftă să facă o cercetare 
îndelungată, după tipicurile cunoscute de el, dar 
cămărașul îi reteză pornirea. 

— Degeaba, căpitane, îi zise el plictisit, în vreme 
ce se suiau în sanie. Degeaba te frămînţi. Mortul 
de la groapă și ocnașul la ocnă, nu se mai întorc. 
Lasă-l în pace! Dacă nu dai de el, înseamnă că 
ai alergat degeaba. Dacă îl descoperi, e ca și mort, 
căci viu nu se mai dă el pe mîinile călăraşilor. 

Căpitanul era bucuros că noul cămăraş nu-l pune 
pe drumuri acum, în puterea iernii, nici nu se arată 
supărat pentru pierderea ocnaşului. Pe de altă 

parte îi părea rău că nu-și poate arăta priceperea. 
Tare i-ar fi plăcut să se poată lăuda în faţa stă- 
pinului ocnei cu o faptă mare. Se aşeză și el în 
scaun alături de cămăraș, hotărînd că deocamdată 
să se facă a uita această afacere, dar să urmeze cer- 
cetările în taină. Înainte de plecare, ghirăul veni 
să-și salute superiorul. Aştepta poruncile acestuia. 
Vilara nu avea nimic să-i spună. Ghirăul ştia şi 
singur ce trebuie să facă. Totul era să se scoată 
sare cît mai multă. În privinţa aceasta, după cîte 
i se spusese, nu se afla om mai priceput ca Birsan. 
Îi răspunse la salut, clătinînd capul cu un început 
de suris binevoitor, semn că nu e supărat pe el, 
măcar că s-au întîmplat atîtea într-o singură zi. 

După cheful de azi-noapte Vilara era mahmur. 
Ar fi vrut să se dreagă, dar după-amiază îl aștepta 
o treabă plicticoasă : trebuia să prezideze şedinţa 
divanului de judecată al ținutului, care nu s-a mai 
întrunit de multă vreme. Pe condica de judecată, 
l-a înștiințat starostele, este procesul unui ucigaș 
care de mai bine de trei luni așteaptă rîndul, uitat 
într-o pivniță a Eforiei. E o minune cum de n-a 
murit încă, pentru că ducindu-se azi la el să-l pre- 
gătească pentru judecată, a aflat că nimeni nu s-a 
îngrijit de hrana lui. 

Sania intrase pe uliţa principală a tirgului în 
sunetul vesel al zurgălăilor. Vilara porunci vizitiului 
să-l ducă la Eforie. 

— Nu se poate, arhonda, se împotrivi căpitanul, 
făcînd semn vizitiului să mîne mai departe. Cum să 
mergem la divan fără să ne încălzim cu o ţiră de 
vin şi să prindem puteri din niște sărmăluţe cît 
nuca ? Osînditul nu s-o supăra nici el prea tare. 
Cum a aşteptat atîtea luni, va mai aștepta un ceas, 
două ; ba chiar s-a bucura. 

Dar Vilara îi reteză vorba cu un semn din mină 
și zise hotărît ; 

— La Eforie. 

Sania se opri în faţa Eforiei, pe malul Trotu- 
şului. Slujbaşii divanului auzind că soseşte sania 
cămăreșului se repeziră la intrare să-l salute. Trecu 
printre ei fără nici o vorbă, fără nici un gest. În 
odaia ce slujea pentru divan se aflau la masă 
Rudolf Sturza, din partea dreptăţii dinăuntru, Cris- 
todulo, din partea Eforiei, preotul Ilarion și alte 
feţe chemate anume să ia parte la judecată. Vilara 
luă loc în jeţul de la mijloc, care se păstrase gol 
în aşteptarea lui. 

— Putem începe, ceru, hotărît să nu lungească 
lucrurile ; era obosit și ar fi vrut să se odihnească. 

Fu adus vinovatul, un bărbat înalt, dupuros, ai 
cărui ochi mici cătau numai în pămînt, ferindu-se 
de privirile judecătorilor. Mîinile îi erau legate 
la spate ; la picioare îi atîrnau lanţuri grele, care se 
auzeau sunînd de cîte ori se mișca de pe un picior 
pe altul. Înapoia lui, călăraşii îl păzeau cu pistoa- 
lele în mînă. 

Ion Adochiţei nu-și făcuse nici o închipuire asupra 
soartei ce-l aștepta. Grămăticul divanului citi, cu 
multă greutate, actul acuzator, din care nimeni nu 
pricepu nimic. Cristodulo puse apoi cele mai multe 
întrebări : 

— Ai vrut sau n-ai vrut să-l omori pe boier? 

— Am vrut... 

— De ce? 

— Ne obijduia... 

— Atunci de ce l-ai omorît pe vechil? 

— Aşa i-a fost scris, să plătească pentru boier. 
Dacă nu-l omoram eu, mă omora el pe mine, și 
tot moarte de om ar fi fost... 

Vilara puse şi el o întrebare: 

— Cel puţin te căieşti de fapta ta? 

— Mă căiesc pentru copii, pentru nevastă și 
pentru părinţi... Eu voi pătimi pe lumea cealaltă 
sau în ocnă, dar ei vor trage în viață păcatul meu... 

În sală se făcu tăcere. Se auzea răsuflarea sluj- 
başilor rînduiţi în spatele judecătorilor, așteptînd 
eu sufletul la gură hotărîrea. Viiara rupse tăcerea. 
Nu se afla la prima judecată; avea oarecare expe- 
rienţă, ceea ce ar fi vrut să le arate celor de faţă. 
Lovi uşor în masă, se ridică și începu să grăiască. 

— Sarcina noastră este din cele mai grele, spuse 
răspicat, cuprinzînd cu privirea pe toţi ascultătorii 
din jur. Ni se cere să judecăm fapta unui om care 
a călcat legile omenești. Făptașul, după cum ați 
văzut, şi-a mărturisit vina. Potrivit pravilei lui 
Vasile Lupu cel ce pricinuieşte moartea altuia, cu 
moarte va trebui să fie osîndit. Domniile voastre 
puteţi însă să oblăduiţi pe vinovat după cum vă 
îndeamnă sufletul, osîndindu-l fie la spînzurătoare, 
fie numai la ani de ocnă, după cum veţi preţui 
că se cuvine. 

Încercase să fie nepărtinitor, deși, privind pe 
ucigaș, îşi aminti de o scenă petrecută cu mulți ani 
în urmă, cînd haiducii au călcat conacul părintesc, 
supunînd pe tatăl său la cazne grele. Alungă această 
amintire neplăcută şi ceru judecătorilor să hotă- 
rască osinda. 

Cristodulo fu de părere să i se dea moarte prin 
spînzurătoare, ca să fie de pildă şi altora; părintele 
Ilarion se împotrivi; ceru să i se dea douăzeci 
de ani de ocnă. 

— Nu! sări Adochiței, zăngănind lanţurile. Nu 
vreau ocnă! Mai bine la spînzurătoare! 

Judecătorii şi toţi câţi se aflau în sală priviră cu 
uimire pe ucigaș. Ultimul vorbi Sturza. 

— Unde-i lege, nu-i tocmeală, spuse el cu glas 
hotărît. De vreme ce legea prevede spînzurătoarea 
pentru ucigaşi, aceasta să-i fie osînda. 

Toţi se sculară în picioare, afară de părintele 
Ilarion, ceea ce însemna că toţi, afară de «el, se 
unesc cu părerea lui Sturza. În ochii osînditului 
se aprinse lumina unui fulger; gîndul morţii î) 


76 


cutremură ca pe un copac trăsnit. Îşi vîri capul 
în sumanul zdrenţuit și rămase așa pînă cînd se 
simţi îmbrîncit de un călăraş ca să iasă afară. 
Trecînd prin mulțime se izbi de un tînăr îmbrăcat 
într-un contaș îmblănit cu oaie şi înflorat cu 
găitane şi ibrişine. Străinul îi șopti ceva și încercă 
să-i prindă mîna, dar călărașul din spate îl îm- 
brînci, dîndu-l la o parte. Lui Ion Adochiţei i se 
păru că a auzit vorba „fugă“. 

În luna lui Faur zilele sînt scurte ; înserarea se 
lasă devreme. În amurg tîrgul, încotoșmănit în 
blana-i de zăpadă, se afundă într-o tăcere mohorîtă, 
care creşte o dată .u întunericul. Astăzi s-a întu- 
necat parcă şi mai devreme: e din cauza norilor 
deși, ridicaţi ca nişte învelitori negre dinspre apa 
Trotuşului. 

Negustorul Avadic Ovanez ieşi din dugheană să 
vadă cum e vremea. 

— Are să ningă, vorbi un muşteriu, care tocmai 
pleca. 

Avadic ridică ochii la cer ; era jos de tot. Cercetă 
zarea ca un cunoscător şi spuse: 

— Da, se lasă norii, are să vie ninsoare chiar 
în ia-sară... Prea multă ninsoare! bombăni către 
sine, nemulţumit. 

Aştepta un harabagiu de la drum; trebuia să-i 
aducă treizeci de giguri chembrică tîrguită și plătită 
cu bani peşin la Teodor Brancovici, cel mai mare 
negustor din laşi. Dacă se strică vremea, hara- 
bagiul o să rămînă zălogit undeva pe la o răscruce 
de drum, sau te pomenești, Doamne ferește, că nici 
nu mai vine, cum s-a întîmplat cu Petrache 'Tișcă, 
acela pe care l-au prădat tilharii și n-a mai cutezat 
să se arate pe-aici, pînă în ziua de azi... 

Privi lung în uliţă ca şi cum s-ar fi aşteptat să 
vadă răsărind de departe carul lui moş Ilie Rincu. 
Drumul era pustiu şi neted pînă dincolo de mar- 
ginea satului, pierzîndu-se în albul cîmpiei de ză- 
padă. Pufăi necăjit din luleaua mică de lut, suflînd 
între dinţii mari un fum negru și gros, ce duhnea 
a leşie și paie pîrlite. Fuma tutun cumpărat de la 
ţărani în păpuşi verzi de cîte douăzeci de foi, pe 
care-l usca pe prichiciul hornului; cînd se îngăl- 
benea foaia îl toca mărunt cu satîrul, alegea căză- 
turile pentru el și restul îl scotea la vînzare. 

Intră în dugheană. La o masă, doi mușterii 
mîncau şi beau vin dintr-o oală mare de două 
ocale, trecîndu-şi oala, pe rînd, unul altuia. Erau 
doi cărăuşși picaţi de la Moinești. Plecau spre Foc- 
şani cu niște butii goale, să încarce vin la o 
podgorie de lîngă tirgul Panciului. Văzînd vremea 
nesigură, se hotăriră să rămînă peste noapte în 
dugheana lui Avadic. Cunoscîndu-i cine sînt, negus- 
torul se învoi să-i primească pentru douăzeci de 
parale de căciulă, afară de plata mîncării și bău- 
turii. 

După ce dădu la masă încă o oală cu vin, negus- 
torul se furişă iar în uliţă. Privi înspre dealul 
ocnei. Cineva venea şontîc-şontîc, oprindu-se din 
pas în pas să-și prindă răsuflarea. Ce putea fi? 
Ce se mai întîmplase oare la ocnă? Cu tot întu- 
nericul ce se îndesa din clipă în clipă recunoscu 
pe Sandu Pavalache ; era mușteriul lui. Cînd fu 
mai aproape băgă de seamă că tîrfie de picior 
un butuc noduros de lemn, lăsînd pîrtie adîncă 
în zăpadă. Avadic înțelese îndată despre ce era 
vorba. Pesemne Pavalache a făcut vreo boroboaţă la 
ocnă şi l-au pus la butuc. „Al dracului băiat! se 
minună negustorul. A fugit cu butuc cu tot. Hm 1...“ 
Nu cumva vine să-și caute ascunzătoare în du- 
gheana lui ? 


Să-și mute gîndul! Avadic e negustor cinstit. 
El nu vrea să aibă de-a face cu cei ce se împo- 
trivesc ocîrmuirii. E adevărat că ghirăul n-a călcat 
nicicdată în dugheana lui, dar asta n-are a face. 
Ghirăul poate să afle că a primit pe unul fugit 
cu butucul din ocnă şi atît îi trebuie. Îl goneşte 
din tîrg fără multă vorbă. Așa l-a gonit şi pe 
boccegiul Iancu Sararu. Acela vindea cenaşilor 
marfă pe datorie. În loc să se mulțumească cu cît 
putea să-i dea datornicii la capătul săptămînii, s-a 
apucat să-i înveţe cum să-și ţină socotelile bănești 
cu ocna: „Tu, Antohi Turiţă, ai tăiat să zicem 
atiția şi atîția drobi de sare; pentru asta ți se 
cuvin atîția şi atîţia bani. Tu, Nicolae Druguleţ, 
ai încheiat săptămîna cu o sută patru drobi, ai 
de primit cu patruzeci de parale mai mult decît 
săptămîna trecută.“ Pentru prima oară au început 
ocnașii să pretindă vistiernicului ocnei să le plă- 
tească drepturile la para. Cînd ghirăul a prins de 
veste că cineva își vîră nasul în socotelile dintre 
ocnași şi cămara ocnei, a luat foc... A doua zi nu 
s-a mai aflat urma boccegiului pe-acolo. El, Avadic, 
nu vrea să păţească la fel. 

Se repezi la obloane şi le trînii cu grabă. Puse 
și oblonul de la ușă; intrînd în dugheană zăvori 
intrarea cu ranga. 

— Ce faci, jupîne ? săriră cărăuşii de la locul lor. 
În acelaşi timp se auziră bătăi în oblon şi o voce 
care striga : 

— Deschide, jupîne Avadic, deschide ! 

Negustorul făcu semn cărăuşilor să tacă. Cel 
de-afară bătu din nou. 

— Dă-mi drumul, jupîne Avadic... Mi-e foame... 

— Deschide, negustorule, se amestecă unul din 
muşterii. N-auzi că cere de mîncare ? De ce să nu-i 
dai drumul ? 

Avadic Ovanez îi făcu semn să nu se amestece. 
Le povesti tuturor, în grabă şi pe șoptite, cine era 
omul de-afară și de ce nu vrea să-l primească. 

— Ia lasă, jupîne, se supără cărăuşul care vor- 
bise mai înainte. Cum să nu ajuţi un om căzut în 
nenorocire ! 

— Nenorocirea mea ar fi mai mare după aceea, 
se jelui negustorul. 4 

— Dacă nu-i dai drumul, iaca îi dăm noi. 

Se repezi la ușă; trase cîrligul de la ranga de 
fier şi deschise ușa ; obloanele grele săriră în lături. 

— Ce faci, bre ? încercă să se opună negustorul. 
Dacă mă vede ghirăul, dracul m-a luat... 

— Ba, să-l ia dracu pe ghirău! Ce-are el cu 
taraba dumitale ? Omul e flămînd, trebuie să-i dai 
de mîncare. 


Pavalache intră suflînd de parc-ar fi suit mun- 
tele toi într-o fugă. Căzu greu pe o bancă. 

— Nu mai pot! gemu el... Nu mai pot... 

— Ce-i cu tine? se întoarse spre el Avadic, 
după ce mai întîi zăvori uşa din nou. 

— Mă mai întrebi? Uită-te la mine... Nu vezi 
că sint cu butucul de picioare?... 

— Văz... 

— De aceea mi-ai închis ușa în nas ?... 

— Am frică, bre Sandule. Dacă află ghirăul mă 
pune și pe mine la butuc. 

Cărăuşii rîseră. 

— Nu rideţi, oameni buni, le vorbi Sandu. Ju- 
pînul Avadic cunoaşte legile ocnei; cine pe altul 
scapă de la butuc, trebuie să intre în locul celui 
scăpat. Aşa e, jupine Avadic ? 

— Aşa e! Aşa e, Sandule. Dacă ştii, de ce ai 
venit la mine ? Vrei să mă nenorocești ? 

— Am venit că mi-e foame... Să-mi dai o ulcică 
de vin şi o bucată de piine. Sînt nemîncat de două 
zile... Nu mă mai ţin picioarele... 

— Să-ţi dau. 


Avadic fugi la tejghea. Aduse brînză şi piine. 

— Să ştii că bani nu am... iți plătesc altă dată. 

— Nimica, bre! plăteşti cînd ai... se grăbi ne- 
zustorul, rugîndu-se în gînd să mănînce mai re- 
pede, ca să scape de el. 

Sandu înghiţi totul din cîteva mestecături. Puse 
ulcica cu vin la gură şi nu mai răsuflă pînă la 
ultima picătură. 

— Bogdaproste pentru mîncare! Parcă mi-au 
venit iar puterile. Încercă să se ridice de pe bancă ; 
făcu un pas, simţi o ameţeală şi trebui să se aşeze 
iar. 

— Du-te, du-te o dată, pentru Dumnezeu! îl 
zori Avadic. Să nu te găsească cineva la mine... 

— Plec! Plec! răspunse Pavalache hotărît. O 
iau pe lîngă apa Trotușului, pe la biserica Rădu- 
canu. Pîndesc acolo o sanie să mă ducă acasă. 

Făcu un pas. Se opri. Nu putea să umble. 

— Mai bine mi-ai da un topor, jupine Avadic, 
să dau jos butucul... 

— Aici, la mine? se îngrozi negustorul. Vrei să 
mă bagi în belea? Mai bine acasă. Nici nu spui 
că ai fost la mine... 

Scrîşnind din dinți din cauza durerilor de la 
încheieturi, Pavalache ţopăi într-un picior pînă 
ia uşă. Acum îl durea mai tare. Dădu bună ziua 
şi ieşi tiîrîndu-și trupul cu anevoinţă. Avadic se 
repezi să desfacă obloanele. 

— Mai bine nici nu le-ai fi închis, spuse unul 
din cărăuşi. 

— Eh, ce ştii dumneata, oftă Avadic. Să fii ca 
mine, şi dumneata te-ai teme. 

Sandu ieși în stradă. Era pustie. Se grăbi din 
toate puterile spre dreapta, mai mult tîrîndu-se 
decît mergînd. Se îndreptă spre podul de lemn 
de la mănăstirea Răducan.. Acolo se piti sub gardul 
mănăstirii şi aşteptă. Îl chinuiau dureri ascuţite 
în glezne; fierul de la butuc îi jupuise pielea. Cum 

ajunge acasă, taie butucul, să nu-l mai ţină ca un 
pietroi de picior, pe urmă desface inelul de la lanţ. 
Numai de n-ar veni cineva din urmă... Nici vorbă 
că la ocnă s-a aflat de fuga lui. Poate c-au și 
trimis oameni să-l caute. Dacă ajunge iar în mii- 
nile lor, ştie ce-l aşteaptă. 

Oare ce-or zice acasă cînd l-or vedea cu butucul 
de picior? Mamă-sa va începe să plîngă, se va 
ruga de el să se ducă iar la ocnă; cît despre frate- 
său Dobre, e un prostălău fără minte; de la el 
nimic bun nu se poate aştepta. Va trebui să se 
descurce singur. Nu ştie însă lămurit ce-o să facă. 
Va fugi mai departe? Se va ascunde? Se va în- 
toarce la ocnă ? Nu, asta pentru nimic în lume! 
S-a săturat de ghirău şi de vătafi... 

De departe se ivi o sanie cu găteje alunecînd 
grăbită. Deasupra sta unchiul 'Toader Pavalache, un 
moșneguţ cu plete albe, mari ca niște ciucuri de 
borangic, cu chipul galben cum e şofranul. Sandu 
îi ieși înainte. Îi făcu semn să oprească. 

— Ce e, mă nepoate, cu line? Te-ai apucat de 
haiducie de opreşti carele la drum ? glumi bătrînul, 
nevăzind butucul din pricina zăpezii afinate. 

— Ți-e glumă, moșule... 

— Mi-e, dar tu ce ai? 

— Vreau s-ajung mai repede acasă. 

— Urcă, nepoate. 

— Ajută-mă, moșule, singur nu pot... 

— Ce ai, bre? 

— Iaca ce am! Scutură piciorul. Lanţul sună 
scurt şi sec în zăpadă. 

— Aha, aiasta-i pricina ! se scărpină moșul sub 
căciulă. Păi dacă ai vrut să fugi, de ce nu ţi-ai lăsat 
butucul la ocnă? De te-a văzut cineva, nici de 
mine nu e bine... 

— Un picior l-am scos cu chiu cu vai; cu celă- 
lalt m-am căznit două nopţi. N-a fost chip... A 
trebuit să tîrîi butucul după mine. 

— Rău, măi nepoate, rău... Dacă te iau, intru 
și eu la bocluc... 

— Atunci mergi sănătos, moșule. Oi aştepta un 
om mai milostiv şi mai puţin sperios... 

— Tacă-ţi gura, iscoada ghiavolului ce eşti! Nu 
mă cătrăni cu vorbe nesăbuite... Saltă sus şi bagă-ţi 
nasu-n tufari, pînă nu te vede careva... 

Se dădu jos şi-l ajută să se urce peste grămada 
de uscături. 

— Aşa, nepoate! fu el mulţumit cînd îl văzu 
sus. Pune niște vreascuri peste butucul cela. 

— Nu se vede, unchiule. E întuneric, drumu-i 
pustiu... N-are cine să vadă. 

— Nu vorbi aşa, nepoate, că nu ştii ce se poate 
întîmpla. Iaca, numai cu ghirăul n-am avut; zăcă- 
şie ! De cînd am ieşit din rufetul ocnaşilor n-are 
ochi să mă vadă, varvarul. Mare minune de nu 
mi-o coace el ceva... 

Aproape de tîrg întîlniră ceata trotuşenilor, cu 
vătaful lor în frunte. Se duceau la ocnă pentru 
schimb. Trecură pe lîngă sanie; dădură seara bună, 
dar nu luară aminte la cel ce părea adormit cu 
fața în jos, cufundat între crengile din sanie. 

Moş Pavalache opri în inima tirgului. Era în- 
tuneric. 


— De-amu te poţi duce singur. Nu-i departe. 
Hai, săi jos! 

— Singur nu pot, moşule! 

-— Bată-te să te bată noroacele! Să te iau în 
braţe, ca pe sugari. Îl trase de sus şi-l scăpă în 
zăpadă ca pe un sac îndesat. Lanţul zornăi peste 
butuc. Priviră temători în dreapia şi în stînga. Nu 
era nimeni. 

—Apoi, cu bine! se zori moșul. 

Dădu bici boilor şi-şi continuă drumul. Sandu se 
mai tîri cîțiva paşi. Se opri în fața unei portiţe 
vechi, dărăpănate. Era acasă. Îndărătul portiţei se 
ivea, într-un morman de zăpadă tăiată, bordeiul 

părintesc, mărunt, cu streașina lăsată. Împinse por- 
tita. Bătu în uşa tindei. leși bătrînul Pavalache. 

— Ce-i cu tine? Bate mai încet că nu-i nimeni 
surd, spuse acesta recunoscîndu-l. 

— Nu mă mai zădări, tată, că-s destul de cătră- 
nit. Staţi cu ușa închisă parcă ați avea comorile 
lui Solomon în casă. 

După vorba băiatului bătrînul simţi că s-a întîm- 
plat ceva. Slobozi uşa. Pavalache se prăvăli în 
pragul ei. Tatăl se plecă peste el să-l ajute; abia 
atunci văzu că-i atîrnă butucul. 

— Ce-ai făkut ? întrebă el cu glas de spaimă. 

— Lasă ! Mai bine adă securea să dau jos butu- 
cul pînă nu-l vede mama. De ce să mai ştie şi ea? 
Mi-a frînt piciorul. Mă doare că-mi vine să muşc 
ţărîna... : 

Tatăl aduse securea. Din cîteva lovituri făcu 
butucul fărîmele. Mai aduse daltă şi ciocan ca să 
desfacă inelul lanţului de la picior. Treaba asta 
fu mai grea. Cînd isprăviră, bătrînul îl ajută să 
intre în odaie. 

— Să te culci puţin, băiatule, ești năucit de 
durere... 

— Mă tem că vin după mine. 

— Da’ ce-a fost? îl întrebă bătrînul Pavalache. 
Stai aici pe laiţă şi povesteşte. 

— M-am sfădit cu ghirăul, asta-i. Prima dată, 
în toamnă, am răbdat... Amuş n-am mai putut... 

Își frecă cu mina locul dureros de la gleznă, 
apoi își pipăi genunchiul; îl dureau amîndouă 
locurile. 


— Pesemne te-ai rățoit la el, spuse bătrinul. 
De cînd te-am rugat să-ți măsori cuvintele... 
Capul plecat sabia nu-l taie... 

— Oricum te-ai purta, nu ajută... Să vezi cum 
a fost. Rostogoleam bolovanii cu Toader Marin, 
că pe Busoiu l-au luat de-acolo. L-au îmbrăcat 
în straie de vezetiu şi l-au dat la sania cămărașului. 


BA 


Imi vedeam de treabă... Gîndeam să mîntui mai 
degrabă. Deodată mă plesneşte cineva cu biciul, 
uite aici, peste faţă, se vede încă locul... Parcă m-a 
ars cu un fier roșu. Mă întorc; era vătaful Posto- 
lache. M-am repezii la el şi dintr-o brîncă l-am 
dat la pămint. M-a oprit Marin la vreme, altfel 
îl făceam chisăliţă. Postolache a început a răcni; 
a venit ghirăul, m-a înjurat, mi-a tras cîteva gîr- 
bace de m-am văzut cu toate neamurile din lume. 
Am răbdat cît am răbdat. Pe urmă am ridicat şi 
eu mîna... N-am dat.. Nu ştiu... Nu înţeleg nici eu 
de ce... 

— Doamne, Dumnezeule ! se cruci bătrînul. Bine 
că te-ai oprit la vreme... 

— Rău îmi pare că nu l-am omorît. Sau măcar 
să-i fi dat câţiva pumni. Ori îl băteam, ori nu-l 
păteam, tot aia mi-a fost. M-a biciuit cît i-a poftit 
inima. Pe urmă a poruncit să fiu pus la butuc. 
Am avut noroc de cărăuşul Stan Spoială ; pe el l-a 
pus ghirăul să mă bage în butuc. Pesemne că nu-i 
priceput, sau poate că n-a băgat de seamă că 
mi-am înfăşurat glezna cu două rînduri de obiele, 
așa că mutelca nici nu s-a putut prinde îndeajuns 
în şurubul ei. Asta am şi vrut... Cum am rămas 
singur, m-am tras cum am putut înapoia grajdului, 
mi-am scos Zu multă caznă cele două rînduri de 
obiele şi pe urmă am putut trage un picior; pe 
al doilea n-am putut să-l scot. Două zile m-au 
lăsat fără apă şi fără pîine. Dacă am văzut că nici 
azi nu-mi aduc nimic de mîncare, m-am tîrît cu 
butuc cu tot prin dosul miglelor şi am fugit. De 
văzut nu m-a văzut nimeni, dar nu cred să nu bage 
de seamă lipsa mea. Au să vină să mă caute... 

— Au să vină acasă şi au să te ia ca din oală, 
vorbi frate-su, de lîngă vatră. Era un flăcău slă- 
bănog de vreo douăzeci de ani. Nu l-au luat la 
cătănie dar nici în rufetul ocnașilor n-au vrut să-l 

primească. Vorbi mai departe: Să faci bine să-ți 
iei tălpăşiţa. Dacă te găsesc aici o păţim cu toţii... 

— Nu te teme, că nici eu n-aveam de gînd să 
rămîn. La noapte îmi fac un locșor în  poiata 
aceea. Şi mîine în zori o pornesc la drum. 

— Unde să te duci ? Încotro să baţi drumurile ? 

— M-am înţeles cu un om de prin părţile Tecu- 
ciului, cînd o fost aici cu tabăra să încarce sare. 
Mă duc într-acolo... 

— Crezi că în altă parte umblă cîinii cu colaci 
în coadă, băiete ? 

— Vrei să rămîn să mă ucidă ghirăul ? 

— Ei, şi tu, c-o să te omoare! vorbi bătrînul 
cu ciudă. Te mai mîngiie niţel cu gîirbaciul, te 
mai ţine vreo două zile în butuc și-atîta tot. Din 
asta n-o să ţi se tragă moartea. M-a bătut el 
ghirăul şi pe mine... Am stat şi eu destul la butuc 
și, iaca, n-am pierit. Aşa-i viaţa... Fără asta nu se 
poate trăi traiul nostru... 

— Să-l ia dracul de trai! izbucni Sandu, sărind 
din pat. Numai trai nu-i aista! Nu vreau să mai 
trăiesc ca voi!... Lumea-i largă... Este loc de trăit și 
în altă parte... 

— Nătărăule ! zise acru  bătrînul şi fîşni un 
scuipat printre dinţi, drept în mijlocul jarului din 
vatră. 

Seara, ascuns în desişul unei grămezi de găteje, 
Sandu se chinuia să prindă un capăt de somn. Dar 
frigul îl înţepa amarnic. 

— Iaca, am ajuns şi fugar, cum plănuiam cu 
Dumitrache. Numai că el stă la căldură acum şi 
siorăie fără grijă iar eu zgribulesc printre lemne 
şi vreascuri. 

Se gindea la Dumitrache Busoiu şi la toate în- 
tîmplările din ultimele zile. „Eh, Dumitrache!“ 
se pomeni el înjurîndu-l în gînd. Sînt de-o vîrstă, 
au copilărit laolaltă; au păzit împreună turmele 
lui Moacă ; la joacă, la şezători şi la clăci au fost 

nedespărțiţi. Spunea lumea că se potrivesc la fire 
parcă ar fi din același tată şi din aceeași mamă. 
Da’ de unde! Sandu era pripit, iute la mînie, pus 
pe arţag, nu suferea să-l calce cineva pe picior; 
celălalt, mai potolit, mai cu chibzuială bătrînească 
în tot ce făcea. Poate de aceea fetele îl răsfățau 
mai mult. Lui Sandu, puţin îi păsa. El o iubea pe 
Cătălina lui Pintilie. Pentru nimic în lume nu 
s-ar fi uitat la alta. 

Tot nedespărţiți au rămas Sandu și Dumitrache 
cînd au început a lucra în ocnă. Grea le-a fost 
viaţa, pînă atunci, dar ce-au întîmpinat aici, i-a 
unit parcă și mai strîns. Şi-au jurat să împartă şi 
binele și răul. Şi acum, din fraţi buni de cruce, 
iată-i despărțiți. Busoiu a îmbrăcat contăşul de 
vezetiu ; el a rămas singur în rîndul lăturaşilor 
să se hărțuiască cu ghirăul, cu vătafii și cu lăturaşii 
mai bătrîni... Se mai întilneau numai duminicile, 
pe la horă. 

O dată s-au văzut la hanul lui Costache Nica. 
Cu două zile înainte de a fi pus la butuc, Busoiu 
zburda cu veselie ca întotdeauna. N-a băgat de 
seamă că Sandu se ţinea deoparte tăcut, cufundat 
într-o cumplită îndoială. 

— M-ai lăsat singur, frate Dumitrache, a zis 
Sandu la o vreme. De cînd ai plecat am rînduit 
vreo zece oameni la descărcatul praștiei. Cu nici 
unul n-a fost cum era cu tine... 


— Ce să fac, a răspuns Dumitrache. Nu mi-a 
fost în gînd să mă fac vezetiu. Nevoia m-a împins. 
Doar știi şi tu cum s-a întîmplat, c-ai fost acolo 
cînd am plecat să-l duc cu sania pe bădia Vasile 
Amăriuţei. 

— Nu-i rău... Muncă uşoară... vorbi cu răutate 
Sandu. 

— Ţi se pare că e ușoară... Nopțile și zilele le 
trec în ogrăzi sau în uliţă, aşteptind pe cămăraş 
de la petreceri. În zori trebuie să-l iau pe ghirău 

de-acasă şi să-l duc în dealul ocnei. Nimeni nu 
te-ntreabă dacă ai dormit, dacă ai pus ceva în 
gură. Caii mi-i schimbă, dar pe mine ba. 

— Mai bine l-ai da într-o rîpă pe moș ghirău, 
să-i putrezească ciolanele acolo. Scapă omenirea de 
un căpcăun. O să-ţi plătească toţi rufetaşii acatiste 
şi s-or ruga să ți se ierte păcatele... 

— Fac eu şi una ca asta, nu te teme... M-am 
gîndit... Dar s-o chibzuiesc bine, să-mi iasă treaba 
cu socoteală... 

Atît au vorbit în ziua aceea. Acum, cînd se bătea 
cu gîndul plecării, îi părea rău că n-are să-l mai 
vadă. S-ar duce să-și ia rămas bun, dar unde-l 
poate găsi ? Cine ştie la ce zaplaz boieresc aşteaptă 
cu telegarii în frig, pînă s-o sfîrși chiolhanul cămă- 
raşului... Şi chiar de l-ar întîlni, parcă s-ar prinde 
să fugă cu dînsul? A dat de ioc bun. Zice el că 
tremură pe-afară așteptîndu-și stăpînul, dar ade- 
vărul e că mai mult huzurește cu slugile prin cuh- 
niile încălzite ale boierilor și se ghiftuieşte din 
bunătăţile lor. Cînd va auzi ce-i cere, are să-i 
spună : „Nu merg, Sandule. Nu mai merg nicăieri. 
Parcă-i mai bine în altă parte ca aici ?“ 

Răspunsul îi sună în urechi ca o vijiială. Zadarnic 
își afundă capul în cergă; nu poate alunga acest 
gînd nesuferit. Parcă în altă parte-i mai bine ca 
aici ? La urma urmei și el ar putea să-şi facă viața 
mai uşoară dacă s-ar însura cu Ileana lui Arghir. 
Dar nu-i place fata... E slută şi pace! O stirpici- 
tură cu obrazul spurcat de boala vărsatului negru, 
subţire ca o spangă şi cu niște ochi mari, iscoditori, 
parcă ţi-ar căuta pricină din senin. Nu, cu fata 
asta nu se însoară el nici mort! Bătrînul știe ce 
fată îi place lui. Dar îi găseşte pricină că e săracă. 
Ei şi ? Parcă el e mai bogat? Dar măcar să îndure 
sărăcia cu cine-i place lui. 


Închise ochii. Multă vreme rămase adîncit în 
închipuirea dragii lui... Iat-o! Parcă-i stă înainte... 

dreaptă, trupeșă, surizătoare, cu ochii albaștri, fier- 
binţi şi gura să muşti din ea ca dintr-o poamă 
pîrguită. l-a spus şi ei de gîndurile plecării, care-l 
bat tot mai avan. „Nicăieri în lume nu e bine, l-a 
sfătuit şi ea. Uite câţi fugari de pe alte meleaguri 
vin să se oploşească la noi. Crezi că au fugit de 
bine? Au fugit de robie şi aici au dat de altă 
robie.“ 

S-a făcut lumină. Cocoşii şi-au strigat de mult 
chemările. El stă încă gnhemuit şi gîndeşte, gîn- 
dește. Aude portiţa, apoi glasul maică-si. „Unde 
pleacă aşa de dimineaţă ?“ se întreabă cu mirare. 


În ograda lui Bîrsan sania aştepta de mult. Vă- 
zînd-o pe mama Safta în ograda ghirăului, Dumi- 
trache o privi mirat. Îi dădu bineţe cu jumătate 
de gură. Ea intră în casă, fără să-l ia în seamă pe 
flăcău. Bîrsan se pregătea de plecare. 

— Bună dimineaţa, moş ghirău, spuse de la ușă, 
muindu-și vocea. Lelea Casandra s-a sculat ? Mi se 
pare că v-am luat cu noaptea-n cap. 

— Ce tot spui, lele? Aici e casă de gospodar! 
Ne trezim ca oamenii, nu ca trîntorii. Hei, nevastă, 
spuse el în bătaie de joc, ia vin’ încoace, că ţi-au 
sosit musafirii ! Apoi întrebă : Nu ești cumva femeia 
lui Nicolae Pavalache ? 


— Da, nevasta lui Nicolae... 

— Mă prind că ai venit pentru zurbagiul de 
Sandu... 

— Pentru el am venit, moş ghirău... Mamă sînt... 

— Cu mine are să dea de dracu! Crede că nu-l 
găsesc ? Îl aduc şi de la capătul pămîntului... Puse 
mîna pe gîrbaci şi pocni cu el velinţele de pe patul 
incă nestrîns... Să ştii de la mine, voinici de ăștia, 
şapte la para !... 

„— Iartă-l, moş ghirău... e încă tînăr. Nu ştie ce 
face... Are sîngele iute cum l-a avut şi taica, Dum- 
nezeu să-l ierte... 


— El te-a trimis? 

— Vezi bine, el m-o rugat. Îi pare rău... L-am 
ocărît și eu, i-a mai făcut și tat-su o praftură. 
De-amu cred că s-a cuminţit. 

Se arătă și nevasta ghirăului, o femeie plină, 
cu piepţii mari; avea părul desfăcut şi ochii som- 
noroşi. 

— Hai, lele Casandră, pune şi matale o vorbă 
bună, se rugă de ea îndată ce o văzu. 

— Parcă m-ascultă ? încercă femeia să se apere, 
înţelegînd despre ce e vorba. Apoi ghirăului : Hai, 
bărbate, fă-te mai bun, iartă-l. Să fie de hatirul 
meu... 


Se uită la Safta Pavalache care-și usca lacrimile 
cu colțul tulpanului ; îi era milă de ea. Îşi aminti 
de băiatul lor, Dumitru; flăcăul mai dormea în 
odaia de dincolo. De cîteva luni fusese pus vătaf 
la ocnă, mai mare peste curteni, peste ciocli, fierari 
şi feștelari. Tremura de soarta lui, măcar că băiatul 
o ducea cum nu se poate mai bine. Ştia că e 
pizmuit ; se temea să nu i se facă vreun rău din 
răzbunare împotriva lui taică-su. Ceva rău s-ar 
putea întîmpla şi ghirăului. Ciţi nu-l pîndesc şi 
cîți nu-i doresc moartea? Nu se ştie cîte ceasuri 
numărate are şi el. Într-o bună zi tot o să-l ajungă 
blestemele oamenilor... Şi dacă el nu va mai fi, ce 
se va alege de Dumitru al ei? Va trebui să co- 
boare pe fundul ocnei, să muncească muncă de 
rob. Se înfiora la gîndul acesta. 

De cîteva zile i se bat pleoapele într-una. A 
chemat-o pe ţiganca lui Podașcă și a pus-o să-i 
ghicească. Bobii au căzut rău; numai lacrimi și 
scîrbă. Din ziua aceea poartă în inimă o prevestire 
rea ca o gilcă pe inimă: 

— Zău, Ioniţă, fii şi tu mai îndurător, ce Dum- 
mezeu ! Iartă-l, că n-are să mai facă... 

Birsan mirii ceva fără înţeles. Apoi spuse tare, 
vorbind din uşa casei, gata să urce în sanie: 

— Hai! Spune-i să vie la lucru! Să nu-l mai 
prind că face pe răzvrătitul, că nu-l mai scoate 
din mîna mea nici tata din groapă! Auzi ? 

Busoiu prinse din sanie vorbele ghirăului. „Vra 
să zică pentru asta a venit mama Safta, gîndi el... 
Să se căciulească la picioarele ghirăului... Aşa-i 
Sandu ista... Îşi pierde firea repede, face ce nu 
trebuie şi pe urmă se căiește... Mai bine s-ar stă- 
pîni.“ Strînse cu necaz hățurile, înainte ca ghirăul 
să se așeze bine în leagăn. Sania porni glonț pe 
poarta deschisă. Safta ieși însoţită de Casandra. Nu 
mai contenea să-i mulţumească şi s-o blagoslo- 
vească... 


XI 


Puțin cam muiat de petrecerea de la care toc- 
mai plecase la ivirea zorilor, din casa lui Cristo- 
dulo, unde s-a mîncat şi s-a băut bine ca de obicei, 
Vilara urca pentru a treia oară la ocnă. Sta tolănit 
în sanie, într-o lenevie dulce, împăcat cu sine; 
zurgălăii sunau ritmic şi lin. Închise ochii şi sunetul 
clopoţeilor îi aminti muzica cerească pe care o as- 
cultase pentru prima oară la orgă în tinereţe, la 
catedrala din Lemberg. Razele unui soare primă- 
văratic îi zburdau peste pleoapele lăsate, inun- 
dîndu-le ca o apă vălurată ce-şi schimbă culorile 
la nesfîrşit. Se încălzise. Îşi descheie blana și res- 
piră încîntat aerul curat ce venea de pe dealurile 
cu zăpadă. De câteva zile îl supăra un junghi la 
inimă; îşi pipăi locul durerii. Curios! Acum nu 
mai simţea nimic. Trebuie să fie o răceală. Deseară 
va chema o ţigancă de la curte să-l tragă, după ce 
va da de duşcă o cană cu rachiu fiert în miere şi 
mirodenii. Cine ştie ? O fi poate şi din pricina bău- 
turii ? Oamenii de aici beau fără socoteală. De s-ar 
lua după Rudolf Sturza, mare băutor de vinuri 

tari, l-ar culege în fiecare seară de sub masă. 
Si-a impus o măsură la băut; fireşte, ceva-ceva 
mai mult ca înainte, să nu pară bicisnic în ochii 
gazdelor, dar nici prin cap nu-i trece să-și pună 
mintea cu ceilalți băutori... Mai ales că petrecerile 
nu mai contenesc. Începutului din casa Sturzului 
i-au urmat zaiafete în alte case de oameni înstă- 
riţi, cu rang mai mic de boierie, sau chiar fără 
hronic în arhondologia vremii. La Iaşi nu se pome- 
neşte asemenea amestec între ranguri; aici, în 
provincie, însă, viaţa se scurge după alte tipicuri ; 
aici începe să se judece omul după banii pe care 
i-a adunat. La drept vorbind, nici nu s-ar putea 
altfel! Cu cine să benchetuiască și cu cine să-și 
bea vinurile cele de faimă Rudolf Sturza, dacă din 
cînd în cînd n-ar deschide ușa unor tîrgoveţi înstă- 
riţi, la fel de bogaţi ca şi dînsul, cum sînt pîrcălabul 
Cristodulo, sau chiar căpitanul Costache ? În iureşul 
petrecerilor uită oamenii şi de rang, şi de tot. 


De coana Ruxana ce să mai vorbim! S-a lăsat 
prins în mrejele ei aşa cum se lăsase de atîtea 
ori în alte multe aventuri. În orice caz, cînd va 
trebui să plece de la cămara ocnei, ca să se întoarcă 
la Iași, va rămîne una din amintirile cele mai 
plăcute ale acestui exil. De fapt nici n-ar trebui 
să se considere în exil. Atenţia familiei Sturza, 
farmecele coanei Ruxana şi petrecerile cele multe 
nu-i dau de fel dreptul să se plîngă... 

Pînă una, alta îl mai aburește şi acum damful 
băuturii de-aseară, dar, oricum, e destul de limpede 
la minte ca să gîndească, în sfîrşit, şi la treburile 
ocnei. 

A trecut mai bine de o săptămînă de cînd şi-a 
luat în primire postul cel nou şi încă nu-i prea 
desluşit asupra celor ce are de făcut la cancelaria 
cămarei. N-a găsit de cuviință să întrebe pe cineva, 
iar slujbaşii ocnei nu i-au spus nimic. Se vede 
treaba că lucrurile pot merge și fără el! În cele 

opt zile scurse de la venirea lui, n-a urcat dealul 
ocnei decît de două ori. În răstimp, nimeni, nici 
ghirăul, nici alt slujbaş al ocnei, n-au venit să-l 
tulbure cu ceva. 

Zilele se scurgeau plăcut, mai plăcut decât şi-ar 
fi închipuit. Venise încoace cu inimă grea, apăsat 
de un dureros sentiment de silnicie. Mai întîi că, 
oricum, locul ce i s-a dat e mai prejos decit s-ar 
fi cuvenit rangului şi arhondologiei sale; în al 
doilea rînd, se temuse că, părăsind Iaşul între-o 
vreme cînd petrecerile erau în toi, nu va putea să 
suporte plictisul unui tîrg mărunt, aruncat undeva 
la poalele munţilor ; și apoi, ţinînd seama de marea 
depărtare de capitală, la care fusese aruncat, putea 
spune că plecase într-un adevărat surghiun. 

Localnicii — cei înstăriți — îl primiseră bine. I 
s-a dat, din capul locului, toată cinstea în casa lui 
Sturza. Casa era cam veche e drept ; fusese clădită 
cu un veac în urmă şi îi lipseau multe din înles- 
nirile aduse traiului în casele boierești de la Iaşi. 
Cele două odăi ce i s-au pus la dispoziție nu aveau. 
nimic atrăgător ; erau aşezate, în rînd cu încăperile 
gazdelor, pe o galerie lungă și întunecoasă, ca un 
coridor de mănăstire. As.a cu toate că Sturzeştii 
erau boieri de neam vechi, putrezi de bogaţi, bine 
văzuţi la curte şi unii din ei cu trecere chiar la 
Poartă... 

Totuşi, rang ca al cămăraşului nu se prea întîl- 
nește prin aceste părți şi de asta toţi îi dau mare 
cinste. Cei care au trecut înaintea lui pe aici erau 
paharnici, serdari, cluceri şi căminari... Aproape 
toți joacă astăzi rol de seamă la curtea din laşi. 
N-a fost cămăraş al ocnei și bătrînul Dediu, socrul 
lui Mihai Vodă Racoviţă, înrudit cu Cantemireștii 
și Cantacuzineştii ? Așa că nici el nu va rămîne 
multă vreme cămărașul ocnei. N-au intrat toţi anii 
în sac; are el oameni cu trecere prin toate iatacu- 

rile din capitala ţării ; vor izbuti să-l scoată cît mai 
repede de aici... 

Pină una alta, trebuie să-şi dea toată osteneala 
ca, acolo sus, la Iaşi, să nu se işte nici un fel de 
cîrtire împotriva lui. Pentru asta, el, care a fost 
trimis să scoată sare şi să sporească huzmetul lui 
vodă, trebuie să facă acest lucru cu tot zelul. 


Cei ce-l văzură apărînd atît de dimineaţă în deal, 
se fisticiră. Uitaseră că mai există un cămăraș, iar 
chipul lui nici nu şi-l mai aminteau prea bine. 
Să nu fi fost sania cămării şi vizitiul Sandu Pava- 
lache pe capră, nici nu s-ar fi băgat de seamă că 
a sosit măria sa cămărașul. Glotașii din curte în- 
cepură să alerge aiuriţi, să dea de veste din om 
în om: 

— A sosit cămărașşul! A sosit cămărașul ! 

Oamenii aflaţi în calea lui, lăturaşi, curteni şi 
câți alţii se mai învirteau pe acolo, se împrăștiară 
într-o goană, pe nerăsuflate. 

— A sosit cămăraşul! A sosit cămăraşul! se 
auzea din toate părţile ca un strigăt de groază. 

Vilara vedea oamenii fugind zăpăciţi dinaintea 
lui şi nu se mira de loc. Alergătura asta nebună 
îi amintea anii din tinerețe, cînd, proaspăt serdar 
de călărime, venea pe neașteptate la pole şi-i 
surprindea pe cătane tăifăsuind în faţa grajdurilor. 
Acum, de bună seamă se petrecea acelaşi lucru: 
ocnașii trîndăveau în loc să muncească. Se încruntă 
ia acest gînd : la Iaşi are destui duşmani, care abia 
aşteaptă să-l ştie cu vreun cusur la scosul sării, ca 
să-l pîrască lui vodă. Așa ceva nu trebuie să se 
întîimple ! Va avea el grijă. De aceea a și urcat 
atît de dimineaţă încoace. 

Vizitiul opri în faţa cămării, dar el porunci să 
mîne mai departe. 

-— Unde, măria ta? 

— La gura ocnei ! 


Se opri întîi la ocna tilnarilor. Intră în bordei; 
era linişte, prea multă linişte. Un călăraș de pază 
moţăia într-un ungher ; sări ca ars, în picioare, la 
intrarea cămărașului. Vilara îl măsură cu dispreţ 
și ieşi, pornind pe jos spre ocna lui Candet. 

Aici ochii i se umplură de mulțumire cînd văzu 
atîta forfotă. Caii odihniţi, schimbaţi cu jumătate 
de ceas mai înainte, tropoteau în jurul tamburului ; 
mai încolo, oamenii rostogoleau bolovanii mătăhă- 
loşi, opintindu-se din răsputeri, cu feţele negre 
muiate-n sudori. 

— Vra să zică îşi spuse el cu aceeaşi încîntare, 
lucrurile merg sirună; merg şi fără mine. Dar 
hotar la bine şi la rău nu s-a pomenit! Unde-i 
bine ar putea să fie și mai bine... 

Gurarul Gheorghe Candet sta smirnă înaintea lui, 
mototolindu-și căciula în mîini şi aşteptîndu-i 
poruncile. 

— Unde-i moş ghirău ? întrebă cu glas aspru pe 
bătrîn. A venit? 

— A venit, sărut mîna, a venit, de cînd ! E jos, 
în ocnă, dumnealui. Şi era să adauge: N-auzi cum 
huruie ciocanele parcă a intrat moartea printre 
ele? Dar își muşcă limba, căci o vorbă ca asta, 
se-nţelege, ar fi supărat pe boierul cel mare. 

Vilara ieși îndată, ascunzîndu-și cu grijă zîmbetul 
de mulțumire de pe buze. Trecu printre mîgle şi se 
îndreptă spre cancelarie. Cei patru condicari lucrau 
de zor, îngropaţi în catastifele lor soioase. La intra- 
rea cămăraşului săriră în picioare, strigînd în cor: 

— Să trăieşti, măria ta! 

— Bună dimineaţa ! le răspunse cît putu mai 
încruntat, cuprinzîndu-i pe toţi dintr-o privire. Ei 
rămaseră neclintiţi, uitîndu-se la el cu ochi desfă- 
cuţi, de mirare că-l văd în cancelarie. 

— Căutaţi-vă de treabă ! le porunci Vilara, așe- 
zîndu-se într-un jilţ. 


Îndată se auzi fuga zgîriată a penelor pe hirtie 
și a plescăitului copdeielor în călimările cu cer- 
neală spălăcioasă, făcută din boz şi soc, mirosind 
a aguridă. Singur Mureşan se propti smirnă înainte, 
prezentîndu-i terfelogul. 

— Tu eşti cantaragiul, mi se pare? îl întrebă 
cămăraşul, măsurîndu-l cu privirea. 

— Da, măria ta, eu sînt centaragiul cămarei... 

— Cum stăm cu sarea ? Avem destulă ? 


— Eu zic, măria ta, că avem. În mîgle să tot 
fie ca la cincizeci de mii de oca. Săptămîna tre- 
cută n-au mai venit cărăuși din alte părţi să în- 
carce, așa că s-a strîns multă sare. De mîine o să 
începem a scoate sarea măruntă ca să curăţim 
ocna. O să fie nevoie de mulţi glotaşi ca s-o care 
Şi s-o arunce în ocna lui Cantemir. 


— De ce s-o arunce? se miră stăpînul, oprin- 
du-se din răsfoitul terfelogului din care nu înţe- 
legea nimic. 


— Aceea nu-i sare bună; n-o cere nimeni şi 
nici la drum nu ţine, că se risipește toată pînă 
ajunge la locul unde trebuie descărcată. Așa că 
mai bine astupăm ocna veche cu ea, pînă s-o 
umple de tot. Cică cu vremea se întărește şi se 
face piatră iar. 

— Aha! făcu Vilara întorcîndu-şi iar privirile 
către socotelile din catastif. 

— Pentru lucrul ista o să fie nevoie să scoatem 
mulți oameni de podvadă, măcar două cete: cea 
din Viişoara şi cea din Trotuş, dimpreună cu a 
Giosanilor, ce-s de rînd. Apoi, măria ta, a venit 
vremea să scoatem şi apa din ocnă, că prea s-a 
strîns multă şi are să se mai strîngă din pricina 
omătului care se topeşte. Apa, să ştii, măria ta, 
o scoatem cu burdufele ; tot cu burdufele scoatem 
şi praful. Şi s-a întîmplat că avem toate burdufele 
sparte. Zie să chemăm pe burdujari să le dreagă. 

— Burdujari ? zise mirat cămărașul, căci nu mai 
auzise această vorbă. 

— Avem burdujarii noştri, avem şi ciubotari la 
ocnă, o luă înainte cu vorba fără să bage de seamă 
încruntarea cămăraşului. Ciubotari şi ciocli, își în- 
gădui el să glumească, avem destui... Aşa că vezi, 
măria ta, e treabă multă la noi... 

— Să orînduiască moș ghirău după cuviinţă toate 
treburile cîte sînt de făcut, hotărî cămăraşul ne- 
știind ce să spună. Altceva ? 

— Nimic, măria ta, asta-i tot! 

Pe faţa cămărașului nu răzbea mulțumirea ce-i 
înflorea în suflet. „Asta-i tot! Nimic altceva !“ 
'Trebuiau oameni să taie sarea, s-o scoată din ocnă, 
s-o așeze în migle, s-o încarce, să întreţie ocnele, 
să dreagă micile stricăciuni ce se ivesc peste an, 
trebuia un ghirău care să nu știe de milă, vătafi 
aşijderea și doi, trei canţelarişti să ţină socotelile. 
Asta-i ocna! Oameni, gîndi el mai departe, sînt 
berechet. Cînd venea încoace, a văzut destule așe- 
zări pe Trotuş în jos. N-or veni de voie, îi va 
aduce cu arcanul, ca la oaste. Cei ce l-au speriat, 
la Iaşi, spunîndu-i că funcţia de cămăraș e a dra- 
cului de grea, n-au avut dreptate. Nu e grea de 
loc! Nu are alta de făcut decât să urce cîteodată 
în dealul ocnei, să vadă cum se orînduiesc trebu- 
rile. Restul timpului va putea să petreacă, s-o iu- 
bească pe Ruxana şi să se îndeleinicească cu vină- 
toarea, care îi place atît de mult, că ar fi în stare 
să bată codrii în fiecare zi. 

Un curtean intră în cancelarie. 'Ţinea un răvaș 
în mînă: 

— E de la Ieşi, spuse. O venit cu el un călăraş. 
Așteaptă să vorbească cu măria ta. 

— Cu mine? se miră cămăraşul nespus, ca de 
un lucru cu toţul neobișnuit. Chiar cu mine? 

— Aşa a spus, sărut mina! 

— Atunci, cheamă-l ! 

În cancelarie intră un bărbat îmbrăcat în min- 
tean de şiac, împodobit cu găitane împletite din. 
lînă galbenă și fir de argint; în picioare purta 
cizme lungi de iuft rusesc. Îmbrăcămintea de pe 
el era cam ponosită de drum. Avea mustăţi mari, 
răsucite cu îngrijire şi o barbă neagră niţeluș cam 
răvăşită. Părul, tot negru și lucios, îl purta mare, 
pe spate. 

— Sărut mina, înălțimea ta! se prezentă călă- 
reţul, luînd poziţie respectuoasă. Am adus un ră- 
vaş de la măria sa dumnealui vistiernicul. 

Îşi trase taşca de pînză neagră ce-o purta atîr- 
nată la spate şi scoase o hîrtie gălbejită, cu multe 
peceţi pe ea, ceruită pe de margini. Vilara o luă 
din mîna ostaşului, o desfăcu nerăbdător cu o pană 
de gîscă şi citi. Scribii de la mese se opriră din 
scîrțiit ; ridicară ochii pe furiş de pe condicele lor 
şi urmăriră căutătura cămăraşului, cercînd să sur- 
Pqs pe ea înţelesul răvaşului. Vilara se întunecă. 
nţeleseră că răvaşul nu aduce vești bune și-și 
traseră capetele din nou în scriptele lor, gonind 
penele cu înfrigurare. Cămăraşul rămase multă 
vreme cu scrisoarea în mînă, fără să scoată un 
cuvînt, întorcînd-o cînd pe o parte cînd pe alta. 

— Mureșan ! izbucni în cele din urmă, rupînd 
tăcerea. 


— Poruncă ! tresări în faţa lui cel strigat. 

— Câtă sare ai spus că ai în miîgle? 

— Păi, după socoteala mea, cincizeci de mii 
de oca. 

— Cincizeci de mii? se miră Vilara ca și cum 
auzea acum pentru întiia oară. Încruntă sprîn- 
cenele şi-şi ţugui buzele. Puțin! Foarte puţin! 
Vistieria cere sare multă... lan ascultă ce ne scrie 
domnia sa marele vistiernic. Îi citi răvaşul, rar, 
răspicat, apăsînd pe fiecare cuvînt: 

„„Dumneata cămăraş al ocnelor Moldovei şi Ba- 
căului, cu sănătate facem încunoştiinţare din po- 

runca slăvitului domn ca să urmaţi întocmai şi să 
vă orînduiți a face să nu lipsească sarea trebui- 
toare a se trimete peste hotare, fiind acum cerută 
a se trimete... precum iaste înţelegerea... două mi- 
lioane de oca de sare...“ 

— Ei, ce ai de spus? 

Slujbaşii de la mese rămaseră cu mîinile încre- 
menite pe condeie. Două sute de mii de oca de 
sare pe lună! Dar asta-i ceva nemaipomenit! 
Boierii de la leşi n-au minte... Ei cred că sarea 
şade în puțuri ca apa în fîntînă : n-ai decît să bagi 
hîrdăul şi să scoţi cît pofteşti. Habar n-au cu cîtă 
trudă omenească se taie drobii! Mureşan rămase, 
de asemenea, fără glas. 

— Ei, nu spui nimic ? îl pofti a doua oară cămă- 
raşul. 

— Cam mult, măria ta, îndrăzni el să deschidă 
gura. Cine să taie și să scoată două sute de mii 
de oca într-o lună? Apăi, noi sîntem ţinuţi să 
îndestulăm cu sare și ţinuturile dinlăuntru; nu 
putem lăsa neîncărcate taberele ce vin după sare 
mai la fiecare săptămînă. De unde să luăm atita? 

— Mult o fi, puţin o fi cît a scris vistieria, așa 
sună porunca și noi altfel nu putem face, fără 
decît să trimetem sarea ce ni se cere. Porunca 
vistieriei trebuie îndeplinită întocmai, fără cîrtire. 
Cheamă-l pe moș ghirău, să-i spunem şi lui... 

Un slujbaş se ridică greoi de la masă şi ieși să-i 
dea de veste ghirăului printr-un om de curte. Între 
timp Vilara încercă să afle de la oştean noutăţi 
de la Iași și văzînd că acesta nu-i poaţe spune 
nimic care să-l intereseze, îl întrebă cînd vrea să 
se întoarcă în capitală. 

— Cu voia înălţimii tale, aş pleca mîine dimi- 
neaţă ; să se mai zvînte în grajd iapa ceea, că prea 
am gonit-o la drum... Mai mă hodinesc şi eu, să- 
rut mîna... Luîndu-şi inima-n dinţi, adause cu 
jumătate voce: De ieri de la prînz, nimic n-am 

pus în gură. De cal văz că s-au îngrijit slugile 
cămarei, da de mine ba... 

— Bine, îl linişti cămărașul, ai să capeţi mîn- 
care şi merinde de drum. Apoi către cei din can- 
celarie : Luaţi în seama voastră pe oștean. 

Călărașul se înclină şi ieşi urmat de un slujbaş. 

Între acestea sosi și ghirăul, gîfiind ca după 
goană. Venea din fundul ocnei, unde-l ajunsese 
chemarea lui Vilara. Îşi trase fesul din cap şi salută 
pe cămăraș, nu mai puţin surprins că-l vedea aici 
cînd gîndise mai puţin. La un semn al acestuia, 
luă loc pe bancă, lăsînd să i se scurgă pe podea 
poalele lungi ale cojocului. 

—lată de ce te-am chemat, moș ghirău, începu 
Vilara, ridicîndu-se şi plimbîndu-se cu mîinile la 
spate, încercînd să-şi înăsprească vocea ca să nu-și 
trădeze îngrijorarea ce i-a trezit răvașul primit 
adineauri. Cum stai cu sarea ? îl luă pe neaşteptate. 

— Stăm bine, blagorcdnice stăpine. Avem oleacă 
de sare în migle şi mai scoatem pînă duminică. 
De luni. fiind răgaz, că nu mai vin cărăușşii să 
încarce pe o vreme ca asta, mă gindeam că ar fi 
bine să începem a scoate sarea măruntă din ocnă, 
ştiţi dumneavoastră, sarea aceea care... 

— Știu! ştiu! îl întrerupse Vilara. 

Moş ghirău urmă: 

— Apăi ar fi timpul să scoatem și apa din ocnă, 
dacă burdujarii ar drege pînă atunci burdufele 
cum îmi e aminte să dau poruncă să se facă. La 
primăvară, cînd or începe a veni iar cărăușii din 
ţinuturi după sare, să ne găsească mai bine alcă- 
tuiţi... 

— Lasă asta... Cîtă sare, te întreb, ai strîns 
pină azi ? 

— Cîtă sare? repetă el întrebarea ca să câștige 
timp, căutînd cu privirea ajutorul lui Mureșan. 
Păi... 

— Cincizeci de mii de oca, veni ajutorul canta- 
ragiului la timp. 

— Da, cincizeci de mii de oca ! îl îngînă ghirăul, 
ușurat. 

Vilara clătină capul; nu părea mulţumit de 
răspuns. 

— Să faci, moş ghirău, toate cîte ţi le-ai pus 
de gînd. Dar eu una văd: la noi se scoate sare 
mai puţină decît e puterea ocnei. Acum trebuie 
să trimetem în fiecare lună cîte două sute de mii 
de oca la Galaţi. Priveşte. Şi îi întinse hîrtia cu 
multe peceţi. 

Ghirăul se răsuci rușinat pe bancă, sucind hîrtia 
şi neștiind ce să facă cu ea. În cele din urmă o 
depuse uşor pe masă, dînd-o deoparte, ca un copil 
speriat de o jucărie necunoscută. 

— Hm, mirii el! Două sute de mii de oca! E 
mult din cale-afară, măria ta! Cine să taie atita 
sare ? N-avem decît cincizeci de ciocănaşi în rufet. 
Cincizeci cu totul! Din care am scăzut săptămîna 
trecută șase : doi morţi și patru betegiţi ; alți cinci 
s-au îmbolnăvit de oftică. l-am scos din ocnă mai 
mult morţi decât vii. Ciţiva bolesc de vătămătură, 
n-au vlagă în ei. Şi dacă nu-s ciocănaşi, începu 
el să se înfierbînte, n-ai cu cine tăia sarea. Am 
mai încercat eu să împrospătez cetele cu tineri, 
luaţi dintre lăturaşi, dar mare lucru n-am făcut. 
Le trebuie vreme să se deprindă, să înveţe meş- 
teşugul. Îi silesc și eu cît pot; mai dau şi cu bi- 
ciul, că omu-i ca animalul: nu-l atingi la spinare, 
nu trage ! Dă, oftă ghirăul, ar mai fi de spus ceva 
și în privinţa bătăii... Înainte îl sminteam pe ocnaș 
cu biciul, amu s-au mai oțărit oleacă și ei. Miriie... 
Ridică mîna... De cînd cu răzmeriţa mi-am pus 
îrîu la mînă; mai mult cu gura îi bag în sperieţi 
şi mai rar ridic gîrbaciul. Ce să fac? Se schimbă 
rînduielile în lume şi vrei, nu vrei, te dai și tu 
după ele... 

— De care rînduieli vorbeşti, moş ghirău ? în- 
trebă Vilara înţepat. 

— Eu drept să spun, nu ştiu care, dar s-aude că 
la franțuji s-a ridicat prostimea ; l-au spinzurat pe 
domnul lor și amu’ conduce gloata. Nu ştiu ce-i 
adevărat, dar iacă așa umblă vestea pe la noi. Ai 
noștri prind coraj cînd aud de-al de astea... 

Vilara își muşcă buzele, însoţindu-și ascultarea 
de un zîmbet silit. 

— Eşti om în toată firea, moș ghirău, cum ai 
să crezi asemenea brașoave ? 

— Eu nu le crez, dar așa se spune. 


— Cine născoceşte astfel de vești năstrușnice ? 

— Cine să le născocească? Eu nu, păcatele 
mele... Cînd vin cărăuşii de la leşi sau de la Galaţi, 
crezi, măria ta, că poţi să le zăvorești gurile ? Iaca 
şi amu, cînd am venit chemat de înălțimea ta, tre- 
cînd prin curte mi-o spus un vătaf că oşteanul 
sosit din leşi cu răvașul de la vistierie, a stat la 
taifas cu oamenii și le-o spus de franţuji, că umblă 
cu sabia de-a lungul omenirii să schimbe toate 
așezările boiereşti şi să pună în loc oameni de jos. 

— Oșşteanul este la odaia de oaspeţi, vorbi apă- 
sat Vilara. Să faci bine, moș ghirău, să-l trimeţi 
chiar azi de-aici. Să i se dea cele trebuitoare de 
drum şi să nu-l mai văz. Acum vorbim de sare. 
Ne trebuie sare... 


— Da! urmă, dar mai este şi povestea cu hara- 
bagiii noştri; am avut pînă mai deunăzi optzeci : 
nu mai avem decît șaptezeci şi trei. Şapte din ei 
umblînd prin tirgurile cele mari, le-a intrat în 
cap să se facă negustori. Vreo trei s-au așezat la 
Galaţi ; unul a rămas la Pacău, iar alţi trei sînt 
pe la leşi. 

— Cu ce bani, ghirăule, că negoţul cere bani? 
îl întrerupse Vilara, pe care spusele lui Bîrsan 
păreau că-l interesează cu deosebire. 

— Bani? Să fii, măria ta, sănătos! Da’ care 
cărăuş din Gioseni n-are bani? Au făcut avere din 
pămînturile luate în dijmă de la ocnașii noștri. 

— Atunci să nu se mai dea pămînt la oameni! 

— Lesne de spus, dar anevoie de făcut, măria 
ta. E lege, şi ocnaşii o ştiu... se burzuluiesc. 
De aceea eu zic, schimbă el vorba, că la cele şapte- 
zeci și ceva de sănii, dacă apucăm să punem una 
cu alta, cam la şaizeci de mii de oca de sare. Cu 
asemenea încărcătură mai mult de două drumuri 
nu se pot face într-o lună. Iaca, aiasta-i starea 
noastră. Nu putem ieși la socoteală cu cele două 
sute de mii de oca pe care zici că le cere măria 
sa vistiernicul de la Ieși... 

Tăcu să răsufle adînc, plimbîndu-și limba între 
fălci ca să-şi mai umezească cerul gurii după atîta 
vorbărie. Vorbise mult. Dar barem aşa o să afle 
şi cămărașul cîtă bătaie de cap are el cu scosul 
sării. 

Cămăraşul rămase pe gînduri. Își trecu degetele 
nervoase pe frunte şi le plimbă prin părul împes- 
trițat cu dîre de argint. Ar fi trebuit ca în discuţia 
cu ghirăul să fi avut el ultimul cuvînt, dar se 
vedea dezarmat, neputincios să găsească un răs- 
puns potrivit. În cele din urmă, după căutare 
zadarnică, îl bătu pe umăr în chip amical. 

— Mi-ai fost lăudat ca om de nădejde. Vreau 
să te văd ce poţi. Să faci ce-i face şi să scoţi sare. 
Sare multă, altfel nu se poate! 

Bîrsan își sfircui mustaţa, trecîndu-și palma 
mare peste bărbuţa lui turtită. Înţelese că prin 
porunca aceasta cămărașul îi dădea mînă liberă 
şi puteri depline. Inima i se umplu de bucurie. Se 
înclină adînc şi răspunse cu glas hotărît : 

— Nici o grijă, stăpîne. Are să fie sare chiar 
de-ar fi s-o smulg cu mînele aistea ale mele. Şi 
spunînd aceasta, îşi privi mîinile zbîrcite, cu vine 
multe şi groase. 

Curieanul Pavel Grindu aduse vestea că pe 
cămăraş îl aşteaptă un boier venit de la Bacău. 

— Care boier? întrebă oarecum nedumerit 
Vilara. 


— Domnia lui clucerul Mihălucă Năstăsache. 
M-o trimis cuconul Sturza să veniţi degrabă. 

— Aha! scăpă Vilara o exclamaţie de bucurie. 
Vra să zică tot a venit! 

Ochii îi sticliră aprinşi. 

— Aşa, moş ghirău, reiuă el, sare, cît mai multă 
sare! Și să-mi trimeţi mîine dimineaţă acasă, la 
crăpatul zorilor, două sănii. Să se înhame caii cei 
mai buni, care ţin la drum; vizitiii vreau să fie 
isteți, să cunoască locurile. Auzitu-m-ai ? 

— Auzit, stăpîne! Mi se pare că e vorba de 
oleacă de vinătoare, se ploconi și mai adînc Birsan. 
Îl trimet pe Sandu Pavalache și mai am eu un om 
de ispravă pentru hăituială. Pe amindoi îi trimet... 


Vilara mai aruncă o privire jălbarilor de la mese 
ca şi cum ar fi vrut să se încredinţeze că-şi văd 
de lucru şi zîmbi ghirăului, în chip de rămas bun. 
Slujbaşii săriră în picioare, strigînd în gura mare : 

— Să trăieşti, măria ta! 

Ghirăul se îndoi de mijloc. Vilara păşi afară 
răscolit de pe acum de plăcerea goanei pe care 
clucerul Năstăsache, cel mai iscusit vînător al ţinu- 
tului, o organizase în pădurile Slănicului în cin- 
stea lui... 


XII 


E o zi frumoasă de iarnă. Cerul e limpede; nici 
un fir de nor nu pătează bolta. Soarele înălțat de 
după dealuri îmbracă  întinderile de zăpadă în 
solzi argintii. Copacii scăldaţi în lumină încep 
să-şi lepede podoabele de promoroacă. Numai uli- 

tele tirgului şerpuiesc, negre și tăcute, printre case 
şi zaplazuri. 

Duminică. Clopotul mic :de la Biserica Dom- 
nească a prins a suna chemînd pe credincioși la 
slujbă, mai întîi încet, ca o tînguire de departe, 
apoi repede, din ce în ce mai repede. 

Oamenii ies din case, privesc cu ochii luminaţi 
cerul limpede și sorbind din adînc aerul înmires- 
mat de soare şi zăpadă topită, ascultă chemarea 
clopotului. Se miră şi se-ntreabă ca de ceva 
neobişnuit. 

— Ce s-a întîmplat ? Ce l-a găsit pe părintele 
Ilarion să grăbească sfinta slujbă de duminică ? 

Curioșii goniră spre biserică. Slujba începuse de 
mult. Ilarie, țîrcovnicul, stătuse cîtva timp în prid- 
vorul pisericuţei de lemn și dăduse ştire că sfinţia 
sa e grăbit. Pînă la amiază mai are de îndeplinit 
încă o altă slujbă. Azi va fi spînzurat tilharul 
Adochiţei ; părintele trebuie să-i dea sfînta împăr- 
tășanie. 

Ca un fulger vestea se răspîndi prin toate ulițele 
tirgului, prin mahalalele mărginaşe şi hăt, departe, 
în satele dimprejur. Din ogrăzi începură să se 
arate bărbaţi şi femei; în uliţă mulţimea lor parcă 
era un val ce se tălăzuia, neastimpărat, înspre 
locul execuţiei. Toată lumea se îndesa pe dimbu- 
rile din jur, de unde se vedea bine tăpșanul pe 
care se înălța spînzurătoarea. 

E o lume pestriță de tîrgoveți, calemgii, meşte- 
şugari din toate isnafurile, cărăuși, ocnași, calicime 
din ţigănie, femei îmbrobodite și altele strînse în 
cațaveici căptuşite cu blană de pisică; mai la o 
parte, ca să nu se amestece cu prostimea, se află 
în aşteptare cîteva obraze alese, mici boiernași, 
veniţi anume de la conacele lor, şi o seamă de 
negustori. Slugile se învîrtesc și fac loc în jurul 
acestora ca nu care cumva să dea buzna peste ei 
pleava adunată acolo. Mulţi dintre ei trecuseră 

mai întîi pe la biserică; acolo au bătut mătănii, 
rugîndu-se pentru iertarea păcatelor aceluia ce 
avea să-și dea sfîrşitul înaintea ochilor lor. 


Mulțimea continua să se adune; oamenii se îm- 
bulzeau şi se strîngeau ciorchine, îndesîndu-se 
pe cîte un dîmb mai mulţi decît puteau încăpea. 
Dregătorii tirgului nu se arătaseră încă, dar dins- 
pre deal se iviră, trecînd prin mulţime, doi ciocli 
ai ocnei. Privitorii se dădură deoparte înaintea lor; 
se fereau de ei parcă ar fi fost ciumaţi. Cei doi 
duceau pe umeri tîrnuri și gîrleţe, ca să curețe 
locul unde aveau să se așeze notabilităţile. Alţi doi 
ciocli veniră în urma lor; aveau saci mari în spi- 
nare, în care se găseau cele de trebuință pentru 
îndeplinirea osîndei. Lumea îi privea cu o oarecare 
frică, amestecată cu dispreţ. 


Deodată clopotul începu să sune iar, încet, obo- 
sit, vestind că s-a sfîrșit slujba. Îndată apăru în 
ușa bisericii şi părintele Ilarion; era cu odăjăiile 
pe el, puse peste cojoc, aşa cum ieșise din altar. 
n uliţă își luă în mîini poalele sutanei, arătîndu-și 
iţarii albi de lină de oaie și ciubotele cu carîmbii 
ştipuiţi cu aţă de cânepă de tiganul Dumitru Chiriac, 
cel mai bun ciobotar din tîrg. O luă repede pe 
lîngă zaplazurile ogrăzilor, bălăbănindu-se ca o 
răţușcă. Ferea băltoacele, sprijinindu-se de brațul 
țîrcovnicului slăbănog. În urma lor se înșirau 
oameni, mulți, din ce în ce mai mulţi. 

Între timp neferii pîrcălăbiei și cioclii rinduiră 
totul după canoanele bine ştiute pentru asemenea 
împrejurări ; erau atît de siguri pe tot ce făceau, 
că nici nu mai întrebau pe nimeni, nu-l mai în- 
trebau nici pe călăul Vasile Chiriac. Acesta, de 
la locul lui, supraveghea toate pregătirile, liniştit, 
fără pripeală, cu  îndeminarea unui  meșteșugar 
încercat. Era un bărbat fălcos, mare de stat, cu 
umeri laţi; îmbrăcase un cojoc nou, mare, care-l 
făcea și mai impunător. Așteptind pe osîndit, 

Chiriac nu trăda nici o tulburare. Îndeplinea această 
slujbă de cîţiva ani. Cea mai preţuită însuşire a 
lui e că rămiînea liniştit pînă în ultima clipă ; nu-și 
pierdea cumpătul nici cînd osîndiţii îi dădeau une- 
ori de furcă, împotrivindu-se. Invăţase meseria de 
la un poleac; de la el aflase că lucrul cel mai de 
seamă, cînd osînditul. se pune împotrivă, este să 
priveşti, adînc şi răscolitor, în -ochii lui. Nici unul 
nu îndură o' astfel de privire. Îndată se domolește 
şi se lasă moale în mîinile călăului. 

Pe podeţul de lemn, în faţa spînzurătorii, fu 
adus un cioplan gros şi înalt; lîngă el fu pus unul 
mai mic, ca o treaptă de urcare. Sus, în virful 
braţului, întins ca o ameninţare, atîrna funia 
ştreangului, prinsă de un cîrlig de fier, bălăbă- 
nindu-se în aer. 

Nu departe de podeţ, în spatele neferilor de 
pază, se aflau trei femei. Una dintre ele era Safta 
Adochiţei, nevasta condamnatului ; celelalte două 
erau nişte cumetre de prin satele de lîngă tirg. 
Safta venise de-acasă adusă cu sania de unchiul 
ei, moş Dionise 'Ţînţăreanu. Acesta se depărtase 
mult la vale, nevrînd să fie față la ceea ce avea 
să se întimple. Nu-şi iubise niciodată nepotul, 
dar acum îl sfişia durerea la gîndul că va muri 
de asemenea moarte, lăsînd în urma lui numai 
belele şi suferinţă. 

Safta Adochiţei era îmbrăcată într-un suman 
peticit ; pe cap purta un tulpan negru, care-i că- 
dea mereu pe ceafă, descoperind un păr ciufulit, 
prin care pieptenele nu mai trecuse de multe zile. 
Era copleșită de durere; cele două rubedenii o 
țineau de braţ, sfătuind-o să nu mai plîngă. Din 
cînd în cînd se rupea din strinsoarea lor şi, arun- 
cîndu-se la pămînt, își striga suferinţa, smul- 
gîndu-și părul. Nu departe aşteptau cei doi băieţi 
ai ei: unul avea opt ani, celălalt zece. La plecare, 
moş '[înţăreanu se rugase să lase băieţii acasă; 

ea însă n-a vrut. Undeva, în conştiinţa ei, stăruia 
un fir de nădejde; îi se părea că plinsul ei și al 
băieţilor ar putea să ungă inima boierilor şi să-i 
înduplece pentru iertare. Nu voise să-și trădeze 
gîndul de teamă că cineva ar putea să-i spulbere 
şi această ultimă nădejde. De aceea spusese unchie- 
şului că tatăl băieţilor fiind atît de sărac pe cît 
ştia şi dînsul şi neputînd să le lase măcar umbra 
mormîntului, să le rămînă cel puţin în minte cea- 
sul blestemat cînd va fi urcat în ştreang. Așa e 
sigur că nu-l vor uita niciodată; poate că într-o 
zi l-or răzbuna pe cel ce a făcut moarte de om 
pentru a le aduce lor o fărîmă de piine... 

Băieţii, văzîndu-şi mama bocind şi trîntindu-se la 
pămînt, începură a smiorcăi înăbușit. Nu știau ce 
anume va fi; aşteptau să-l vadă pe tatăl lor apă- 
rînd din mulţime şi-l căutau cu ochii peste tot... 


De pe dimburile împănate cu lume se născu un 
murmur ca un vuiet de codru sub bătaia furtunii; 
dinspre tîrg se arătă un car mare. Înainta în mer- 
sul agale al boilor, care înotau nepăsători în 
zloată. În car se afla osînditul. Mii de capete se 
întoarseră într-acolo, să vadă cum arată. Omul 
stătea sprijinit în loitra carului, cu capul îngropat 
în suman. Nu i se vedea decît spinarea gheboșită, 
ascunsă şi mai mult de călăraşii de pază, aflaţi lîngă 
el cu flintele în miini. Osînditul nu vroia să pri- 
vească mulțimea adunată la praznicul morții sale 
şi nimeni nu-l putea sili să-și ridice capul. În 
căruţă se mai afla şi calemgiul pîrcălăbiei, ca unul 
ce era cunoscătorul pravilei şi care urma să înde- 
plinească întocmai cele de cuviință dinspre partea 
legii. 

În urmă, la o mică depărtare, se arătă caleaşca 
pîrcălăbiei, aducînd pe pîrcălab şi pe căpitanul 
Costache; acesta, în picioare, răspundea surîzînd 
la saluturile cunoscuţilor ; făcea semne cu mîna şi 
zîmbea tuturor, ca mulțumire pentru plecăciunile 

cu care-l întîmpinau pe pircălab și din care, ne- 
greşit, se împărtăşea şi el. 

Carul se opri lîngă podeţ. Osînditul fu coborit. 
Avea pasul nesigur ; se clătina. Cei doi neferi să- 
riră să-l ajute ; doi îl ţineau de braţe și un al trei- 
lea îl împingea de la spate. El ţinea capul în piept 
într-una, ca şi cum ar fi intrat de pe acum în lumea 
morţii și nimic din ceea ce se petrecea nu-l mai 
privea. 

Cu o caleașşcă sosi cămărașul ocnei, însoţit de 
Rudolf Sturza şi de jupineasa dumnealui, cucoana 
Galiţa, aşezată între ei. Surugiul Dumitrache Busoiu 
trase aproape de podeţ. De la locul acela se vedea 
totul ca în palmă. Busoiu coborî să scoată zăbăluțele 
cailor şi rămase lîngă ei, cuprinzînd dintr-o privire 
mulţimea frămîntată de nerăbdare. „Care va să zică, 
gîndi el, toţi cîţi s-au strîns ciotcă aici, au venit să 
petreacă pe sama omului acesta. Ptiu !“ 

Cercetă cu un ochi ascuţit pe osînditul Adochiţei. 
Nu-i vedea faţa, dar o ghicea ; trebuie să fie la fel 
de aspră şi întunecată ca în ziua judecății. Aşa cum 
stă, cu capul lăsat pe piept, pare că sub sumanul 
ferfeniţă și plin de noroi, nu se mai zbuciumă o 
fiinţă omenească. 

Din spatele calștii se auziră bocetele unei femei. 
Dumitrache întoarse capul; o văzu pe Safta Ado- 
chiței cum se canonește între cele două femei şi 
înţelese că trebuie să fie nevasta osinditului. Călă- 
raşii se împlîntaseră în fața ei şi n-o lăsau să facă 
nici un pas; ea hohotea şi-şi striga bărbatul pe 
nume. Acesta scoase capul din suman și-și roti ochii 
bolovăniţi ca şi cum s-ar fi trezit dintr-un somn 
greu și s-ar fi pomenit într-o lume necunoscută ; 
poate şi-a zării femeia sau poate-i recunoscuse nu- 
mai glasul. Pe faţa lui cenușie, ca drobul de sare, 
nu se arăta nici o tresărire ; ochii adinci, umbriţi de 
suferință, erau aţintiţi înainte. Apoi, parcă neînţe- 

legînd nimic din ceea ce vedea, își trase capul din 
nou în suman și rămase așa. 

Dumitrache Busoiu nu-și mai luă privirea de la 
el; suferea pentru suferința lui, dar îl durea în 
acelaşi timp nepăsarea cu care se lăsa dus, întocmai 
unei vite mînată la înjunghiere; aceea barem nu 
ştie ce-o aşteaptă, pe cînd el nu se poate să nu tră- 
iască zbuciumul morţii. Îi venea să se repeadă asupra 
nenorocitului, să-l răpească din mîinile temnicerilor, 
să-l urce în sanie şi dînd buzna peste mulţime, să 
fugă cu el. Să nu se oprească decît departe, departe, 
acolo unde nu l-ar mai putea ajunge răutatea asu- 
pritorilor. Dacă stăpînii lui s-ar fi uitat în clipa 
aceea la Dumitrache Busoiu şi ar fi ştiut să tălmă- 
cească înțelesul focului aprins ce ardea în ochii lui, 
fără doar şi poate că s-ar fi cutremurat. 

Căpitanul Costache urcă pe podeţ și se amestecă 
printre cei ce se ocupau cu pregătirea execuţiei. Pri- 
mind răspuns la întrebarea sa că totul este gata, 
făcu semn părintelui Ilarion să urce. Popa înaintă 
încet, îngăimînd o rugăciune neînţeleasă. Călărașii 
de pază se deteră la o parte, lăsînd pe osîndit singur 
cu duhovnicul său. 

Se făcu tăcere; mulţimea înghesuită pe dimburi 
împietri şi amuţi. Nici dinspre deal, nici dinspre 
tirg, nu se mai auzi nici un zgomot; cei de lîngă 
podeţ, ascultau înfioraţi scrîşnetul inelului jucîndu-și 
funia în bătaia vintului uşor care venea dinspre 
pădure. Preotul vorbi ceva osînditului ; acesta își 
scoase capul din ascunzătoare si-l privi străin, duş- 
mănos. Nu înţelegea nimic. Atunci preotul făcu semn 
unui oștean; acesta veni grabnic şi-l ajută să-l 
așeze pe osîndit în genunchi. Apoi duhovnicul aruncă 
peste chipul lui patrafirul gros, lucrat în fir de ar- 
gint, îşi împreună mîinile pe crucea de lemn înne- 
grită și cu ochii închiși începu să bolborosească 
grăbit ecteniile. Coana Galiţa Sturza se mişcă în 

pernele trăsurii, îndesîndu-se înfricoșată între soţul 
ei şi cămăraş. 

— 'Ţi-e frig, scumpa mea? o întrebă mirat băr- 
batul, ştiind-o bine îmblănită. 

— M-a luat cu frig. Se sili să suridă. Trebuia 
spus popii s-o facă mai scurtă, fu ea de părere; 
Vilara o aprobă printr-un zîmbet, înflorit pe buzele 
subţiri. 

Preotul făcu semnul crucii pe creștetul condam- 
natului și-și trase patrafirul cu mişcări molatice şi 
încetinite de parc-ar fi vrut să mai rupă cîteva clipe 
din veșnicie și să le adauge la viaţa aceluia care sta 
să se stingă. Faţa condamnatului ieși la iveală, întu- 
necată, fără expresie ; privirile i se înecau în aceeaşi 
umbră de tristeţe. Nici un mușchi nu tresări pe faţa 
lui. „E un om tare! gîndi Vilara. E nemaipomenit 
cum știe să-și ascundă adevărata faţă a sufletului 
chiar înaintea morţii. Am crezut că Adochiţei nu 
mai are nici o vlagă în el, că a pierdut orice sim- 
tire, dar nu-i adevărat; nepăsarea lui nu-i alta 
decît purtarea unui om care-i disprețuiește pe pri- 
vitori.“ 

Călăraşii împinseră pe osîndit spre buturugă, în- 
cet, cu grija ce se cade unui bolnav care trebuie 
sprijinit la orice pas. Preotul se îndepărtă ; privi 
mulțimea şi făcu peste ea semnul binecuvîntării. 
Adochiței păși greoi, cu capul în jos ; o clipă se opri, 
bîntuit de un gînd șovăielnic. Înălță capul; căută 
cu privirea locul unde se aflau nevasta şi copiii. Ea 
încetase să mai plingă ; îşi smulsese tulpanul și-l 
muşca cu dinţii, bătîndu-se cu pumnii în cap, ge- 
mînd fără glas. Văzîndu-i faţa, dete un țipăt; cele 
două femei o traseră îndată înapoi, ascunzîndu-i pri- 
veliştea spînzurătorii. Îndărătul ei, copiii întinseră 
mîinile ; un călăraș se așeză în faţa lor, acoperin- 
du-i cu trupul lui mătăhălos. Adochiţei văzu toate 
acestea ca la lumina unui fulger. Femeia, copiii, 
mulțimea, toate i se păreau că fac un singur trup 

uriaș ce sta gata să cadă asupra lui. Apoi nu mai 
văzu nimic, nu mai auzi nimic, se prăbușşi. Călăraşi 
săriră să-l ridice ; nu-şi mai dădeau seama dacă mai 
trăieşie sau murise. 

Pîrcălabul Cristodulo se grăbi să urce pe podeţ; 
trebuia să citească o hîrtie pe care o ţinea de mult 
în mînă. Era actul de condamnare... Tuși de cîteva 
ori, ca să dea vocii sale un timbru mai solemn ; oa- 
menii de pe dîmb întinseră gîtul să asculte. Ter- 
minînd, tuși din nou; dădu hirtia unui calemgiu și 
el coborî cu paşi mărunți, ducînău-se la locul lui, 
așteptînd îndeplinirea pînă la capăt a osîndei. Ne- 
ferii făcură semn căpitanului Costache că Adochiţei 
nu se mai ţine pe picioare; căpitanul îi înjură în 
gînd și întoarse capul, semn că totul trebuia să 
meargă înainte, aşa cum fusese hotărît. Îl tîrîră pe 
prizonier și cu mare greutate îl urcară pe cioplan, 
predîndu-l călăului ; acesta aștepta la locul lui în- 
tocmai unui vinător ce nu trebuia să-și greșească 
lovitura. Era deprins cu osîndiţii care leșină, sau 
mor înainte de a fi puşi în ștreang ; toată greutatea 
era ca neferii să-l ţină în picioare pe condamnat 
măcar o singură clipă. Chiriac lucra încet dar avea 
mînă pricepută, nu da greş niciodată... Apucă ştrean- 
gul cu o mînă şi-l trecu cu o mişcare sigură pe gîtul 
osînditului ; în acelaşi timp împinse cu piciorul cio- 
planul, care se răsturnă cu zgomotul unei flinte 
sloboziie. Trupul lui Adochiţei se zvîrcoli uşor în 
aer. Mulțimea fremăta răscolită de fiori. Ochii spin- 
zuratului se bulbucară, gwa se desfăcu într-un rînjet 
dezgustător, limba mortului se ivi, vînătă şi răsucită 
într-o parte. 

Vilara își înturnă ochii spre pămînt. Lîngă el, 
Sturza urmărea atent cum trupul i se zbătea în lupta 
neputincioasă cu moartea. Toate acestea le vedea 
fără mirare, căci nu pentru prima oară lua parte la 
o astfel de execuţie. Își privi nevasta; ea ronţăia 
cofeluri, amuzindu-se să privească lumea în jurul 

ei, după ce simţise o uşoară greață la vederea spin- 
zuratului bălăbănindu-se în gol. Auzi plinsete, stri- 
găte, suspine, murmurul mulțimii ; totul i se părea 
interesant, firesc, întemeiat, ceva fără de care spec- 
tacolul ar fi pierdut din farmecul lui. Cobori din 
trăsură. Îşi făcu cruce, închinîndu-se adînc, pînă în 
zăpadă, şi revenind spuse bărbatului ei că ar fi 
timpul să plece acasă. El primi bucuros și glumi, 
spunînd că dacă ar mai fi durat comedia, ar fi murit 
de foame înaintea spînzuratului. 

Încetul cu încetul dîmburile se goliră de lume; 
cîţiva curioşi trecură pe lîngă podeţ înainte de a 
pleca, vrînd să privească mai de aproape pe spîn- 
zurat. Era după ora prînzului ; acolo nu mai rămă- 
seseră decît slujbașii meniţi să se îngrijească de 
cobortrea mortului. Safta Adochiţei aștepta cu ochii 
încremeniţi la stîrv. Nu mai plîngea ; își pierduse 
glasul ; ceea ce ieșea acum din gura ei nu era decît 
un fel de geamăt fără înţeles. Nici copiii nu mai 
plîngeau ; priveau trupul tatălui lor atîrnat de funie 
ca o jucărie. În capul lor se învălmăşeau sumedenie 
de întrebări ciudate, la care nu găseau răspuns, şi 
nici nu îndrăzneau să întrebe. 

Tîrziu, călăul tăie funia spînzuratului şi lăsă să 
cadă trupul de-a dreptul în braţele bătrînului Dic- 
nisie 'Ţinţăreanu. Unchieșul se miră ce puţin trage 
irupul nepotului său ; îl sărută pe frunte și-l luă la 
spinare. La o sută de paşi depărtare, pe marginea 
drumului aştepia o groapă ; lingă ea se afla pregă- 
tită şi o raclă de lemn. Familia se îndreptă spre locul 
de îngropăciune. Trimiseră să vie popa Ilarion; aștep- 
tară mult și bine ; tîrziu sosi ţircovnicul cu răspun- 
sul : canoanele nu îngăduie ca sfinţii părinţi să slu- 
jească pe cei ce-şi dau sufletul pe spînzurătoare şi 
nici loc de înmormintare în ţintirim nu este pentru 
aceştia. Lumînărelele aprinse la căpătiiul mortului 
sfirîiră pe sfirşite. A trebuit să-l îngroape repede, 

fără popă. Erau acolo cîțiva oameni miloşi, care ca 
să-și cumpere o pomană au stat faţă la coborîrea 
mortului în groapă. 


XIII 


În curte aşteptau de vreme îndelungată cele două 
sănii mari ale ocnei, cu surugiii lor numiţi de Bîr- 
san : Dumitrache Busoiu și Ioniță Doroftei. Acesta 
din urmă era un cuitean voinic și mintos, de care 
vechiul cămăraş nu se despărţea cînd mergea la 
vinat. Surugiii veniseră de cu seară la curtea lui 
Sturza, puţină vreme înainte de a se aşeza boierii la 
masă. Deshămară caii şi-i băgară în grajd, umpiin- 
du-le ieslele cu fîn. Apoi se întinseră pe niște vel- 
niţe ale grăjdarului să mai aţipească o ţiră, căci în 
casă se pornise bairam mare. Cînd auziră primul 
cîntat de cocoş săriră ca arşi din culcuş. Grăjdarul 
care veghease tot timpul din cauza unei iepe bol- 
nave, le spuse că nu-i nevoie să se zorească ; boierii 
tot mai benchetuiau şi abia chemaseră pe Buleghe, 
tiganul fluierar, să le zică de of şi aoleu. Lor însă le 
trecuse somnul, aşa că se apucară de treabă; cură- 
țară caii pe îndelete, le umplură traistele cu orz, 
aşezară paiele în sănii şi. după ce înhămară caii, 
începură să se plimbe prin faţa ferestrelor luminate, 
privind cu jind cum se desfătau boierii cu sumede- 
nie de bunătăţi pe masă, tot felul de mîncări şi bău- 
turi, ale căror nume ei nici nu le auziseră măcar. 

— Hai, bre, la grajd, îl îmboldi Doroftei pe flăcău. 
Ce stai și caşti gura ? Aistea ce le vezi pe masă nu-s 
de nasul nostru... Cînd mă uit parcă mă duc în 
ispită... 

Dumitrache Busoiu se lăsă tras de minecă. Se în- 
depărtară ; cînd ieșiră din mănunchiul de lumină de 
la ferestre, începu să înjure. 

— De ce înjuri? se miră Ioniţă. 


— Iaca, aşa îmi vine mie ! Dieptate-i asta ? Unul 
n-are după ce bea apă şi alţii se ghiftuiesc cu bucate 
de care neam de neamul meu nici măcar n-a auzit. 
Ehei, să tot trăiască şi să nu moară boierii noştri !... 
Beau, mănîncă, benchetuiesc, fără măcar să ridice 
un pai de jos... Cîte bucate au înghiţit în ia-sară la 
masa lor, un sat întreg de oameni nu mănîncă în- 
tr-un an. Nu, zău, s-ar zice că ei îs dintr-un aluat 
și noi dintr-altul... Dar eu am auzit pe popa citind 
în biserică precum că Dumnezeu pre tot omul l-a 
făcut după chipul și asemănarea sa; acum tare-s 
dorit să ştiu cum arată Dumnezeu : ca noi sau ca 
ei ? Mă prind că-i ca dînșii ; prea le face parte... 

Ioniţă Doroftei își scutură tovarășul, îngrozit de 
vorbele ce ieşiseră din gura lui și pe care nu fusese 
în stare să le oprească. 

— Dă-ţi cu palma peste gură, măi băiete, măi! 
Asemenea ginduri nu se rostesc... Şi, la urma urmei 
dacă și noi, sărăcimea, am mînca atîta cît au mîncat 
boierii în ia-sară, crezi că ar ajunge la toți? Da'de 
unde ! N-are pămîntul atita roadă să sature toată 
omenirea... 

— Bădiţă Ioniţă, eu astea le-am mai auzit şi de la 
alţii şi, zău, nu le cred... 

— Ba să le crezi, măi băiete, că dacă nu le crezi, 
înseamnă să pui mîna pe par... Hai să facem cum 
zici tu... Dar cînd or veni dărăbanii cu flintele, cum 
o să fie ? Să zicem că noi luăm drumul codrului. Dar 
femeile ? Dar plozii noştri ? Bună învăţătură, n-am 
ce zice ! 

— Frica, asta-i pacostea cea mare ! răbuini tînărul 
vizitiu, plesnind furios zăpada cu biciul. 

— Frica... Şi dacă s-au găsit unii care au ridicat 
capul ? Ştii bine ce s-a ales mai an cu răzmeriţa de 
la noi? Pe Cotrubă l-au pus în spînzurătoare; pe 
Ghineţ și pe Cioabă i-au stilcii în bătaie pînă şi-au 
dat sufletul. Pe alţii i-au schilodit de au rămas be- 
tegi pentru toată viața. Şi cu ce ne-am ales ? Ne-au 

schimbat cămărașul... Ei şi? Parcă ista-i mai bun? 
Nici n-a venit bine şi ai auzit ce vrea: cere de la 
oameni zece drobi la cislă. Cine e în siare? A fost 
vorba să se sporească plata ciocănașilor şi a noastră, 
a lăturașilor. Pe dracu ! Sîntem amăgiţi ca pruncii 
cu tot felul de vorbe... Cică ne dau pămînt şi fî- 
neaţă... Cine se pricopseşte de pe urma lor ? Noi vite 
de dus la pășune nu avem ; n-avem nici vite pentru 
ogor... 

Tocmai atunci răsună vocea curteanului. leşise în 
cerdac şi crezîndu-i pe vizitii la grajd strigă tare 
după ei: 

— Afară, puturoșşilor, că s-au gătit boierii de 
ducă ! Tot mai dormiţi, nerozilor ? 

— Ehei, să fii sănătos de cînd ne-am spălat pe 
ochi, răspunse de la locul lui Ioniță Doroftei, strecu- 
rînd puţină batjocură în glas. 

Surugiii se repeziră la cai, vînătorii se iviră unul 
cîte unul, bine încotoşmănaţi în blăni călduroase, cu 
căciuli mari și cizme de iuft în picioare. Erau veseli 
și se clătinau, iar vorbele ce-şi spuneau nu se puteau 
auzi din cauză că gurile lor erau îngropate în gule- 
rele îmblănite din care se ridicau rotogoale de aburi. 

Săniile mari cu cîte patru cai sirepi, îmbrăcaţi în 
harșale lungi pe sub hamuri, fură încărcate cu re- 
peziciune cu proviziile de drum, sub ochii grijulii ai 
lui Sturza. Boierul umbla pe urma slugilor și se 
pălăbănea de la o sanie la alta, vrînd să nu scape 
nimic din vedere. Un ţigan aduse pușştile pe umăr 
şi le împărţi boierilor întrebînd pe fiecare a cui este. 
Clucerul Mihălucă Năstăsache intră în casă cu pușca 
să vadă dacă sluga însărcinată cu încărcarea ei a 
pus bine cremenea la cocoş. Ceilalţi făcură la fel. 
Cămărașul se arătă nemulţumit. Întrebă pe curtea- 
nul Pavel Grindu, care nu se mai dezlipea de lîngă 
el, aşteptîndu-i la tot pasul poruncile. 

— Tu ai încărcat armele ? 

— Eu, măria ta! 

— Să fi pus şi nişte plumbi pentru dihănii mai 
mari, măi curtene, că doar nu ne ducem să puşcăm 
numai ciute și iepuri... 

— Am pus, înălțimea ta, am pus, se apără curtea- 
nul. Apoi, zicîndu-şi că boierii sînt chercheliţi, şi 
ştiindu-se puşcaş de prima mînă, îndrăzni să-i 
spună : N-ar fi bine să merg şi eu, măria ta? O să 
fiu de trebuinţă la încărcarea flintelor... Mă pricep 
bine. Rămase în așteptarea răspunsului privind pe 
Vilara cum se clatină, nehotărit. 


— N-ar fi rău, dădu acesta răspunsul într-un 
tîrziu, ca şi cum ar fi fost nevoie să cumpănească 
îndelung dacă trebuie sau nu să-l ia și pe curtean. 
Urcă-te lîngă surugiu şi să nu te desparţi de mine... 

— Așa am să fac, sărut mîna ! 

La un semn al lui Sturza, slugile din curte săriră 
să-i ajute pe boieri să se urce în sănii. Cel dintîi se 
urcă Vilara ; cînd întoarse capul și-și văzu soţii din 
urmă aşezaţi în leagăne, se ridică în picioare, pocni 
din palme şi porunci lui Dumitrache Busoiu : 

— Dă-i drumul, băiatule, şi Doamne ajută ! Toţi 
răspunseră „Doamne ajută“ şi-şi făcură cruce. Să- 
niile se strecurară ușurel pe poarta mare, deschisă 
pe jumătate, însoţite de urările şi temenelile slugi- 
lor rămase în urmă. 

Ajunse în uliţă, săniile începură să alunece alene 
în trapul domol al cailor somnoroşi. Alaiul cîrmi pe 
drumul care duce la mănăstirea Răducanu şi, ajuns 
la apa Trotușului, o trecu pe gheaţă, afundindu-se 
pe valea Slănicului în sus, pe un şleau strîmt ce 
şerpuia printre stîncile prăvălite de pe Măgura. De 
o parte şi de alta se înălțau creste înzăpezite, închi- 
zînăd valea ca un zaplaz. Sus, pădurea mugea răsco- 
lită de un vînt al înălțimilor ce trecea întărîtat 
printre culmi. Din mijlocul văii, şirul de copaci 
spînzuraţi pe creste apărea ca un zid ce se clătina 
de vînt, gata să se prăvălească peste călători. 

Ajunseră într-o poieniţă unde se vedea că de 
curînd zăpada fusese curățată de miîini omenești. Din 
loc în loc se ivea cîte un bordei din bîrne pădureţe, 
încheiate pe la colțuri. Din hogeacurile mici, fumul 
şerpuia în limbi cenușii, umplind împrejurimea de 
un miros de răşină arsă. Năstăsache, aflat în aceeaşi 
sanie cu Sturza și Vilara lămuri că erau lăcașurile 
hrisoveliţilor slăniceni. Mulţi din ei erau ciangăi 
şi fuseseră aduşi de peste munţi ca tăietori de sare, 
rămînînd împăminteniţi pe aceste meleaguri. 

Mai departe drumul se ţinea după scurgerea pîrău- 
lui Slănic cînd pe dreapta, cînd pe stînga. De fie- 
care dată cînd trebuiau să treacă peste coturile pî- 
răului, vizitiii fluierau din adîncul bojocilor, slobo- 
zind caii din hăţuri ca să străbată fulgerător peste 
podiştile nesigure de gheaţă. După o bună bucată de 
timp caii începură să sufle greu. De sub harșale su- 
doarea le curgea în horbote albe. Vilara porunci lui 
Busoiu să oprească. Sania din urmă făcu la fel. În 
faţa lor, la poala pădurii, se ivi o înșiruire de case. 
Căpitanul Costache fu de părere că ar fi timpul să 
guste ceva din bunătăţile aduse în coșuri. Drept 
care se oferi să caute loc de adăpost la vreun gospo- 
dar mai acătării. Dar Vilara neavînd poftă de mîn- 
care şi nevriînd să-l contrazică nici pe căpitan, spuse 
că vînătorilor le stă mai bine să ospăteze sub cerul 
liber, la botul calului. Ceilalţi fură de aceeaşi pă- 
rere. Îndată apărură pe o velniță nouă, aşternută 
drept față de masă pe fundul uneia din sănii, blidu- 
rile cu marinată, ghiudem, icre şi vodcă, de care se 
simţea nevoie judecînd după nasurile înroșite de 
frig ale tuturor. . 

Popasul se prelungi mai mult decît fusese plănuit. 
De n-ar fi fost zorit clucerul Năstăsachs să le arate 
ce poate dumnealui, ar mai fi rămas să mai soarbă 
încă o gură-două de rachiu. Năstăsache însă devenise 
nerăbdător. Vilara porunci să se strîngă resturile 
ospăţului pe care, fără să mai întrebe pe Sturza, le 

dărui vizitiilor şi curteanului. Ioniţă Doroftei duse 
totul la sania lui, le îndesă sub o grămadă de paie 
și făcu semn celorlalţi doi să aibă răbdare, nefiind 
acum vreme potrivită să se înfrupte din bunătăţile 
dăruite de boieri; Busoiu răspunse din ochi că e 
bine așa, iar Pavel Grindu duse degetul la gură cu 
acelaşi înţeles. 

Săniile se urniră din loc; caii odihniţi îşi sunau 
voioşi zurgălăii. Vinătorii, mulţumiţi pesemne de 
începutul bun al acestei petreceri, se întreceau în 
cîntece de chef. Căpitanul Costache, în picioare, re- 
zemîndu-se cu mîna în spinarea vizitiului, ţinea 
hangul cîntăreţilor cu priceperea unui isonar în- 
cercat, bătînd darabana într-o tingire, ca ursarii. 
Sania din faţă se îndepărtă şi voiosul căpitan nemai- 
putînd auzi cîntecul lui Sturza, începu să chiuie fă- 
cînd să răsune pădurea. 

La o vreme marginile pădurii fugiră în lături, se 
depărtară şi se iviră iarăși așezări de case ; în pra- 
gul bordeielor aşteptau femei, bărbaţi și copii, spe- 
riaţi de atîta larmă. Recunoscîndu-și stăpinii, ridi- 
cară căciulile şi dădură ziua bună într-un glas. Apoi 
casele se răriră ; drumul se îngustă şi acum era ca o 
fişie în lungul căreia săniile trebuiau să se strecoare 
una în spatele celeilalte. Pădurea era deasă şi pe 
alocuri își croiau anevoie calea prin hăţișuri. De 
cîteva ceasuri nu înaintau decît la pas. Năstăsache, 
deși cunoștea cel mai bine locurile, începu să şovăie 
cînd îl auzi pe Sturza spunind că s-ar afla pe drum 
greşit. 

— Te pomenești, primi el descurajat. 

—- Mi se pare că pe aici ajungem la prăpastia 
Cerbului şi de-om intra acolo, greu o să ne fie la 
întoarcere... 

Vilara, ascultînd discuţia lor își aminti de curtea- 
nul ce-l luase cu el. Îl zgilţii de la spate şi-l întrebă : 

— Tu ce spui, omule, e bun drumul? 

— Bun, măria ta! De nu l-aș cunoaşte nu lăsam 
pe surugiu să hărtoiască sania pe aicea... 


Peste puţin ochii lor cuprinseră din depărtare pri- 
veliştea unei fundături cu pereţii drepţi și înalți. 
Năstăsache recunoscu că se aflau la Dobru; mai 
încolo le arătă cu mîna locul unde se înălța mun- 
tele Pufu, și în dreapta lui, Chezeș. Munţii păreau 
ca ciopliţi de mîna omenească ; în virful lor, mo- 
lifţii, drepţi ca niște lumînări, îşi purtau cu mindrie 
mantăile zdrenţuite de zăpadă. 

— Mi se pare că ne-am înfundat, vorbi iarăşi 
Sturza, privindu-l pe Vilara cu un fel de mustrare 
pentru uşurinţa cu care a crezut spusele curtea- 
nului. 


— Măi Pavele, se auzi ca din pivniţă vocea lui 
Vilara ieşind din culcușul de blană, mi se pare că 
ne-ai dus la capătul pămîntului. Așa să fie ? 

Nu e, înălțimea te, cum o că fie? simbi Pavel, 
bine încredinţat că are dreptate. Iar Năstăsache făcu 
semn cu mîna să fie liniștiți, întărind cu aceasta că 
drumul e cel bun. Tocmai atunci se auzi dintre 
munţi o voce omenească, urmată de zgomotul unei 
prăbuşiri. Vînătorii tresăriră. Ce să fie? Își scoa- 
seră capetele din blănuri și ciulinăd urechile ca jie- 
purii ascultară : 

— Hei, măăă!!! Grijă, măăă! Si din nou aiuase 
pînă la ei o trosnitură puternică. În același timp un 
nor albicios de zăpadă se ridică de jos pînă în vîrful 
molifţilor. 

— Ce-i acolo? întrebă .mirat Vilara. 

— Ce să fie, măria ta? Ia, oamenii noştri. Taie 
lemne pentru nevoile ocnei. lacă-l şi pe Dragostin, 
vătatul lăturaşilor, că vine încoace. 


Un om alerga din toate puterile să întîmpine pe 
boieri, suflînd anevoie din cauza nămeţilor cu care 
se lupta, afundîndu-se pînă aproape de brîu. 

— Sărut mîna, măria ta! ţipă vătaful cînd fu 
aproape de sania cămărașului, rostogolind cuvintele 
din gură ca nişte găluşte fierbinţi. Să fie cu iertare 
că nu v-am oblicit mai devreme. Aşa-i pădurea, 
înălțimea ta... Cînd te afunzi în ea, nu mai auzi 
nimic pe de lături... 

— Bine, bine, vătafule, îl opri Vilara să mai vor- 
bească. Doar nu venise pînă aici ca să-i vadă pe 
ocnaşi cum lucrează la tăiatul copacilor... Întrebă : 
Dar hardughia ceea ce se vede acolo, ce-i cu ea ? 


— Adăpostul nostru, măria ta. Foarte bun adă- 
post. Curat... Şi călduros... N-avem să ne plingem... 

— Să ne faceţi loc şi nouă... La noapte aici mi- 
nem... Faceţi cum e mai bine, ca să nu se jăluiască 
oaspeţii... 

— Prea bine, stăpîne ! Facem, cum să nu facem ! 
răspunse omul cu mirare, căci nu-i venea să creadă 
că nişte obraze atît de subţiri au să se culce sub 
acelaşi acoperiş cu ei, niște bieţi lăturaşi. O luă 
înainte, să-i conducă spre bordeiul lor închipuit din 
lătunoaie groase, prinse în trunchiuri întregi şi aco- 
perit cu scoarță de copac. Bordeiul sta pitit între 
brazi ca între nişte paznici, gata să-i aţină calea de 
va fi s-o pornească din loc. Cei cinci boieri măsu- 
rară cu priviri îndoielnice hardughia ; la pofiirea 
vătafului, în timp ce acesta ţinea uşa deschisă, pă- 
irunseră înăuntru. Adăpostul era încăpător ; să fi 
avut mai bine de un stînjen și jumătate în lungime 
şi lat de un stînjen. La mijloc se afla o vatră de 
piatră unde se zbătea un foc viu. Un lăturaș, cu 
mutră de haiduc, purtind căciula înfundată pînă 
peste ochi, moșmolea în preajma unui ceaun aco- 
perit într-un nor de aburi; văzindu-i pe oaspeţi 
scăpă mestecăul din mînă şi 'stătu ca împietrit, fără 
vorbă. Vilara cercetă bordeiul cu o privire pătrun- 
zătoare. În lăţimea peretelui din fund era un pat 
mare de scînduri ca pentru zece, cincisprezece oa- 
meni; drept aşternut erau puse paie şi crengi de 

molifţi iar pe deasupra aruncate tot felul de bu- 
lendre. La fiecare căpătii se afla un butuc cioplit ca 
o teică, în care capul se putea odihni ca pe-o perină. 
Pe de lături privirea ascuţită a cămărașului descoperi 
boarfele oamenilor şi coşuri de merinde. Citeva rete- 
zături ce ţineau loc de scaune zăceau rinduite pe 
lîngă pereţi. Atât şi nimic mai mult. Un miros de 
fum, de mămăligă arsă şi lemn putrezit îl izbi ne- 
plăcut. 

Vătaful se așteptase ca boierii, după ce vor vedea 
cum arată adăpostul lor şi după ce şi-or vîrî nasu- 
rile în culcuşurile lor, să-și caute adăpost ma po- 
trivit cu obrazul lor. Dar după ce schimbă o pri- 
vire cu Sturza şi cu Năstăsache, Vilara întrebă pe 
vătaf dacă n-ar fi chip să se facă puţină curăţenie. 
Dragostin răspunse că se poate şi atunci, luîndu-l 
deoparte ca şi cum ar fi vrut să-i spuie cine știe 
ce secret, îi porunci să aibă grijă şi de pat. 

— Se face, măria ta ! Jaca mă duc să trimet oa- 
menii să taie brădet proaspăt din pădure. Prime- 
nim şi paiele... Facem curăţenie ca pentru cinsti- 
tele obraze ale domniilor voastre... 

— Să ai grijă şi de cai! își aminti Vilara zărind 
prin ușă mutra lui Dumitrache Busoiu. 

— Şi de cai, măria ta! 

— Dar lumină nu se află la voi? 

— De, cum să vă spun... se ruşină parcă vătaful. 
De lumină nu ne-am învrednicit, că nu ne face 
trebuinţă. Că dacă ar fi fost nevoie aduceam feş- 
tile de la ocnă. Slava Domnului, sînt destule la noi. 
Dar aşa, zece oameni ce sîntem și cu mine unspre- 
zece, cînd venim sara din pădure, cădem osteniţi 
pe pat... Ce ne mai trebuie lumină ? 


Pavel Grindu ascultă de la uşă; făcu un pas şi 
ajungînd la mijloc spuse, ca să-şi liniștească stă- 
pinul : 

— Lasă, măria ta, o să fie şi lumină. 

— De unde ? se mirară Vilara şi Năstăsache 
dintr-o dată. 

— Mare lucru, dragă Doamne ! Tăiem brad cu 
rășină şi facem făclii. Aiestea ard mai vîrtos ca feş- 
tilele noastre... 

— Brava ! îl lăudă cămăraşul pe curtean. 

În aceeaşi clipă, de la ușă răsună glasul lui Sturza, 
care avea nevoie de curtean să ajute pe vizitii: 
aceştia se căzneau să dea jos din sănii coşurile. 
Vătaful fugi afară să-şi adune oamenii. Il auziră 
chiuind lung. Pe dată pădurea fu răscolită de răs- 
punsul ocnaşilor ; fiecare de la locul lui striga 
prelung și cu vocea îngroșată : 

— Oheei ! Oheei! Măăă! 

Glasul lor părea sunet de bucium aruncat din 
virful munţilor. 

După ce Sturza se îngriji ca locurile vînătorilor 
şi coșurile cu provizii să fie puse la loc bun, Vi- 
lara își pofti tovarășii la o plimbare prin pădure 
cît timp mai era lumină, urmînd ca pînă atunci 
să se deretice prin colibă. Merseră o vreme pe 
pîrău în sus, făcînd planuri asupra vinătorii, iar 
cînd luară calea înapoi grăbiră paşii. Nu de alta, 
dar începea să se întunece și umbrele pădurii nă- 
văleau ca o apă neagră plină de primejdii ascunse. 
Freamătul copacilor scuturaţi de vînt aducea de 
undeva urletul de lupi flămînzi, ceea ce făcu pe 
viînători să se grăbească și mai mult. Pe lingă 
ioate cele, începuse şi foamea să le dea ghes cu- 
tre coşurile cele cu bunătăţi aduse cu ei. 


Cînd sosiră, cel dintii le plăcu conovăţul pentru 
cai, întins în spatele hardughiei. cu adăpost de 
crengi ca să nu sufle vîntul prin el. Un om fu- 
sese pus de pază la cai; vătaful explică lui Năs- 
tăsache că toată noaptea se aud lupii urlînd şi 
că s-ar putea, Doamne ferește, ca fiarele din pă- 
dure, mirosind caii, să se răpustească asupra lor. 

Înăuntrul totul era mai curat, mai lustruit şi 
mai proaspăt sub lumina peltoasă a unei făclii 
aşezată în gura unei ulcele şi spinzurată în mij- 
locul căsoaiei. Se simţea mirosul de rășină, mai 
tare. decît mirosul fumului ce plutea întins sub 
bagdadie. Într-un colţ, cei zece oameni, cu vătaful, 
aşteplau ca nişte străini, nefiind încă siguri dacă 
le va fi îngăduit să rămînă acolo. Să nu fi fost 
Busoiu, care i-a convins că acolo e locul lor şi 
n-au de ce să plece din adăpost, ar îi rămas mult 
şi bine afară, așteptînd pînă mîntuiau boierii masa. 

Vilara privi de jur împrejur mulţumit, mai ales 
cînd dădu cu ochii de așternutul proaspăt peste 
care curteanul întinsese păturile curate aduse din 
sănii. Şopti lui Sturza în franţuzeșie : 

— Deştept şi harnic e ţăranul nostru, nu-i aşa ? 
Ia te uită cîte au făcut în aşa de puţină vreme. 
Şi toate, monşer, cu vrednicie şi pricepere sînt 
făcute... 

— Adevărat, recunoscu fără plăcere Sturza, şi 
aduse vorba despre altceva. Discuţiile despre vir- 
tuţile ţăranilor nu-i erau pe plac, mai ales de 
cînd l-au tras la judeţ clăcașii de pe una din mo- 
şiile lui. 

Ajutat de vizitiu, Pavel Grindu pregăti ospăţul 
sub privirile nerăbdătoare şi pofticioase ale lui 
Sturza ; acesta sta lîngă ei și le da trebuitoarele 
sfaturi de cum trebuie rînduite bucatele, după 
felul lor. Pe vatră, focul dogorea din plin. În co- 
libă era cală şi plăcut. Năstăsache, cel dintii, le- 
pădă blana de pe el; ceilalţi îl imitară repede. 
Vilara urmări cu interes pe haiducul care între- 
ţinea focul aruncînd mereu gătejuri şi căzături de 
la tăiatul copacilor. Un altul, ajutat de vătaf, sco- 
sese de pe foc ceaunul cu mămăligă. Flăcările de 
pe vatră se înălţau drepte, trimeţindu-şi fumul 
prin spărtura tavanului făcută să ţină loc de ho- 
geac. Din cînd în cînd, vîntul răbufnea prin des- 

chizătură şi trimetea îndărăt valuri de fum care 
se învolburau amestecate cu fumul făcliei. Curtea- 
nul așternu masa pe un capăt al patului; întinse 
o faţă albă de damasc și începu să înșire tot felul 
de blide şi tacimuri pe care Sturza le număra me- 
reu, vestind în gura mare pe servitori că de va 
fi să se piardă ceva va fi vai şi amar de capul lor. 
Bucatele, scoase din tingiri sau desfăcute din hîr- 
zoabe, împrăştiară un miros ispititor; nările tu- 
turor se umflară de poftă. 

Masa ocnașilor fu gata cea dintii. Bucătarul lor 
răsturnă pe un fund mare de lemn o mămăligă 
cît roata carului; aburi fierbinţi se ridicară din 
ea ca niște nori plutind pe piscul unui munte. 
Se strinseră în jurul ei, unii șezînd turceşte pe 
pămîntul gol, avînd sub ei doar aşternut de frun- 
ziș, alţii așezați în bedreaguri pitice, căci cele mari 
fuseseră date la cealaltă masă. Priviră cu coada 
ochiului înspre vecinii lor şi începură a hăpăi gră- 
biţi, rupînd cu mîna cîte o bucată de mămăligă 
mare și întinzînd cu ea într-o strachină de lut, 
plină cu varză murată dum cată mărunt. 

În sfîrşit începu ospăţul şi la cealaltă masă. 
Mesenii fură la început liniștiți, aşa cum le stă bine 
unor oameni de lume, apoi limbile li se dezlegară 
sub pișcătura băuturii şi se porniră a vorbi toţi 
deodată, plescăind din buze şi înghițind repede. 

— Ce dracu aţi făcut atîta fumărie? O să ne 
uscați ca pastrama... 


Era Cristodulo. Fiind atins de o veche vătămă- 
tură a plămînului, se îneca mereu, cu ochii scăl- 
daţi în lacrimi. i 

— Iertați domnia-voastră, boierule, aşa-i feş- 
tila, arde şi fumegă. Altfel nu-i chip... 

Vilara începu şi el să tuşească. Îşi pipăi locui 
unde-l supăra junghiul din piept şi simți că în- 
cepe să-l doară; pe de altă parte, nemaifiind în 

stare s-o ţină cu băutura, se ridică de la locul 
lui şi dădu comanda : 

— Destul! Miine trebuie să fim odihniți. Bătu 
din palme, chemiînăd pe curtean : 

— Stringe ! îi porunci. 

Peste puţin se făcu întuneric. Pe ușa rămasă 
încă multă vreme deschisă, aerul race al nopţii 
aducea mireasmă proaspătă de pădure. Vînătorii 
căzuţi în somn greu horăiau îndesaţi pe crivat 
unul într-altul, suflîndu-și duhoarea acră a mîn- 
cărurilor şi băuturilor de praznic. Cîte unul, tui- 
burat de vise. tresărea din cînd în cînd, bolbo- 
rosind cuvinte neinţelese. La picioarele crivatului, 
ceva mai încolo, ccnaşii lungiţi în așternuturi de 
paie şi brădet, sforăiau la fei de zgomotos. Bu- 
soiu, cu toate că el se întinsese cel dintii ca să 
doarmă, încă se mai zvircolea fără să-l poată 
prinde somnul. Doroitei deschise ochii şi-l întrebă 
ce-i cu el. 

— Mă gîndesc la boieri... Bine îmi pare că au 
nimerit încoace. Să vadă cum trăim noi... 

— Copil ce ești! șopti bătrînul. Crezi că nu 
ştiu ? Se prefac că au orbul găinilor... Cînd vin 
între noi nici nu se uită, nici nu întreabă de anan- 
ghiile noastre... 

Tot vorbind aşa adormiră. 

Dimineaţa vinătorii se deşteptară cu feţele bu- 
kăite şi cu ochii umflaţi. Văzură lumina zilei in- 
trind pe ușa deschisă şi înţeleseră că au întins 
somn cam mult, pînă în faptul zilei. De afară, din 
pădure, se auzea lucrul avîntat al securilor și din 
cînd în cînd pomii ce se prăbuşeau cu zgomotul 
unei ghiulele plecată din tun. În baracă nu se 
mai aflau decit curteanul și doi oenași pentru cor- 
voadă, așteptind pentru oricare nevoi s-ar ivi din 
partea musafirilor. Vizitiii buşumau caii la cono- 
văţ cu şomoiocage de paie, ca să-i mai încălzească ; 
noaptea trecuse fără întîmplări deosebite dar caii 

fură găsiţi rebegiți de frig ; vizitiii avuseseră mult 
de furcă pină să-i învioreze. Curteanul, după ce 
făcu ordine în lucrurile stăpînilor, începu să frece 
puștile cu o cîrpă uscată, căci fiind aduse de afară 
la căldură şi uitate aseară într-un ungher, se ume- 
ziseră. 

Primul sări din pat Rudolf Sturza. În picioare, 
se întinse de-i trosniră oasele; căscă și spuse lu: 
Năstăsache, care sărise din pat după el: 

— Dar ştii că am dormit bine, arhonda! Mă 
iem numai că mi-a rămas mult fum în ochi. Mă 
înţeapă şi s-ar putea să fie o pricină să nu ochesc 
bine vînatul... 

Vilara rosti de la locul lui, întinzindu-se lenevos 
cu mîinile sub cap: 

— Nici n-am simţit cînd a trecut noaptea. Acasă, 
în patul meu, rar mi se întîmplă să dorm atît de 
bine. Apoi strigă pe curtean, poruncindu-i să a- 
ducă apă de spălat. 

— Am pus apă la foc, măria ta! și arătă cea- 
unul care clocotea pe vatră. 

— Adă apă rece, măi curtene! se supără căpi- 
tanul Costache. Da ce-s eu, mă, să mă spăl cu 
apă caldă? Jupiniţă ? 

Riseră cu toţii. Unul din ocnași fugi să aducă 
apă de la izvorul care șiruia îndărătul bordeiulu:. 
ascuns între pietre. După ce se spălară, oaspeţii se 
întruniră pentru o scuriă gustare de dimineaţă. 

Vilara voi să facă pe severul. 

— Nu îngădui, spuse, decit o gură de rachiu. 
Sintem întîrziaţi și vinatul nu aşteaptă... 

— Așa e, încuviință Năstăsache. Amu trebuie 
s-o ţinem numai prin pădure şi s-o vedea cine-i 
puşcaș bun şi nu poartă arma de pomană... 

Ordinul lui Vilara fu socotit însă prea aspru. 
Sturza era de părere că tocmai în această împre- 
jurare ar fi cu cale să se bea şi să se mănînce 
mai vîrtos. Nu se duc ei să dea ochi cu fiarele? 

Și nu au, prin urmare, nevoie de putere, de curaj, 
de iscusință, pe care, toate la un loc nu le dau 
decît mâîncarea și băutura bună ?... Pînă să se în- 
ţeleagă în această privinţă, pe lîngă votca cea tare, 
mai deşertară şi cîteva ulcele cu vin. Înainte de 
plecare, Vilara sfătui pe viînători să-şi cerceteze 
pușştile, ceea ce toţi făcură de îndată. Pușca lui 
Năstăsache se slobozi din greșeală ; pereţii hardu- 
ghiei zbîrnîiră ca nişte doage, toți înmărmuriră. 
Năstăsache, roşu la faţă, îşi ceru iertare. 

— Eh, se întîmplă şi celui mai bun vînător.. 

Plecară. După cîţiva paşi făcuţi în tăcere, Sturza 
auzind pe cei ce lucrau la tăiatul copacilor, spuse 
lui Vilara: 

— Arhon cămăraşe, eu zic că bine ar fi să 
luăm cu noi ocnașii dumitale să-i facem hăitași... 
— Tare bun lucru ar fi, întări Năstăsache. 

— Da, rău n-ar fi, conveni şi Vilara; n-am 
nimic împotrivă. Ia du-te, curtene, și cheamă pe 

oameni la mine. 


Aceștia sosiră în grabă, purtînd securile în mîini. 
În frunte aştepta vătatul, să vadă pentru ce i-a 
chemat. 

— Ce zici, vătafe, n-ar fi bine să mai curmaţi 
tăiatul lemnelor și să vă odihniţi oleacă ? Iaca. bo- 
ierii doresc să-i însoţiţi, să hăituiţi vînatul... 

— Cum poruncești, stăpîne. Iaca, oamenii aici 
sint. Avem pe unii chiar ahotnici buni de vînă- 
toare... 


— Atunci, fu de părere Năstăsache, luăm fiecare 
cîte doi oameni cu noi... 

Arătă fiecărui vînător încotro s-o apuce, hotă- 
rînd ca locul de adunare să fie la bordei înainte 
de a se lăsa înserarea. 

— Dumneata, arhonda, spuse lui Sturza, o iei 
pe apa Slănicului în sus, eu o iau pe hăţișul acela 
de lingă pirăiaş, care se lasă către vale; domnia 

ta căpitane, o ţii spre coasta Chezeșului, iar domnia 
ta, spuse lui Cristodulo, te îndrepţi spre Pufu. 

Vilara nu mai aşteptă să i se arate drumul ce-i 
fusese hotărît. Și-l alese singur și spuse: 

— Eu voi bate partea asta care duce în inima 
pădurii. Să nu vă fie cu supărare, dar înainte de 
a vă aşterne la drum, ar fi cuminte, rogu-vă, să 
mai cercetaţi o dată pușcoacele celea, dar fiţi cu 
multă luare aminte cînd umblaţi la cucoș. Vedeţi 
cum staţi cu încărcăturile, cercetaţi-vă paleștile 
dacă aveţi destulă pulbere, fultuluială, plumbi şi 
cremenea la îndemînă, că nu e vînător bun numai 
acela ce ştie să ţintească fără greș, ci acela ce se 
îngrijește ca nimic să nu-i lipsească la vreme po- 
trivită, cînd dă ochi cu vînatul... 

Porniră în direcţiile hotărîte, cu oamenii după 
ei. La bordei nu rămăseseră decît cei doi surugii, 
ca să nu stea caii şi lucrurile boierilor fără pază. 
Nu trecu mult și se auziră primele împuşcături, 
care făcură să hăulească pădurea răscolită din mă- 
runtaie. 

— Ehei, se lăudă Busoiu, auzind prăpădul din 
pădure, să-mi fi dat mie puşca pe mînă, să fi văzut 
ce dihanii doboram !... Aiștia păcat că ţin o flintă 
în mîna lor... Îs fricoși ca muierile şi lăudăroşi ca 
şolticii. Cînd or da ochi cu vreun urs sau altă ji- 
ganie, s-or scăpa pe ei. Să vezi c-o să-i aducă oc- 
naşii leșinaţi de frică... 

— Rea gură ai, măi băiatule! Rizi tu de ei, dar 
nu-i chiar aşa. Boierii îs haini la inimă şi cine are 
inimă tare, acela e vînător de ispravă. Aşa că nu te 
mai jălui de anevoinţa lor la vînat... 

Împuşcăturile se înteţiră. Răsunau ca la un asalt 
al pădurii, luată din toate părţile. 

— l-auzi ! se minună Ioniță Doroftei. Mă tem 
c-au să împuște atîtea dihănii că n-o să le putem 
duce cu săniile noastre. Ți-am fost spus eu că nu-s 
chiar așa precum îi vezi tu, fricoși ca muierile... 

Ziua era senină. Un vînticel neastîmpărat flu- 
tura într-una punînd pe goană norii alburii ce se 
îngrămădeau cînd într-un loc, cînd într-altul, ca 
nişte pui speriaţi de ulii. Soarele își da şi el oste- 
neala să împrăștie cît mai multă lumină. Apoi în- 
cet-încet se lăsă şi el biruit de umbrele înserării. 

Vînătorii începură să se arate la bordei. Cel 
dintii apăru Vilara. Faţa lui roşie arăta o bucurie 
de copil; zburda în jurul unui ţap sălbatic pe care 
cei doi oameni abia îl tîrau într-un fel de targă 
de ramuri. Capul enimalului atîrna pe jos, lăsînd 
o dîră colorată pe zăpadă, un şir de mărgele rcşii 
însemnînd cărarea. Venind în urma lui, curteanul 
Pavel Grindu sări îndată să-l scuture de zăpadă. 


Nu mult după aceea sosi și căpitanul Costache. 
Aducea un porc mistreţ, mare cît un vițel, ajutînd 
el însuşi pe oameni să-l care, de greu ce era. 
Sturza veni cu o căprioară, iar Cristodulo împuşcase 
un jder, a cărui blană lucie părea unsă cu alifii 
luminoase. Clucerul întîrzia. Se făcuse bine întu- 
neric și el tot nu apărea. Hotăriră să plece în cău- 
tarea lui. Pregătiră faclele, dar înainte ca ele să 
fie gata, boierul fu văzut intrînd în bordei cu o 
figură de om abătut. Nu aducea nici un fel de 
vînat ; toţi înţeleseră de ce avea faţa ca și cum i 
s-ar fi înecat mahoanele. Costache veni în întim- 
pinarea lui. 

— Cum, arhonda ? N-a picat nimic? Nimic, ni- 
mic ? Şi în glasul lui parcă se strecura şi o undă 
de bucurie. 

— Nimic! oftă acesta neînţelegînd ironia, gata 
să plîngă de atîta nenoroc. Povesti cum a tras în- 
tr-o cerboaică ; știe bine că a nimerit-o, măcar că 
n-a văzut-o căzînd, cum se aştepta. Pînă să încarce 
iar puşca, s-a dus pe pîrău în sus. S-a luat după 
ea. Drumul era presărat cu pete de sînge, semn 
neîndoielnic că a nimerit-o, dar urma nu i-a mai 
găsit-o ; se pierduse într-o margină de văgăună, 

unde ar fi fost greu să răzbată... „Întrebaţi-i pe 
oamenii mei dacă n-a fost așa“, încercă el să-și 
ușureze ruşinea. 

Vînătorii ceilalu se grăbiră să-l liniștească cu 
tot felul de vorbe, mulţumit fiecare în sinea lui, că 
nu i s-a întîmplat lui asemenea chichion. 


— Staţi să vă mai spun ceva, reîncepu clucerul, 
de data asta puţin mai uşurat de supărarea lui, ba 
chiar încercînd să pară vesel. Tot stîngaciul cu 
norocirea lui... Am găsit în pădure un izvor de 
apă de sănătate, cum numai în străinătate se află. 
Tot hăituind cerboaica și fiind eu amărit şi ostenit 
de alergătură, m-am oprit într-un loc unde ziceam 
să-mi astîmpăr setea, la izvorul ce şipotea înaintea 
mea. Mă plec şi-mi moi buzele. Doamne Dumne- 
zeule ! Simt că-mi vine în nas o duhoare de 
zăreanţă puturoasă. Hail, zic, m-a văzut Dumne- 
zeu ! Mi-am adus aminte de apele ce le beau ai 
noștri cînd se duc la Vichy şi la Karlsbad să-și 
tămăduiască ficaţii. Am început a juca chindia de 
bucurie. Cu voia domniilor voastre chiar acum iau 
trei oameni și mă duc să scot apă din izvorul acela. 
Poimiîine plec la Iaşi şi am s-o dau doctorului 
Welter să-i facă proba. Dacă zice că-i apă de 
sănătate, nu-mi pare rău că am ţintit greșit la 
vînat... 

În grabă se așternură la masă, căci se făcuse 
tîrziu şi nu mai puteau răbda foamea. Ocnaşii își 
văzură de zeama lor ; după ce mîncară se întinseră 
să doarmă, lăsînd pe boieri să-și facă de cap mai 
departe, în legea lor. 

Dimineaţa, musafirii plecară mult după ce se 
ivise soarele. Cei doi ocnaşi rămaşi în urma lor, 
începură a trebălui prin bordei. 

— Au dat de dracu boierii, spuse unul. Să vadă 
și ei cum ni se jigăresc mădularele pe scîndura 
goală, nu ca la ei acasă, unde au mindire numai 
din pene şi lină... 

— Mă, da proşti am fost. Să fi pus pe foc lemn 
putrezit, să înghită fum cât n-au tras în viața lor, 
iar cînd or ajunge să-și îmbrăţișeze muierile să le 
trăsnească fumul în nas... 

Amiîndoi rîseră din toată inima. 


XIV 


Venind în zori de zi la ocnă și reluîndu-și locul 
în rîndul lăturașilor, Sandu Pavalache încercă să 
se poarte ca şi cum nimic nu s-ar fi întîmplat. 
Aştepta cu îndoiala în suflet sosirea ghirăului. 
Desigur că Bîrsan nu va scăpa prilejul de a-l 
bruftului în faţa tuturor ; poate chiar îl va atinge 
cu gîrbaciul şi va trebui să tacă milc. 

Lăturaşii făceau glume pe seama lui pentru 
isprava cu butucul. Fuseseră miraţi că a mai avut 
îndrăzneala să vie la ocnă. Văzind însă cu cîtă 
încruntare cată spre locul de unde trebuia să se 
ivească sania ghirăului, înţeleseră că nu e vreme 
potrivită pentru glume, şi-l lăsară în pace. 

Ghirăul sosi în preajma schimbului. Se foi cîtva 
timp prin curte, apoi intră în cancelarie. Aci ră- 
mase vreme îndelungată. Găsi un răvaş de la 
Vilara. Mureşan i-l citi încet, să nu audă toți con- 
dicarii. Cămărașul se plîngea că nu se află bine cu 
sănătatea ; neputind veni deci la ocnă, îl ruga să 
aibă în vedere pitacul vistieriei și „să dea îndemn 
să se scoată cît e de trebuință pentru trimiterea 
peste hotare“. Să ia aminte ca totul să se facă 
numai cu vorba bună; să nu uite „că omul luat 
cu binișorul, mai mult poate da decît cel ce tre- 
buie să tragă în sila biciului...“ 

Bîrsan bombăni ceva de neînțeles și apoi îndesă 
răvașul în brîu. Se întreba ce rost va fi avînd car- 
tea cămăraşului după ce se înțeleseseră cu destulă 
uşurinţă în privinţa aceasta ? Ticlui răspunsul în 

gind: „Să n-ai grijă, măria ta, sare va fi destulă, 
precum ţi-am spus. Mulţumim pentru sfatul de a 
umbla cu duhul biîndeţii. Dar de cînd e lumea şi 
pămîntul ocnașul a știut de frica ghirăului. Dacă, 
înțelepciunea ta, poruncești altfel, să se facă pre- 
cum spui, deşi am oleacă de îndoială, căci îmi cu- 
nosc oamenii şi mă pricep cum să-i iau...“ Era 
încredințat că-i cunoaşte pe ocnaşi mai bine decît 
boierul ăsta, abia căzut de la Iaşi, din lumea lui 
de petreceri. Dar datoria lui era să îndeplinească 
poruncile ce i le dădeau mai marii. Cine ştie ce 
socoteli are cămărașul ! Le va afla poate într-o zi. 
Să-i fie oare frică de răzmeriță ? Te pomenești ! 
Vechiul cămăraș parcă de ce a plecat? A intrat 
frica în boieri. El însă nu se teme de nimeni... 
De nimeni! 

Ieși din cancelarie. Cobori în ocnă, dar nu rămase 
mult aici. Un neastîmpăr de om nehotărît îl gonea 
din loc în loc. Veni iar sus, intră în cancelarie. Pofti 
pe Mureșan în odaia cămărașului și-l puse să-i mai 
citească o dată răvaşul. 

— Să-ţi ţii gura! îi spuse aspru, luîndu-i hîrtia 
din mînă, după ce isprăvise de citit. Dacă aflu că ai 
suflat vreo vorbă, te sugrum. Să nu ştie ocnașii ce 
vrea stăpinul de la mine... 

— Nici o grijă, moş ghirău ! Nu ştiu, n-am văzut 
nimic... 

— Așa, băiete ! 

În curtea ocnei trecu de cîteva ori pe lîngă miîgle : 
Pavalache se afla acolo ; îl privi ca şi cum nu-l cu- 
noștea. „Nu mă vede, se întrebă Sandu, sau se face 
că nu mă vede?“ 

A doua zi fu la fel : Birsan veni lîngă migle, dădu 
vătafilor fel de fel de porunci, văzu pe Sandu Pava- 
lache, îl privi cu ochi de străin și nu scoase un cu- 
vînt. „Te pomeneşti că şi-a luat seama, se bucură 
tînărul. Mai bine aşa. Că dacă se apuca la harţă cu 
mine, nu ştiu ce se întîmpla. Măcar de m-ar lăsa în 


pace pînă la primăvară... Numai pină la primăvară. 
Pe urmă... Într-un fel trebuie să se aleagă...“ 

În dimineaţa următoare urca dealul ocnei, vesel. 
Fusese în ajun la o clacă ; acolo stătuse de vorbă cu 
Călina lui Pintilie. Şi măcar că se culcase tîrziu, nu 
simţea oboseala. Din urmă îl ajunse sania ghirăului. 
Voi să fugă, dar nu mai avu cum. Se feri la mar- 
ginea drumului să facă loc saniei. Scoase căciula şi 
dădu bună vreme. Busoiu care mîna caii se mulţumi 
să schimbe cu el o privire pe tăcute, neputînd alt- 
cum să-i vorbească. Ghirăul nu răspunse la bineţe ; 
sania trecu înainte. La câţiva paşi îl auzi pe Bîrsan 
răcnind la Dumitrache ca şi cum şi-ar fi adus 
aminte de ceva: 

— Ho, prrr, ţine caii, Dumitrache ! 

Din sania oprită locului se înturnă spre Pava- 
lache şi-i făcu semn să vie mai aproape. 

— 'Ţi-o trecut fumul, haidamacule ? se răsti la 
el, cînd fu mai aproape. Pavalache rămase fără glas, 
neștiind ce să răspundă. 

— Crezi că dacă ești intrat la ocnă de puţină 
vreme ai să-ţi faci de cap? Cu mine, măi băiatule, 
n-o să-ți meargă. Eu multe nu ştiu! Dau de pă- 
mâînt cu tine ! Ori te omor, ori te fac om... Zăbăuci 
ca tine am mai văzut în viața mea. La toţi le-am 
venit de hac. Am să-ţi vin şi ţie... La ocnă ne tre- 
buie oameni de omenie, nu zurbagii ca tine... 

Văznd ghirăul că numai el vorbește, iar celălalt 
tace şi ţine capul în pămînt, nu se simți bine. Se 
ridică în picioare, parcă să cadă peste el. Sandu se 
dădu un pas înapoi. Ridică ochii la el şi spuse, 
amărit că trebuie să vorbească în auzul lui Dumi- 
trache (acesta sta cu spatele la ei şi nu dădea nici un 
semn de viaţă) : 

— Să fie cu iertare, moş ghirău. Am greșit şi eu, 
de... 


. 

— Să te iert, hai? Ai greşit? Să mai pofteşti să 
faci vreo năzdrăvănie ! Nu te mai scapă nici Maica 
Domnului... 

— N-am să mai fac, moş ghirău, murmură el, cu 
prefăcută umilinţă. Își mușcă buzele pînă la sînge, 
de necaz. Dumitrache întoarse capul şi-l fulgeră cu 
privirea. Caii se smuciră în ham ; sania se urni îna- 
inte ca Sandu să apuce să spună tot ce iscodise în 
apărarea lui. Auzi de departe pe ghirău sfădindu-l 
pe Dumitrache ; înţelese că sirepele nu porniseră de 
voia lor și-i mulțumi în gînd prietenului. 

Bîrsan ajunse în deal tocmai cînd începea coborî- 
rea schimbului întîi. Adunați în hardughia de la 
gura ocnei, ciocănașii își aşteptau rîndul la căluș, 
tropăind înfriguraţi de răcoarea dimineţii. Pe mä- 
sură ce unii se adînceau în bezna pămîntului alţii 
apăreau la lumină. 


Bîrsan se amestecă printre ei; cei ce stătură de 
vorbă pînă atunci amuţiră şi se îndreptară spre 
crivac. 

— Haide, haide! ţipă el, fulgerîndu-i cu ochii. 
Foială mai puţină! Mişcaţi mai repede! Hai, tu, 
gurarule. se răsti la moș Gheorghe Candet, ce dum- 
nezeu ! Nu te-ai trezit încă din somn ? Împunge cri- 
vacul mai repede! Vrei să ne apuce amiaza cu 
coborîtul în ocnă ? 

Cobori și el printre cei din urmă. I se păru că jos 
e prea multă liniște. Nu începuse lucrul. Ciocănașii 
obișnuiau să aştepte pînă cobora întreaga ceată. Ar 
fi timpul să se lase de asemenea apucături, gîndi 
el la coborîre. Asta înseamnă vreme pierdută de po- 
mană; acum cînd stăpînirea cere atita sare, orice 
clipă e prețioasă... 


Sus, în ograda ocnei, Dumitrache Busociu, după ce 
deshămă caii, îi duse în grajd. Veni după aceea să-l 
caute pe Sandu Pavalache. Îl găsi la mîgle, răstur- 
nînd un trunchi mare de sare. Lîngă el împingea și 

pătrînul Petrache Becgiu. Cînd îşi văzu prietenul 
se bucură din toată inima. Sandu lăsă bolovanul şi 
venind înaintea lui îi întinse mîna. 

— Bine ai venit ! Parcă sîntem de peste lume. A. 
trecut săptămîna şi noi o vorbă nu ne-am spus. 

— N-avem cum să ne întîlnim, Sandule. 

— Înţeleg, zise celălalt cam răutăcios. Tu ai 
treabă... De, ești surugiul boierilor. Du-i la sindro- 
fie, du-i la vînătoare... Pe ghirău ai grijă să ni-l 
aduci cu noaptea în cap... Cine mai e ca tine ? 

Nu vorbea pizma din el, îşi vărsa năduful ce-l 
apăsa pe inimă. Dumitrache pricepu și nu se su- 
pără. 

— Eu, spuse el, îi plimb pe boieri că n-am în- 
cotro. Așa mi-e soarta... Dar aud că tu ţi-ai pus în 
gînd să lași ocna fără butuci... 

Riîseră amîndoi. Rise şi bătrînul Becgiu. 

— Ai şi aflat? se prefăcu Sandu mirat. 

— Dacă am aflat ? Iaca na! Eu zic că despre is- 
prava ta a aflat pînă și vodă... 


— Eu îs om bătrîn, se amestecă în vorbă Petrache 
Becgiu, ce sta rezemat pe drobul oprit în loc, de nu 
ştiu să mai fi îndrăznit careva să fugă cu butucul 
din ocnă. Să faci una ca asta, trebuie putere şi în- 
drăzneală. Mă întreb cui sameni ? Tat-tu, să fie să- 
nătos, nu-i ca tine. Toată viaţa a răbdat ca boul. 
Numai eu ştiu cîte bice i-au ars pielea pînă s-a 
văzut gurar... 

— Nu ştiu cui semăn, da’ cînd m-atinge cineva 
simt că mă furnică pînă la rărunchi. Nu rabd... 

— Aţi fi avînd treabă şi eu vă ţin în loc, observă 
pe bună dreptate Busoiu. Vă îngrămădește sarea și 
n-o să mai răzbiți. 

Îşi luă rămas bun de la cei doi mîglaşi. Pavalache 
îl conduse cîţiva pași să-l întrebe ce gînduri are pen- 
tru duminică. 

— Ce mai întrebi? Merg la nunta lui Ionică 
Blîndu. Am să fiu vornic. Tu nu mergi ? 

— Pe mine m-a chemat duminică ghirăul la sco- 
sul apei. Nici nu mă gîndesc ! Sînt şi eu vornic la 
nuntă. Să mă pună la butuc şi tot mă duc să nun- 
tesc. Bine că am aflat cum te poţi lepăda de butuc. 
Dacă vrei te învăţ şi pe tine. Să nu crezi că ai scăpat 
de butuc dacă ești vizitiu. Să te ferească Dumnezeu 
să-l superi cu ceva pe ghirău ! El multe nu ştie. Si 
pe tat-su l-ar pune în butuc... 

— Învaţă-mă, ceru Dumitrache mai mult în 
glumă. E bine să ştiu. Dacă mă duc duminică la 
nuntă, cu bună seamă că al meu e butucul... 

Pavalache, luînd în serios cererea lui Busoiu, fi 
destăinui secretul. Nu apucă să-i spună cum trebuia 
înfăşurat piciorul în obiele la partea dinspre gleznă, 
că se şi auzi vocea lui Candet gurarul ; ţipa că s-au 
grămădit bolovanii la gura ocnei. 

— Bagă de seamă, vine turbatul şi dacă ne gă- 
sește așa, e vai de pielea noastră... 

— Of, se văită Sandu, împingînd drobul mare de 
la picioarele lui, unde o fi ziua aceea să muncim şi 
noi fără grija biciului, ca vitele ?... 

— O fi pe undeva și ziua aceea, îl mîngiie bă- 
trînul gurar. Noi poate n-o s-o mai apucăm, dar voi, 
ehe, voi multe o să mai vedeți... 


Duminică dimineaţă, în Tirgul Trotușului era 
mare forfotă pe uliţi. Lume venită din toate părțile 
tîrgului s-a strîns în ograda lui Dumitru Catană. 
Casa, deasupra ușii şi la ferestre, era împodobită cu 
ramuri de brad și vise. Un taraf întocmit din doi 
cobzari, un scripcar și altul cu tilinca, nu mai pri- 
dideau cu cîntatul. 

Puzderie de copii, părăsindu-şi joaca, se adunară 
în ogradă, ţopăind în jurul scripcarilor. Rudele mi- 
resei și ale mirelui începură să se arate una cîte una. 
În odaia mare, cîteva călţunărese dau zor cu gătitul 
miresei. Dincolo, în odaia de toate zilele, s-au strîns 
cei patru vornici ai nunţii. Sandu Pavalache și Du- 

mitrache Busoiu îşi împodobiră ploştile cu cordele 
şi crenguţe de brad; după ce le vor umple cu vin, 
vor porni prin sat să poftească pe nuntaşi la bi- 
serică. 

— Fraţilor, povesti Dumitrache Busoiu după ce 
se înfierbîntară cu cîteva păhărele. Azi am făcut-o 
şi eu ! M-a tocmit ghirăul de aseară să vin să-l iau 
cu sania la biserică. Gîndesc că muşcă pămîntul dacă 
vede că nu vin. Să mai meargă şi pe jos; n-o să-i 
cadă picioarele dintr-atît... 

— Mi se pare că am să-ţi ţin de urît şi eu, adăugă 
Sandu. Azi dimineaţă e de rînd ceata noastră, din 
Trotuş, la scosul apei. M-au dat cu alde Ursu, Leucă, 
Ochişor şi Călmățui la căratul burdufelor. Eu le-am 
spus de-a dreptul : Fraţilor, nu pot să vin. O dată se 
însoară văru-meu Ionică... Oamenii au înţeles, da 
ştiu eu ce-o să zică vătaful Postolache ? Ei, şi ce-o 
să-mi facă ? își dădu el singur curaj. Or să mă lege 
la butuc şi gata... 

— Uşor de zis, dar greu de răbdat, scrișni Busoiu. 

— Eh că nu mai vine primăvara aceea... oftă Pa- 
valache. Am să tîrîi bîta prin munţi, da’ tot are 
să-mi fie mai bine decît să ologesc o viaţă întreagă 
pe bolovanii de sare. Tu poate nu mai ai nevoie? 
se întoarse către Dumitrache. Ţi-ai găsit loc bun, nu 
te-nduri să-l laşi... 

— Cine spune? Pînă la primăvară om trăi şi om 
vedea. Multe se pot întîmpla. Dumitrache isprăvi de 
îmbrăcat plosca şi jucindu-se cu canafurile ei, rosti 
mai departe : Nici iadul ocnei nu mă ţine, nici să 
bat lumea în neştire ca să mă poticnesc în cine ştie 
ce loc urgisit de blesteme nu merg... 

Cînd 1eveniră după colinda din sat, găsiră druștele 
așşteptîndu-i gătite de nuntă. Sandu Pavalache se 
alătură de Călina lui Pintilie, iar Dumitrache Bu- 
soju de Ileana lui Iftimie. Mireasa fu scoasă din casă 
cu alai, în sunetul cobzelor. Două perechi de vornici 
cu druştele păşeau înainte dănţuind ; alte două ve- 

neau din urmă, înconjurate de grosul nuntașilor. 
Printre ei se ivi, murdar şi cu ochii bolovăniţi de 
neastîmpăr, vătaful Postolache. Venea de la ocnă; 
duhnea a rachiu de la o poștă. Strigă pe Dumitrache 
şi pe Sandu. Ei se făcură că nu-l văd și nu-l aud. 
Îşi continuară jocul: întrecîndu-se în strigări. Vînăt 
de ciudă, vătaful veni lîngă ei. 

— Ce vă pasă, pezevenghilor ! urlă el, întocmai 
ca Birsan. Vă nuntiţi aici şi ocna-i plină de apă. La 
ocnă, că vă ia mama dracului ! 

Busoiu îi strigă în hazul tuturor, fără să se des- 
prindă din joc : 

— Ho, vătafule, mai ţineţi firea, că ţi-ai pierdut 
rîndul la strigări... Mai bine vino să dănţuieşti 
cu noi... 

Naşul înţelese gluma băiatului : ca să-și bată joc 
de vătaf îl împinse în mijlocul horei. Postolache, 
vărsînd fulgere din ochi, se repezi la Pavalache să-l 
tragă din rînd. Busoiu se aşeză între ei ; întinse bra- 
țul lui puternic şi îndepărtă pe vătaf; acesta veni 
de-a berbeleacul şi era să cadă dacă nu-l prindea 
nașul. Hora se opri. Naşul îl tinu înlănţuit pe vătaf 
şi se răsti la el: 

— Altă treabă n-ai, vătafe, decît să strici bucuria 
nuntaşilor ? 

— Aşa e! săriră și alţii cu vorba. 

— Afară cu el! ţipă cineva. 

Slobozit din braţele nașului, vătaful se propti îna- 
intea lui Pavalache. Flăcăul îi spuse să-și vadă de 
treabă. Aici nu e la ocnă... 

— M-am înţeles cu băieţii, fac ei cisla pentru 
mine. Nu rămîne ocna în pagubă. 

Nuntașii îl înconjurară pe vătaf. Se auziră mur- 
mure ; unii începură să înjure. Pe Ioniță Blindu abia 
îl ţinură să nu sară de gîtul lui Postolache, mai ales 
cînd își văzu mireasa pusă pe plîns. Femeile ştiind 
mai de mult că Postolache este vătaful cel mai al 
dracului din ocnă, îşi îndemnară bărbaţii să nu stea 

de lemn. Ce vra să zică atita îndrăzneală ! Să vină 
în casa omului şi să-i tulbure sărbătoarea! Pînă 
să-şi găsească bărbaţii curajul, un bulgăre de zăpadă 
veni de undeva în zbor şi se opri drept în căciula 
vătafului. Voi s-o scuture, dar un al doilea pumn 
de zăpadă i se lipi de ochi. Scuipă zăpada cu noroi 
ce-i intrase în gură și-și croi drum prin mulțime, 
urmat de un stol de cocoloașe zburătoare. Huiduie- 
iile nu mai conteniră pînă cînd trupul mătăhălos al 
vătatului dispăru după colțul uliţii, într-o fugă ne- 
bună. 

Nuntașii îşi reluară jocul, pornind către biserică. 
În drum, Dumitrache Busoiu şopti lui Pavalache : 

— Amu, chiar că ne-am învîrtit de butuc... 


Luni dimineaţă Pavalache îl găsi pe Busoiu la 
ocnă, aşteptînd lîngă mîgle. 

— Ce-i cu tine aici, surugiule ? se miră el. 

— Nu-mi mai spune așa, că nu mai sînt... A și 
pus ghirăul pe un altul în locul meu. 

— Pe cine? 

— Uite-l că vine cu moş ghirău în sanie... 

De departe se ivi sania cămării. Nici nu apucă 
sania să se oprească și Bîrsan își făcu vînt din ea. 
Se opri lîngă cămara ocnei. De acolo făcu semn cu 
gîrbaciul lui Pavalache și Busoiu să stea pe loc. Se 
îndreaptă spre dînșii aproape fugind, cu gînd parcă 
să treacă prin ei; flăcăii se dădură cîțiva paşi îna- 
poi ; ghirăul plesni girbaciul peste capetele lor. 

— Unde mi-aţi fost ieri, mamele voastre de nă- 
tărăi ? zbieră el cît îl ţinu gura. La nuntă, hai? 
Nuntă vă trebuia ? O să vă scot nunta pe nas! Vă 
bag în ocnă ! Acolo o să putreziţi... 

Strigă pe vătaful Lăcătuş, acesta veni repede. 

— Mi-i bagi îndată jos, la tăiat sare... Să înveţe 
dacă nu ştiu. Tot avem nevoie de ciocănași... Să În- 
veţe repede, că nu-i vreme... Auzitu-m-ai ? 

— Prea bine, moş ghirău ! Așa am să fac. Îi dau 

eu pe mîna unor ciocănaşi bătrîni. De învăţat or să 
înveţe, că-s băieţi isteţi. 

Rămașşi singuri, se mirară că au scăpat numai cu 
atât. Mai mult se mirară că Postolache, învîrtindu-se 
de colo-colo prin curtea ocnei, nu numai că n-a 
venit să le ceară socoteală, dar nici nu i-a privit. 

— Nu-i a bună! îşi dădu Pavalache cu părerea. 
Aista ne coace ceva... 

— Ba eu nu cred. Mai degrabă gîndesc că n-a 
spus nimic ghirăului ; nu-i dă mîna să se afle ce 
rușine mare a tras ieri la nuntă. Îl omoară din bă- 
taie bătrînul dacă află una ca aiasta... 

Se lăsară duşi la ocnă, fără nici o părere de rău. 

— La urma urmei, încercă Busoiu să se mîngiie, 
ori la migle, ori la tăiat, tot muncă e şi una şi alta. 
Mai devreme sau mai tirziu, tot trebuia să intrăm 
şi noi la fund... 

Jos în ocnă nu se miră nimeni de venirea lor. Loc 
era berechet ; nevoie de oameni se simţea oricînd. 
Sandu Pavalache fu dat pe mîna lui Spiridon Buh- 
neș, iar Dumitrache fu alăturat lui Marin Saftu. 
Vătaful Lăcătușu spuse meșterilor că e porunca ghi- 
răului să nu-i slăbească o clipă cu învăţătura. 

— E dorinţa ghirăului să-i vadă ciocănaşi în două 
săptămîni. Faceţi cum vrea dînsul, că pe urmă nu 
vă mai spălaţi de gura lui nici cu toată apa Tro- 
tușului... ; 

Spiridon Buhneş îşi privi lung ciracul. Se scăr- 
pină îngrijorat sub ureche. Îl cunoştea bine pe băiat. 

— De învăţat l-oi învăţa eu, făcu el, că doar nu 
e pentru întîia oară cînd fac pe învățătorul. Dar 
dacă n-o avea tragere de inimă pentru meseris, 
n-am ce-i face. Nici mintea n-o bagi cu baniţa în 
căpățină, nici meșteșugul cu de-a sila în mînă. Zic 
unii: „Ce mare scofală să fii ciocănaş! Lovești 
brazda şi se rupe sarea !“ Cine spune așa n-a gustat 
din pîinea noastră. Cînd am intrat eu la ocnă, am 
fost cirac o iarnă întreagă, dar bătaia brazdei am 


141 


prins-o hăt, mult mai încolo, peste cîțiva ani. 
Aiasta-i ca o cîntare : o înveţi după ureche, ca scrip- 
carii ; dar dacă n-ai ureche, nu înveţi. Cu ghiuleaua 
o să bată ei, că doar îs voinici, bată-i norocul de 
flăcăi. Din unul ca ei faci doi ca mine... Ei, da mai 
sînt și alte chichiţe în meșteșugul sării ! 

— Drept să-ți spun, moşule, vorbi Saftu Marin, 
cu aşa voinici grijă nu-mi fac. Învață el ursul să 
joace după ciurul ţiganului, d-apoi aşa flăcăi, cum 
n-o să înveţe să taie sarea ? 

Pavalache și Busoiu începură ucenicia chiar din 
ziua aceea. Meşterii le arătară înainte de toate ce 
era mai uşor : să recunoască locurile cu caraboi, să 
rupă drobii din brazdă cu muchea ciocanului, să ră- 
nească sarea măruntă de la rost şi altele, nu prea 
grele pentru începători. Băieţii le îndepliniră repede 
şi cu bunăvoie. Spiridon Buhneş se bucură că va 
avea o mînă de ajutor ; azi nădăjduia să iasă bine cu 
cisla, căci avea cine să bată brazda cu ghiuleaua. 
Pe vremuri nu se sinchisea de treaba asta; cînd 
ridica bomba într-o mînă şi o slobozea peste brazdă. 
dacă nimerea cum trebuie, o desfăcea dintr-o lovi- 
tură. Acum nu mai avea puterea să minuiască ghiu- 
leaua ca în tinereţe; îl dureau braţele și palmele, 
degetele de la mîini le avea umflate și îndoite ca 
niște beţegașe, picioarele le simţea grele ca de plumb 
de cum intra în ocnă, iar mijlocul i se părea stră- 
puns cu ace de foc, care-l făceau să geamă cînd se 
îndoia și se dezdoia asupra brazădei. 

După ce tăiară brazda începută, meşterii chemară 
pe ucenici să bată cu bătătoarele în pană. Se minu- 
nară şi ei şi cei dimprejur cîtă putere aveau tinerii. 
Ba erau şi îndemînatici; nu dădeau greş de prea 
multe ori, ca alți începători. Loviturile nemereau de-a 
dreptul în pană şi de cîte ori scăpau pana în ea, 
ocna vuia ca la o lovitură de tun. 

— Aşa ciocănași, moș Spiridoane, zic şi eu, veri 
să-i laude Dumitrache Bugiu şi să-i vadă mai 

aproape cum muncesc. Al dracului ghirăul nostru, 
nu-i prost... A ştiut el pe cine a vîrît în ocnă. Două-- 
zeci de ar avea ca ei, știu că nu s-ar mai plinge de 
sare puţină. Aista nu-i băietul lui Nicolaie Pava- 
lache ? 

— Chiar el este. Fă bine și nu te mai ma, c-ai 
să-l deochi. 

— De el nu se prinde deochiul. A fost el în stare 
să tragă pînă în Tîrgul Trotușului coșcogea butuc 
de un stînjen, ce să te mai miri că învîrtește ghiu- 
leaua după plac ?... 


După două săptămîni meșterii încredințară pe 
vătaf că ucenicii au învăţat meseria. Pavalache și 
Busoiu ieşiră deci de sub pulpana lor şi începură 
să lucreze singuri, cu toate că mai aveau de aflat. 
multe din tainele ciocănașilor adevăraţi. Din cînd în. 
cînd erau nevoiţi să-i cheme pe meşteri să-i descurce 
cînd se iveau împrejurări anevoioase. Meşterii îi 
învăţară că dacă sarea e neagră şi straturile vin: 
aşezate în lungime sau măcar înclinate, bătaia tre- 
buie începută încet-încet, cu multă băgare de 
seamă; altfel se ia rostul în sus şi e nevoie ca 
munca să se facă de la început. Dacă sarea era 
aibă, trebuia bătută mai întîi potrivit, apoi ceva mai 
tărişor, dar nu prea tare, ca să nu se înfigă rostul 
în adînc şi să fie nevoie pe urmă s-o ridice sau s-o 
deslipească. Dar cîte lucruri n-au învățat de la 
meşteri, după ce au trecut în rîndul ciocănașilor ? 

Spunea Spiridon Buhneş și avea dreptate : „Oricii 
de bine ar învăța cineva meseria sării, totdeauna 
se ivesc pricini de caznă pe care numai în scurgerea 
timpului apuci să le cunoşti și să le afli dichisul“. 

În ziua aceea bătuseră brazda de patru ori şi tot 
nu izbutiră să-i vină de hac. De fiecare dată se 
luase rostul. Înecaţi de năduşeală, cu ochii înțepați 
de nisipul sării, cu pieptul însîngerat de sfîrtecușul. 
grunzilor ce săreau din brazdă ca din niște praştii, 

cu mîinile și picioarele tremurind de atita încor- 
dare, priveau neputincioşi cum munca lor se irosea. 
Încercară să croiască alt rost, mereu altul, pînă s-au 
pomenit la jumătate din lățimea brazdei, fără să facă 
vreo ispravă. Chemară pe bătrînul Spiridon. Meş- 
terul veni cu nelipsitul lui zîmbet înfiripat sub 
mustață. k 

— Mă băieți, spuse, se vede că aici nu-i vorba 
de putere, măi, ci de potrivire... Apăi, măi flăcăilor, 
eu v-am fost spus că dacă sarea-i neagră, nu trebuie 
luată tare la bătaie. De ce nu m-aţi ascultat ? 

Leonte Milea, unul din cei care lucrase cu băieţii, 
glumi : 

— Dumitrache crede că-i tot surugiu, la caii lui 
Bîrsan... 

— Iar Sandu că-i butucul pe care l-a tîrît de pi- 
cior cale de o poștă, glumi și Iancu Părtuanu, aflat 
pe aproape. Zii Sandu Butuc și pace... 

— Să ştii că aşa are să-ţi rămînă porecla, rise cu 
poftă Buhneș. 

Vătaful, auzind început de rîs şi voie bună, veni 
repede între ei. 

— Vă ţineţi de hazuri, strigă el aspru. 

— Încercăm şi noi oleacă, vătafe, ca să ne mai 
zboare năcazurile, îl linişti Buhneș, ştergîndu-și cu 
o cîrpă pieptul brăzdat de dungi uleioase. 

— Trageţi în draci la brazda ciracilor, hai? Să 
vadă şi ei că fără bătrîni nu merge. Tot ei v-au scos 
din nevoi, adause privind pe cei doi flăcăi. 

— Vorba aceea, se grăbi Buhneş, cine n-are bă- 
trîni, să-i cumpere. Numai stăpînirea nu vrea să 
țină seama de bătrineţile noastre. Cere de la mine 
ca de la unul tînăr... Apăi sînt eu deopotrivă cu 
careva din flăcăii noştri ? 

— Lasă, moş Spiridon, vorbi Busoiu, lovind în 
ciudă brazda cu muchea bătătorului, că nu e totul 
puterea. De azi-dimineață ne vlăguim degeaba. Sare 
măruntă am făcut cîtă vrei, dar cămărășia n-o pune 

la socoteală, ca şi cum n-ar fi tot munca noastră. 
De aceea nici nu facem cisla pe ziua de azi. Brazda 
noastră, după cum o chitesc, nu are decît cel 
mult doisprezece drobi şi nouă paisprezece ne tre- 
buie la amîndoi. 

— Aveţi noroc, spuse Lăcătușu, că sînteţi înce- 
pători. N-aţi intrat încă la cisla de opt drobi pe zi. 
cum au toţi ciocănașii. Dar nu-i nimic, staţi la 
noapte şi vă faceţi treaba. De unde nu, ştiţi ce vă 
așteaptă ? 

— Nu-i mai speria, rîse iar Buhneș, că ăştia fug 
cu butuc cu tot. 

Vătaful se încruntă mai tare. 

— Rideţi, rîdeţi, spuse el. Nici nu ştiţi ce vă 
așteaptă. De miine se măreşte cisla. Să vedem dacă 
ăţi mai rîde. 

Buhneș îl privi cu neînțelegere, ca pe cineva care 
vorbeşte cu grai necunoscut. Auzise şi el vorbin- 
du-se ceva prin ocnă, dar nu crezuse. 


— Adică, cum să se mărească cisla ? mai întrebă 
odată. De nu te-aș şti, vătafe, om la locul dumitale, 
aş zice că şăguieşti. Sau poate vrai să ne bagi în 
sperieţi ?... I s-a făcut ghirăului de sare mai multă ? 
Să ne dea putere! El poate să ne dea putere? Nu 
poate ! Nici noi nu putem scoate sare mai multă ! 
Slobozi ciocanul peste un bulgăraș de sare care 
se făcu ţăndări, împrăștiindu-se ca o flacără ră- 
bufnită. Da’ ce, ghirăul a căpiat ? Înţeleg să ceară 
cămărașul ; acela-i boier, n-a văzut cum trudim 
noi aici. Dar ghirăul fir-ar mama lui să fie, nu știe 
cum se scoate sare? Iaca, mai am de întors bătaia 
la opt inşi şi să mai bat brazda mea ca să fac 
drobii. Crezi că mai pot? Sînt mort ostenit. Și 
fierul cîtu-i de fier, dacă-l tot porţi, se toceşte. 
Să fac sare mai multă? Dar mă lasă bătrînețile ? 
Într-o zi am să pic la marginea brazdei şi s-o mîn- 
tuit cu mine. Asta vrea ghirăul ? 

Vătaful se codi cu răspunsul. Săriră și alţii cu 
gura. Ca să scape de ei, spuse că n-are nici o vină. 
El trebuie să facă după cum poruncește ghirăul, 
Și dacă porunca va fi pentru sare mai multă, 
cine va fi în stare să se împotrivească ? 

— De ce nu vine să ne spună el? Iaca, sînt 
nu ştiu cîte zile de cînd a fost aici trimisul viste- 
riei de la Iaşi. Şi el tace... De ce? 

— De unde să știu ce-o fi în capul lui? Eu alta 
nu pot decît să vă fac încunoştințare. Negreşit că 
am să-i întorc jelaniile voastre, dar nu știu ce o 
să vă ajute. Porunca vine de sus... 

Oamenii se răspîndiră, să ducă veste şi celor- 
lalţi. Ioniţă Acatrinei strigă în gura mare, ca să-l 
audă şi vătaful: 

— Măi Timofte, iar vor să mărească cisla. Aşa 
ne-o făcut şi pe vremea cămăraşului Gherasim. Ne-o 
făgăduit cîte un mertic de sare de fiecare drob peste 
cele șase ale cislei. După ce ne-am rupt ciolanele, 
nu s-au ţinut de cuvînt. Un mertic de sare nu era 
mare lucru. Îl dădeam lui Ovanez şi căpătam o 
leacă de holercă de-mi ostoiam inima la vreme 
de mihnire, că, slava Domnului, noi, ocnașii, numai 
de aşa vreme avem parte... S-au făcut a uita de 
mertic, iar cisla a rămas sporită la opt drobi. Pe- 
semne că aşa vor să facă și acum. Numai că n-o 
să le meargă. Să ne prindem toţi pe cuvînt că nu 
primim cislă mai mare. Numai de nu ne-ar vinde 
flăcăii — și arată cu mîna spre Pavalache și Busoiu, 
care se luptau cu îndîrjire să îndrepte brazda nou 
începută. 

— Cum îţi vine să vorbeşti așa? îl certă Spi- 
ridon. Nu-s şi ei în rînd cu noi? 

Îi aminti că au şi fost înscriși în condica rufetului 
ca ciocănaşi. Aveau şi semnele lor pentru drobii 
lucraţi ; Busoiu îşi alese semnul păstrat de la un 
bun al său, o cruciuliţă închisă într-o roată, iar 
Pavalache găsise liber semnul cu care tat-su lucrase 

în ocnă, pînă a nu se face gurar. Cisla o aveau 
încă de şapte drobi, ca la ciocănașii începători; 
dar hatîrul ăsta n-o să mai dureze mult. Ghirăul 
e mereu cu ochii pe dînşii. Băieţii lucrau repede 
şi cu spor. Pentru prima oară, de cînd au început 
a lucra pe seama lor, li s-a întîmplat astăzi să nu 
poată îndeplini cisla. Tocmai cînd băteau ei mai 
cu îndirjire la brazdă, o ploaie de cărbuni aprinși 
căzu pe gura ocnei. 

— Păzea ! se auzi din toate părțile. Vine! 

— O fi cămăraşul crezu Timofti ; vine să ne dea 
de veste porunca visteriei... 

— Da’ de unde! îi întoarse vorba un vecin de 
brazdă. Boierul nu coboară în ocnă să-l pici cu 
ceară. Lui îi plac zaiafeturile, ghiurdumul, muierile 
şi să bată munţii după jigănii. Să spună Dumi- 
trache, că i-a fost surugiu și-i ştie toate tabieturile. 

— Pe Dumitrache să nu-l întrebi nimic. Nu vezi 
că-i întors? Nu merge brazda... 

— Nici n-am nevoie să-l întreb. Ştie tot tirgul. 
Cămăraşului îi arde de ocnă, cum îmi arde mie de 
cîrja mitropolitului. Ne-a lăsat pe mîna ghirăului... 

Mai vru să spună ceva, dar scîrțiitul crivacului 
se auzi tot mai ascuţit ; îndată Bîrsan descălică de 
pe căluș şi se aruncă în mijlocul ocnei, ca un 
vultur pe pradă. Era tras la faţă, părea obosit. Își 
rășchiră picioarele şi, înfingîndu-și braţele în şol- 
duri, roti privirile, cercînd să străbată întunericul. 
Oamenii aflaţi de mult la locurile lor zoreau, tră- 
gînd cu coada ochiului să vadă încotro se îndreaptă. 
Nu se mai auzea decît bătaia neîntreruptă a cio- 
canelor, mușcînd din treptele de sare şi gifiiturile 
celor ce loveau brazda cu nesaţ. Vătaful răsări 
îndată înaintea ghirăului, făcînd două plecăciuni 
adinci. Bîrsan nu-l luă în seamă. Căuta cu privirea 
roată parcă ceva anume. Zărind pe cei doi proas- 
peţi ciocănari rămase o vreme cu ochii pe ei. 

— Ce fac şolticii ? întrebă el fără să clintească... 

— De, moş ghirău, lucrează binișor, spuse Lă- 
cătuș, mulţumit că maimarele lui a găsit pe toată 
lumea muncind așa cum îi place lui. Bîrsan îi mai 
privi cîtva timp, apoi se îndreptă către cei doi 
flăcăi. 

— Ei, mă zurbagiilor, aţi învăţat să tăiaţi sare? 

— Mda... mirii Pavalache în silă. 

— Numai aşa am să fac oameni din voi... 

Buhneş, care-și îndrepta rostul cu ciocanul, nu 
departe de locul lor, șopti lui Iancu Părîuanu : 
` — El să-i facă oameni de treabă! Crede c-o 
să-i înveţe să ducă jugul ca noi. Cu ăștia n-o să-i 
meargă... 

— Munciţi, mă, munciţi, că-i spre binele vostru ! 
vorbi iar domol Bîrsan. 

Busoiu răspunse fără sfială : 

— Om face şi noi ce-om putea, că doar n-o să 
răsturnăm ocna... 


— Nu, băiatule ! şi de-o dată ridică tonul. Nu 
merge să faci cît poţi, trebuie să faci cît e nevoie. 
Nu ţi-a stat să fii surugiul meu. i s-a făcut de 
joacă la nuntă... Ei, iaca ce ţi se trage din nun- 
teala ta... 


— Și nunțile, moș ghirău, tot cu oameni se fac, 
spuse Busoiu, lovind înainte cu ciocanul. Deodată 
fierul greu și ascuţit îi scăpă din mînă şi vîjii chiar 
pe lîngă piciorul ghirăului. Acesta se dădu speriat 
în lături. aruncind priviri de foc. Dar Dumitrache, 
ca şi cum n-ar fi luat în seamă ceea ce era să se 
întîmple, se plecă liniștit, ridică ciocanul și urmă: 
Și dacă m-ai virît în ocnă, moș ghirău, ce-i cu 
asta ? Aici tot cu oameni mă găsesc laolaltă. lar 
de va fi să nu-mi placă, n-am decît să mă duc, 
vorba cîntecului, unde o dus orbu' roata... 

— S-o crezi tu! începu să clocotească ghirăul. 
De la marginea pămîntului şi tot te aduc înapoi... 

Pavalache şi Busoiu zîmbiră în acelaşi timp; 
acelaşi gînd trecu în clipa aceea prin mintea lor. 

Bîrsan le întoarse spatele. Îşi ţugui buzele și trase 
de mustață s-o rupă. N-avea să-și piardă vremea 
cu nişte obrăznicături cu caş la gură... O să le în- 
doaie el grumazul cum l-a îndoit şi altora... Acum 
trebuie să rabde, să mai tacă... Să treacă cu ve- 
derea. Ehei, să nu fi fost nevoie de sare multă, 
altfel ar fi stat de vorbă cu cei doi golani. Le-ar 
fi rupt obrazul cu gîrbaciul... Dar nu încă... O să le 
vie vremea... Nu uită el... 

Porunci vătafului să strige adunarea schimbului. 
Oamenii lăsară lucrul și veniră în preajma lui. cu 
lămpaşele în mîini. El se sui pe un bolovan de 
sare : 


— Am o veste bună pentru voi, începu el, după 
ce-i văzu pe toţi adunaţi. A venit un olăcar de la 
visteria cea mare din leşi, cu poruncă să dăm sare 
mai multă. Prea înțeleptul şi milostivul nostru că- 
măraş vă trimite vorbă că dacă vreţi să vă procop- 
siți cu pămînt bun de hrană şi bani pe deasupra, 
să măriţi cisla. Cu opt drobi nu se mai poate... 

Tăcu. Se -răsuci greoi pe bolovan şi căută să 
prindă în ochii ocnașilor ce răsunet au vorbele lui. 
Toți îl priviră ţintă în tăcere; nu putu s-o îndure 
prea multă vreme. 

— Ei, ce staţi de lemn şi nu scoateţi o vorbă? 
izbucni, înecat, în această liniște apăsătoare. N-aveţi 
nimic de spus? Ori v-a pierit glasul ? 

Spiridon Buhneș veni mai în faţă. 

— Ba eu aş spune ceva și glas am ca să grăiesc 
dacă e nevoie. Spusa mea e una singură : sare mai 
multă nu putem scoate. N-avem putere. Amu, nu 
zic de mine, că-s o căzătură bătrină, dar gîndesc 
că nici cei tineri nu se pot învrednici la mai mult. 
Eu nu le spun, păcatele mele, să nu taie peste poate, 
dacă vor, dar mă tem ca să nu fie ca pe vremea că- 
măraşului Gherasim și a ghirăului Ilie Rotaru. 
Ş-atunci s-au făcut multe făgăduieli dar cu nimic 
nu ne-am ales, decît aceea că s-a mărit cisla de la 

șase la opt drobi. Puterea oamenilor nu-i fără mar- 
gini, şi la traiul nostru, puţină putere ne-a rămas. 
Cum să dăm cisla mai mare? Ori, vorba aceea, 
vreți să ne puneţi pielea pe băț? 

Ghirăul îşi strîngea bărbia în palmă şi lăsase 
privirea în pămînt. Ar fi vrut să-l oprească pe 
bătrîn dela primele vorbe, dar ştia bine că asta 
n-ar folosi la nimic. Se hotărî să-l asculte ca să 
se vadă precum că el a venit să ţină sfat cu ei 
şi să-şi plece urechea la păsul lor. Se prefăcu deci 
că ia aminte cu bunăvoință la jelania lor; în el 
însă sîngele fierbea să-i spargă vinele. De necaz 
strîngea gîrbaciul în mîna dreaptă să-l rupă, lăsîn- 
du-se cînd pe un picior cînd pe altul. 

— Bine, măi Spiridoane, luă el cuvîntul cînd 
acesta tăcu, tu grăiești ca din partea bătrînilor. 
Adevărat este că nu pe voi se bizuie ocna. Miine 
am să vorbesc la canțelarie să te treacă la nevol- 
nici... 

Un murmur de nemulţumire străbătu mulțimea. 
Se auzi din nou glasul lui Buhneș, de astă dată 
aspru şi hotărît. 

— Ai vrut adevărul şi eu ți l-am înfățoşat fără 
sminteală. Văz că vrei să-mi plăteșii cinstea cu 
zăcășală... 

— Nu, Spiridoane, am înţeles că ai ajuns la 
anevointă si voi să-ti fiu de ajutor, să te tree la 
lucru de miîntuială, după bătrîneţile tale. Dar dacă 
zici că te mai ţin puterile să rămii ciocănaş, să fii 
sănătos. Ce-ai avut de spus din partea bătrînilor 
am auzit. Să vedem acum ce zice partea tinerească. 
Lor le trebuie pămînt şi bani mai mulţi, nu-i așa, 
băieţi ? 

trigase tare, nădăjduind un răspuns pe placul 
lui şi strivind în el ciuda că a trebuit să bată în 
retragere în faţa lui Buhneș. Nu răspunse nimeni. 
Cei mai tineri se ghionteau pe ascuns, 

Se născu un murmur surd ca șipoteala unei ape 
oprite într-un zăgaz, se auziră vorbe frînte şi 
şuşoteli. 

— Văz că v-a pierit glasul de tot, încercă ghi- 
răul să glumească. Băieți tineri !... Ziceam că voi 
sînteți mai inimoşi... 

— Dacă nu-i cu supărare, am să spun eu ceva, 

Era Pavalache care îndrăznise. 

— Tu, măi? se miră Bîrsan nemulțumit. Altul nu 
s-a găsit ? 

Se auziră strigăte : 

— Să vorbească ! 

— S-auzim ! 

— Spune, măi, spune! 

El continuă, fără să aştepte încuviințarea ghi- 
răului : 

— Cum ziceam, eu îs la început, dar trag nă- 
dejdea că în vremea cea mai scurtă să fiu stăpîn 
pe meserie. Domnia ta, stăpîne... 


— Care stăpîne ? Ce, eu sînt stăpîn aici ? încercă 
ghirăul să-i ia cuvîntul. 

— Domnia ta eşti ca şi stăpinul nostru... Noi 
altul nu vedem că se află. Ziceam că domnia ta, 
stăpîne, nu iai aminte că oamenii muncesc de 
istov. Mai mult decît o viaţă nu are nimeni. Şi 
măcar de-ar avea omul încă una, tot n-ar putea 
dovedi o cislă mai mare de opt drobi... Dovadă că-i 
așa, e că mai fiecare stă peste rînd să-și facă 
cisla. Dacă va fi să trecem de opt drobi, unii nici 
casa n-o să-și mai vadă, ci vor canoni în ocnă zi 
şi noapte, ca tilharii, pînă și-or da viaţa. 

Ghirăul sări ca mușcat, rotind privirile încrun- 
tate. 

— Asta vi-i vorba ? V-aţi luat nasul la purtare... 
Vina-i a mea că nu vă pun mai des la butuc. Mă 
îngrijesc de voi și drept mulţămită mă huliţi ca 
niște mișăi. Las' că vă arăt eu vouă... 

Îşi făcu loc printre ocnaşi, ieşind repede din 
mijlocul lor. Faţa îi era umflată ca a unui om care 
se îneacă. Alergă la căluș şi încălecîndu-l smuci cu 
putere frînghia. Nu-l tulburaseră prea mult cuvin- 
tele auzite din gura ocnaşilor; pe acestea le cu- 
noștea ; îl mistuia cu durere neputința de a lovi 
această gloată neascultătoare, de a răspunde cu 
șuieratul gîrbaciului începutului acestuia de împo- 
trivire. Să le arate că tot el, ghirăul, e mai tare. 
Sfaturile şi rînduielile cămărașului de a umbla cu 
duhul blîndeţii îl scoseseră din fire, dîndu-i pre- 
simţirea dureroasă a neputinței. I se părea că a 
fost părăsit într-o lume de fiare, că acestea îl vor 
sfîrteca și el nu va putea să se apere nici în- 
tr-un fel... 

Ciocănaşii se risipiră. 'Trecură la locul lor, cu 
mersul apăsat ; ai fi spus că duc în spinările în- 
covoiate obida moşilor şi strămoşilor lor şi toate 
pătimirile de veacuri ale ocnaşilor. Ciocanele în- 
cepură să lovească repede, cu sete. 

— Ti-am spus eu? șopti la o vreme Sandu Pa- 
valache la urechea lui Dumitrache Busoiu. Aici 
nu mai e chip să rămînem. Trebuie să fugim, 
băiete. Nici în iad n-o să fie mai rău ca aici. 

Vătaful se înfipse între ei. 

— Iar v-aţi luat de taifas... Nici nu vă pasă c-aţi 
rămas în urmă cu drobii... 

— Nu-ţi mai face inimă rea, vătafe, din pricina 
noastră... Multă vreme n-ai să te mai bălăbăneşti 
cu noi... 

Pavalache apucă cu putere ciocanul şi izbi cu el 
în peretele de sare, crestîindu-l ca pe-o oglindă 
spartă... 


XV 
Masa luă sfîrșit, ca de obicei, la miezul nopții. 


Musafirii erau răzbiți de oboseală. Se împrăștiară 
pe la casele lor, luînd înțelegere ca peste două 

seri să se întilnească din nou, în casa lui Gazoni; 
negustorul pofti subţirimea tîrgului să cinstească 
împreună caftanul boieresc căpătat de curînd de la 
vodă. 

Înainte de a se culca, Vilara încercă să citească 
din cartea lui Jean Claude Flachat, unul care 
trăise cîndva în Tara Rominească și fusese bun 
prieten cu un moş al lui din Bucureşti. (Franţuzul 
se lăuda că e descoperitorul unui leac universal, 
pentru toate bolile.) Cămărașul nu putu să citească, 
însă, nici zece rînduri, din cauză. că-l sufoca mirosul 
de seu al lumiînării. Stinse lumina şi rămase multă 
vreme treaz, cu ochii deschişi în întuneric. 


Se simţea foarte ostenit. De cînd se întorseseră 
de la vînătoare, cu o pradă atît de bogată, o ţinu- 
seră tot într-un chef. Năstăsache promitea în fie- 
care zi că pleacă acasă, pentru că aşteaptă să-i 
nască nevasta cocon, să aibă moștenitor de parte 
bărbătească. Spunea că va fi, fără doar și poate 
băiat. Urmase sfatul unui călugăr şi turnase, pe 
ascuns, sare în capul nevestei. „Dacă mama se va 
scărpina spre frunte, atunci e băiat. Dacă se scar- 
pină spre ceafă, atunci e fată“, îl învățase călu- 
gărul. Şi cucoana lui dusese mai întîi mîna la 
frunte. Pe urmă boierul voia-să mai treacă pe la 
leşi, pe la doctorul Walter, să-i dea proba din apa 
ceea mirositoare, din pădurea Slănicului. El era 
sigur că e o băutură tămăduitoare. Umblau povești 
despre oameni bolnavi care se lecuiseră aici la 
niște izvoare necunoscute. S-ar putea să fie vorba 
chiar de un asemenea izvor. 'Tocmai Năstăsache să-l 
găsească... Dar... ce nu se poate în zilele noastre ?... 
își zise cu amărăciune Vilara. Tot alţii au noroc 
cu carul. Pe urmă, își făcu socoteala că şi el are 
oleacă de noroc. A găsit aici oameni de viaţă... are 
la ocnă pe Bîrsan... 

Bătrînul ghirău începea să-i placă; era un om 
simplu, care ştia să-l mulțumească fără să-i bată 

capul, înţelegîndu-l din puţine cuvinte şi luînd 
asupra lui lucrurile cele mai grele, fără teamă că 
va da greş. E drept, cererea vistieriei de a se trimite 
sare mai multă la Galaţi, a primit-o cu murmure. 
Însă tot el şi-a dat singur seama că o astfel de 
poruncă nu poate fi nesocotită. Numai de ar izbuti 
să-i convingă şi pe ocnaşi. Dar, bineînţeles, fără 
mijloace de constrîngere. Numai cu vorbă bună şi 
cu duhul blîndeţii. Trebuie înlăturată orice pricină 
de nemulţumire. Acesta a fost și cuvîntul lui vodă, 
cînd i-a înmiînat zapisul de numire. Cei de la Iaşi 
au început să se teamă de răzvrătirile ce se iscă 
tot mereu în norod şi au toată dreptatea să fie 
prevăzători în astfel de timpuri tulburi. O nouă 
răzmeriță la ocnă n-ar face decît să-l ducă la 
pierderea simpatiilor ce le mai are la Iași şi să-i 
încurce planurile de viitor... 

Adormi fără să prindă de veste. Cînd deschise 
ochii, lumina albă răzbătea prin perdelele grele de 
catifea. I se păru că dormise mult, o zi întreagă. 
Simţi o mîncărime ca o furnicătură pe piele şi-şi 
aminti de noaptea petrecută în adăpostul ocnașilor. 

Chemă pe Pavel Grindu şi-i porunci să-i pregă- 
tească feredeul. Era, oricum, timpul să se îmbăieze. 
Apa caldă din putina largă mirosind a sopon gre- 
cesc şi floare de levănţică, în care se afundă pînă 
în gît, îl învioră ; simţea că totul în el se destinde 
şi se moaie; gîndurile plicticoase şi grijile ce-au 
pus stăpînire pe el, cînd a primit înştiințarea vis- 
tieriei, se topeau parcă şi ele sub ploaia de apă 
călduţă pe care Pavel Grindu i-o turna cu doniţa. 

După baie luă o gustare și constată că n-avea 
nimic de făcut. Se hotărî să ia drumul spre ocnă. 
De mult își făcuse planul să stea de vorbă cu 
oamenii. Nu e cuminte să se bizuie numai pe iscu- 
sința lui Birsan; e un om aspru, mînâru de atot- 
puternicia lui şi s-ar putea să greșească, să-l vîre 
în cine ştie ce încurcătură. Cu talentul ce-l are de 

a vorbi oamenilor și de a ajunge la inima lor, 
îşi zise că mai uşor îi va convinge el însuși de a 
scoate sare mai multă ; în orice caz, cu vorba, va 
face lucrul acesta mai bine decît a fost în stare 
să-l facă ghirăul, cu biciul. 


Se opri în fața miîglelor. Măsură din ochi şi ră- 
mase descumpănit. O fi multă? O fi puţină? 
Nu-şi putea da seama. Sare era multă. Dar cît o fi 
două sute de mii de oca ?... Se aflau spre sfîrșitul 
lunii, iar primul transport ar fi fost bine să plece 
înainte de întîi martie. Încercă să socotească din 
ochi cam ce cantitate de sare se afla în migie, 
dar nu izbuti, deoarece nu era în stare să numere 
drobii alcătuiți în stivă. Se lăsă păgubaș și se 
îndepărtă cu pași mărunți, așteptînd să-l vadă pe 
ghirău. Se mira chiar că n-a apărut pînă acum, 
fiind sigur că fusese înstiinţat de sosirea lui. Glo- 
taşi și curteni treceau pe lîngă el, îl salutau în 
gura mare, săltînd ușor căciula, şi păşeau înainte 
liniștiți, fără zor. „Curios, îşi spuse el, ce cuminte 
se învîrtesc în preajma mea şi ce buimăciţi aler- 
gau cînd era și Bîrsan lîngă mine. Asta înseamnă 
că biciul lui trezește mai mult respect decît per- 
soana mea ?** Surîse acestui gînd şi trecu înainte 
cu mîinile la spate, din ce în ce mai mirat că nu 
apare ghirăul. Un om îi tăie drumul salutîndu-l 
cu o temenea adîncă şi cu un „sărut mîna, măria 
ta!“ După biciul din mînă, își dădu seama că-i 
un vătaf. „Ar trebui să cunosc pe toţi vătafii cum 
cunoşteam pe vremuri la oştire pe melenii mei. 
Afară de ghirău, de surugiu, de curtean și de cei 
patru canţelariști, nu cunosc pe nimeni aici. Numai 
cunoscînd pe oameni, cugetă mai departe, ajungi 
să le cucereşti încrederea şi să-i stăpinești după 
bunul plac.“ 

Strigă un vătai : 

— Cum te cheamă ? 

— Să trăieşti, prea milostive stăpîne, mă numesc 
Ion Ştirbăț și sînt vătaful cetei trotuşenilor. 

— Ştii cumva pe unde se află moș ghirău? 

— Ştiu, cum să nu ştiu, măria ta! E gios, în 
ocnă... 

— Tu ce faci aici ? întrebă, ca să afle care-i rostul 
unui astfel de om prin partea locului. 

— Sînt de rînd cu lăturașii și curtenii din ceata 
mea... 

Vilara arătă spre migle şi întrebă: 

— Asta-i toată sarea ce s-a scos? Nu mai aveţi 
într-alt loc ? 


— Este măria ta, în partea cealaltă, unde se 
strînge sarea de la ocna tîlharilor... 

Vilara murmură ceva neînțeles. Îşi urmă drumul, 
nerăbdător de întirzierea lui Bîrsan. Unde Dum- 
nezeu umblă ? Cum de n-a aflat că a sosit cămă- 
raşul ? Nu se poate să nu-i fi adus la cunoştinţă 
vreunul din oamenii ce s-au fojt pe lîngă el de 
cînd s-a ivit în curtea ocnei... Intră în cancelarie. 
După ce primi salutul condicarilor porunci lui 
Mureşan să trimeată după ghirău. Cantaragiul se 
repezi la uşă. 

— Încotro ? se răsti Vilara. 

— Să-l chem pe moş ghirău. 

— Cum aşa? Trimite un curtean... N-ai unul la 
canţelarie ? 

— Ba da! 

— Atunci să se ducă acela ! Domnia ta fă bine 
şi vino cu condicile la mine. Vilara vorbise pe 
un ton înăsprit ; era convins că în felul acesta vor 
înţelege că e pornit pe treabă. Mureșan sosi cu un 
vraf de catastife. Vilara frunzări prin ele; se opri 
acolo unde găsi înscrisă producţia de sare la zi. 
Silabisi tare, arătînd cu degetul. rîndurile : 

— O sută douăzeci de mii... Ridică ochii de pe 
registru. Asta-i toată sarea ce-o aveți? întrebă. 

— Mai avem, măria ta, încă patruzeci de mii de 
la tilhari... E scris acolo. 

— Mda, făcu el descoperind coloana de cifre 
cu producţia celeilalte ocne. Va să zică, ar fi cu 
totul o sută şaizeci de mii de oca... Cam puţin... 
nouă ne trebuie două sute de mii... 


— Se mai scoate, înălţimea ta... Se mai scoate... 


Obrazul lui Vilara se încruntă. Vru să zică ceva 
dar tot atunci ușa se deschise. 


Ghirăul intră, ca de obicei, giîfiind din cauza 
alergăturii, supărat că nu i-a vestit nimeni sosirea 
cămăraşului. Îşi săltă cojocul în spinare şi salută 
cu o plecăciune adîncă. 

— Ei, cum mai merge, moş ghirău? îl luă el 
repede. 

— Bine, înălţimea ta... Sare s-a strîns destulă... 

Vilara îl pofti să ia loc. Bătrînul se așeză. Se 
plînse de potrivnicia oamenilor... Îi fac numai ne- 
ajunsuri.. Pînă n-a venit porunca vistieriei, de bine 
de rău ciocănaşii făceau c'sla; acum nici măcar 
cei opt drobi pe zi nu-i mai taie. Pesemne că s-au 
vorbit între ei să nu facă nici cei opt drobi. Pe 
lîngă toate cele, au început să lipsească de la lucru 
mulţi miîglaşi. Tocmai avea în mînă răbojul; pe 
lungimea lui erau crestate toate socotelile oamenilor 
aflați la muncă. Patru din schimbul ciocănașilor 
erau lipsă pe ziua de azi; dintre miglași cinci, iar 
dintre lăturaşi patru. Spun vătafii că-s betegiţi. 
A început să umble iar boliștea prin sate, de nu 
mai pot dovedi babele cu leacurile. Îl ia pe om 
cu dureri de cap, apoi îl apucă fierbinţeala şi cade 
la pat. 

— Ciuma ? se înfioră Vilara. 

— Nu crez. Asemenea boli nu se mai arată la 
noi. A fost mai de mult, dar s-au făcut farmece 
şi de atunci nu s-a mai pomenit molimă la noi. 

— Ce farmece? întrebă zimbind Vilara. 

— Farmece... Coasă nouă vădane o cămaşă în 
noaptea sfintei duminici ; o așază la marginea sa- 
tului și gonesc pustia de boală... Pe urmă... 

— Crezi că boalele se sperie de cămașa văda- 
nelor ? rise Vilara. 

— Se sperie, măria ta ! Ştiu de la tata că pază 
mai bună ca asta nu se află... 

— Era mai bine să fi avut un doctor în tîrg. 
În primăvară mă duc la Bacău să tocmesc unul. 
Färă doctor nu se poate... rămînem fără sare... 


Ghirăul dădu din cap a îndoială. 

— Ce-i, ghirăule, nu crezi ? 

— Ba cred, stăpîne, cum să nu cred. Da’ zic așa, 
ce trebuie doftor ? După doftor e nevoie şi de spi- 
terie. Aşa mai degrabă se duce omul la o babă 
de-a noastră. Îl trage, îl descîntă, îl oblojeşte, îi 
aşază la loc oasele frînte! Cît a trăi baba Catinca 
Darie, de doftor nu e nevoie... 

— Să fie cum spui, conveni plictisit Vilara. 
Treaba cu doctorul om pune-o la cale mai tîrziu. 
Amu să ne vedem de necazurile noastre. Mai sînt 
zece zile pînă la zi întîi și noi n-avem încă toată 
sarea cîtă ne trebuie. 

— Vai de mine, înălțimea ta! Cine zice că 
n-avem ? 

— Atunci dă poruncă să vie cărăușii. 

— Trimet să-l vestească pe starostele lor. 

Teși din cancelarie. Rămas singur, Vilara se gîndi 
cu îngrijorare la bolile ce bîntuie peste tot. De-o 
fi să se întindă vreo molimă şi la ocnă, vor rămîne 
chiar fără oameni. Acum, cînd e nevoie de atîta 
sare. Hotăriît, va trebui să se ducă la Bacău, să 
găsească un doctor. Şi el ar trebui să se arate 
unuia... Măcar să ştie ce are... S-ar părea că inima... 
Dar nu-i sigur. Deocamdată nu se poate repezi la 
Pacău ; drumurile-s tare proaste. În primăvară se 
va duce neapărat. Cînd or vedea ocnaşii că le 
aduce un doctor din cei mari şi cu praxis în străi- 

nătate, se vor convinge cît de mult se îngrijeşie 
de nevoile lor... 

Părăsi cancelaria şi se îndreptă spre gura ocnei. 
Ghirăul era acolo. Se pregătea să coboare. 

— Ce-ai făcut, moş ghirău ? Vin cărăuşii ? 

— Or s vină, măria ta. Le-am pus chiar ieri 
un staroste nou, pe unul Ilie Călțaru. Şi-a cum- 
părat încă o pereche de boi... Aista-i om de nădejde ; 
nu iese din cuvîntul meu... 

— Cobori în ocnă? 

— Să văd ce fac netrebnicii... Vine sarea cam rar. 

— Cobor şi eu. 

Ghirăul rămase înmărmurit. Îl cuprinse într-o 
privire plină de uimire, amestecată cu neîncredere. 
Să coboare cămărașul în ocnă? Așa ceva nu s-a 
mai întîmplat ! 

— Păi... se biîlbii, neştiind ce să spună mai departe. 

— Ce te miri? Vreau să văd şi eu ocna... Nici 
nu ştiu cum arată; habar n-am cum se taie sarea... 

Desigur, ghirăului i se părea ciudat, dar el soco- 
tise bine ce vrea să facă. Dorea ca oamenii să-l 
vadă lîngă ei, să-l simtă mai aproape... În felul 
acesta prestigiul lui va crește, ei se vor simţi mai 
ocrotiţi şi el va putea să le ceară orice. 

— Ce să mă mir? biîigui ghirăul. Dar ştii... 
măria ta... mersul pe căluş e, cum să spun... e cam 
anevoios pentru cine nu-i deprins. Trebuie să te 
ţii vîrtos. 

— Lasă, ghirăule, nu mă mai speria, că n-ai să 
poți, se încurajă el singur. 

Gurarul Gheorghe Candet dezmeticindu-se din 
uimire înfipse repede o lopată în cărbunii de pe 
vatră şi o slobozi pe gura ocnei. Apoi strigă omului 
de la cai: 

— Păzește, Asianache! Şi făcu semn cu mîna 
ca să-i arate că însuşi cămăraşul se va duce jos. 
Vizitiul deschise și el ochii mari şi se repezi să 

țină caii. Oblonul se desfăcu încet, ca scârțiitul unui 
capac de sipet vechi, şi căzu cu zgomot. 

Bîrsan încăleză primul pe căluş ; se lăgănă pe el 
ca un călăreț, născut în şa, nepăsător că dedesubtul 
lui se căsca o prăpastie neagră și adîncă de peste 
patruzeci de stiînjeni. Vilara privi de pe marginea 
oblonului deschis, căutînd să pătrundă abisul dina- 
intea lui. Ar {fi dat orice ca cineva să apară pe 
neaşteptate şi să-l împiedice de la această aventură 
nechibzuitţă. Dar era prea tirziu. Trebuie să-și în- 
vingă emoția ; nu de alta, dar să nu creadă oamenii 
că e un fricos care nu cutează să facă, o dată în 
viaţa lui, ceea ce fac ei în fiecare zi. Un miîglaș 
veni să-i ţină călușul să încalece. Gurarul veni cu 
un ghem de sfori şi începu să-l lege de căluș. 

— Mă legi? vru el să se încrunte, dar fără prea 
multă convingere. 

— Aşa e bine, măria ta. Poate îți vine ame- 
ţeală. A doua oară n-o să mai fie nevoie... 

— A doua oară... spuse tare şi termină în gînd 
restul : nu mă mai prinzi aici! 

După ce-l legă fedeleș, Candet împinse călușul 
în deschizătura gurii și dădu îndemnul de tot- 
deauna : 

— Hi, la deal! 

Caii se smuciră din loc. Cei doi călăreţi răma- 
seră o clipă spînzuraţi în gol. Vilara privi sub el; 
luminiţele feştilelor se fugăreau prin întuneric cu 
repeziciunea unor animale de pradă; zgomotele 
ciocanelor i se păreau lătrăturile unor dihanii care 
l-au adulmecat şi așteaptă să-l sfişie cînd va ajunge 
jos. Închise ochii înfiorat. Strînse în mîini odgonul 
cu toată puterea, rupîndu-şi unghiile în funia nă- 
clăită de unsoare. 

— Să n-ai teamă, măria ta! îi strigă Birsan. 
Căluşul nostru e mai sigur decît un ducipal ade- 
vărat. 

Vilara însă nu mai auzea nimic. Odgonul alu- 
neca încet; avea senzaţia că se scufundă într-un 
gol fără sfîrșit; deși ştia bine că merge la fund, 
simţea că ceva îl apasă de jos şi-l împinge sus, 
ceea ce îi dădea o dureroasă senzaţie de sfirşeală. 
Apoi nu mai simţi nimic decit tăietura funiilor 
ce-l ţineau în strînsura lor ca într-un cleşte puter- 
nic din care zadarnic se zbătea să se smulgă. 

— Am ajuns ! se auzi la o vreme glasul înveselit 
al lui Birsan, şi abia atunci simţi pămînt sub 
picioare. Deschise ochii mari ca după o boală lungă 
între viaţă şi moarte. Nu-şi putea da încă seama 
unde se află. Privi nedumerit pe ghirău pe cînd 
îl desfăcea din legături ; acesta înjura pe gurar că a 
făcut noduri tari ce-i rupeau unghiile ; el însă nu 
înţelegea nimic din răcnetele bătrînului. Apoi, privi 
în jur: umbre mari, răsturnate în lumina palidă a 
feştilelor, fumul vîscos, ce plutea deasupra ca o 
pînză, duhcarea seului ars, ecoul ce-l făcea hurui- 
tul bolovanilor rostogoliți spre locul praștiei, toate 
acestea alcătuiau o vedenie de iad, în mijlocul că- 
reia ființa lui se descompunea cu ultimele suflări 
de viaţă. 

Trupul îi căzu moale în braţele lui Bîrsan. 

— Apă! ţipă ghirăul. 

Ţinînd cu o mînă pe cel leşinat, îşi scoase cu 
cealaltă cojocul și-i așternu culcuş pe jos. Nicolae 
Druguleţ, omul de la praştie, se repezi la butoi 
şi aduse o doniță cu apă călduţă, sălcie. Birsan 
îşi muie degetele şi începu să-l stropească, să-l 
frece pe bolnav, mai întîi pe tîmple şi apoi pe obraz, 
pe piept, pe mîini, pînă cînd văzu că deschide ochii. 
Vilara se holbă la toţi cei ce stăteau aplecaţi asupra 
lui şi necunoscînd pe nimeni, întoarse fața de la ei. 

— Eu sînt, măria ta, Birsan... ghirăul!... Aşa e 
la început; te ia cu frică; ţi se pune un gol la 
inimă şi-ţi vine ameţeală... 

Încetul cu încetul Vilara își reveni şi avu, în 
sfîrşit, conştiinţa celor întîmplate. Murmură o în- 

jurătură în grecește pentru cei ce-l trimiseseră 
cămăraş la Tîrgul-Ocnei. Puțin uimit că-şi vede 
stăpînul aiurînd, dar mulţumit că a început să se 
mişte ca un om viu, Bîrsan îl ajută să se ridice. 
Se sprijini cîtva timp de umărul lui, pînă începu 
să observe ce se află în jur şi se putu ţine iar 
pe picioare. Cînd își dădu seama că oamenii ar 
putea să-l socotească un bicisnic, se băţoșă. 

— Sufăr de ameţeală de cînd eram copil, lămuri 
el. De cite ori privesc de sus în jos îmi vine o 
moleşeală la inimă şi ameţesc... Dar, după cum 
vedeţi, nu iau boala în seamă și nu mă feresc. 
Să mergem, moş ghirău, să vedem ocna. 


— Mai odihneşte-te, stăpîne... 

— Nu, nu, chiar acum să-mi arăţi !... 

Și ca să se vadă_că nu a avut nimic și se simte 
aici ca la el acasă o porni înainte, în neştire. 

— Încoace, măria ta ! îl îndreptă Bîrsan. 

Trecu el înainte ca să-i arate drumul, sărind peste 
rosturi şi bolovani, ca un flăcău sprinten. Se opriră 
în cîteva locuri unde se tăiau brazde; Bîrsan vru 
să-i explice cum se face bătaia cu bomba; Vilara 
încercă să ridice una; era prea grea, ceea ce îl 
făcu să renunţe cu un zîmbet acru. Puse întrebări 
ciocănașilor, să afle, chipurile, cum îi cheamă, din 
ce loc sînt, dacă sînt însuraţi, dacă au copii; ei 
răspundeau scurt, fără vorbe de prisos; unde era 
cu putinţă spuneau numai da sau nu. Erau bui- 
măciţi să-l vadă pe cămăraş jos, în ocnă. Vilara 
era din ce în ce mai stăpîn pe sine, cu toate că 
se mira şi el că, după cele ce i s-au întîmplat, 
mai avea putere să se ţină drept şi să stea de vorbă 
cu ocnaşii despre lucruri care nu-l interesau. Făcu 
ocolul ocnei şi veni în mijloc, lîngă praștie. Ceru 
ghirăului să-i adune pe oameni. Să le spună că 
avea să le ţină un logos şi să fie deci toţi de faţă. 

— Ia şuieră, vătafe, să se adune ocnaşii noştri! 
porunci el omului ce venea cu biciul atîmat pe 
umeri. 

O şuierătură zdravănă răsună îndată, prävălin- 
du-și ecoul repetat din perete în perete. Feştilele 
se mişcară din loc ; oamenii se adunară tăcuți, fră- 
mîntați de întrebări, neliniştiţi de ceea ce le putea 
aduce venirea neașteptată a cămărașului. 

— Sînteţi toţi aici ? întrebă Vilara măsurînd mul- 
ţimea cu deprinderea unui ochi căruia nu-i scapă 
nimic. 

— Toți, măria ta, toţi ! răspunse ghirăul în locul 

celor întrebaţi. 
— Oameni buni, începu el, poate v-aţi mirat 
că eu, cămăraşul vostru, am venit jos, în ocnă, 
ceea ce nici unul dintre înaintașii mei, precum bine 
ştiţi, n-a catadicsit să facă. Eu însă vreau să văd 
cu ochii mei cum munciţi, ce nevoi aveţi... Am 
văzut că munciţi greu; m-am şi gîndit la unele 
îndreptări. În primăvară voi cere stăpînirii o plată 
mai bună la drobul de sare; am să vă aduc un 
doctor de la Bacău şi o să vă fac spital, ca omul 
atins de vătămătură să se poată tămădui cît mai 
repede. Mă gindesc încă la multe altele, dar toate 
mă prind să le fac pe rînd și după vrednicia 
voastră... 

Tăcu un timp ca şi cum şi-ar fi adunat gîndurile ; 
făcuse însă această pauză ca să poată cerceta fețele 
ocnasilor. Erau palide, fără culoare, zbiîrcite de o 
bătrineţe timpurie; în privirile lor stăruia o stră- 
lucire rece, parcă dușmănoasă. Continuă : 

— Aţi aflat, de bună seamă, că vistieria ne cere 
sare mai multă; nu am de unde ști cu ce răsplată 
va urma vistieria la această cerere a ei, dar pină 
una, alta mă fac tare să dau celor ce-or mări cisla, 
pămînt mai bun pentru hrană, în locurile unde vi 
le veţi alege singuri din moşia ocnei ; pe deasupra 
veţi primi şi un mertic de sare. Faceţi aşa ca sarea 

să fie destulă și eu mă voi strădui pe lîngă măria 
sa vodă să scot o plată mai bună pentru voi... 
Sînteţi mulţumiţi așa, oameni buni ? 

Se aşternu o tăcere de gheaţă. Nimeni nu sufla; 
se auzea pînă şi pilpiitul feștilelor. Vilara privi pe 
ghirău cu un aer de dojană: „Adică cum ? Nimeni 
nu crîcneşte aici ?“ 

— Haideţi, măi, spuneţi măriei sale ce gîndiţi! 
strigă ghirăul la ei. Că doar nu v-aţi uitat limbile 
acasă, la neveste ?... 

Dar nici de data asta nu se ridică nimeni din 
mulțimea celor adunaţi. 

— Cînd eraţi numai cu mine, aveați mai mult 
curaj, îi înţepă ghirăul. Vă puneaţi la un loc, cei 
bătrîni cu cei tineri. Haideţi, spuneţi, să audă și 
măria sa... 

Deodată oamenii se mișcară, se simţi un freamăt 
şi o încordare mare. Se desfăcu o cărare între ei 
şi Spiridon Buhneș fu împins în față. 

— Mde! grăi el cu liniște. Făgăduiala măriei 
tale e bună, nimic de spus. Dar, să fiu iertat de 
îndrăzneală, ne dai, măria ta, şi putere? Că noi 
putere nu mai avem... Ce-am fost în stare am 
arătat cînd am trecut la opt drobi pe zi... A mers 
cît a mers şi iaca nici atît nu mai sîntem în stare 
să facem. Sarea, măria ta, nu se lasă cum vrem 
noi. Îi tare nărăvașă. Cîteodată nu merg brazdele 
nici în ruptul capului. Cu voia luminăţiei tale, vină 
să-ţi arăt brazda la care canonesc de azi-dimineaţă ; 
nu-i chip s-o dovedesc şi pace... Optzeci de boambe 
i-am tras pînă acum; am chemat în ajutor şi pe 
flăcăul ce mi-a fost cirac; a mai dat şi el vreo 
patruzeci de lovituri, dar în van. Rostul s-a lăsat 
jos. Amu dau în brînci să fac unul nou. Altă muncă, 
altă vreme şi putere irosită fără rost... Încât gîn- 
desc, măria ta... 

Birsan îl opri: 

— Ho, ho! Ţi-ai dat drumul la gură. ie, ţi-am 
spus, eşti bătrîn... Ţi-ai trăit traiul și ţi-ai mîncat 
mălaiul... Dar ceilalţi ? Să spună şi ei, că au gură. 

— Sigur, așa-i şi drept, interveni Vilara, îm- 
păciuitor. 

Ciocănaşii începură să freamăte pe loc. Se îndem- 
nau pe șopiite dar nici unul nu îndrăznea să 
grăiască. 

— Lăsaţi-mă pe mine! se auzi deodată glasul 
lui Dumitrache. Îi spun eu... 

Oamenii încremeniră ; unii făcură semn să-l lase 
să vorbească. 

— D-apoi eu, măria ta, începu cu îndrăzneală 
Busoiu, fiind tînăr se cheamă că am şi putere. Dar 
sarea tot e mai tare ca mine... Nu ştie de frica 
nimănui... În ocnă nu-i ca la coasă sau la prășit. 
Cîteodată sarea se pune de pricină și nu se dez- 
lipeşte de stei parcă o propteşte necuratul cu 
mîinile... 

Pe Bîrsan îl trecură năduşelile. Strigă : 

—- Tot tu cu gura mare, cîrcotașule ! Te-ai găsit 
mai cu moţ, s-o iei înaintea altora! 

— Toți spunem la fel, are dreptate... sări Pava- 
lache în ajutorul prietenului lui. Se întoarse spre 
mulțime : Să spună careva dacă este altfel ? 

— Aşa-i! Aşa-i! răspunse pilcul de oameni 
într-un glas. 

Începură să vorbească şi să strige toti deodată, 
încît fu nevoie ca Vilara să bată din palme, cerînd 
să se facă liniște. 

—— Oameni buni, ce-am vrut să ştiu, am aflat. 
Fiţi pe pace! Ţineţi sfat între voi şi chibzuiţi la 
cele ce v-am spus. Cine are nevoie de pămint 
pentru hrani] cine doreşte cîştig mai bun, acela să 
vină la mine. Uşa mea vă stă deschisă. Pînă atunci, 
vedeţți-vă de treabă... 

Ciocănașşii se retraseră la locurile lor; peste 
puţin se auziră ciocanele lovind malul de sare. 

Cămăraşul clătină capul cu tristeţe. Făcuse atîtea 
jertfe coborîndu-se în gura asta de iad, iar ei nu 
catadixeau să primească un drob, două, mai mult de 
cislă. 

— Ce spui de asta, moș ghirău? cercetă el 
părerea acestuia. Nu m-am așteptat la atîta nere- 
cunoștință. 

— Nu te necăji, măria ta. O să facem sare... 
Cîtă va fi nevoie... Îi cunosc eu... 

Se pregătiră să urce. Cămărașul se lăsă acum 
cu totul în voia lui Bîrsan; el însuși îl legă de 
căluș şi-n timp ce înnoda legăturile, îi dădu sfaturi 
ca să-i alunge spaima, căci vedea cum faţa lui se 
îngălbenea treptat-treptat. 

Acasă, jupînița Ruxana recunoscu pe faţa lui că 
e tulburat şi obosit. 

— Te doare ceva ? întrebă ea îngrijorată. 

— Nimic nu mă doare, kera-mu, răspunse el 
plin de importanţă, mă istovește munca... A trebuit 
să cobor astăzi pe fundul ocnei... Nici divinul Dante 
n-a văzut ceva mai fioros în trecerea lui prin 
infern... 


A doua zi, un şir de optzeci de sănii urca dealul 
ocnei, trase alene de bouleni mici şi păroşi. Norii 
se învăluiau pe cer, ridicîndu-se tot mai sus. O 
boare sufla peste deal, încreţind oglinda noroioasă 
a băltoacelor de pe drum. Ilie Călţaru privi înspre 
soare-răsare şi-i spuse lui Stoian Arghir, care venise 
să-l ajuie la încărcarea drobilor : 

— Vremea e îndoielnică... Dacă ne prinde dez- 
gheţul pe drum, ne-am dus pe copcă... 

— Cum ne-o fi norocul, măi Ilie. 

— Stau şi mă-ntreb : cîți drobi să pun în sanie ? 
O mie de oca? N-o să fie prea mult? Boii îs noi, 
neînvăţaţi la drum lung... 

— Şi mie mi-i în grijă... Să ne fi lăsat măcar 
cîteva zile, să vedem ce s-alege de timpul ista... 

N-o să fim nici în car, nici în căruţă, nici în tele- 
guţă. Se pling oamenii că ai fost moale cu ghirăul. 
Adevărat ? 

— Da’ de unde, bădie? l-am spus şi i-am tot 
spus... Nici n-a vrut s-audă. Ştii cum îi el! 

Rînd pe rînd cele optzeci de sănii încărcară în 
huietul cărăușilor şi al glodașilor zoriţi de bicele 
şi strigătele vătafilor. La vremea prînzului cara- 
vana se înşiră pe dealul ocnei, coborînd la vale ca 
un şarpe ce-și tiriie alene trupul uriaș prin zloata 
drumului. Ilie Călţaru se afla în fruntea alaiului ; 
se opri în maidanul tirgului; făcu semn şi celor- 
lalți să oprească. Strigă pe cărăușşii rămaşi în urmă 
şi cînd fură toţi laolaltă, le aduse la cunoștință că 
plecarea se va face la noapte. Acum să se ducă cu 
toţii acasă, să îngrijească de merinde și hrană pentru 
vite. O să fie drum anevoios, le mai spuse, și le 
aminti să-şi ia cu dînşii lucruri de trebuinţă pentru 
o călătorie lungă şi grea. 

Către miezul nopţii, Călţaru urca cu sania pe 
dealul Perechiului, zorind spre locul de adunare. 
Înainta cu sania pe povîrniş și ţinea boii din scurt, 
să nu alunece. Din urmă îl ajunseră şi i se ală- 
turară doi drumeţi : erau Sandu Pavalache şi Dumi- 
tru Busoiu. Dădură seara bună. 

— Ai plecat la drum, bade Ilie, întrebă Sandu, 
cunoscîndu-l. 

— Am plecat, ce să fac, măi flăcăi ? oftă Călţaru, 
nu ne mai slăbeşte stăpînirea. Dar cu voi ce e 
de vă preumblaţi la vremea asta? Vă credeam la 
ocnă, sau acasă, în pat... 

— De la ocnă venim... Am avut o brazdă afuri- 
sită. Ne-am scos sufletul cu ea pînă s-o dovedim. 
Nu ne-o lăsat ghirăul să ieșim, dacă nu facem 
toată cisla în legea ei... 

— Mă băi iţi, merge zvoana că ocnaşii s-au vorbit 
să nu mai facă cisla, ca să-l sperie pe cămăraş. 
E adevărat ? întrebă Călţaru lăsînd boii în voia lor, 

căci ieşiră la drum drept. Cică vrea să mărească 
cisla. 

— De unde ai scos că sîntem vorbiți? se împo- 
trivi Sandu Pavalache, bănuitor. 

— Aşa? nu se lăsă cărăușul. Păi pînă acu' cisla 
era cislă ; dintr-o dată a ieșit că nu se mai poate 
face... Măi, aici nu-i lucru curat... V-aţi vorbit 
voi așa... 

— Nu mai spune, bade Ilie, că-ţi găseşti păcatul 
pe nimic, îl încredinţă și Busoiu. 

— Da voi încotro o luaţi? se miră după o 
vreme Călţaru. Văz că în loc să vă duceţi acasă, 
să vă culcaţi, o întindeţi razna la miezul nopții. 
Încotro, flăcăilor ? 

— Mi se pare că în drum spre Galaţi treceţi prin 
ținutul Tecuciului, nu-i așa ? ocoli Sandu Pavalache 
răspunsul. 


— Aşa e, dar de ce întrebi? 

Sandu își cercetă prietenul cu o privire întrebă- 
toare şi la un semn al acestuia, răspunse cu glas 
hotărît : 

— Să ne iei şi pe noi, bade Ilie. Ne-am pus 
în gînd să fugim. Nu mai putem răbda la ocnă. Ne 
ducem să ne tocmim la o stînă de lîngă Tecuci. 

— Ba, treabă ca aiasta, nici să nu gîndiţi, răs- 
punse Călţaru, oprindu-se în loc de mirare. Unde 
să vă duceţi ? Viaţa-i grea peste tot... Omul să 
stea locului şi să ciocănească cu răbdare în bătătura 
lui, dacă vrea să-i fie bine. Şi apoi, continuă el, 
pornind iar în urma saniei, tu, măi Sandule, de ce 
alergi pe drumuri fără căpătii, să-ți zălogești zilele 
în necunoscut ? Mai bine te-ai însura cu fata lui 
Arghir Iftimie. i-o da socru-tu car cu boi și te 
faci cărăuș. Nu-i vorba, au început să se ia şi de 
capul nostru. Sîntem în mîinile lor n-avem ce 
face... 

Băieţii tăcură. Se traseră mai înspre marginea 
drumului, încetinind paşii. O vreme nu se auzi 

decît foșnetul paşilor prin omătul chirfosit al 
drumului. 


Sania lui Călţaru ajunse la marginea Tiîrgului 
Trotuș ; satul era adormit. Cele optzeci de sănii 
aşteptau înşirate pe șosea porunca de plecare. Că- 
răuşii îi făcură loc să treacă înaintea lor; cînd 
se văzu în frunte, Călţaru se înălță peste grămada 
de bulgări din sanie, ridică biciul ca pe o sabie și 
dădu semnalul de plecare. Un cărăuș bătrîn, de 
lîngă dînsul, îi scutură braţul: 

— Măi tată, o să ne prăpădim pe drum... 

— N-avem ce face, moșule, trebuie să plecăm, îi 
întoarse vorba, cu asprime, Călţaru. Din cuvîntul 
stăpînirii nu putem ieși. 

Cerul de cleștar se curăţise de tot ; luna îmbrăca 
bolta într-o leasă de stele scăpărătoare; vîntul 
sufla ceva mai înăsprit ; zăpada începu să se întă- 
rească şi să scîrţiie sub pasul mărunt al vitelor. 
La malul Trotuşului se opriră. Încercară gheaţa ; 
era încă tare. Cărăușii biciuiră boii și trecură unul 
după altul, în goană. Oricum, apa nu era prea 
adincă. 

Cînd ajunseră în Oneşti începură să se aprindă 
opaiţele în ferestrele caselor ; era către ziuă ; luna 
nu se mai vedea, cerul se albăstrise. De departe 
se ivi o geană vinătă, în pervazul căreia se strecu- 
rară primele raze ale soarelui. 

La Căiuţi opriră pentru popas. Se strînseră pe 
locul de la marginea satului, unde era dejugătoarea 
vitelor; mîncară, hrăniră vitele, le adăpară şi por- 
niră mai departe, cale întinsă, pînă în satul Adjud. 
Se lăsase seara. Ilie Călţaru ceru iar sfatul cărău- 
şilor mai vechi. Cei mai mulţi stăruiră să rămînă 
peste noapte acolo. Drumul era rău, plin de hîr- 
toape. Făcură tabără pe locul ales de Ilie. După ce 
îngrijiră de vite și se ospătară ei înşişi, se strîn- 
seră cîte trei, cîte p:itru și aprinseră focul cu rămă- 

şiţele cocenilor de la vite. Cei mai tineri se por- 
niră pe basme și znoave, făcînd roată în jurul cîte 
unui povestaș bun de gură ; stăteau pe bulgări de 
sare ce ţineau loc de scăunașe, sub care aşezară 
coceni, ca să nu se murdărească. Fumătorii piciiau 
din lulele, aruncînd din cînd în cînd o vorbă de 
haz ; alţii, răzbiţi de oboseală, se clătinau moţăind 
cu capul pe genunchi. 

În zori de zi trecură Siretul pe gheaţă. Dat fiind 
vremea de moină, gheaţa începuse să se umfle. De 
aceea trebuiră să se împrăştie de-a lungul malului, 
să-şi caute fiecare locul de trecere. Pînă să se 
adune iar şi să se înșiruie ca mai înainte, se făcu 
aproape amiază. 

Peste șase zile fură la Galaţi. Descărcară sarea 
cu toată graba, pîndind într-una semnele cerului. 
Cîţiva se repeziră în tîrg după cumpărături ; aveau 
înţelegere cu negustorii din Tîrgul-Ocnei să le 
aducă pambriuri, testemele, berneveci şi sumane 
de pănură, fiare, tot felul de alămuri, apoi sume- 
denie de băcănii, care la Galaţi se tîrguiau mai 
bine ca la Iaşi. 

Seara se strînseră de plecare pe maidanul obo- 
rului de vite. Noaptea era întunecoasă; se hotăriră 
să plece dimineaţa, pe lumină. Porniră pe un cer 
mohoriît, cătînd un sat mai mare pentru popas. 
Nu mai aveau merinde, nici fîneaţă. Ar fi putut 
să se îndestuleze la Galaţi; acolo se găseau de toate; 
numai că ar fi trebuit să le plătească cu bani 
peşin, pe cînd în sate primeau lotul fără plată, 
după cum era înscris în zdelca lor cu cămara 
ocnei. 

Pînă la satul Hanul lui Conachi se tîriră pe un 
drum desfundat ; săniile săltau în gropile cu apă, 
gata să se desfacă din încheieturi ca niște luntri 
prinse de furtună. Căutară pe şoltuzul comunei şi-i 
arătară hirtia cămarei; acesta fugi numaidecit să 

le caute adăposturi, poruncind locuitorilor să le 
dea hrană pentru ei şi vitele lor. 

Dimineaţa, cerul se arătă ca de primăvară, fără 
nici o pată; soarele încălzea binişor; zăpada se 
desfăcea văzînd cu ochii. De pe streșinele de stuf 
ale caselor apa curgea şiroaie. Se urniră din loc 
cu inima îndoită; săniile se tîrau cu tălpile pe 
pămîntul gol, plutind parcă pe o mare de apă. 

La malul Siretului fură nevoiţi să oprească de-a 
binelea. Apa năvălise peste gheață. Cam în locul 
acela se punea, la vreme bună, un pod umblător, 
pentru care şi vite. Întrebară în dreapta şi stînga 
să găsească pe podar. Acesta însă le spuse că po- 
dul nu poate fi scos de la adăpostul lui și pus pe 
plută, pînă nu se vor liniști apele. Rămaseră cea- 
suri întregi privind neputincioşi sloiurile care în- 
cepură a se scurge din sus, uluiţi să le vadă fugă- 
rindu-se și izbindu-se ca niște peşti de pradă; 
ascultară deznădăjduiţi bubuiturile gheţei care se 
spărgea în adînc şi se lipiră înspăimintaţi de vite. 
La un cot ce se vedea mai jos, sloiurile se opriră 
în pragul unui zăpor, încălecînd unele peste altele 
şi înălțîndu-se ca o cetate ciudată. 

— Pînă una, alta ar fi bine să plecăm de aici, 
spuse Ilie Călțaru în aprobarea tuturor. N-are nici 
un rost să stăm şi să privim. Pînă s-o putea trece 
dincolo avem nevoie de hrană şi adăpost. Aici, 
vedeţi bine, nu le putem afla... Şi le arătă cu 
mina vecinătatea. Se aflau într-o margine a Tecu- 
ciului, locuită de ţigani, robi ai moşiei lui Alexandru 
Cincu. Judecînd după bordeele îngropate în pă- 
mint și acoperite cu paie, nu puteau trage nădejde 
de vreun ajutor. 

— Aici murim de foame. Ţiganii n-au nici ei ce 
mînca, dar mite să ne mai dea nouă... lar adă- 
post pentru vite, nici atît. Nu se pomeneşte grajd 
pe aici... 

Merseră mai departe de-a lungul Siretului. Seara 
poposiră într-o comună de răzeşi, cu numele 'Ţepul. 
Aici au rămas nouă zile. În dimineaţa celei de a 
zecea zi, cineva aduse vestea că apele Siretului 
s-au curăţat de sloiuri, iar podul umblător a fost 
pus iar lå Pleşuţeni. 

Şi aşa au ajuns la Tîrgul-Ocnei, după mai bine 
de patru săptămîni de la plecarea lor. Mulţi dintre 
cărăuşi arătau ca nişte umbre; boii abia se mai 
țineau pe picioare, iar săniile ce de mult rămăse- 
seră cu oplenele rupte și fără tălpici, semănau cu 
niște lăzi murdare, sparte şi peticite. 

Femeile, îngrijorate, aflînd că le sosesc bărbaţii, 
le ieșiră înainte cu plozii; mai bucuroși păreau 
negustorii, veniţi să vadă de nu s-au prăpăâit 
mărfurile pentru care plătiseră în naht. 


XVI 


Era o dimineaţă limpede, cu un cer senin şi curat 
ca sticla. Ciocârliile înveselite de soare umpleau 
de cîntece văzduhul tremurător. Dinspre zăvoiul de 
pe malul Trotuşului adia o boare răcoroasă. La ora 
aceea Sandu şi Dumitrache se întorceau trişti de 
la ocnă, purtînd pe fețele lor înnegrite de praf 
răbojul adînc al oboselii. Mersul le era greoi, îm- 
pleticit, ca al unor oameni ameţiţi de băutură. 

Coborau tăcuţi, nu îndrăznea nici unul să scoată 
un cuvînt. Aveau inima grea. Cînd ajunseră în 
vale se opriră o clipă, ascultînd murmurul apei. 

— Măi frate, rupse Sandu Pavalache tăcerea, 
frumoasă-i viaţa după ce-ai ieșit din întunecimea 
ocnei... Ascult cum cîntă păsările, mă îmbăt de 
mireasma pomilor, nu mă mai satur să privesc 
cerul. Îmi vine să mă lungesc sub copac şi să 
rămîn acolo pînă s-o sfîrşi viaţa din mine... 

— Da, e frumos, se învoi Dumitrache, cu un 
suris amar. Dar ia gîndeşte, pe cîţi i-am lăsat în 
ocnă, trudindu-se ca diavolii cu steiurile de sare ? 
incaltea Niculai Troacă şi Ion Hurdui şi atîţia alții 
n-au mai văzut cerul de o săptămînă... 

— Câteodată îmi vine să cred că ghirăul vrea 
să ne omoare, ca să isprăvească cu noi. A şi spus 
că îndată ce se face sănătos cămăraşul trimete pe 
Mureșan să caute oameni zdraveni dincolo de 
munţi ; pe noi zice că are să ne omoare cu munca, 
iar câți om mai rămîne, are să ne gonească pe 
drumuri ca pe cîini... 

— Decît să ne gonească el... 

Busoiu nu-și isprăvi gîndul. Celălalt însă înţe- 
lese. De cînd dăduse dezgheţul îi tot îmboldea 
gîndul plecării, dar nu se puteau hotărî. Cînd ghirăul 
îi trecuse la cisla ciocănaşilor de rînd, cu opt dropi 
pe zi, fuseseră gata-gata să pornească, dar pe urmă 
se deprinseseră şi cu această greutate. Acum însă 
Birsan mărise cisla la zece drobi de om pe zi. Pe 
deasupra, de cînd cămărașul căzuse bolnav, ghirăul 
parcă înnebunise. Cum i se năzărea că un ocnaş 
nu grăbeşte îndeajuns pasul cînd trecea prin dreptul 
lui, sau că nu se apleacă destul de repede, sau 
că-i aruncă o privire piezișă, făcea gîrbaciul să 
șuiere. Nu pe deasupra capului, ca înainte, ci pe 
spinarea oamenilor. De data aceasta ajunsese cu- 
țţitul la os. Nu mai puteau amina. 

-Şi totuşi, plecarea însemna să părăsească locuri 
atît de cunoscute, atît de dragi! De cîte ori ieșeau 
din ocnă şi dădeau cu ochii de dealurile domoale 
din jur, de crestele munţilor zimţuind zarea, cînd 
simțeau în piept aerul acesta înmiresmat, ridicat 
de pe livezi şi păduri, hotărîrea lor se clătina... 


A doua zi, înainte ca soarele să scapere pe cer, 


patru femei zoreau cu praşila pe ogorul lui Busoiu, 
la o palmă de loc de lunca Trotușului. Două din 

ele erau sprintene şi subțiri ca lozia la trup. Cele- 
lalte două mai mari şi mai greoaie, încotoșmănate 
şi legate cu tulpane mari pe cap, munceau, fără 
să ridice privirile din țarină. Stăteau aplecate mult 
pe coada sapei, zorind la treabă şi scăpînd vorba 
arareori. 

Către prînz se iviră câţiva călăreţi ieşiţi ca din pă- 
miînt, gonind dinspre Tîrgul Trotuşului ; dinspre Vii- 
şoara se arătară alţi trei, iar de la Giosani apărură 
încă patru, îndemnîndu-și caii în galop întins. Înain- 
tau asupra ţarinelor din trei părți, stîrnind nori de 
praf în urma lor, ca într-o năvălire de hoardă săl- 
batică. Femeile de pe cîmp se împrăștiară speriate, 
căutînd scăparea spre zăvoi și spre pădure. Era 
însă prea tirziu să mai dispară. Călăreţii le ajun- 
seră din urmă; săriră de pe cai asupra lor şi le 
smulseră tulpanele şi veşmintele, despuindu-le. Se 
văzură atunci trupuri golașe de bărbaţi în nădragi 
albi, plecîndu-şi capul cu umilință în faţa vătafilor 
trimeși de ghirău. 

Trei călăreţi căzură peste cele două fete voi- 
nice de pe ogorul de lîngă zăvoi. Dar sub ii și 
fote ieşiră la iveală Sandu Pavalache şi Dumitrache 
Busoiu. 

— Mamele voastre de zurbagii ! Aţi crezut că 
dacă vă băgaţi în straie de muiere nu mai dăm 
de voi? răcni vătaful Postolache, ridicînd gîrba- 
ciul. Lasă că vedeţi voi acum pe naiba! 

Între timp se apropiară și ceilalţi călăreţi, adu- 
cînd legaţi ca pe niște tîlhari, un pile de ocnaşi, 
aproape despuiaţi. Trecură şi cei doi lîngă aceştia 

i, înconjurați de păzitorii lor călare, porniră spre 
ocnă. În frunte mergea Postolache, falnic pe calul 
lui şarg. 

Ghirăul aştepta în curtea ocnei. Un călăreț re- 
pezit înainte îi dăduse de ştire că fugarii au fost 
prinşi. Îi aștepta întărîtat, spumegînd. li luă cu 

gura de cum îi văzu aburcînd dealul, ţipînd la ei 
cu vocea spartă: 

— Aduceţi-i pe tilhari la mine. Să le arăt cum 
se poartă ghirăul cu muierile. Repede, că mi s-a 
făcut de muiere şi mie! 

Desfăcînd gîrbaciul şi făcîndu-l să sfişie aerul, 
intră printre fugari lovind cu sete, la nimereală, 
în dreapta şi în stînga. Oamenii se trîntiră jos 
urlînd de durere, îngropîndu-și feţele în pămînt, 
îndesîndu-se unul într-altul. 

— Să le tragi cîte douăzeci și cinci de gîrbace 
pe spinarea goală, vătafe, porunci el apoi lui 
Postolache. Dar să le tragi cum trebuie, altfel te 
bat pe tine. Dacă nu poţi singur, mai cheamă pe 
careva să te ajute. Să-și aducă aminte tilharii cât 
or trăi ! 

Unul din cei loviți înălță capul. 

— Moş ghirău, plînse vocea omului, se prăpă- 
dește popuşoiul în cîmp... E păcat de munculiţa 
noastră... 

Birsan se năpusti cu biciul la el, scrișnind din 
dinţi : 

— Sare, mă, sare! De sare avem nevoie, nu de 
popuşoi ! 

— Atunci de ce ne mai daţi pămînt de hrană, 
dacă nu ne lăsaţi să-l muncim? gemu omul, că- 
zînd iar în ţărină. 

— Aşa, zurbă, vreţi zurbă ? urlă Birsan. 

— Vătafule, să-i baţi jos, în ocnă. Să vadă toţi 
ciocănaşii. Care-o mai avea chef de fugă, să-i 
treacă pentru totdeauna... Să mi-i ţii acolo o săp- 
tămînă încheiată. S-a înţeles ? 

Porunca fu împlinită întocmai. Citeva zile pă- 
Tinţii și nevestele ocnașilor pedepsiţi umblară for- 
fota prin curtea ocnei; aduceau de mîncare și o 
trimeteau jos cu ocnaşii de schimb. Mai mult se 
îngrijorau de sănătatea lor. Se auzise că unii au 
zăcut două, trei zile în nesimţire, fără ajutor. Ghi- 

răul venise jos să-i vază şi pusese pază, cu po- 
xuncă aspră ca nimeni să nu se apropie de ei dacă 
nu vrea să aibă soarta lor. Se mai spunea că pe 
Sandu Pavalache şi Dumitrache Busoiu, au tre- 
buit să-i lege burduf doi călăraşi şi numai după 
aceea i-au putut bate. A 


Zece zile după această întîmplare pedepsiţii pri- 
miră învoială să părăsească ocna. Cînd ajunseră la 
lumina zilei, Sandu şi Dumitrache, se priviră şi 
nu le venea să creadă, erau murdari, cu nădragii 
înnegriți de apa sării, cu piepturile învelite în 
zdrenţe ; pe obraz părul le crescuse mare, ca la 
niște sălbatici trăiţi pe fundul peșterilor. Păreau 
doi bătrîni ce se mișcau anevoie. Rănile îi mai 
dureau. Merseră multă vreme, tăcînd, privind me- 
reu în urmă, aşa, fără motiv, parcă tot așteptau 
să răsară de undeva nişte călăreți care să-i ia în 
pieptul cailor. Ajungînd la poalele dealului se 
opriră. Nu ştiau de unde să înceapă vorba ; se pri- 
viră în ochi, trişti, ca doi vinovaţi. 

— De mai gîndeşti să rămîi o singură zi, me- 
riţi să te calc în picioare! izbucni Sandu. Eu nu 
mai stau! La noapte o pornesc încotro m-or duce 
ochii. Vii cu mine, sau... ? 

— Vin, măi, cum să nu vin ? tresări Dumitrache. 
Dar nu la noapte. Să ne odihnim o zi. Trebuie să 
ţinem drum lung şi noi sîntem frînţi, cu ciolanele 
zdrobite. Măcar o zi... 

— Fie! îngădui Sandu. Miine e duminică. Ne 
rămîne ziua toată să ne pregătim cu merinde și 
schimburi. Şi adăugă, ca pentru el: Apoi, vreau 
s-o mai văd pe Călina. Poate o înduplec să plece 
cu mine... 

t 

Noaptea era caldă; nici o boare nu mişca frun- 
zele copacilor; lanurile încă nesecerate împietri- 
seră sub lumina de argint a lunii. Cerul limpede 

părea o apă nesfirşită, răsfringind pe luciul ei 
strălucirea a mii de pietre scînteietoare. Din spa- 
tele casei lui Sandu Pavalache se desprinse o 
umbră. Trecu ușoară prin grădină, ocoli peste o 
livadă şi ieși la drum. Ținînd tot marginea şan- 
ţului se apropie de ograda lui Dumitrache Busoiu. 
Cîinii începură să latre. Umbra albă se trase în- 
dată îndărătul unor uluci. Aşteptă să se curme 
larma potăilor, apoi fluieră de trei ori ca mierla. 
O altă umbră, asemănătoare celei dintii, se des- 
prinse de lîngă tîrnaţ; ţinea o desagă la spinare 
și o bită groasă în mînă, ca pentru drum. Se pri- 
viră fără o vorbă, dădură din cap în semn de înțe- 
legere şi porniră cu grabă în lungul drumului. 

În sat domnea linişte deplină; nu se mai zărea 
nici o lumină; era ora somnului adînc. Câinii din 
ogrăzi, aducîndu-şi cînd şi cînd aminte de slujba 
lor, ridicau capul la lună, hămăiau de cîteva ori 
a pagubă şi se strîngeau din nou între labe, ca să 
doarmă și să continue nesfirşitul război cu purecii. 

Afară din sat, lîngă coliba ocolului, cele două 
umbre se opriră. Înăuntru, cineva horăia, cuprins 
de plinul somnului. Uşa era deschisă. La lumina 
lunei, care-şi tîra o fășie de raze pînă în fund, 
zăriră chipul adormit al lui Tache Pană, un lătu- 
raș vîrstnic şi cam molău care păzea caii ocnei. 
Dormea tun. Cele două umbre, care nu erau decât 
Sandu Pavalache şi Dumitrache Busoiu, împin- 
seră portița ocolului şi intrară. Caii împiedicaţi 
dormeau vîrîți unul într-altul. Flăcăii încălecară 
repede și zburară afară, călărind cale lungă într-un 
galop nebun, privind mereu în urmă, deși ştiau 
bine că n-are cine să-i urmărească. 

După cîtva timp încetiniră mersul. Sandu mer- 
gea înainte, tăcut; Dumitrache venea tot atît de 
tăcut în urmă, întrebîndu-se, nici el nu știa pentru 
a cîta oară, dacă au făcut sau nu bine. Acum tre- 

buiau să urce dealul Perechiului. Sandu îndemnă 
calul spre răzor, pe drumul ce ducea la cîmp. 

— Încotro ? se repezi la el, speriat, Busoiu. 

— S-o iau pe Călina... 

— Ai vorbit cu ea? Vrea? 

— Nu! O fur... 

— Mare păcat îţi faci! 

— E pe cîmp, cu frate-su, abătu el vorba. 

— Nu te temi de băiat? 

— De Ion? Are treisprezece ani. Mai bine așa. 
Să ştie şi mamă-sa şi tat-su cine le-a furat fata... 

— Dar de ea nu ţi-e milă? Nu te temi că n-o 
să te mai iubească dacă o iei cu sila? 

— Ce vrei să fac? Nu pot altfel, înţelege-mă... 

— Eu zic să-ți vezi de treabă. 

— Fără ea nu plec! 

Mai mult scrîşnise decît vorbise. 

Încleștîndu-se în coama calului îl lovi sălbatic, 
gonindu-l spre marginea drumului. Într-o clipă 
se pierdu printre holde. De departe, Dumitrache 
îl mai văzu cîtva timp, zburînd peste mirişti prin- 
tre clăi de secară, ce aduceau din depărtare cu 
nişte uriași risipiţi în aşteptarea unei bătălii. 
Dumitrache stătu mult în drum; o tristețe fără 
margini îl copleşi, ca o durere de inimă. „Mare 
nesocotinţă“, murmură dezamăgit, neștiind dacă 
să-și urmeze drumul, să se întoarcă acasă sau să 
fugă după Sandu. 

De undeva răzbiră strigăte ascuțite. Cineva 
chema ajutor. Apoi, plinsete de femeie sfişiară li- 
niștea văii şi ropotele unui cal în galop ajunse 
fulgerător la urechile lui. Sandu sosise lîngă el. 
Ţinea în braţe pe Călina, gîfiind ca după o luptă 
crîncenă. Fata, ghemuită la pieptul lui, era mai 
mult moartă decit vie. 

— Sandule, Sandule! vru să zică Busoiu, dar 
Sandu își înturnă calul spre dealul Perechiului şi 
porni repede, fără să-i mai dea vreo lămurire. 

Dumitrache îl urmă; nu-şi mai dădea seama ce 
face. În urma lor izbucniră tînguirile unui băiat. 
Ceva mai tirziu se auzi de departe cum satul se 
trezește de larmă şi bănui îndată că fratele Călinei 
trebuie să fi stîrnit ulițele cu plinsul lui. 

Dar ei erau departe... 


XVII 


Plecind în dimineaţa aceea de la hRuxana, 
Vilara simţi din nou junghiul dureros la inimă. 
Nu-l mai supărase multă vreme; acum îl scormo- 
nea ca o suliță de foc. Aerul rece îl biciua în faţă, 
îngreuindu-i respiraţia. Împunse pe vizitiu de la 
spate, făcîndu-i semn cu mîna să gonească mai 
repede. 

Acasă ajunse lac de sudoare. Vru să coboare, 
dar trupul îi era înțepenit; încercă să-l strige 
pe vizitiu; în locul cuvintelor ieşi un horcăit 
sufocat ; un năduf greu ca o gălușcă de carne i se 
opri în beregată. Văzînd că nu coboară, vizitiul 
întoarse capul; stăpînul era galben la faţă şi-l 
privea cu ochii holbaţi, parcă îi cerea milă, aștep- 
tînd ceva de la el. 

L-au dus în casă şi l-au întins în pat. Aproape 
că nu mai sufla. Pavel Grindu, ştiindu-l de unde 
venea, îşi dădu cu părerea că starea asta vine de 
la oboseală prea multă. Întrebă unde-l doare; 
neprimind răspuns făcu deocamdată ce se price- 
pea el. Mai întîi îi puse bolovani încălziţi la pi- 
cioare ; apoi îl doftorici cu oblojeli făcute din rută 
pisată, amestecată cu rachiu şi frunză de soc, pe 
care i le aşeză pe piept, pe frunte şi pe burtă. 
Bolnavul continua să zacă neclintit, fără glas, cu 
ochii ţintă în tavan, suflînd încet şi icnind din 
cînd în cînd. Curteanul îl întrebă încă o dată ce 
are; nu primi nici acum răspuns. Se sperie foarte 

şi hotări s-o cheme pe jupineasa lui Sturza, acesta 
aflîndu-se plecat la Bacău şi aşteptat fiind să se 
întoarcă la noapte sau a doua zi dimineaţă. Înainte 
de a ciocăni la uşa iatacului unde duduca îşi omora 
timpul citind din cărţi sau împungînd la gherghef, 
mai încercă cu o fiertură din foi de varză și 
gulii în care lăsă să picure cîţiva stropi de miere. 
Zadarnic îi dădu să soarbă şi această băutură; 
bolnavul, cu capul într-o parte, ţinea ochii în- 
chiși, ca luat de un mare dezgust. Chemă deci re- 
pede pe stăpina casei şi jupîneasa luă îngrijirea 
cămărașului pe seama ei. 

Aduse imediat cutia cu pilulele de Frankfurt, 
care se găsea în orice casă boierească, şi-l sili să 
înghită cîteva. Se spunea că au efeci miraculos 
în orice boală. Dar pilulele nu-şi arătară tăria de 
data asta. Cercetă atunci pomelnicul de reţete ce-l 
avea înscris într-un minei familiar, rămas de la 
bunicul ei. Se găseau trecute acolo, chiar de mîna 
bunicului ei, tot felul de leacuri: pentru brîncă, 
măsăli, rîie, mușcătură, limbrici, frîntură, durere 
de maţe, rast, lingoare, giunghiuri, surpătură, găl- 
binare şi cite încă altele, din care nu știa ce să 
aleagă, neputînd judeca cu mintea ei de unde vine 
pătimirea bolnavului. Cu cartea la căpătiiul lui se 
întreba care din leacuri s-ar potrivi mai bine. 
Dacă cel puţin Vilara ar fi răspuns la întrebări, 
s-ar mai fi descurcat, dar așa, nădejdea era tot 
în baba Catinca Darie. 

Trimise s-o cheme. Bătrîna sosi tîrînd după ea 
o desagă cu leacuri şi scule doftoriceşti. Îi fu dea- 
juns să-l privească pe bolnav şi îndată înţelese 
suferința lui. Mai întîi îl descîntă; murmură de 
trei ori Tatăl nostru de-a-ndaratelea ca să nu în- 
ţeleagă diavolul intrat în inima boierului şi de la 
care se trăgea, spunea ea, toată boala. Apoi se 
apucă în grabă mare să-i prepare doftoria. Sparse 
într-un blid câteva ouă, peste care răzui un calup 

de sopon ; turnă o ulcică de rachiu, un praf de 
tămiie, unul de scorţişoară și alte două de piper 
şi ienibahar, amestecînd toate acestea într-un ceaun. 
Puse vasul la foc şi boscorodind în timp ce ames- 
teca în el, cu un mătcălău de lemn, aşteptă pînă 
totul se umflă şi se făcu un aluat negru şi lipicios ; 
întinse irul pe câlţi şi-l aşeză pe inima lui Vilara... 

Noaptea pică şi Rudolf Sturza. A doua zi, tîrgul 
află despre boala grea a cămărașului. Începură 
să sosească musafiri ; veniră de dimineaţă și se 
perindară de cîteva ori, plecînd şi venind, între- 
bînd mereu dacă bolnavului nu i s-a făcut mai 
bine. Unii rămîneau ceasuri întregi în odaia lui; 
povesteau felurite întîmplări de boală, în timp ce 
o slugă le servea pe tavă chiseaua cu dulceaţă 
din care luau de cîte două, trei ori, lăudînd măies- 
tria casei în prepararea dulceţurilor. Vilara sta 
îngropat într-un morman de perne albe, cu privi- 
rea pierdută în sol, horcăind ușor. Căpitanul 
Costache fusese de părere că boala nu poate fi 
alungată pînă nu va fi chemat popa Ilarion să 
citească la capul bolnavului sfintele rugăciuni de 
însănătoşire. , 

Cel mai mult se frămînta Ruxana. Lăcrămase 
în ascuns ca să nu se dea de gol, deşi afară de 
căpitanul Costache, mai tot tîrgul aflase că se iu- 
bea cu Vilara. La îndemnul ei, Sturza făgădui să 
trimeată la Bacău după doctorul Saltz. Ghirăul 
nu credea în doctori pentru nimic în lume. Dar 
dacă vor boierii să încerce, n-au decit ! O să vadă 
domniile lor că mai tare decît ştiinţa babei Catinca 
Darie, nu se mai poate. Veni şi el la bolnav, îi 
sărută mîna plecîndu-se în genunchi la patul lui 
și murmură o rugăciune învățată de pe cînd era 
copil. 

Sosi şi egumenul Melhisedec. Spuse că a auzit 
de boala cumplită a cămărașului şi s-a grăbit să 
vie într-ajutor, dacă nu spre alinarea suferinței, 

fiind sfinţia sa priceput la tămăduirea a tot felul 
de boale, atunci măcar spre ușurarea slobozirii 
sufletului către lumea veşniciei, dacă aşa va să 
fie vrerea Celui de sus. Adusese un molitvelnic 
îmbrăcat în piele de vițel, chenăruit pe de mar- 
gini cu aur curat, la mijloc cu o cruce bătută în 
pietre şi cu încuietori de argint. Călugărul câști- 
gase faimă de tămăduitor, numărîndu-se sfinţia 
sa printre întemeietorii  bolniței de la Biserica 
Domnească. Se pricepea să facă oblojeli cu buru- 
ieni fierte în tot felul de amestecături, să pună 
pahare, să meșterească iruri pentru răni şi bube, 
să facă clistire, să ia singe, să pună lipitori 
şi chiar să scoată la nevoie măsele. Se plecă cu 
multă atenţie peste patul celui suferind, îl suci şi-l 
ciocăni pe toate feţele; dădu din cap nemulţumit. 
Șopti lui Sturza că nu se mai poate nădăjdui în 
binefacerile mediţinei ; de-acum încolo numai în 
puterea celor sfinte dacă mai e vreo nădejde. Tri- 
mise după ţircovnicul de la Biserica Domnească. 
Acesta sosi în grabă și aprinse lumînări şi cădel- 
niţa de tămiie. Egumenul îşi drese glasul şi, după 
cîteva hîrcîituri, începu citania cu o voce îngro- 
șată, acoperind isonul piţigăiat al ţircovnicului. 
Musafirii, în picioare, se închinau și făceau mătănii 
adinci, îngînînd pe călugăr. Îşi duceau batistele 
cînd la ochi cînd la gură, ca să-și înăbuşe tusea 
ce-o stimea fumul gros din odaie. Bolnavul, cu 
faţa străvezie, sufla din ce în ce mai obosit, pre- 
vestind sfîrşitul... 

După citanie monahul închise ceaslovul și-l lipi 
de buzele bolnavului făcînd asupra lui semnul 
crucii. Sturza şopti lui Costache : 

— Se duce... Ar fi bine să-l împărtășească pină 
n-o să fie prea tîrziu. 

Dar Costache, înşurubat de nevastă-sa, stărui să 
nu se facă nimic pînă nu va sosi doctorul de la 
Bacău. 

A doua zi, aproape de amurg, căruţa ocnei intra 
pe poarta caselor Sturza aducînd pe doctorul Saltz, 
de la Bacău. Era un omuleţ scund, rotofei, cu capul 
chel ca un fund de strachină smălțuită, cu mus- 
tață mare şi barbişon scurt, ca o măturică retezată. 
Făcuse şcoala de doctori de la Viena şi fusese adus 
în ţară de Casa doctorilor de la Iași. De cîţiva ani, 
la stăruința vornicului Toader Sion, se mutase la 
Bacău, tocmit cu contract pe şapte ani și cu înda- 
torirea de a căuta pe boierii bolnavi „acasă la ei“, 
pentru care primea din vistieria ținutului cinci 
mii de lei pe an. 

Sturza şi nevastă-sa primiră pe neamţ cu cins- 
tea cuvenită unui oaspete ales. Nu de mult, Saltz 
luase de nevastă pe fiica unui boier ieșan și aştepta 
din zi în zi să îmbrace caftanul boieresc. 

Nu-l conduseră imediat în odaia lui Vilara. Doc- 
torul nu părea nici el grăbit să-l vadă; se plinse 
că a fost o călătorie grea și obositoare. Îl îndem- 
pară să se odihnească mai întîi într-una din odăile 
de musafiri. Mai tîrziu veni însuşi Sturza să-l 
poftească la masă. Doctorul se lăsa răsfățat de 
gazde, socotind că dacă ele nu pun nici o grabă 
ca să-l arate pe bolnav, de bună seamă că-i merge 
mai bine şi n-are nici un rost să-și scoată sufletul. 

Cînd veni, în sfîrşit, la căpătiiul cămărașului, 
primul lucru ce-l făcu fu să deschidă larg feres- 
trele, dojenind gazdele și pe coana Ruxana, care 
veghea la căpătiiul lui, că ţin pe suferind într-un 
aer îmbicsit de mirosuri nesuferite. Cercetă pe 
Vilara la flacăra luminărilor ; îl pipăi pe toate păr- 
tile, își lipi urechea pe pieptul şi de spatele lui, 
îl ciocăni. 

— Hm, mormăi doctorul de cîteva ori, adresîn- 
du-se lui Vilara, care-l privea cu ochi stranii, neîn- 
ţelesînd probabil despre ce e vorba. Timita — 
spuse el în limba lui stilcită, forte polnaf, forte 
polnaf... 

Scoase dintr-o cutie lăcuită niște prafuri și sti- 
cluţe cu licori de toate culorile şi le înşiră pe 
masă cu liniștea unui scamator care se pregătea 
să-și arate şmecheriile. Alese una din sticluțe şi 
vorbi mai departe cămăraşului : 

— Eu ta la timita un pulver şi un poţion, pem 
azta şi vacem zanados la timita. 

Îi deschise gura şi aproape cu zorul lăsă să-i 
picure pe limbă cîţiva stropi dintr-una din sticluțe. 
Vilara se mişcă agitat ; strîmbă faţa și aruncă doc- 
torului priviri de ură.... 

— Aja, făcu Saltz mulţumit de sine, acum toti 
lume merje afar, Herr Kamaraj tormi singur şi 
vacem zanados... 

Cei ai casei şi puţinii străini ce se aflau acolo 
la ora aceea se priviră muţi şi uimiţi, neînţele- 
gînd de ce medicul vrea să-l lase pe bolnav singur 
peste noapte. Se poate una ca asta? spuneau pri- 
virile lor  alarmate. Dacă, ferească Dumnezeu, 
trebuie să-şi dea duhul în noaptea asta? Să nu 
se afle suflet de om lingă el? E prea din cale 
afară ! Aşa este cînd ai de-a face cu doctorii ăștia, 
trecuţi prin învăţătură multă şi care dinadins vor 
să încalece străvechile obiceiuri, de credinţă și pio- 
şenie. Sturza hotărî însă că poruncile lui Saltz 
trebuiau îndeplinite fără şovăire. 

— Să vedem ce-o să fie, spuse el căpitanului 
Costache. Eu pe mîna doctorilor nu m-am dat şi 
nici n-am de gînd să mă dau vreodată, dar cămă- 
raşul, mă-nţelegi, tot nu are ce pierde... 

Dimineaţă, el fu cel dintii care intră la bolnav. 
Îl găsi treaz, cu ochii deschişi și pleoapele înro- 
şite, semn că sîngele începuse iar a curge prin 
vinele lui. Faţa nu mai avea paloarea de mort din 
ajun, fruntea s-a mai descreţit. Îşi privi prietenul 
cu un zimbet de mulțumire. 

— Slava Domnului, arăţi mai bine! Să ştii că 
te pune neamţul pe picioare. 

— Da, mă simt mai bine, vorbi Vilara încet, 
şoptind rar, temîndu-se de propriul lui glas. 

— Credeam că te pierdem... 

Cînd veni Ruxana printre cei dintii musafiri, 
ochii ei scăpărară de bucurie văzîndu-și iubitul 
vorbind cu Sturza şi cu doctorul. Saliz îi numără 
bătăile inimii ţinînd în mînă un ceasornic mare 
cît o farturioară. Spuse: 

— Metiţin al meu pun est; mai tam la timita 
un poţion şi un pulver. Din nou îi deschise gura 
mai mult cu sila şi-i turnă cîteva picături. 

— Uf, amară băutură ! se schimonosi cu dezgust 
Vilara, dar rîse după aceea, plesnind limba de 
cerul gurii. Saltz continuă : 

— Azsta metiţin timita luad pe toti zili zece pika- 
dura, tormid pine şi facem zanadoz duba un lun. 
Apoi, cînd află că Herr Kamaraj ştie nemţeşte se 
porni să-i spună în limba lui tot ce trebuie să ştie 
despre boală. Era o boală de inimă; cerea multă 
îngrijire, odihnă, mîncare cumpătată, fără alcool, 
fără cafele negre, fără comestibile picante. După 
ce-i făcu aceste recomandări vorbind grav, se 
aplecă peste pat şi-i şopti ceva la ureche rîzînd, 
ceea ce făcu pe Vilara să roșească şi să lase pleoa- 
pele în jos, iar coana Ruxana, ca și cum şoapta 
aceea o privea şi pe dînsa, își ascunse faţa sule- 
menită îndărătul cucoanei Galiţa. 


Seara, doctorul anunță că deoarece bolnavului 
îi merge bine el va pleca, fiind aşteptat la Bacău, 
unde are mulţi bolnavi. O să-i lase doctoria. Totul 
este ca Herr Kamaraj să aibă grijă să ia regulat 
picăturile. Să urmeze cu ele timp de o lună, altfel 
nu garantează că se face bine. 

— Mulţumesc, Herr Doktor, spuse Vilara, şi-l 
rugă să-i spună ce-i datorează pentru osteneală. 

— Ad libitum! răspunse grăsunul, împachetîn- 
du-şi prafurile şi sticluţele, convins că un om atît 
de cult ştie și latineşte. 

— Nu se poate ! protestă acesta. Nu primesc... Să 
vii domnia ta tocmai de la Bacău ca să mă cauţi... 
Poftim doi galbeni, altfel, zău, mă supăr... 

Trase punga de sub pernă şi scoțind din ea două 
monede le întinse doctorului cu un suris nevinovat. 
Acesta, puţin jenat că se face discuţie de bani în 
prezenţa tuturor, apucă monedele şi virîndu-le în 
buzunar aruncă repede : 

— Danke, Herr Kamaraj ! 

Acum vuia tot tîrgul despre minunea ce făcuse 
doctorul Saltz : îl întorsese pe cămăraş din pragul 
morţii ; se făcea sănătos văzînd cu ochii ; singurul 
care se îndoia că este o minune doctoricească, era 
egumenul Melhisedec, care socotea că miracolul se 
datoreşte citaniei ; aceasta puse în grea cumpănă 
pe Vilara care, deși citise pe enciclopedişti, înclina 
mai mult de partea egumenului. 


După o lună de zile, înainte de a termina toate 
prafurile şi picăturile prescri.e de doctor, Vilara 
se pomeni că umblă pe picioare, fără nicio greutate. 
Era zdravăn, sănătos ca înainte, cu faţa niţeluş 
rotunjită de odihnă multă, călcînd sigur, fără spaima 
junghiului ce-l necăjise atîta pînă a nu cădea 
la pat. 

Primul drum ce-l făcu atunci cînd ieşi din casă, 
fu la căpitanul Costache. Se ducea să mulţumească 
coanei Ruxana, care cu atita jertfire de sine ve- 
ghease multe nopţi la căpătiiul său. Stătu puţin 
acolo şi plecă imediat la ocnă. Ghirăul Birsan şi 
vătafii de pe lîngă el, adunaţi în pripă, îl primiră 
cu nesfirşite temeneli şi urări de sănătate, strigate 
în cor la comanda ghirăului. Se interesă cum merge 
cu scosul sării. Birsan îl pofti să nu-și facă grijă; 
sare se scoate destulă. De două zile a plecat la 
Galaţi al treilea transport cu două sute de mii de 
oca de sare. De acum încolo aşa va fi mereu. Să 

facă deci bine măria sa şi să-și vază de sănătate, 
că el are grijă de sare... 

Plecă foarte mulțumit de acolo. 

Acasă îl găsi în aşteptare pe căpitanul Costache, 
care-l anunţă că e hotărît să dea o masă în cin- 
stea lui. 

— Înţelegi, arhonda, vrem să închinăm pentru 
sănătatea domniei tale... Să ne bucurăm că te vedem 
iar în măsura puterii... 

Bineînţeles că primi cu recunoştinţă acest gest 
părintesc, deşi nu avea încă dezlegarea lui Saltz 
de a bea vin sau de a mînca bucate ce-ar putea 
să-i cadă greu. Dar asta n-are a face; el va veni 
şi se va bucura să fie laolaltă cu toţi prietenii și 
cu fermecătoarea şi plină de inimă bună, jupîneasa 
dumnealui, cucoana Ruxana... 

Fu o masă strălucitoare. Vinul fu servit în carafe 
pîntecoase de cristal, sclipind ca niște curcubeie ; 
lingă ele se înălțau, aidoma unor turnulețe, cupe 
mari de cristal roşu şi albastru, cu picioarele sub- 
ţirele sunînd ca nişte clopoței de orgă când le atin- 
geai cu unghia. Tacimurile erau din argint curat; 
în locul blidelor obișnuite fură aduse farfurii de 
Veneţia, de culoarea cerului albastru, cu minunate 
scene de vinătoare imprimate de mîinile unor 
meşteri tără cusur. Toate cîte se vedeau făceau 
parte din zestrea Ruxanei şi fuseseră strînse din 
osîrdia tatălui ei, Dumitrache Veliţeanu, vechi 
marchitan de la Iaşi, călător în anii lui de tinereţe 
la Țarigrad, la Kiev și Lemberg pentru aducerea 
de mărfuri străine. Niciodată familia Costache nu 
se atinsese de ele; le păstrase în funduri de sipete 
şi în dulapuri bine ferecate, mereu cu grija de a 
nu se vătăma asemenea podoabe ce nu se vedeau 
decît în marile case boierești. Acum Ruxana stă- 
ruise să le scoată la iveală şi căpitanul primi fără 
murmur. La urma urmei, să vadă lumea măcar 
acum că dacă şi-a luat nevastă din casa unui ne- 

gustor scăpătat, s-a ales barem cu lucruri de soi, 
pe lîngă o podoabă de femeie cum nu se află multe... 

Musafirii fură foarte uimiţi ; nu bănuiseră atîta 
bogăţie în casa unui slujbaș. Mistuită de invidie, 
coana Galiţa nu se putu opri de a sufla în urechea 
tînărului Metaxa o răutate la adresa gazdei: 

— Să ai doi bărbaţi nu e mare lucru, dar să-i 
înşeli pe amîndoi, e greu din cale afară... 

Căpitanul consimţise să mai facă o jertfă în cin- 
stea cămărașului : dezgropase din fundul pivniţei 
un vin grozav, ce-l păstra acolo de pe cînd intrase 
în stăpînirea casei. Era vin vechi de paisprezece 
ani ; îl adusese după nuntă nașul lor, venit să vadă 
cum o duc finii blagosloviţi de el. Turnat în paha- 
rele de cristal își aprindea culoarea ca un rubin 
jucat în razele soarelui; o asemenea licoare ar fi 
dus în ispită şi pe un schimnic jurat să nu se mai 
aplece către prea lumeştile plăceri ale băuturii. 
Pentru Vilara, gazda iscodise, pe lîngă bucate din 
cele îngăduite unui bolnav, arătînd în această pri- 
vinţă o dibăcie nemaiîntilnită, o băutură din zeamă 
de portocale. Semăna la culoare aidoma vinului 
pus la masă. După ce deșertă citeva pahare din 
siropul dulce şi leşinat, Vilara ceru îngăduința să 
guste o picătură de vin ! Numai una! Vroia să 
închine în sănătatea gazdelor... 

— Strașnic vin ! Puse jos paharul şi clătină din 
cap cu părere de rău. 

— La drept vorbind, spuse coana Ruxana cu 
gingăşia ei din totdeauna, dacă inima îţi dă ghes: 
să bei, de ce ţi-ai pune frînă ? Numai omul sănătos 
pofteşte, şi el nu pofteşte decât ceea ce îi face bine... 

Aşa se pomeni Vilara, spre sfîrșitul mesei, bînd 
cu ceilalți. Vinul nu numai că-i plăcea, dar de 
daia aceasta îi dădea un simţămînt de puternicie 
bărbătească, pe care se temuse că a pierdut-o din 

cauza boalei. Se lăsă furat de veselia mesenilor. 
Uită de Saltz şi de prafurile lui, iar cînd își aduse 
aminte, îl înjură în gînd, sorbind un pahar pînă 
în fund, ca să uite sfaturile lui sîcîitoare. 

Sturza veni să-l sărute; era ameţit, dar vorbea 
încă la locul lui: 

— Uite aşa, arhonda, nu totdeauna e bine să 
iei seama la spusele doctorilor... 

— Ai dreptate, am băut și mă simt destul de 
bine. Îmi pare rău că n-am ţinut pasul cu voi 
de la început... 

Plecară în zori de zi, petrecuţi de cîntecele lăutei 
lui Mihulea. Acasă, în odaia lui, Vilara se dezbrăcă 
încet, tacticos, după cum obişnuia el, răscolit de 
o mare mulţumire de sine. Așadar, gîndea el, bău- 
tura nu mai este oprită pentru dînsul; îi va scrie 
doctorului Saltz și-l va întreba dacă n-ar fi timpul 
să cuteze a da în lături și celelalte opreliști reco- 
mandate de el. Se lungi în pat, fredonînd un vechi 
cîntec grecesc ; o oboseală plăcută îl cuprinse, adu- 
cîndu-i repede somnul binefăcător. 

Peste noapte se trezi cu o senzaţie de gituire; 
simţi din nou năduful a cărui cauză nu mai era o 
taină pentru el. Aerul din odaie parcă se rărise 
şi, aşa puţin cît a rămas, se îngroşase și nu mai 
putea să-l treacă prin înghiţitoare. Inima îi bătu 
întîi repede-repede, apoi slăbi, bătu mai încet, din 
ce în ce mai încet; ascultindu-și bătăile inimii 
crezu că au încetat de tot. Vru să coboare din pat 
să cheme pe curteanul ce dormea pe coridor, dar 
nici un mădular nu mai răspundea voinţei lui. 
Închise ochii, apoi îi deschise, horcăi înspăimîntat 
de cîteva ori şi căzu cu capul într-o parte, cu 
ochii holbaţi, licărind de groaza morții... 

Dimineaţa clopotele bisericilor din Tîrgul-Ocnei 
vestiră moartea cămărașului Vilara. 

XVIII 


Spre dimineaţă, fugarii trecură pîrăul 'Taslăului, 
într-un loc adînc, unde apa se înălța pînă la grea- 
pănul cailor. Socoteala lor era să ocolească dru- 
murile umblate ; n-ar fi vrut să se încrucişeze cu 
nici un fel de drumeţi ; totdeauna se găsesc unii 
care nu se mulţumesc cu bineţe, ci mai au obiceiul 
să descoase pe călătorii întilniţi, interesîndu-se cine 
sînt, de unde vin, unde se duc şi ce treburi au. 
Doi flăcăi călări şi o fată în braţele unuia din ei, 
prea bătea la ochi ca să nu se mire oricine i-ar 
vedea. De aceea, se ţinură mai mult pe marginea 
pădurilor, ascunzîndu-se printre copaci de îndată ce 
vedeau venind pe cineva. Înconjurară satele de 
departe, dar oricît se ascundeau n-au putut să se 
ferească de unii drumeţi ce le ieșeau în cale pe 
neaşteptate. Cîteodată călătorii se opreau în loc 
dînd bineţe. Fiindcă aceia nu erau iscoade ale vă- 
tăşiei și nici poterași aruncaţi pe urmele tîlharilor 
ce biîntuiau pădurile, se mulțumeau cu răspunsul 
ce-l dădeau tinerii la bună ziua. Dar rămîneau 
privind în urma lor, minunîndu-se foarte... Cei mai 
neînţelegători se cruceau și scuipau în urma lor, 
murmurînd : 

— Ptiu! Pe capul vostru să fie păcatul... 


În pădurea Prescușenilor făcură un popas mai 
lung, pe o pajiște verde, aproape de un izvor cu 
apă limpede şi rece cum e gheaţa. De la margine 
se desfăcea un drumeag anevoios, șerpuind pînă în 
vîrful muntelui, de unde se lăsa în coborîș, către 
Adjud. Dădură drumul cailor să pască şi ei, se 
aşezară să guste din merinde. Călina își dădu oste- 
neală să se arate împăcată cu soarta ei. Ce putea 
să mai facă, decit să-și urmeze iubitul, să-și lege 
viaţa de a lui? Numai cînd îşi aducea aminte de 
părinţi suspina, gîndindu-se cu amărăciune cîtă su- 
ferință a lăsat în urmă... 

Pe cărare se arătară coborînd spre ei doi călu- 
gări, ca două vedenii. Mai mult pluteau decît 
mergeau în anteriile lor lungi din pănură groasă, 
albite din cauza noroiului. Erau încălţați cu opinci 
sparte, cu obiele flenduroase și tărsînele desfăcute, 
iar în spinare purtau bîte de care atîrnau desagi 
cu mai nimica în ele. Unul din ei avea potcapul 
vechi, boţit, se vede treaba tăvălit în toate noroa- 
iele; celălalt purta un fel de căciulă tunsă în loc 
de potcap, era şaşiu şi-şi peria mereu cu mîna 
barba stufoasă ce-i acoperea pieptul pînă aproape 
de umeri. 

— Ziua bună, spuse cel cu potcap, oprindu-se 
împreună cu firtatul său şi iscodind mai de aproape 
pe cei trei străini. 

— Sărut mîna, părinţeilor. se grăbi Sandu să 
răspundă, dînd să se ridice în picioare. 

Cel cu barba mare îi făcu semn cu mîna să ră- 
mînă la locul lui şi să-și vadă de masă. Se așezară 
şi ei pe iarbă, nu prea departe; din traistă scoaseră 
mămăligă rece, cîteva fire de ceapă verde și us- 
turoi ; începură a mesteca în silă, ochind cu jind 
slănina de alături. Sandu, adulmecînd poftirea cà- 
lugărilor, le întinse cîte o bucată, pe virful cuţi- 
tului. Mulţumiră cu un „bogdaproste“ şi după ce 
o înghiţiră se porniră la vorbă. 

— De încotro veniţi şi ce faceţi aici? vru să 
ştie bărbosul, clipind mereu din ochii șaşii. Nu 
cumva sînteţi fugiţi de la moșia boierului ? 

— Nu, părinte... De fugit, e drept, am fugit şi 
noi, dar nu de la boier, ci de la ocnă, răspunse 
Sandu, în timp ce Dumitrache plecase să-și astîm- 
pere setea la izvor. Stinţiilor voastre, ca niște oa- 
meni ai lui Dumnezeu ce vă aflaţi, vă putem spune 
adevărul fără teamă... Doar n-o să ne dați pe mîna 
poteraşilor... 

— Fireşte, fireşte, bîigui celălalt călugăr, în- 
grozit totuși cînd a auzit că are înaintea lui făpturi 


191 


certate cu legea... Așa!.. Aţi fugit de la ocnă?... 
Mare minune... N-am mai auzit să scape cel ce 
intră acolo... 

— Apăi, părinţele, bag seamă că sfinţia ta ai 
înțeles pe dos... Noi şălgari slobozi am fost la ocnă, 
nu din cei osîndiţi pentru jafuri şi tîlhării... 

— Aşa ? răsuflară ușuraţi călugării... Asta-i alt- 
ceva... 

— La drept vorbind, şi ocna tilharilor şi ocna 
noastră deopotrivă sînt; tilharii stau toată viaţa 
pe fundul ei, pe cînd noi mai ieşim şi la lumină. 
incolo, e aceeași muncă afurisită... 

— Aha, făcu cel cu poteapul spart, se cheamă că 
aţi făcut parte din rufetul ocnei cum s-ar zice. Cu- 
nosc şi eu locul; am venit o dată să ridic sare 
pentru mănăstire... 

— Și, mă rog vouă, urmă celălalt cu între- 
barea, de ce aţi fugit? 

— De bine, părinte, de bine! răspunse Dumi- 
trache, întors şi el de la izvor, mirat de între- 
bare. Sfinția ta cam de ce îţi închipui că fug 
oamenii ? 

— Păi eu, făcu călugărul cu nevinovăție, de 
unde să știu ? Şi unde aveţi de gînd să vă duceţi ? 
mai întrebă el. 

— Avem vorbă cu un cunoscut al nostru, unul 
Marin Potolog, din Găiseana, poate că-l știți şi sfin- 
tile voastre? 

— Mi se pare că-l ştiu, spuse nesigur şi ră- 
mase gînditor. Apoi, aductndu-şi aminte continuă : 
Acela e rob pe moşia boierului, cu ce să vă alegeți 
de la el? Dacă vă oploşiți pe lîngă dînsul, mai 
bine n-are să vă fie; el n-are nici pe ce bea apă. 
Mai curînd ați veni cu noi la mănăstire... 

— La mănăstire? se miră Sandu Pavalache abia 
oprindu-şi rîsul. Vezi-ți de treabă, părinte! Ce să 
facem noi la mănăstire ? Acolo se duc bătrînii şi 

nevolnicii. Dar noi? Am fugit de la ocnă că vrem 
să trăim mai bine... 

— Mde... mde... se necăji călugărul cu potcapul 
spart, scărpinîndu-se în barbă... 

— Aşa e, părinte, cum spune flăcăul ista, întări 
Dumitrache... Fiind noi încă tineri nici nu am putea 
îndura sfintele canoane mănăstirești. 

— Asta e o vorbă a necredincioşilor... Nu sîntem 
şi noi tineri ? Şi uite că nu ne plingem. Eu am 
împlinit treizeci de ani la ziua cuviosului Isidor 
Pelusiotul, iar fratele n-are nici atit, e mai mic 
cu doi ani decît mine. Am intrat în cin cînd eram 
tineri de tot şi, iaca, nu ne-am prăpădit... 

— Dacă puteţi răbda, şi vă place, ridică din 
umeri Sandu, să fiți sănătoși ! Noi avem alte dru- 
muri... 

Se despărţiră. Călugării se afundară în pădure, 
tinerii porniră pe cărarea ce ducea pe lingă munți. 
Trecură prin păduri pe unde toporul nu intrase 
niciodată. În această împărţire a liniștii erau siguri 
că nimic rău nu li se poate întîmpla, afară, Doamne 
păzeşte, de nu s-ar întilni cu vreo ceată de haiduci 
de care se spunea că-s pline pădurile de prin 
partea locului. 

— Şi chiar de ar fi să dea haiducii peste noi, 
n-avem a ne teme, își arătă Dumitrache curajul. 
Ce să ia de la noi? 


Sandu nu răspunse, dar gîndea : „Unde-i norocul 
să dau ochii cu haiducii? Parcă mai uşor mi-ar 
veni să mă fac haiduc de codru, decît să schimb 
robia ocnei pe cea a unui stăpîn...“ 


Pe înserat ajunseră în Găiseana. Era un sat nici 
mare, nici mic, pitit într-o vilcea, despărțind șirul 
munţilor de cel al dealurilor, ce se arătau pe 
alocuri pleşuve şi fără viață. Un drumeţ, cu care 
fură nevoiţi să bată împreună cale bună pînă în 
sat, le povesti că pe aici, cît vede ochiul, erau 

înainte numai păduri, păduri mari de nu li se 
ştia începutul şi capătul. Acum, era aici împără- 
ţia de nestrăbătut a haiducilor, mișunînd prin ascun- 
zişurile pădurii ca la ei acasă. Unde îndrăzneau 
poterile să se aţină? Cine s-ar fi încumetat să 
răzbată prin aceste poteci strîmte şi încîlcite, ştiute 
numai de jivinele pădurii şi de căpeteniile de hai- 
duci ? 

Într-o vreme, cu sute de ani în urmă, au ajuns 
către marginea acestor păduri niște ciobani isteţi 
în căutare de pășuni. Le-au plăcut poienile încărcate 
cu iarbă grasă şi au rămas pe aici. Mai întîi şi-au 
făcut pe locurile acelea tirlele; iar după trecere 
de ani și ani au purces a-și face şi casele de 
locuit, una cîte una, pînă s-au pomenit că s-au 
întins cît cuprinderea unui sat, care a şi rămas 
de-atunci aşa cum se vede şi azi. Poate că unele 
case s-au dărîmat, altele şi-au schimbat înfăţi- 
șarea, dar totul în tot e întocmai cum au chibzuit 
ciobanii acum sute de ani în urmă. Pe aceea vreme, 
tîrlaşii fuseseră stăpîni deplini ai locurilor, cu hri- 
soave de întărire date de domnitorii ţării, precum 
că ei au fost cei dintii descălicători și le luaseră 
în stăpînire, fiind deci slobozi să le aibă fără 
de nici o îndatorire faţă de cineva. 

Asta pînă într-o bună zi — nu de mult — cînd 
s-a arătat un boier, unul Cincu, care, cu voie de la 
el, şi cu zapise mincinoase, s-a făcut stăpînul satului. 
Din răzeşi, care neam de neamul lor n-au cunoscut 
jugul robiei, urmaşii foştilor tîrlaşi s-au pomenit 
ajunşi dajnicii unui boier hrăpăreţ și acru la 
suflet. 

Celor trei fugari nu le-a fost greu să găsească 
locuința lui Marin Potolog, ştiută de toată lumea 
satului. Era, cum s-ar zice, o gospodărie mai 
cuprinsă, într-o aşezare de case vechi și dără- 
pănate, peste care pluteau amarnice semne de sără- 
cie. Marin Fotolog nu era om cu stare; dar fiind 


194 


dînsul suitor din neamul primilor păstori ce s-au 
aşezat cîndva aici și au ridicat satul acesta, păstrase, 
prin cine ştie ce har al norocului, un hrisov rămas 
de la un moșneag al lui, pecetluind drepturile aces- 
tuia şi ale urmaşilor săi. 

Avea, prin urmare, petecul lui de pămînt, o sută 
de oi, patru boi, o vacă şi un cal de călărie. A 
umblat boierul să-i smulgă bucăţica de ogor, dar 
nu i-a priit. Din cînd în cînd tot îl mai siîciia, 
îl pîndea la strîimtoare şi încerca să-l sperie, tirîn- 
du-l prin judecăţi, doar-doar îl va face să se dea 
bătut. Dar de cîte ori ajungea cu Cincu la vreun 
divan de judecată, Potolog scotea din sîn hrisovul 
domnesc, scris pe piele de vițel și întărit cu sem- 
nături şi peceţi domneşti. Şi măcar că nu ştia carte, 
se pornea a citi din el, căci îl învățase pe de rost. 
De îndată ce judeţii auzeau ce scrie în hrisov, lăsau 
nasul în jos şi ridicau din umeri, semn că nu-i 
chip să dea cate dc judecată de partea boierului. 
Adevărat este că din moşia răzeşului Avram Potolog, 
urmașul său Marin nu mai stăpînea decît vreo 
trei-patru fălci și casa. 


Marin Potolog veni bucuros în întîmpinarea oas- 
peţilor ; îi chitise de cum au bătut în portiță, recu- 
noscînd pe Sandu Pavalache. Îşi aminti de spusa 
acestuia că are să vină cu un prieten la el. Le des- 
chise poarta. 

— Bun noroc, frate Pavalache ! Zi, tot ai venit ? 

Dădu mîna cu el, apoi cu ceilalţi, fără nici o 
arătare că musafirii l-ar strîmtora în vreun fel, mul- 
ţumit că are prilejul să-și ţină cuvîntul dat. Își opri 
însă ochii asupra fetei, mirîndu-se că se află o ne- 
vastă printre ei. Pînă a nu intra în casă, Sandu îi 
povesti toată întimplarea, dar minţi spunîndu-i că 
fata e nevasta lui cu cununie. Gazda luă caii de 
dirlogi ca să-i bage în grajd. Rămase locului cînd 
văzu pe crupele lor tangaua ocnei, cu semnul celor 
două ciocane. 

— Ce facem, fraţilor, cu caii ocnei? întrebă el. 
Nu-i putem ţine. O să vă dea de gol. 

— Domnia ta ce zici să facem, bădie Marine? 
întrebă Dumitrache îngrijat. 

— laca, eu zic să vindeţi caii. Geambaşi avem 
destui în sat. Vorbim cu unul să-i treacă dincolo, 
în ţara de jos, ca să li se piardă urma. Facă, la urma 
urmelor, geambașii ce-or pofti, noi să scăpăm de 
bocluc. Nu-i vorbă, are să vă prindă bine şi pa- 
ralele ce veţi lua, că de bună seamă n-aveţi nici 
de leac. 

— Aşa e! se bucurară flăcăii. 

Pe înserat răzeșul pofti doi geambaşi. Erau negri 
la faţă şi ochii din cap le luceau ca două mure. 
Marin Potolog se afla la masă, cu oaspeţii. Femeia 
adusese o strachină mare cu o fiertură de fasole 
verde, din care mîncară toţi. Cînd intrară geam- 
başii, Marin întinse mîna unuia din ei, un vlăjean 
deșirat, şi-i spuse : 

— Ai venit, Haralambie ? Iaca de ce te-am che- 
mat: oamenii iştia au doi cai de vînzare. Împăca- 
ți-vă din preţ, dar luaţi seama că trebuie să duceţi 
caii la dracu-n praznic. Îs cu cîntec... 

— Lasă, bădie Marine, că ne ştim meșteșugul, 
se împotrivi Haralambie. Să vedem caii... 

Ieșiră în ogradă. Geambașii cercetară caii mai 
întîi în grajd, ca niște buni cunoscători ce erau, 
căutîndu-i la gură, după care ieșiră cu ei în ogradă 
și-i încălecară de încercare ca să vadă cum o duc 
la dirvală şi cum li-e mersul. Făcură de cîteva ori 
ocolul ogrăzii, cînd în galop cînd în pas. Descăle- 
cară, legară caii de uşa grajdului, iar Haralambie 
întrebă : 

— Ce vreţi pe ei, fraţilor ? 

— Să ne daţi patru galbeni pe bucată, se grăbi 
Sandu s-o ia înaintea lui Dumitrache, temîndu-se 
ca acesta să nu strice tîrgul cu vreun preţ prea 
mare. Geambașii vorbiră între ei în limba lor. Cel 

mai tînăr, pe nume Stănică, întinse mîna lui Sandu 
Pavalache : 

— Bate palma! Vă dăm un galben pentru a- 
mîndoi. Aldămaşul îl plătim noi. Să vie o cofă de 
vin! porunci el lui Marin ca și cum tîrgul era 
încheiat. 

— Nu te grăbi, îl opri Potolog. Da” ce, v-aţi pus 
în gînd să luaţi caii de pomană ? 

— Să-i crape ochii cui vrea pomană! se jură 
Haralambie. Am dat preţ bun, zău așa. Ce zici, se 
adresă lui Sandu, facem tîrgul ? 

Acesta răspunse : 

— Să nu fie nici pe al nostru, nici pe al vostru: 
ne daţi trei galbeni și luaţi-vă caii. 

— Ba să n-am parte de ochii mei dacă dau mai 
mult de doi galbeni! 

— Trei! stărui neînduplecat Sandu. 

— Hai, doi şi jumătate şi să fie într-un ceas 
bun ! hotărî Haralambie, iar celălalt îi ținu isonul : 

— Atât, zău că-i bine plătit... 

— Trei am zis! 

— Ştii una? mai spuse Haralambie. Să rupem 
barem cîteva carboave pentru aldămaş. 

— Nici o para mai puţin! se încăpăţină Sandu 
mai departe. Nu daţi trei galbeni, nu luaţi caii. 
Găsim noi alţi cumpărători... 

— Hai, să fie cu noroc! se grăbi Haralambie 
să bată palma de teamă ca vînzătorul să nu se 
răzgîndească şi să cheme alţi geambaşi. Trase chi- 
mirul şi aruncă la picioarele lui Sandu trei bănuți. 
Monetele căzură pe pămîntul răscolit de tropotul 
cailor şi sclipiră în bătaia lunii ca niște sori în- 
depărtaţi. 

— Dar aldămașul ? se amestecă acum şi Dumi- 
trache, făcînd cu ochiul către gazdă. 

— Să vie! ţipă Haralambie către Marin Potolog. 
Adu vinul, bre! 

— Vă costă patru carboave cofa. 

— Atât plătim, frate! se bucură geambaşul de 
chilipir. 

Intrară în casă. Fu adusă o cotă cu vin cum e 
culoarea şofranului şi ulcele pîntecoase cu toartă 
lată cît să intre palma omului prin ea. Ciocniră. 
Haralambie îşi aduse aminte : 

— Apăi vinul gol nu merge. Rise, arătîndu-şi 
dinţii albi ca de cretă. Adă, bre, nişte pastramă. 
Plătim tot... Sîntem nemîncaţi... Plecăm la drum 
chiar în ia seară să ducem caii departe... Barem 
să nu pornim cu inima goală... 

— Să vă dau, măi Haralambie, de ce să nu vă 
dau, dacă plătiți? Am afumat deunăzi un cîrlan 
mare cît un vițel. Trebuie să fie tocmai bun de 
mîncat. la du-te, fa fimeie, și adu din chilier un 
hartan de berbece afumat. 


Femeia sosi îndată cu o costiță rumenită și o 
puse pe masă. Haralambie rupse carnea în bucăţi 
şi împărţi fiecăruia. Geambaşii flămînzi își arătară 
colții de oțel mestecînd pe nerăsuflate. Veni și a 
treia cofă, dar se goli repede. 

— Ehei, vorbi Haralambie, răsturnind cofa cu 
fundul în sus, mă știi, măi Marine, cum sînt eu? 
Nu mă pun la cale cu una cu două ! Cît vin ai adus, 
mie nici pe o măsea nu mi-a ajuns. Mai adă, bre, 
o cofă ! Şi încă două !... Şi încă trei, dacă o să fie 
nevoie !... Încaltea paraua ce-am rupt din preţ, s-o 
bem... 


În casa lui Marin Potolog fugarii au rămas aproape 
o săptămînă. Gazda le rîndui odaia cea mare ; aici 
nu intra nimeni peste an, afară de popa Prisăcaru, 
care venea de Crăciun și de Bobotează. Altfel, rare- 
ori călca acolo cîte un neam din alt sat, venit la 
Găiseana pentru vreo cumetrie, sau adus cu cine 
știe ce treburi. 

Duminică dimineața musafirii ieşiră în ogradă. 
Aruncîndu-și privirile printre uluci văzură o mare 

mulțime ce forfotea în drum spre biserică. Din 
ogradă biserica se zărea drept în faţă, aşezată pe un 
tăpșan de pămînt şi piatră din mijlocul satului. 
Părea, de departe, o jucărie în jurul căreia se în- 
vîrteau roiuri de copii cuminţi. Lumea se scurgea 
din toate părţile, mai ales femei multe. „Se vede 
că în satul ista oamenii nu au straie de sărbătoare“ 
își spuse Sandu, privind pe cei ce se îndreptau spre 
biserică. Bărbaţii erau încălțaţi cu opinci vechi şi 
straie ponosite de toate zilele: ițari, cămaşă de 
cînepă, ilic și pălărie mare din păr de bou. Fe- 
meile tot în opinci; numai unele, puţine la număr, 
aveau în picioare iminei cusuţi în aţă. lile erau 
lucrate din cînepă groasă, fără înflorituri; pe 
deasupra purtau catrinţe negre, iar pe cap tulpane 
sau ştergare albe. Cei care nu mai încăpuseră în 
biserică stăteau ciotcă la ușa pridvorului și îngră- 
mădindu-se unul într-altul trăgeau cu urechea la 
slujbă. 

— De unde atîta lume? întrebă Dumitrache 
nedumerit, privind bărbaţii şi femeile ce înaintau 
ca un talaz revărsat din mai multe locuri. 

— Lumea ce vezi nu-i numai de pe la noi din 
sat, lămuri Marin Potolog. Sînt şi oameni fugiţi de 
la Cered, de la Tălpici şi știe Dumnezeu mai de 
unde... 

— Fugiţi ? 

— Cum îţi spun. Unii fug de urgia taxidarilor, 
alţii de frica vătafilor boiereşti. Cîinii de vătafi 
umblă şi în sfinta duminică din casă în casă; 
au poruncit să-i scoată la cîmp... Cică nu şi-au 
făcut boierescul. Ce vrei să facă oamenii? Fug și 
ei, cu noaptea-n cap, de-acasă și vin aici, să se 
ascundă în biserică... Pînă or afla vechilii. E unul 
la Cered, să nu-l mai ţină pămîntul de rău ce 
este... 

— După cum văd, se întristă Dumitrache, şi 
aici tot ca la noi la ocnă este. Poate mai al dra- 
cului... Mi se pare că am sărit din lac în puț. 

— Bună treabă! Adăugă şi Sandu Pavalache. 

— Nu-i chiar aşa, vorbi gazda, ca să-i liniș- 
tească. Cel puţin la noi n-o să trudiţi în bezna 
pămîntului, ca la ocnă. Şi-apoi, nici nu mă gîn- 
desc să vă duc în sat de clăcași, să munciţi ca 
toţi robii de-acolo. Știu undeva, nu departe de sai, 
un gospodar, răzeş de-al nostru, mai cu stare. 
Omul acela e bătrin; şade în casă numai cu baba. 
Mergem la el ; are să vă tocmească cu simbrie 
bună. Am avut vorbă cu dînsul mai demult. Voi, 
bărbaţii, o să munciţi la tîrlă şi Călina o să stea 
acasă cu baba, s-o ajute într-ale gospodăriei. 


Răzeșul Doroftei sta ca la o jumătate de poştă 
depărtare. Casa o avea aşezată pe un dîmb. 

De departe gospodăria lui semăna cu o cetate. 
Casa era mare, cum nu se prea clădeau casele prin 
partea locului, așezată pe o culă de piatră, de unde 
porneau căpriorii pridvorului, cu ostreţele cioplite 
de mîna sigură a unui meșter priceput și vopsite 
în toate vopselile; acoperişul era din şindrilă, 
pusă din belşug la şapte rînduri. Ferestrele, ne- 
obișnuit de mari, luceau în soare, cu ţipla lus- 
truită şi bine întinsă. Să nu fi ştiut că este locu- 
ința unui răzeş, ai fi luat-o drept conacul unui 
boier scăpătat, fugit la ţară să mai scape de chel- 
tuielile fără istov ale oraşului. Pereţii de zid erau 
spoiţi cu var amestecat cu scrum de paie; culoarea 
lor cenușie întărea priveliștea de cetate. Casa avea 
odăi mari, două de o parte, două de cealaltă, și o 
tindă la mijloc. Seara, poarta mare se zăvorea cu 
drugi de fier. Cu nimic nu se lăuda stăpinul casei 
cum se lăuda cu dulăii lui; erau şase la număr, 
mari, flocoşi şi răi ca lupii. De cîte ori au încercat 
să-l calce răufăcătorii, cîinii le-au venit de hac; 

bătrînul ieșea în ogradă şi slobozea un foc de flintă, 
care de tare ce tuna se auzea pînă în sat, punînd 
hoţii pe goană. 

Azi, fiind duminică, poarta era larg deschisă, 
dulăii, moleșiţi de căldură, lîncezeau, topiţi, în lanț, 
în spatele unei şure. Stăpiînii, aşezaţi pe treptele 
pridvorului, vorbeau de-ale lor. Marin Potolog bătu 
cu un pietroi în poartă, ca să se audă pînă în fund, 
unde era casa. Bătrînul duse mina streaşină la ochi, 
să vadă cine este. Crezuse mai întîi că sînt drumeţi, 
opriţi să-i ceară adăpost, cum se întîmplă adesea, 
dar privirea lui ageră îl recunoscu pe Marin Poto- 
log. Se grăbi spre poartă, răstindu-se în drum la 
cîini, ca să-i astimpere. Bănui îndată că Marin îi 
aduce argaţi, după cum avusese mai demult vorbă 
cu el. 3 

Le răspunse la bună ziua și măsură cu o privire 
bănuitoare pe tineri şi pe fata ce sta în mijlocul 
lor. Potolog îi spuse că sînt oamenii despre care i-a 
vorbit astă-iarnă, cînd s-a întors cu sarea de la 
Tirgul-Ocnei, și întrebă dacă n-ar vrea să-i pri- 
mească argați. 

— Îi cunoşti tu bine, vere Marin ? întrebă mo- 
şul, măsurîndu-i cu niște priviri agere şi adinci. 

— Îi cunosc, moș Constandine, altfel cum ţi-aș 
spune să-i iei la domnia-ta ? Numai un lucru să 
ştii : sînt fugiţi de la ocnă! Acolo au fost şi ei 
oameni la casele lor. Dar de cînd s-o înăsprit munca 
în ocnă, mulţi şi-au luat lumea în cap şi umblă 
după alte rosturi. 

— Bine, Marine, dacă zici tu, eu îi primesc. Dar 
cu fimeia ce este? E nevastă sau fată? Dacă-i 
sora vreunuia şi-i fată mare, apoi să ştiţi că n-o 
primesc ; n-am loc de dinsa. Fetele-s ca iepuroai- 
cele ; cît îi fi de dibaci nu le poți păzi. Eu și baba 
fugim de bocluc... 

— E nevasta mea! sări Sandu, bucuros că va 
fi Joc și pentru dînsa. 

— Dacă-i aşa, să rămînă. Treabă e destulă la 
casa noastră ; baba singură nu le mai pridideşte pe 
toate. Voi, flăcăilor, o să urcați sus, la tirle. Mai 
am acolo doi tîrlaşi ; îi ştii cine sint, vere Marin ? 
se adresă el lui Potolog; unul e Aron Pintilie, ce- 
lălalt Ioniţă Pohoaţă. Nădăjduiesc să vă înţelegeți 
şi să vă aveţi ca frații... 

Îi pofti în casă. Spuse nevesti-si: 

— Iaca, babă, pe flăcăii iștia i-a adus nepotul 
Marin. I-om trimite să stea cu oile la deal, iar pe 
fată o s-o ţinem la noi. 

Baba o privi cu un suris şiret. Întrebă: 

— Fată mare eşti, sau nevastă? 

— Nevasta mea ! sări tot Sandu. 

— Atunci, primi baba bucuroasă, o să fie bine... 

Stătură de vorbă îndelung. Mai încolo moșul po- 
runci babei să facă ceva de mincare. Femeia alergă 
bucuroasă la poiată. Prinse o găină mare şi grasă 
şi după ce Sandu Pavalache îi reteză capul dintr-o 
tăietură, o chemă în ajutor pe Călina ; amîndouă o 
jumuliră și o curăţară în cea mai mare grabă. 


In timp ce așteptau mîncarea, moșşul le spuse 
că în zori de zi va pune caii la căruţă şi vor pleca 
sus, la tîrlă. Îi cam departe ; nu se poate merge pe 
jos cale de două leghe și jumătate. Baba înfipse 
găina pe o spangă de fier şi începu s-o pîrlească, 
învirtind-o la para focului din vatră. Pe Călina o 
puse să piseze cîteva căpăţini de usturoi şi să pre- 
gătească zeama. Cind fură gata, aduse la masă 
găina, bine părpălită, aşezată pe un blid mare de 
lemn, şi strachina plină cu mujdei, după care scoase 
o piine mare din blidar. Moşul despică găina cu 
bulicherul și împărţi fiecăruia cîte o bucată. 

— Ia staţi, oameni buni, îi opri el, cînd ei vrură 
să înceapă a mînca. Să aduc o ulcică cu vin, să 
bem aldămașul. Se întoarse îndată cu o oală cu 
zaibăr gros cum e oloiul. 

În timp ce ospătară, moşul aduse vorba de lucrul 
ce aveau să-l facă la tîrlă argaţii cei noi. 

— O fi mică simbria ce vă dau, dar la mine, 
măi băieţi, de-mi veţi sluji cu priinţă, am să vă 
dau cite o bucată de ogor şi vă fac gospodari lîngă 
vatra mea... 

— Asta așa e, încuviinţă Marin, moş Constandin 
a mai făcut și cu alţii la fel... 

De departe răzbiră dangăte surde de clopot. Bă- 
trînul ciuli urechile. s 

— Se aude tocmai de la Cered, preţui el depăr- 
tarea. De azi-dimineață sună într-una. 

— Ce s-a întîmplat, unchiule ? făcu curios Ma- 
rin Potolog. 

— Zice că ar fi murit stăpînul moşiei, unul Vi- 
lara. 

— Vilara? tresări Dumitrache. 

— Aşa-i spune. Zece ani sînt de cînd n-a mai 
călcat pe la moşie. 

— Unul Vilara e cămăraș la ocna noastră... 

— Nu cred să fie acela, hotărî bătrînul. Bo- 
ierul de la Cered a fost om hain şi tare scîrnav. 

În ogradă cîinii lătrară şi se zbătură să rupă 
lanțul. Moșul privi prin ușa întredeschisă. Patru 
străini trecură poarta. 

— Măi al naibii, făcu Doroftei, pășind grabnic 
spre ei, cine or mai fi şi iştia ? 

Pînă să iasă el pe ușă, cei patru drumeţi apărură 
în prag. 

— Bună masă, grăi unul din ei, plimbînd o cău- 
tătură iscoditoare printre cei de faţă. Îşi opri pri- 
virea la flăcăi și izbucni în rîs: 

— Aci mi-eraţi, tîlharilor! Ați fi crezut c-aţi 
ajuns la capătul pămîntului şi n-o să mai dea 
nimeni de urma voastră? Pe ei, băieţi! 

— Ia staţi, oameni ai lui Dumnezeu, se oțări bă- 
trînul, proţăpindu-se în faţa străinilor. Aici se 

cheamă că sînteţi la mine în casă. Mai întîi poftesc 
să-mi spuneţi cine sînteţi ? 

— Eu sînt vătaful Postolache şi aiştia sînt nişte 
ocnași. Sîntem trimeși din partea ocnei, moșule, la 
Cered, să fim faţă la înmormintarea cămărașului 
nostru, Dumnezeu să-l ierte. Pe drum am dat de 
urma fugarilor noștri — cu ajutorul unor călugă- 
raşi — şi iaca, amu am venit să-i luăm ca din 
oală... La Cered nu ne-om mai duce; ne întoarcem 
cu fugarii la ocnă. 


Constandin Doroftei ridică priviri întunecate spre 
cei doi flăcăi. Parcă le vorbea: „Ce mai puteţi 
face ? Vă închinaţi, altfel n-aveţi încotro...“ 

Plecară trişti, pășind anevoie, cu capetele în 
pămînt, împovăraţi de o greutate care le strivea 
inimile. În urmă, Constandin Doroftei suspină : 

— Eh, nenorocul lor! Să fi ţinut poarta zăvo- 
rîtă, nu mai intrau ei fără de veste în ogradă; aş 
fi putut să-i ascund pe băieți. Şi mai oftă o dată, 
adînc, cu obidă. 


A doua zi intrară în Tîrgul-Ocnei. Tirgul vuia 
de bătaia clopotelor. Era ziua de înmormîntare a 
cămărașului. Înainte cu o zi trupul neînsuflețit al 
răposatului fusese dus cu alai mare să fie îngropat 
pe moşia părintească de la Cered. Biserica Dom- 
nească gemea de lume; se strinsese acolo tîrgul 
tot, să asculte slujba de parastas pentru odihna 
sufletului celui dus dintre vii. Oamenii din rufetul 
ocnașilor, în cap cu ciocănașii, așteptau așezați pe 
două rînduri în curtea bisericii. În ziua aceea ocna 
nu lucra. Așa ceva, spuneau bătrînii, nu s-a mai 
întîmplat de multe zeci de ani. Dar nici nu s-a 
mai întîmplat să moară vreun cămăraș în timpul 
dvoriei sale la ocnă... 

Curtea ocnei arăta pustie ; parcă fusese părăsită 
şi nu s-au mai păstrat vieţuitoare în ea. Singur 
grăjdarul rămas la cai dormea dus, în liniştea mare 

şi în lipsa ghirăului. Venirea fugarilor şi a celor 
patru însoțitori nu stîrni nici o vîlvă. Fetei îi dă- 
dură drumul să se ducă acasă. Pavalache şi Bu- 
soiu, obosiţi de drum, plini de praf, lihniţi și în- 
setaţi, înăcriţi că se vedeau iarăși în acest loc afu- 
risit, se întinseră la umbra unor migle. Acolo 
stătură multă vreme. În cele din urmă sosi și 
ghirăul, chemat de vătaf. 

— Vătafe, răcni Bîrsan de cum dădu cu ochii de 
cei doi. Să mi-i pui pînă una, alta la butuc! Amu, 
fără zăbavă ! Să stea măcar cinci zile! 

— Cinci zile ? întrebă ca trăsnit Postolache, care 
ştia că nimeni nu-i în stare să îndure butucul mai 
mult de trei zile. 

— Cinci am spus! După aceea mi-i bagi în 
ocnă, să muncească o săptămînă peste rînd. Să în- 
veţe minte, tilharii. Auzi, vătafe ? 

— Aud, moş ghirău. 

— Le mai dai şi două zeci și cinci de toiege la 
spate. S-a înţeles, vătafe ? 

— S-a înţeles, moş ghirău. 

— Și încă asta nu-i tot! mai urlă el. Judecata 
cea mare abia o să vină... i 

Tîrgul e în mare fierbere. De dimineaţă au apă- 
rut pe deaiul ocnei cîțiva buciumaşi ce-și trimet 
peste culmi cîntările prelungi, chemînd norodul 
să se adune. Tulumbechiurile şi surlele meterha- 
nalei umplu ulițele de larmă. Copiii de toate mări- 
mile, zdupăind în pas cu surlașii, abia ţinîndu-se 
în coada darabangiilor, stîrnesc praful de pe drum, 
împrăştiindu-l peste mulțimea ivită pe la porți 
într-o așteptare plină de curiozitate și nerăbdare. 
De la Biserica Domnească a purces să sune, săltă- 
reţ ca un cîntec vesel de praznic, clopotul cel mare. 

Douăzeci şi doi de flăcăi, îmbrăcaţi în straie de 
sărbătoare, coboară de pe deal, călărind caii cei mai 
buni ai ocnei. Parcă se duc la nuntă. Trecătorii se 
opresc în loc să vadă cine sînt călăreţii; privesc 
cu mare admiraţie caii împodobiţi ca de paradă, cu 
crupele lustruite, strălucind în soare ca pielea de 
şarpe şi cu canafuri de lînă roşie în coamă şi în 
cozi. Trecerea nebunatică a călăreţilor, bocănind 
sec pe caldarîmul de lemn, adună pe toţi locuitorii 
tîrgului. Negustorii ar merge şi ei, dar mai întîi 
trebuie să obionească ferestrele şi să ferece uşile. 
Ştiu ei, asemenea petrezeri e mai nimerit să te gă- 
sească pregătit. Parcă poţi şti vreodată cum se sffr- 
șește o poveste de aceasta cu călăreţi, cu gloată 
multă şi cu atita zarvă! 

Abia cînd apare căruţa ocnei cu ghirăul, dughen- 
giii respiră uşuraţi. Cine nu-l cunoaște? Cine nu 
știe că acolo unde se află Bîrsan nu poate fi loc 
pentru zurbagii ? Roibii de la căruţă, pe care vizi- 
tiul îi ţine scurt, joacă în zăbale; sînt împodobiţi 
cu zorzoane colorate, panglici şi canafuri în toate 
culorile, împletite în laţele coamei sau în cozile 
înnodate scurt, ca să nu măture praful din drum. 
În dreapta, în stînga și în urma căruței, călăresc doi 
cîte doi, cei şase călăraşi din gvardia ocnei. 

Bîrsan a îmbrăcat straiele pe care nu le pune 
decît la zile mari, o dată sau de două ori pe an. 
A încălțat ciubotele lungi de zdrahon, lucrate de 
cel mai bun cavatf din Bacău ; în cap îi străluceşte 
un fes nou-nouţ, cu canaful cît coada unui armăsar 
tînăr. 

Ce s-a întîmplat la ocnă? se întreabă între ei cei 
ce vin în faţa alaiului. Nimeni nu știe ce să răs- 
pundă. Slujbaşii de la cancelaria ocnei, care vin din 
urmă pe jos, înșiraţi doi cîte doi, nici nu iau în 
seamă frămiîntarea tîrgoveţilor ; trec înainte poso- 
morîţi, scuipînd între dinţi praful uliței, fără să 
încerce a astîmpăra în vreun fel neliniștea mul- 

țimii. Ce treabă au tirgoveţii că la ocnă vine un 
cămăraș nou? Au tot timpul să afle cînd l-or 
vedea prin tîrg, cum i-au putut vedea, la vre- 
mea lor, şi pe eilalți. 

Acum, ghirăul, în fruntea celelor de miglaşi și 
a canțelariștilor, se duce să-l întîmpine. Se în- 
treabă fiecare: ce fel de om o fi noul stăpin? 
Cel vechi, gîndesc ocnașii, bun nu se poate spune 
că a fost. Dacă stai să gîndești cît au tras de pe 
urma lui, a fost o ușurare pentru toţi că a murit... 

Despre cel nou nu ştiu nimic nici canţelariștii. 
N-a fost vreme să întrebe dacă-l cunoaște cineva 
din tîrg. Se ştia doar că-l cheamă Alexandru Bu- 
hăiescu, că e tînăr, burlac ca și celălalt, cu moşie 
mare în ţinutul Vasluiului, unde a fost pînă nu de 
mult ispravnic. Mai mult nu ştie nimeni. Nici Bir- 
san n-ar fi putut răspunde la întrebările curioșilor 
care trăgeau zadarnic de el. Porunca de la Iaşi, 
că vine să ia în primire, a sosit acum două zile. 
O dată cu ea a venit şi un calemgiu al cămărașului 
să anunţe că dorința acestuia este să i se iasă 
înainte cu alaiul cuvenit unui dregător domnesc 
de seama lui. 


Era cald. Ghirăul simțea că se înădușă sub bon- 
dița lui nouă. Însă n-avea vieme de asta. Îl mun- 
cea amarnic gîndul dacă a făcut destul pentru a 
mulțumi pe noul cămăraş. Trebuie să fie din tagma 
aleasă de boieri fuduli, de vreme ce el însuși a cerut 
să i se facă o așa paradie. Una ca asta n-a pomenit 
Ja nici unul din cămărașii perindaţi pe aici. Ține 
omul la ighemoniconul lui. N-are decît ! Din partea 
lui a făcut tot ce s-a priceput. A adus meterhaneaua 
de la Bacău şi a rînduit-o să cînte pe uliţi, a pus 
să sune din tulnice, a rugat pe părintele Ilarion să 
tragă clopotele de la biserică, a scos alai de călă- 
reţi... Mai mult decît atît ce ar fi putut să facă? 

La bariera dinspre Tîrgul Trotușului alaiul s-a 
oprit. Sînt toţi leoarcă de sudoare, cu feţele vir- 

state de praf. Ghirăul a sărit sprinten din căruţă, 
măcar că-l strîngeau ciubotele noi. După ce dădu 
cuvenitele porunci, se așeză pe chilna dinapoi a 
căruţii să-şi aștepte stăpinul, în prada a tot felul 
de ginduri. 

Soarele era de amiază şi noul cămăraș nu se 
vedea. Meterhaneaua nu se mai auzea. 'Tocmeala 
fusese să înconjoare de patru ori tîrgul, trecînd 
de fiecare dată pe uliţa mare. Pesemne că surlaşii 
şi-au făcut ce era al lor şi au plecat acasă. Buciu- 
mașii au amuţit şi ei de cînd! Doar clopotele mai 
bat rar şi obosite. 

În sfîrșit, rădvanul boieresc se arătă în praful 
şoselei. Înainta repede, tras de şase cai fugoși; pe 
de lături, patru călăraşi de escortă. Bîrsan sări de 
la locul lui; se răsti la oameni și le vesti să se 
pregătească de primire. Călăreţii din alai, ador- 
miţi la umbra unor copaci, se aruncară pe cai; 
ceilalți se mişcară sprinten și se înșirară ca la 
oaste. 

Ghirăul alergă înaintea rădvanului temenindu-se 
pînă la pămînt, viînturîndu-şi fesul în praf, în semn 
de adîncă închinăciune. Surugiul opri caii cu mare 
hărmălaie, lăsîndu-l în urmă pe ghirău. Acesta 
fugi cît putu de tare la scara rădvanului şi reluînăd 
temeneala răcni în gura mare: 

— Să trăieşti, măria ta! 

Cămărașul scoase capul pe ferestruică. Era un 
bărbat frumos ; avea ochi măslinii şi sprîncene mari, 
subţiri ca niște fire de mătase. Purta barba neagră 
arcuită ca o coadă de păun, după moda europeană. 
Întrebă pe cel ce venise să-l salute: 

— Cine eşti și din partea cui mi te înfățişezi ? 

— Să trăieşti, măria ta, sînt Ioniţă Birsan, ghi- 
răul rufetului de ocnaşi și am venii să urez înăl- 
ţimii tale bun venit la noi! 

Boierul coborî. Din mijlocul mulțimii, strînsă mai 
la o parte, izbucniră urale şi strigături anume pre- 
gătite pentru acest prilej. Boierul zîmbi; era mul- 
tumit, cu toate că, în sinea lui, aprecia ca fiind prea 
mic numărul celor veniţi în întîmpinarea lui. Nu 
spuse nimic, ci dînd din cap a mulţumire, se urcă 
iar în rădvan. Porunci ghirăului s-o ia înainte ca 
să arate drumul, iar ceilalţi din alai să vină în 
urmă, precum fusese orînduit. 

În mijlocul uliței mari mersul convoiului conteni. 
Îl oprise Bîrsan, neştiind unde să mai meargă. La 
biserică ? Popa Ilarion trebuie să fi plecat de mult, 
iar clinchetul clopotului a amuţit tocmai cînd ala- 
iul intrase în tîrg. Şi pe urmă, ce să facă la bi- 
serică ? Acasă ? Unde Dumnezeu și-a orînduit casa 
noul cămăraş ? Să-l ducă la ocnă de-a dreptul? 
Buhăiescu îl chemă : 

— La cămara ocnei se află locuinţă pentru că- 
măraș ? 

— Este o odaie la canţelarie, dar nu crez să fie 
bună pentru măria ta. Răposatul, Dumnezeu odih- 
nească-l la dreapta lui, a locuit la boierul Rudolf 
Sturza. Giîndesc că cel mai bine aşa ar fi... 

— Nu, nu, nu-i nevoie! se grăbi să-l oprească 
Buhăiescu, cu o strîmbătură de dispreţ, cînd auzi 
numele lui Sturza. Altă casă mai acătării nu se 
află în târgul vostru ?... 

— Nu, răspunse ghirăul. 

Și alaiul se urni, scurgindu-se tăcut, spre că- 
mara ocnei. Apoi toți se răspîndiră către rosturile 
lor de fiecare zi. 


XX 


Chiar în ziua aceea Buhăiescu se instală în casele 
căminarului Cazoni. Acesta răspunse pe dată şi cu 
multă măgulire la cererea de găzduire transmisă 

prin Bîrsan, socotind că este pentru el o deosebită 
cinste că a fost preferat lui Sturza. 

A doua zi o căruţă aştepta pe cămăraş la poarta 
noii sale reședințe. Ghirăul moţăise cîtva timp în 
leagănul cu speteaza de piele, plictisit de îndelungă 
așteptare. Coboriî și purcese a se plimba de colo- 
colo. Un servitor chemat din curte îl vesti că bo- 
ierul nu este încă sculat. După patru ore de aştep- 
tare Bîrsan îl văzu apărînd de după parmaclicul 
pridvorului. Era îmbrăcat după moda nemţească, 
cu pantaloni albaștri, strîmţi ca nişte cioareci și 
jachetă de culoarea turtei-dulci, înecată la mîneci 
şi la guler în horbote albe de mătase, cum nu se 
mai văzuse pînă atunci la Tirgul-Ocnei. Luă loc 
în căruţă, alături de ghirău, cu multă neplăcere. 
Pe drum îi spuse că nu i se pare lucru prea încîn- 
tător să se arate în lume cocoţat în hodoroaga asta 
de căruță; să facă deci bine să tocmească la nişte 
meşteri pricepuţi o caleașcă anume pentru el, așa 
cum se cuvine unei mărimi de rangul lui. Apoi 
îl opri de a-i mai spune „măria ta“; aşa se vor- 
beşte numai cu vodă, şi în ce-l priveşte pe el, se 
va mulţumi să i se spună „domnule cămăraș“, sau 
poate numai „cucoane“... 


Cînd căruţa apăru în botul dealului, oamenii 
care pînă atunci se vînturaseră prin curtea ocnei 
de la un loc la altul cu şi fără treabă, se împrăş- 
tiară repede. Fiecare căuta să-și afle cîte un loc, 
ca să se vadă că nu stă nimeni fără să facă ceva. 
Bătrînul Gheorghe Candet rămase ca o stană de 
piatră în fața puţului, cu ochii la funie, gata să-i 
prindă cea mai mică mișcare. Aslanache ţinea caii 
cu mîna încordată pe capătul friului, parcă ar fi 
vrut ca și animalele să încremenească la trecerea 
noului stăpîn. Pe de lături, cei ce roboteau la des- 
cărcatul sării din praștia crivacului se frîngeau 
peste bolovanii mari, împingîndu-i spre stivă. A- 
iunși îndărătul miîglelor, răsuflau o clipă uşuraţi, 


210 


ascunși de vederile ghirăului. Doar aici mai pu- 
teau să schimbe între ei cîte o vorbă. 

Condus de Birsan, Buhăiescu trecu prin toate 
locurile. Spre sfîrşit ceru să vadă grajdul. Cînd 
intră auzi pe cineva tușind. Se opri și întrebă: 

— Ai vreun om bolnav în grajd? 

— Bolnav ? se cruci ghirăul mirat peste mă- 
sură. Ferit-a sfîntul ! Ce să caute bolnavii la grajd? 

Dar omul din fund tuşi din nou. Boierul se duse 
dincotro se auzea tusea. Doi oameni zăceau pe nişte 
resturi de paie umede, lîngă o iesle stricată. Aveau 
picioarele prinse pînă la gleznă, în butuci mari de 
lemn. 

— Ce-i asta ? spuse Buhăiescu furios. 

Tonul cu care întrebase îl zăpăci pe ghirău. Ră- 
mase cu gura căscată, neștiind ce să răspundă. 

— Ce-i cu voi ? Ce faceţi aici ? întrebă Buhăiescu, 
cu aceeași furie. 

— Să trăieşti, măria ta, ne facem osînda, putu 
abia să glăsuiască Dumitrache Busoiu, sleit de pu- 
teri. Încercă să se ridice de pe grămada de paie, dar 
căzu în şold, seriîșnind de durere. 

— Ce-au făcut, ghirăule ? continuă boierul să 
cerceteze. 

— Să vedeţi... începu Birsan să îngiime. Au fugit 
de la ocnă... 

— Asta-i tot ? 

— Au furat şi nişte cai ai ocnei... 

— l-a judecat cineva ? 

— Păi... eu îs cu judecata... 

Pe faţa lui Buhăiescu apăru o umbră de îngrijo- 
rare. Starea celor doi oameni îi aminti cuvintele 
vornicului Roznovanu. I le spusese cînd îi pre- 
dase anaforaua de numire : „la sama, logofete, ai 
fost ispravnic la Vaslui şi acolo treburile au mers 
calea-valea. La ocnă o să-ţi fie mai greu. Cei care 
au fost înaintea domniei tale, din necugetare și 
stîngăcie au semănat sămînţa răzvrătirii încît mă 

tem că ai să ai de furcă cu oamenii. Sfaturi prea 
multe ru mă socot în stare să-ţi dau. Treaba dom- 
niei tale cum ai să te porți acolo ca s-o scoţi la că- 
pătii. Cuminte ar fi să încerci cu binele și numai 
dacă ăi vedea că nu se poate altfel, la mare nevoie, 
să schimbi calimera şi să pui piciorul în prag.“ 

Privi înciudat pe ghirău, care în zadar încerca 
să-l lămurească precum că osîndă mai blindă decit 
butucul, pentru cei ce se împotrivesc bunelor orîn- 
duiri ale ocnei, nici că s-ar afla... 


— Dă-le drumul ! porunci scurt cămărașul, fără 
să mai aştepte toate explicaţiile. 

— Chiar acum, se bîlbîi mai departe Bîrsan, sîcîit 
de atîta strășnicie. Măi, Grăbenuș, strigă grăjdaru- 
lui, cheamă pe vătaful de rînd! Să desfacă butucii 
la băieţii iştia şi să-i lase slobozi. Hai, mișcă mai 
repede ! 

Abia atunci Sandu şi Dumitrache aflară că au 
înaintea lor pe noul cămăraş. 


Schimbul de noapte ieși din ocnă mai devreme ca 
de obicei, ceea ce nu se mai întîmplase niciodată. 
Nimeni nu se mai miră, nici chiar vătafii care se 
zbătură amarnic să-i mai ţină. Sus, adunaţi lîngă 
gura puţului, se aflau oamenii din celelalte cete. 
Vătafii lor se amestecară printre ei. 

— Ce faceţi, nu coborîți? întrebară, văzînd că 
nimeni nu se grăbeşte la căluș. 

Unul din ciocănași îl privi mustrător pe vătaful 
care întrebase, şi răspunse ca pentru toți : 

— Mai avem timp. 

Repede s-a aflat că ciocănașii din schimbul la 
rind nu vor să coboare în puț, iar cei ieşiţi nu vor 
să plece acasă. S-au strîns grămadă lîngă crivac şi 
aşteaptă. Ce aşteaptă? Să vie cămărașul, asta aş- 
teaptă. Lăturaşii de la miîgle și alte corvezi, lăsară 
lucrul și alergară la locul adunării. Cineva încu- 

noștințase pe ghirău şi acesta se ivi cu o falcă în 
cer şi una în pămînt. 

— Ce-i cu voi? se învineţi el la față. Nu-i lucru 
curat cu atîta omenire strinsă la un loc, murmură 
apoi pentru sine. f 

Se făcu o liniște de mormînt. Nimeni nu deschise 
gura. 

— De ce nu vorbiți? Ați amuţit? 

Nici de data asta nu vorbi nimeni. își plimbă pri- 
virile de foc peste mulţime. Înţelese că nu mai tre- 
buie să încerce. Fugi de acolo şi se aruncă în căruţă, 
luînd drumul spre tîrg. Nu se opri din goană decit 
la casa lui Cazoni. Peste două ore fu îndărăt. Din 
căruţă coborî şi Buhăiescu. Acesta intră de-a dreptul 
în mijlocul ocnașilor. 

— Oameni buni, spuse, încercînd să-şi păstreze 
măsura, care din voi e mai mare, să vină la mine 
ca să-mi arate ce nemulțumire aveţi. 

Sandu Pavalache ieși din grămadă şi se apropie 
de cămăraș. Acesta nu arătă nici o surprindere, dar 
ghirăul, clocotind, făcu o mișcare cu mîna, să-l go- 
nească. Era prea tîrziu. Pavalache se afla la un pas 
de cămăraș şi începuse să vorbească, ascultat cu 
luare-aminte de acesta. Da, e adevărat, oamenii sînt 
nemulţumiţi. Nu mai pot răbda. Sînt sleiți de puteri 
din cauza muncii istovitoare şi cer să se reducă cisla 
la şase drobi pe zi, precum a fost dintr-un început. 
Zece drobi nu se mai poate. Dacă ar fi să meargă 
înainte tot așa, se vor prăpădi unul cîte unul. Drept 
aceea au hotărît cu toţii să vină înaintea domniei 
sale domnului cămăraş ca să-i ceară să binevoiască 
a pune iar în fiinţă pravila cea veche. 

Bîrsan începu să urle, încercînd să-i acopere vo- 
cea. Buhăiescu fi porunci să tacă. 

— Lasă omul să vorbească. Nu te amesteca. Apoi 
către mulţime : Drept grăieşte omul vostru ? 

— Drept ! se auzi din gura tuturor. F 

Alții strigară : 

— Nu mai putem! 

— Ne-am spetit ! 

-—— Ne prăpădim cu zile! 

Vorbeau toţi. Cămărașul îl măsură pe ghirău. 

— Ce-ai de spus ? îl întrebă, arătîndu-i cu înţeles 
mulţimea care clocotea înaintea lor. 

— Aista-i capul răutăţilor. El îi pune la cale pe 
oameni să se ridice împotriva orînduirii noastre, 
cere aşa am apucat-o. Îţi arăt eu ţie, spurcăciune şi 
viperă ce ești ! se năpusti el, apoi, cu pumnii ridicaţi, 
către Pavalache. 

În acelaşi timp sute de glasuri se ridicară, ca un 
talaz în furtună. Ciţiva ieşiră din rînduri. Birsan 
rămase împietrit, cu mîinile în aer. Huiduielile 
curgeau ca grindina peste capul lui. Cămăraşul bătu 
de cîteva ori din palme să fie liniște. Mulțimea de 
oameni, ale căror feţe pilpiiau ca nişte torţe, trezea 
în el spaime nelămurite. Mai văzuse el ţărani răz- 
vrătiţi, în ţinutul isprăvniciei sale, dar atunci venise 
seara în mijlocul lor ; nu le văzuse feţele, le auzise 
numai glasurile tunînd ameninţător la o margine 
de sat. Avusese oaste lingă el şi nu se temuse. Acum 
însă e singur în fața acestei dezlănţuiri năpraznice 
şi simte că n-are destulă putere s-o potolească nu- 
mai cu vraja vorbirii. Făcu semn unui bătrîn să se 
apropie de el. Era Spiridon Buhneş, ce sta mai în 
față. 

— Eşti mai bătrîn, moşule, spune-le să tacă. Să 
stăm de vorbă ca oamenii şi să ne înțelegem. 

— Noi tot aşa vrem, boierule. 

Se făcu tăcere. Buhăiescu își puse barba în piept, 
chip să cugete la ceea ce avea să spună. Toţi aştep- 
tau cu răsuflarea tăiată. 

— Oameni buni, începu el, să facem lucrurile 
după rostul lor. Am ascultat plîngerile voastre, ştiu 
ce vă doare, însă cinstit trebuie să vă spun: cu de 
la mine putere nimic nu mi-e îngăduit a face. Da- 
i-mi răgaz şi făgăduiesc a dobîndi ceea ce vreţi. 

Mă voi duce la măria sa vodă şi-i voi spune păsul 
vostru. Trag mare nădejde ca inima cea bună a mă- 
riei sale să se deschidă pentru voi. Pînă atunci, 
rogu-vă, vedeţi-vă de treabă. Se cere sare multă și 
ocna nu poate sta locului... 

Îndemnaţi de bătrînul Buhneş oamenii se risipiră. 
Să aștepte! Altceva ce puteau face deocamdată ? 
Într-o săptămînă, două se va vedea ce pramatie mai 
este și cămărașul ăsta nou... 

Toamna se ivi cu dimineți răcoroase şi cu dealu- 
rile, aburite de brumă, scînteind în soare. Ocnaşii 
încă nu primiseră răspuns la cererile lor şi mur- 
murele se înteţeau cu fiecare zi. 

Cînd caleaşca cea nouă a cămărașului fu văzută 
suind pe obreaja dîmbului, vestea se răspîndi ca 
fulgerul în toată ocna. 

— S-a întors cămărașul de la leşi! 

— Vine cu răspunsul lui vodă ! 


Buhăiescu sosi. Ca de obicei, ghirăul se ţinea în 
urma lui. Ocnașii lăsară lucrul şi se adunară în faţa 
cancelariei. Vocile zumzăiau ca într-un stup de 
albine. 

— Să fie tăcere! se ridică un vătaf. 

Zumzetul vocilor încetă. În pragul cancelariei, 
cămărașul ţinti pe cei adunaţi şi începu să vor- 
bească fără nici o introducere ! 

— Vă aduc răspuns la plîngerile ce mi-aţi înfă- 
ţoşat cu o lună în urmă. Am cu mine un hrisov al 
domnului, care în marea lui milostenie vă statorni- 
cește drepturi noi de aici înainte. Ascultaţi ! 

Destăcu o hîrtie cu două peceţi mari şi citi din 
ea apăsînd anume pe numele domnitorului, „voievod 
și gospodar al Moldovei“, ca și cum ar fi vrut să-i 

încredinţeze de tăria zapisului ce ţinea în mîini. Să 
nu-și închipuie oamenii aceștia că el le-a adus un 
oarecare ipisoc de la vistierie sau de la marele 
vornic. Nu ! E un hrisov semnat de însăși mîna dom- 
nului. Oamenii se siliră să prindă fiecare cuvînt iar 
cei mai bătrîni duseră mîna la ureche ca să nu 
scape nimic. Buhăiescu citi : 

„După pliroforia ce am dat domniei mele dumnea- 
lui cămărașul nostru de la Ocnele Moldovei, măcar 
că după alte jălbi se găseşte statornicită plata şal- 
găilor hrisoveliți de la ocnele noastre susamintite 
ca să se facă în potrivire cu cisla ce fiecare este 
vrednic a scoate, poruncim ca să fie plătit drobul de 
sare cu șaptesprezece parale în loc de cincisprezece 
şi încă să li se dea așișderea cîte un mertic de sare, 
așa cum se află hărăzit prin hrisovul domnesc de la 
zece faur leatul 1789. 

Şi pentru slujba ce slujesc domnului și ţării, po- 
runcim ca și mai înainte să se facă împărţire de pă- 
mînt pentru hrană din trupul moşiei ce are ocna 
în sama ei, iar pe deasupra mai poruncim ca să aibă 
șalgăii mila şi priveleghiul ca să fie slobozi a face 
alişveriş numai ei în Tîrgul-Ocnei și satele din jur, 
de carne, pîine, vin şi rachiu, nesupuşi la nici o dare, 
nici de havalea sau clacă, numai fără decît a fi pu- 
rurea la tăiatul sării. 


Avînd în prevedere că este trebuinţă de sare 
multă ce se cere peste hotară, nu se poate să dăm 
oblăduirea noastră ca să fie cisla de șase drobi în 
loc de zece.“ 

— Zece drobi ? şuieră cineva din fund şi după el 
alte voci se alăturară. 

Buhăiescu strînse hîrtia sul. Se aştepta să-i vadă 
aruncîndu-și căciulile în sus de bucurie, să dea nă- 
vală peste el să-i sărute botinele, să chiuie, să cînte 
şi să încingă hora înaintea lui ca în faţa unui bine- 
făcător pe care trebuie să-l acopere de slava feri- 
cirii lor. Şi cînd colo... Nimic din toate acestea! 

Oamenii au murmurat și apoi s-a aşternut o tăcere 
ca un pod frînt între ei și el. Cum? Două parale 
mai mult la drobul de sare să nu însemne nimic 
pentru această calicime ? La zece drobi, asta pre- 
ţuieşte douăzeci de parale pe zi ! Dar privilegiul de 
a face negustorie în tîrg ? Nici asta nu le-a plăcut? 
Nu cumva n-au înţeles despre ce e vorba ? Mai citi 
o dată hrisovul. După aceea, ţintind cu degetul pe 
Buhneș, îl întrebă : 

— Ce-ai de spus, moşule ? 

— Apăi, domnule cămăraş, noi una am cerut şi 
văz că alta ne-aţi adus. Două parale la drob, nu e 
cine ştie ce... 

— Dar merticul de sare ? 

— Pe acela l-am avut şi înainte. Ni l-o luat pe 
nedrept domnia sa cămărașul răposat, fie-i ţirna 
uşoară, dar fusese al nostru și trebuia să ni-l dea. 

— Dar de pămînt n-ai nimic a zice? 

— Zic şi de pămînt. Acela s-a dat pe sprînceană. 
Cel de la luncă e mai bun şi se dă vătafilor şi nea- 
murilor acestora. Noi, prostimea, nu apucăm nici 
un petec din el. 

— Văz că de mertic puţin vă sinchisiţi, de cele 
două parale nici că vă pasă, iar în privinţa pămîn- 
tului aveţi numai plîngeri. Dar privileghiul ce vi-l 
dă măria sa să negustoriţi fără nici o dajdie cătră 
cîrmuire ? Aiasta nu-i puţin lucru! 

— O fi treabă bună, se oțărî moş Spiridon, dar 
nu pentru noi. Cînd ai a împlini zece drobi pe zi, 
başca zilele de havalea, să zgtrii Dumnezeu ştie cu 
ce bucăţica de pămînt — fiindcă scule și vite n-avem 
— te întreb, boierule, cui mai rămîne timp să facă 
negustorie ? La drept vorbind nici nu ne pricepem. 
O să ne dăm pe mîna negustorilor și ei or trage 
toată pleașca și noi cu nimic nu ne-om alege... 

— Atunci ce vreţi, oameni buni ? Am ajuns că nu 
mai înţeleg nimic... 


— Dar noi foarte limpede am vorbit domniei 
tale. Să ne fie cu iertare, dar vedem că nu ne-aţi 
înţeles. Vrem să ni se scadă cisla. Să dăm numai 
şase drobi pe zi. Aiasta cerem... 

— Nu se poate! izbucni Buhăiescu întărîtat. 

Le întoarse spatele, intră în cancelarie şi trînti 
ușa în urma lui, tremurînd de miînie. Era decep- 
ţionat. Are dreptate ghirăul ! Cu blindeţea nu va 
face nimic. Întinzi oamenilor un deget și ei vor mîna 
toată... Nu, așa n-o să meargă... E adevărat că el 
fusese trimis aici să aducă împăciuire, dar pe cît se 
pare, nu poate fi vorba de aşa ceva decît dacă... Se 
aşeză la masa de scris și începu să răsfoiască un 
registru luat la întîmplare, dind nervos foile peste 
cap. Ghirăul sta la o parte descompus, umilit, vino- 
vat parcă de tot ce s-a întîmplat. Văzîndu-l, se răsti 
la el: 

— Ai văzut, ghirăule ? Iaca, nu merge treaba. 

— Ar merge, cucoane, dacă oamenii n-ar fi unel- 
iiţi la nesupunere. Mă tem că nu mai putem face 
sare pentru Galaţi... 


Buhăiescu îl privi tulburat. Întrebă : 

— Ce tot glăsuieşti acolo ? Cine unelteşte ? Hai, 
spune o dată ! În ochii lui străluci o flacără vie. 

— Domnule cămăraș, ţi-am mai fost spus dom- 
niei tale cine-s aceia. I-ai văzut cine sînt... Unu e 
Sandu Pavalache, celălalt Dumitrache Busoiu. Și 
mai e bătrînul Spiridon Buhneş. Aiștia-s capul rău- 
tăților. 

— Pe bătrîn mi-ai spus că ai să-l treci la ne- 
volnici. 

— Aşa voi face, dar merele putrede rămîn... O să 
strice şi pe cele bune... 

— Şi ce mă înveţi a face? 

— Nimic, domnule cămăraș. Totul am să fac eu. 
Să-i scoatem pe flăcăi. N-avem nevoie de aţiţători. 

— Adică, cum ? Vrei să-i faci nevolnici şi pe ei? 

— Nu, una ca aiasta n-ar merge, că-s tineri. Îi 
dăm însă pe mîna domnului căpitan Costache, să-i 
vire la oştire... 

Așteptă răspunsul, încordat, ca un arc gata să se 
frîngă. De răspunsul cămăraşului atîrna toată starea 
lui. Numai azvîrlind din ocnă pe Sandu și Dumi- 
trache ca pe nişte măsele găunoase, puterea lui, de 
a ţine oamenii în mînă şi de a se juca cu voinţa lor, 
va rămîne ca înainte, neștirbită, şi treburile vor 
merge cum au mers pînă acum. Buhăiescu se ridică 
de la masă şi făcu cîțiva pași, îngîndurat. Deodată 
se întoarse hotărît : 


— Fă cum ştii... Nu mă amestec... Numai liniște 
să fie! 

— O să fie, cucoane, o să fie ! Pun capul meu c-o 
să fie! 

Și se retrase imediat, grăbit, săltăreţ, strălucind 
de o bucurie lăuntrică, răscolitoare. 


Căpitanul Costache îl primi bine dispus. Își închi- 
puia că vine cu vreo invitație de la noul cămăraș 
care pînă acum n-a catadixit să stea la petrecere cu 
notabilii tirgului. 

— Ce vint te aduce, moş ghirău? Au nu cumva 
au fugit iar tilharii din ocnă ? 

— De hoţi nu mai avem grijă de cînd ai binevoit 
domnia ta să ne mai dai trei călărași de gvardie. 
Avem alte necazuri... Pe ocnaşii din rufetul meu 
îi furnică gîndul răzmeriţei... 

— Aoleo ! Iarăși ? se cutremură omul ordinei. Şi 
de ce n-ai binevoit să-mi spui pînă acum ? 

— Am crezut şi noi că o să-i îmblînzim cu vorbe 
de miere... Nu merge, domnule căpitane, nu merge ! 
Iaca e tocmai bine să afli şi domnia ta. Vin din par- 
tea domniei sale domnul cămăraș. Avem în rufet 
doi diavoli de băieţi. Pe aceia dacă i-ai scoate, de 
nimic n-ar mai fi nevoie. Măria sa cămărașul ţi-ar fi 
recunoscător. 


219 


— Ce mai vorbă! Dacă vrea domnia lui, îi pun 
îndată la popreală. Spune-mi cine sînt şi trimit că- 
lărașii să-i ridice. Le trag şi o mamă de bătaie... 

— Nu aşa. 

— Atunci, cum ? 

— Să-i faci catane. 

Căpitanul se scărpină după ceafă. Stătu puţin pe 
gînduri și răspunse : 

— Treaba nu-i grea. Mai întîi însă să faci bine să 
mi-i scoţi din rufetul ocnei. 

— Îi scot, ce mare lucru. 

— Să-mi aduci ţidulă de la cămăraș cu pecetea 
ocnei că nu mai sînt în rufet şi las’ pe mine! 
Mine-zi îi trimit la polcul din Bacău. Şapte ani n-ai 
să mai știi de ei... 


Scoaterea lui Sandu şi Dumitrache din rufetul 
ocnei se făcu fără ca măcar ei să prindă de veste. 
Venind acasă și aflînd că sînt poftiţi să se ducă de- 
grabă la căpitănie, se frămîntară zadarnic cu gîndul 
să afle de ce are nevoie căpitanul de ei. 

— Vi s-a spus că nu mai sînteţi rufetaşii ocnei ? 
îi întîmpină acesta de la ușă. 

— De cînd? se miră Sandu. 

— De azi ! Am primit și ţidulă de la ocnă. Nemai- 
fiind rufetași, vă iau la cătănie. 

Apucă pe ascuns un foarfece mare care semăna 
mai mult cu un cleşte şi se apropie de Sandu. Îi 
vîrî mîna în păr și apucîndu-i un mănunchi de plete 
îl reteză dintr-o singură tăietură smucită. Băiatul 
icni de durere. Căpitanul se mişcase atît de repede 
că Sandu nici nu și-a dat seama ce se petrece. Cu 
aceeaşi repeziciune veni la Dumitrache; acesta 
ridică mîna, vrînd să se apere. 

— Lasă mîna jos, că bag hangherul în tine! se 
răsti Costache învirtind foarfecul în chipul unei 
spade cu care ameninţa să-i străpungă pieptul. El 
lăsă mîna jos şi coborî privirile în pămînt, pline de 

obidă. Pletele lui căzură alături de ale lui Sandu, ca 
niște frunze smulse de un vînt nemilos de pe co- 
roana unor copaci falnici... 

— Ei, băieți, deveni mai vesel căpitanul, sînteți 
cătane ! 5 

Puse pe un călăraş să le taie și restul părului din 
cap şi cînd îi văzu chilugi, izbucni în rîs : 

— Ai mei sînteţi! Dimineaţă vă pornesc spre 
Bacău. Mergeţi acasă și pregătiţi-vă de drum. Să nu 
vă dea în cap să fugiţi. Oriunde vă duceţi, capetele 
chiluge o să vă dea de gol. Zapciii și ceaușii stăpi- 
nirii o să vă ghicească cine sînteţi şi o să vă aducă 
înapoi. Și atunci, de mîna mea nu mai scăpaţi. Hai, 
plecaţi... 


În aceiaşi noapte, la cîntatul cocoșilor, tinerii se 
îndreptară spre căpitănie. Veniră cu ei şi părinții. 
Sandu mergea înainte, cu Călina; în urmă veneau 
Dumitrache, cu părinţii lui şi ai lui Sandu. Drumul 
trecea prin uliţa Mîndroiului, pe unde era şi casa 
ghirăului Bîrsan. Se strecurară prin faţa ei și o mă- 
surară cu priviri de ură. Casa domnea nepăsătoare, 
cufundată în întuneric. La ora aceea tîrgul întreg 
dormea. La vreo treizeci de paşi după casa lui 
Birsan, Sandu se desprinse de braţul Călinei și dis- 
păru mistuit de întuneric. Ceilalţi merseră cîtva 
timp înainte, dar se opriră îngrijoraţi. Călina își 
îrîngea degetele cu nelinişte mare. Bătrînul Pava- 
lache făcu drum întors să-şi caute feciorul. Deveni 
nerăbdător şi Dumitrache, străduindu-se să nu dea 
pe față ceea ce îl tulbura şi pe el. Într-un tîrziu, 
Sandu se desluşi în întunericul uliţei. Toţi răsu- 
flară ușuraţi ; el însă gifiia ca după o goană nebună. 

— Unde-ai fost? îl întîmpinară cu întrebările. 

— Eh, mi-am luat rămas bun de la un cumătru... 
răspunse cu un glas de batjocură. Pe fața lui flutura 
un zîmbet aprins iar în ochii mari îi filfiia o văpaie 
de flăcări. Din cauza întunericului nimeni nu vedea 

cum se schimbase la faţă. Dumitrache, și numai el, 
îl simţi răbufnit de o mare bucurie. Înţelese și tăcu. 

La căpitănie lucrurile au mers repede. Doi călă- 
raşi aşteptau să-i pornească. Merseră în pile pînă 
la barieră. Aici se despărţiră, luîndu-și rămas bun 
de la ai lor. Ca să nu audă plinsetele stirnite în 
urma lor, urcară degrabă pe dealul Galeanului. De 
acolo, de sus, se vedeau limbi mari de flăcări brăz- 
dînd cerul plumburiu. 

— Arde! strigă îngrozit unul din călărașşii de 
escortă. 

Dumitrache tresări înfiorat. Își privi prietenul cu 
ochi iscoditori. 

— Arde casa ghirăului, spuse Sandu liniştit, con- 
tinuîndu-și drumul, nepăsător. Se aplecă numai pe 
furiș spre urechea lui Dumitrache şi-i șopti cu în- 
frigurare : 

— I-am plătit-o ! Apoi, scrîşnind din dinţi : Dacă 
l-a găsit focul dormind, nici scrum nu se mai alege 
din el... 

A început să se lumineze de ziuă. Soarele a răsărit 
speriat de după un dîmb negru. Toată valea s-a îm- 
brăcat într-o lumină bolnăvicioasă, din cauza nori- 
lor de fum ce se ridică dinspre tîrg. Livezile des- 
părțite de zăplazuri drepte şi cu copacii încărcaţi 
de roadă par tablouri pictate de mîna unui vră- 
jitor : ici, roșul apăsat al frunzelor de cireși, dincolo, 
galbenul cuminte al frunzelor de zarzăr, apoi ver- 
dele încruntat al nucilor mari şi răsfiraţi, lîngă ver- 
dele vesel al merilor. 

Dumitrache privi tabloul prin pînza de fum și 
respiră adînc, cu sete. Apucă mîna prietenului său 
şi, strîngînd-o la piept, închise ochii, ca și cum ar fi 
vrut să înveşnicească în mintea lui această prive- 
liște neobişnuită, a unei dimineţi reci de toamnă cu 
soare, cu vînt și miros nesuferit de chirpici ars... 

